
1. PEATÜKK VENNA KINGITUS 


«Sašš, kuuled, Sašš, läki treenima!» 

Saša Golubkov oli juba ärganud, kuid lamas kinnisilmi, lootes veel hommiku eel 
nähtud und lõpuni vaadata. Sõbra sosin peletas viimased unenäoriismed. Unenäost 
oli meelde jäänud vaid mälestus sinisest jõest ja valgest laevast, millega ta sõitis 
kuhugi koos vend Ljonjaga. Saša pööras teise külje ja pigistas silmad kinni, kuid uni 
ei tulnud tagasi. Petja aga sosistas uuesti: 

«Lähme, Saša! Missugune .tore hommik! Kõik magavad veel, keegi ei näe meid 
t 

Sellele anuvale sosinale oli võimatu vastu seista. Saša tegi silmad lahti ja tõusis 
voodis istukile. 

Tema parim sõber Petja Zabavin istus samuti voodis, siludes käega tulipunaseid 
sassis juukseid. Teised poisid magasid veel. Päikesekiired tungisid kardinate vahelt 
läbi ja lõikasid toa osadeks. Kui noana kitsas ja pikk päikesekiir näole langes, 
krimpsutasid poisid nägu ja püüdsid selle eest teki alla pugeda. 

Petja Zabavin rõõmustas, et Saša pole pahane, ja hakkas kiiresti riietuma, püüdes 
mitte müra teha. Seejärel võttis ta seinal rippuva pika musta koti ja väljus kikivarvul 
palja jalu toast. Saša, samuti palja jalu, jooksis talle järele. Eile oli Petja Zabavinit 
külastanud vanem vend — ohvitser. Vend oli Moskvas läbisõidul. Ta oli vestelnud 
tööstuskooli õppejõududega, käinud komsomolikomitees, vaadanud järele Petja 
hinded kogu õppeaasta jooksul ja jäänud vennaga rahule. 

Teisiti ei võinudki olla! Juba esimesest klassist alates oli Petja Zabavin valitud 
komsomoliorganisaatoriks. Olgu teistega veel kuidas oli, kuid temal juba polnud 
õigust halvasti õppida. 

Pärast tunde olid nad kolmekesi koos Saša Golubko-viga linnas jalutamas käinud. 

Tööstuskooli õpilased olid sammunud uhkelt ohvitseri kõrval. Kui sõdurid 
vanemat Zabavinit tervitasid, siis näis poistele, et see käib ka nende kohta. Pidulikult 
tõstsid nad käe oma vormimütsi noka juurde. 

«Mida sa siis ka teha armastad, Petja?» küsis ohvitserist vend, kui nad olid 
jalutanud, istunud kinos ja söönud igaüks kaks portsjonit jäätist. 

«Kõige rohkem armastan ma kalapüüki ja Peeter I-st!» vastas Petja kõhklemata. 

«Veider kombinatsioon!» pahvatas vanem Zabavin naerma. 

«Mis siin siis veidrat on?» solvus Petja. «Meil koolis on isegi jahimehi. Näiteks 
Vasja Kolõškin. Ta on Vologdast pärit. Tema on pidanud jahti mitte ainult jänestele 
ja oravatele, vaid ka huntidele. Noh, mina aga olen ainult kalamees ...» 

«Oled sa ka palju kalu saanud?» küsis vend naeratades. 


«Mitte seda, et just palju...» kohmetus Petja, kuid samas ajas oma tedretähnilise 
nina püsti ja ütles uhkelt: «Selle-eest tean ma kalade kohta peaaegu kõik!» «Mis see 
«kõik» siis on?» 

«Kõik!» kinnitas Petja kangekaelselt ja astunud sammu eemale Sašast, kes talle 
külge müksas, pobises sellele: 

«Ma ei kelgi!» 

Vanem vend ootas nähtavasti selgitust ja Petja hakkas oma teadmisi loendama: 

«Ma tean, kus milliseid kalu leidub, millal nad koevad, missugust sööta võtavad. 
Ma tean isegi, mitu aastat kala elab. Näed nüüd!» 

Saša tahtis kiidukukke märkamatult sikutada, kuid Petja eemaldus veel ühe sammu 
võrra ja jätkas: 

«Havid näiteks elavad kakssada aastat!» 

«Kas sa ise oled sellise kinni püüdnud?» tundis vend huvi. 

«Veel mitte, ma olen ainult lugenud sellistest. Kuid ma loodan püüda ka.» 

Vanemat Zabavinit ilmselt havide pikk iga ei huvitanud. Ta tahtis vaid teada saada, 
kuidas elab ja mille poole püüdleb vend, kes on kasvanud üles ilma temata. Ta küsis: 

«Aga mis puutub siis siia Peeter 1?» 

«Kalapüük — see on puhkus,» vastas Petja. «Peeter 1 ajalugu aga uurin ma enda 
huvides. Võib-olla kirjutan ma Peetrist kunagi raamatu.» 

«No-noh!» muigas vanem Zabavin ja vaatas tähelepanelikult Petjale otsa. 

Noorema venna tulipunased juuksed olid linnamineku puhul hoolikalt siledaks 
kammitud, rihmapannal ja märk mütsi küljes läikima hõõrutud. Petja kõndis uhkelt 
ja iseteadvalt. 

«Noh, mis siis ikka, Petruša, võib-olla kirjutad sa tõepoolest raamatu. Mind 
rõõmustaks see väga... Aga mida teie harrastate, noormees?» pöördus ohvitser Saša 
poole. 

Sõjaväelasega on tarvis rääkida, sõjaväelaslikult, ja püüdes teha lühidalt ning 
täpselt, vastas Saša: «Leiutamist ja konstrueerimist.» 

Vanem Zabavin naeratas, noorem aga ruttas Sašat oma kaitse alla võtma: 

«Sa ära naera midagi! Ta on kooli parim elektrik. Sel aastal me tahame 
tehasepraktikal rakendada tema elektriliinide monteerimise meetodit. Saša meetod 
võimaldab terve kuu võrra kiirendada energia sisseviimist tsehhidesse .. .» 

«Teil on juba oma meetodid?» imestas ohvitser. «On jah!» segas end jälle vahele 
tema vend, kuna Saša vaikis. «Igal heal töölisel peavad olema oma meetodid. 

Meist aga saavad head töölised. Ja sa mõtled ilmaaegu, et me oleme ikka veel 
väikesed!» 

«Aga ei, ma ei mõtle sugugi nii! Sellistest koolidest, nagu teie oma, tulevad 
esmaklassilised töölised. Kui te aga tahate edasi õppida, siis võite saada teadlasteks, 
leiutajateks,» ta mõtles pisut ja lisas: «ja isegi ajaloolasteks ...» 

Õhtul enne rongile minekut astus vanem Zabavin veel kord kooli sisse ja tõi 
vennale ning Sašale imetoredad kingitused: Petjale haruldase kalapüügiriista — 
spinningu, raamatu selle kohta, kuidas seda spinningut käsitseda, ja mitu raamatut 
Peeter I-st; Sašale aga suurepärase sirklikasti hõbeplaadile graveeritud kirjaga: 
«Tulevasele leidurile S. Golubkovile sõbralt». 

Samal õhtul lugesid sõbrad tähelepanelikult läbi juhendi spinninguga kalapüügi 
kohta ja otsustasid hakata viivitamata juba homme hommikul treeninguga pihta. 

Juhendist nad lugesid, et algaja spinningusportlane peab eelkõige õppima 
õngenööri heitma. Seda oli tarvis õppida kuival maal. Vees on hilja õppida, seal on 
tarvis kala püüda. Kui raamatus toodud näidete järgi otsustada, siis tuli välja, et vees 
spinningusportlane muud ei teegi, kui tõmbab välja havisid, kohasid ja teisi suuri 


kalu. Ent pole kuigi mugav treenida kalastamist kuival maal ja veel paarisaja 
tööstuskoolipoisi silme all... Ja Saša Golubkov nõustus sõbraga: pole paremat aega 
treeninguks kui varane hommik. 

Poisid jooksid võrkpalliväljakule. Maa oli jahe ja niiske. Väljaku ääres kasvav rohi 
sädeles kastetilkadest. Päike oli veel madalal, naabertänavail tilistasid trammid ning 
trol-leibussid valjult ja meloodiliselt: nii kuuleb neid vaid hommikul. Täna on 
pühapäev, nende kõige erksamadki seltsimehed magavad kauem. 

Petja tegi koti lahti ja tõmbas spinningu välja. Vahtides ühtelugu raamatusse aitas 
Saša tal püügiriista . kokku panna. 

Spinning oli kokkupandav, koosnes kolmest jätkust. Tema korgist käepideme 
külge oli kinnitatud metallist ridvarull, mille peale oli keritud sada meetrit peenikest, 
haruldaselt tugevat õngenööri. Sõbrad püüdsid seda katki tõmmata, kuid see neil ei 
õnnestunud. Ja nad vaatasid 

6 

teineteisele sõnadeta vaimustust väljendades otsa. Sellist õngenööri ei tõmba 
puruks ükski haug! 

Kui Petja oli spinningu kolm jätku ühendanud, siis sai sellest nii- pikk ritv, et võis 
ilma nööritagi küündida vörk-palliväljaku vastasserva. Petja pani õngenööri läbi 
ridva küljes olevate rõngaste — rullist kuni ülemise rõngani, mida hüütakse 
ladvarõngaks, sidus õngetina külge ja vaatas uurivalt Sašale otsa: 

«Kes alustab?» 

Kuna Saša midagi ei öelnud, astus Petja kolm sammu eemale ja ropsas käega. 
Sellise spinninguga oli lihtne asi heita õngenöör koos tinaga isegi saja meetri 
kaugusele, ja Saša taganes ettenägelikult eemale. Ent kui Petja heidetud tina hakkas 
juba rullilt õngenööri maha kerima, kostis Vali hääl: 

«Tasem, poisid, siin püütakse kalu!» 

Ühiselamu trepil seisis võrkpallimeeskonna kapten Jura Koroljov, pall kaenla all. 
Alles eile oli ta kadedusega spinningut vaadelnud ja isegi palunud Petjalt seda 
imelist püügiriista kas või ühekski päevaks. Ta kiitles, et on korduvalt käinud 
kalastamas koos oma spinningusportlasest onuga. Kuid Petja ei usaldanud talle 
kingitust anda ja Jurka maksis nüüd kätte! Jura selja taga tungles kogu 

võrkpallimeeskond, tema kõrval aga seisis Leena Orlova, ainuke tüdruk, kelle 
pilkeid Saša kartis. 

Muidugi, Saša oleks võinud teeselda, et ta tuli väljakule omapead ja et tal pole 
mingit tegemist veidriku kalamehe Zabaviniga, kellel tuli pähe püüda hauge 
vorkpallivälja-kul, kuid ta ei jätnud kunagi sõpru maha ei suures ega väikeses hädas. 
Ja sellepärast võttis Saša rahulikult Zabavini käest spinningu ära. Petja hakkas 
rahulolematult torisedes õngenööri lahti harutama. Ehmununa hüüdest ei olnud 
jõudnud ta pooli pidurdada, õngenöör jooksis sellelt maha ja läks sassi suure 
tombuna. Raamatus spinninguga kalastamise kohta oli põhjalikult kirjeldatud, mis 
juhtub õngenööriga, kui pooli õigel ajal ei pidurdata. Seal nimetatigi sassiläinud 
õngenööri «sasiks». 

«Te arvasite, et meie väljak on Moskva meri?» jätkas Jura Koroljov pilkavalt. 
«Leena, vaata järele, kuhu nad saagi on peitnud. Võib-olla pesukaussi? Seal, muide, 
on vett palju, meie kalamehed aga kardavad uppuda, sellepärast nad püüavadki 
kuival maal. . .» 

«Hoia veidi spinningut,» ütles Saša, «ma klaarin kohe Jurkaga arved ära.» 

«Ära ägestu!» peatas teda Petja. «Ise oled kommunistlik noor ja tahad kaklema 
minna. Las naeravad, küll jätavad järele.» 


Ja tõepoolest, Leena halastas õnnetutele spinningu-meestele. Ta haaras Juralt palli 
ja lõi selle väljakule. 

«Meeskond, kohtadele!» hüüdis Koroljov. 

Lapsed jooksid rüsinal kalameestest mööda. 

Võtnud spinningu koost lahti ja toppinud kuidagi kotti, vantsisid sõbrad tuppa. 
Väljakul aga vuhises trummina pall, pikajalgne Leena surus seda juba kolmandat 
korda, Koroljov aga lang s nagu kala kastest niiskele väljakule ja võttis surumise 
vastu. Homme pidid elektrikud võistlema metallurgidega. 

2. PEATÜKK EBATAVALINE LOENG 


Pühapäeva algus oli rikutud. 

On täiesti mõistetav, et Petja meelehärm oli suurem kut Sašal. Ta lootis mõne 
pühapäevaga omandada spinningu käsitsemise tehnika ja enne puhkust proovida oma 
oskust Moskva-lähedasel järvel. Ja vaat, olge lahked, treening aeti nurja. 

Kalamehed einestasid isutult. Koroljov jutustas muidugi kõigile, kuidas nad 
võrkpalliväljakul hauge püüdsid. Muiet tagasi hoides päris Leena, mispärast 
kalamehed valisid treenimiseks võrkpalliväljaku ega sõitnud Moskva merele. 

«Seal on puhas õhk, ilus loodus,» kõneles ta, «sinul aga, Saša, on tingimata tarvis 
vabas õhus sportida. Sa oled talve jooksul kahvatumaks ja isegi kõhnemaks läinud.» 

«Ta võetakse nüüd pioneeriks vastu!» lõi Jura sekka, vihjates Saša väikesele 
kasvule. 

Saša tahtis laua tagant üles tõusta, et solvajat karistada, kuid viimane kadus 
sööklast nagu tuulest pühitud. Jurast oli kerge jagu saada, ent kuidas talitada 
Leenaga? Tema ei tahtnud,mingi hinna eest järele jätta. Pani Saša ette oma 
kompotiklaasi, vaatas talle nukrate silmadega otsa, nagu ripuks Saša elu ta väikese 
kasvu pärast juuksekarva otsas. Kõneles tuusikust puhkekodusse ... 

Näed siis nüüd, kasvatab inimene endale niisuguse talumatu iseloomu! Kõigi eest 
on tal tarvis hoolt kanda! Lee-nal oleks aeg aru saada, et kui inimest valdab mõni 
tehniline või muu tähtis idee, siis pole tal aega mõelda, kas ta on kahvatu või 
punapõseline, kõhn või paks. Võtke näiteks sotsialistliku töö kangelane Degtjarjov 
— kas te olete puhketoas tema portreed näinud? Ta oli ju samuti kõhetu. Ja 
Lomonossov? Kui kunstnik oleks teda ilma parukata kujutanud, siis oleks kindlasti 
ilmsiks tulnud, et ka temal on kõhn nägu. 

Ja Leena juba ei peaks nõu andma! Kui Leena tehasest tuleb, siis hakkab ta kohe 
end pesema ja vaseliiniga määrima. Temal, vaadake, on tarvis naha pehmust 
säilitada, ta tahab näitlejaks saada! Iseloomu poolest aga kõlbaks ta ainult 
klassijuhatajaks, ausõna... 

Sašale aga meeldib ka pärast tööd millegagi tegelda. Ta ei pööra sellele tähelepanu, 
et ta käed on kriimustatud ja masinaõlised. Ka sõpru valib ta selliseid, kellel on 
mingisugune lemmikala. Just sellepärast saigi temast Zabavini sõber. Nad on juba 
otsustanud: Petja hakkab tootmistööd katkestamata õppima ajaloo-, Saša aga 
energeetikatea-duskonnas, las nad ainult lõpetavad tööstuskooli! 

Petja tõusis laua tagant püsti. Ka tema oli pilkeist tüdinud ja ta pani ette: 

«Läki linna, Sašok!» 

Eelkõige siirdusid nad Polütehnilisse Muuseumi: kas pole seal mõnda huvitavat 
loengut energeetikast või Peeter I-st. Huvide erinevus ei takistanud neid üheskoos 
loengutel käimast. See oli isegi kasulik. Petja sai Sašaga koos õppides paremini aru 


elektriasjandusest, Saša aga sai teada, et peale elektrotehnika on maailmas ka teisi 
huvitavaid teadusi. 

Nad tegid ringi ümber Polütehnilise Muuseumi. Neid huvitavate teemadega 
loengute kuulutusi ei olnud. Poisid tahtsid juba ära minna, kui äkki Petja tiris Saša 
väikese kuulutuse juurde, mida nad alguses polnud märganudki: 

Professor V.1. Iljinski loeng 

NSVL KALARIKKUSEBD Korraldaja: 

Vabatahtlik ühing «Kalastussportlane» 

Sissepääs tasuta 

«Läki!» hüüdis Petja. 

«Sa tahtsid ju korraks raamatulaadale minna .. .» väitis Saša ebakindlalt. 

Pärast spinninguga sissekukkumist polnud tal enam tahtmist kuulata loengut 
kaladest. Raamatulaadal aga võis leida mõndagi vajalikku. Kuid sellele, kes kaitseb 
end nõrgalt, on kaotus juba ette määratud, ja otsustavalt tirts Petja sõbra saali. 

Saša oli professoreid korduvalt näinud, kuid ainult kinos või laval. Näitlejad 
kujutasid neid alati veidrapoolsete vanakestena, kes ajavad nimesid segamini, 
unustavad panna palitu selga või kalossid jalga. Saša suhtus nendesse vanakestesse 
ilma erilise lugupidamiseta ja imestas vaid, kuidas nad saavad üliõpilasi õpetada. 
Kuna ta aga 

ise üliõpilane polnud, siis ei suutnud ta ka niisugusele küsimusele vastata. 
Sellepärast silmitses ta erilise tähelepanuga tribüünile ilmunud tõelist professorit. 

Ta polnud sugugi vanake. Kuulajate ees seisis lõbusa, päevitusest peaaegu pruuni 
näoga pikk kolmekümne viie aastane mees. Oli isegi mõistmatu, kus ta oli jõudnud 
päevituda, maikuu alles algas. 

Professor oli sõjaväelasliku lõikega ülikonnas. Rinnal helkis kaks rida ordenilinte. 
Loengut pidades naeratas ta tihti, nagu meeldiks talle eriliselt oma teadmisi edasi 
anda. Ilmselt meeldisid talle ka tähelepanelikud kuulajad, päikeselaik põrandal ta 
jalgade juures ja jõgede ning järvede kaart, millel ta näitas pika kaardikepiga. Ta 
kõneles väga valju häälega ja tema sõnad kõlasid kui loosungid — nii katkendlikult 
hääldas ta neid. 

«Meie kalarikkused on loendamatud. Ainult meie maal on säilinud niisugused 
jäänukkalad nagu tuurlased .. .» Ta heitis pilgu kuulajaile ja selgitas: 

«Jäänukkalad on need, kes on iidsetest aegadest säilinud peaaegu muutumatuma. 
Näiteks võib tuurlaste kilprüüd leida juura ajastu kriidilademeis, millised sadestusid 
miljoneid aastaid tagasi.» 

Teinud selle selgeks ja jõudnud veendumusele, et kõik, ka asa arvatud kaks 
tööstuskooli õpilast, kes istusid esimeses reas, suhtuvad tuurlastesse lugupidavalt, 
jätkas professor: 

«Meie kalamajanduse tulevik on aga kalade kunstlikus aretamises. Kujutlege aega, 
millal kõik meie jõed, järved, tiigid ja muud veekogud asustatakse mitut liiki 
vääriskaladega. Siis saabub kalade külluse ajastu, millist pole maailmas veel nähtud! 

Aastasada tagasi liikusid Põhja-Ameerika ranniku lähedal määratu suured lõhilaste 
parved. Ettevõtlikud jänkid pidasid neile igaviisi jahti.” Ookeani rannikule tekkisid 
spetsiaalsed linnad, kus elasid kalatöösturid, meremehed, rannikul asuvate tööstuste 
omanikud ja kalurid. Ja mis juhtus?» Professor tegi pausi ja heitis pilgu üle 
auditooriumi. «Juhtus see, et nüüd esineb neis pai-gus vaid üksikuid lõhilasi. Jänkid 
hävitasid selle vääriskala. 

Ent meie rannavetes ja meie jõgede suudmeis arenevad lõhilaste liigid normaalselt, 
sest et meie hoiame kalu hävitamise 

eest. Me uurime nende kasvu, veekogudes asumist, parimaid toitmis- ja 
paljundamistingimusi. Sellel eesmärgil on Teaduste Akadeemia ehitanud kümneid 
teaduslikke katsejaamu ja seal töötavad vilunud teadlased, taastades ja luues uuesti 
maa kalarikkusi. 

Meie päevil asustatakse vääriskalu lihtsalt ümber, ühest veebasseinist teise. Nii 
näiteks elab Amuuris väga hinnaline kala, keda jõe järgi nimetataksegi amuuriks. 
Nüüd sigineb see kala suurepäraselt paljudes Euroopa-Venemaa jõgedes: Volgas, 
Kaarnas, Okaas ... 

Te olete kindlasti kuulnud sellest, kuidas asustatakse kaladega uusi veekogusid. 
Nüüd on ehitatud spetsiaalsed lennukid elavate kalade transportimiseks õhu teel. 
Lennukisse on paigutatud tsistern veega. Kalamaimud tunnevad end seal lennu ajal 
suurepäraselt. Rongiga ei saa neid kuidagi viia, eriti veel suurte kauguste taha, — 
nad ei talu pikka reisi. Ja nii ongi meie teadlased välja töötanud sellised 
kalamaimude ümberasustamise meetodid, et iga kala-kasvatusmajand võib lihtsalt 
anda Kalatööstuse Ministeeriumile tellimuse: «Palume saata kümme tuhat karpkala, 
latika ja peegelkarpkala maimu ...» — ühe sõnaga, ükskõik millise kala maimu, ja 
tellimus täidetakse viivitamata. 

On olemas erilised kalakasvatusjaamad, kus aretatakse kõikvõimalikke kalaliike. 
Saraatovis näiteks aretatakse niisuguses jaamas eriti väärtuslikke kalu: tuurasid, 
beluuga-sid, sevrjuugasid. Jaama tuuakse kudemise ajal püütud kalade mari. Seal 
toimub selle kunstlik viljastamine. Kalamaimud kasvavad üles erilistes basseinides ja 
kui nad on tugevamaks muutunud, lastakse nad jõkke. Sel ajal pole neile enam nii 
ohtlikud vaenlased, kes oleksid võinud neid hävitada nooremas eas.» 

Professor tegi pausi ja asetas kateedrile väikese kasti, milles kõlises midagi. 
Sorinud kastis, tõmbas professor sealt välja metallist märgid, mis sarnanesid 
kõrvarõngas-tega, nagu moedaamikesed neid kõrvade külge riputavad. 

«Nüüd asun ma oma vestluse järgmise osa — kalade teadusliku märgistamise 
küsimuse juurde,» ütles professor. Ta raputas õhus metallist märke ja kuulajad 
kallutusid tahtmatult ettepoole. «Ärge erutuge, seltsimehed,» rahustas 

neid professor, «ma annan need märgid teie kätte, et te võiksite neid vaadata, siis 
aga räägin ma mõne sõna märgistamise ajaloost.» 

Professor astus kateedrilt maha, võttis kastist peotäie märke ja andis need esimesse 
ritta. Saša hankis endale otsekohe traadikestega varustatud metallplaadi. Plaadikesel, 
mis Saša kätte sattus, oli kirjutatud: «NSVL, Teaduste Akadeemia Baikali 
limnoloogiline jaam». Plaadike avanes nagu medaljon ja selle sees asus erilisele 
veekindlale paberile trükitud kiri. Kiri sarnanes ankeediga ja koosnes vaid mõnest 
reast: kala nimetus, kaal, vanus, märgistamise kuupäev, jaama aadress, kuhu kala 
küljest leitud märk tuleb saata. Ja allpool järgnesid küsimused, millele pidi vastama 
inimene, kes püüdis kala: püügi aeg, kaal, koht, kus kala kätte saadi. 

Petjale oli juhtunud teistsuguse kirjaga märk: «NSVL, Vladivostok, 
kalaaretusjaam». Kiri kapsli sees oli trükitud vene ja inglise keeles **- tähendab, see 
oli määratud ka välismaa kaluritele. Aga milleks seda kõike tehti, see oli veel 
arusaamatu. Saša mõistis, et kalapüük pole mitte lihtne asi, nagu ta varem oli 
arvanud. 

Vahepeal jätkas professor oma loengut: 

«Kalade, loomade ja lindude märgistamine on meile tuntud iidsetest 
muinasaegadest. Kuid siis oli see vaid meelelahutuseks. Mõnikord märgistati kalu, 
loomi ning linde ja lasti nad siis vabadusse mõne sündmuse tähistamiseks 
riigivalitseja — keisri või kuninga — perekonnas. Näiteks troonipärija sünni 
tähistamiseks. Mõnikord aga lihtsalt kuningliku jahi õnnestumise puhul. . . Paljudes 
meie ajani säilinud vanades kroonikates ning muistsetes ajaraamatutes kõneldakse 


sellistest juhtumitest. Kõige sagedamini on need jutustused havide märgistamisest. 
Kirjanduses räägitaj-cse selle küsimuse kohta, et märgistatud havid on elanud kuni 
sada ja kakssada aastat.» 

Saša heitis pilgu Petjale, kuid see vaatas ainiti professorile otsa. 

«On olemas andmeid tsaar Boris Godunovi poolt märgistatud havidest. Ka tsaar 
Aleksei Mihhailovitš Romanov märgistas hauge. On isegi andmeid, et viimane tema 
märkidega haug püüti Katariina II ajal. Saksamaal on palju kirjutatud Friedrich 
Barbarossa havist, kes olevat püütud 

kakssada aastat hiljem. Kuid kõik need tsaaride meelelahutused ei ole teadusele 
midagi andnud .. .» 

Petja ei suutnud end pidada ja küsis valjusti: 

«Kuid nad aitasid ju kalade iga kindlaks määrata?» 

Professor heitis pilgu tööstuskooli õpilasele, kes selle küsimuse esitas, naeratas ja 
vastas: 


«Ihtüoloogia seisukohalt pole kalade vanuse ülemmääral mingisugust tähtsust. 
Kalakasvatajaid — teadlasi ja prak” tikuid — huvitab ainult kala täiskasvanuks 
saamine, tema jõudmine kaubakaaluni. Meie kalapüügitehnika juures kalad ei 
saa loomuliku vanuseni elada, nad püütakse enne kinni.» 

Petja süngestus millegipärast. Nähtavasti ei jäänud ta niisuguse seletusega 
rahule. Professor aga hakkas uuesti märkidest rääkima: 

«Käesoleval ajal märgis-tame me kümneid tuhandeid kalu. Märgistamine on 
saanud üheks põhimiseks meetodiks nende alade määratlemisel, millistel asuvad 
mitmesugused kalahigid. Märgistamise abil me teeme samuti kindlaks 
kalaparvede rännuteed, see aga võimaldab teaduslikult kindkks määrata 
kalapüügikohti. Paljud kalad liiguvad pidevalt ühest, kohast teise ehk 
migreeruvad, nagu teadlased ütlevad. Näiteks Kaspia meres märgistatud 
heeringaid püütakse Kaarnas. Tuurakalad liiguvad Volgat mööda kuni Gorkini. 
Vaikses ookeanis märgistatud lõhilasi võib kohata Barentsi meres. Seega 
määrame me kindlaks nende levikuala (teaduslikus keeles — areaali) ja näitame 
kätte kohad, kus. neid või teisi kalu püüda tuleb. Sellepärast on iga kalamehe 
kohus, kes on märgistatud kala püüdnud, viivitamata; täita kõik märgis oleva 
ankeedi lahtrid ja saata märk sellesse jaama, kus kala on märgistatud. Jaamas 
kogutud märgid annavad rikkaliku materjali teaduslikuks tööks.» 

Loeng oli nii huvitav, et Sašal polnud kahju kaotatud ajast. Mis aga puutus 
Petjasse, siis polnud ta ilmselt professoriga rahul. Kahesaja-aastased havid olid 
lõplikult vallutanud tema kujutlusvõime. 

Professor Iljinski lõpetas loengu ja Saša sosistas sõbrale: 

«On aeg minna...» 

Milline aga oli tema imestus, kui Petja tõusis püsti ja esitas professorile küsimuse: 

«Aga kuidas tuurakalad siis siginevad, kui Volgale paisud ehitatakse?» 


Professor vastas väga põhjalikult: 

«Selle probleemi lahendamisega tegelevad praegu tead-lased-kalakasvatajad. 
Esimene võimalus on tuurakalade kunstlik kasvatamine ja kalamaimude" laskmine 
nende vanadesse kasvukohtadesse. Nagu ma juba rääkisin,, tehakse seda Saraatovis 
ja Astrahanis. Teine tee on ehitada paisudes tuurlaste jaoks erilised kalakäigud ... 
Kalad liiguvad alati ühte ja sama teed mööda nagu rändlinnudkL Niisiis, selleks et 
säilitada kalade loomulik tee, kavatsetakse paisu jätta niisugune lüüs, mis avatakse 
kevadel, kalade koelmutesse liikumise ajaks. Väga võimalik, et võetakse kasutusele., 
need mõlemad projektid ... Kas on veel küsimusi?» 

Petja tõusis uuesti püsti ja küsis, kas tsaar Peeter 1 ka kalu märgistas. 

«Kahjuks pole selle kohta midagi teada,» vastas professor. 

Küsimusi rohkem ei olnud. 

Professor hakkas seinalt maha võtma jõgede ning järvede kaarti, kalade, vähkide, 
putukate ja nende tillukeste mikroorganismide kujutusi, milliseid nimetatakse 
planktoniks ja mis on kaladele toiduks, nagu Saša äsja teada sai. 

Sõbrad läksid ukse poole. Lõpuks ometi võis Saša väljendada Petjale oma 
meelepaha: 

«Kuhu sa küll tükkisid niisuguste rumalate küsimustega? Leidis mida pärida! Sui 
on ainult Peeter meeles. Peetril aga oli kaladetagi palju tegemist.» 

Petja vaidles ägedalt vastu: 

«Peeter ei teinud ainult tööd, vaid ta oskas ka lõbutseda. Sa ju kuulsid, mida 
professor rääkis, — see oli tsaaride meelelahutus. Sa võid mulle ükskõik kuidas 
tõestada, kuid mina olen kindel, et ka Peeter märgistas kalu! Tema kalu pole ainult 
keegi veel kätte saanud, sellepärast pole ka midagi teada.» 

«Nüüd alles ütles! Sellest ajast on üle kahesaja aasta möödas... Kui ta ka 
märgistas, siis on need havid juba ammu surnud.» 

«Aga võib-olla märgistas Katariina II?» ei jätnud Petja 

järele. 

«Tema kirjutas päevikuid, kui ta oleks märgistanud, siis oleks sellest päevikuis 
juttu olnud. Ta armastas oma tegudega kiidelda.» 

«Mn-jah .. .» venitas Petja ja Saša mõistis, et ta ei suutnud sõpra veenda. 

Poisid astusid tänavale ja hakkasid nõu pidama, kuhu minna. Äsja oli just 
möödunud tänavakastmisauto. Päike paistis eredalt silma nii ülevalt kui ka 
peegeldudes märjalt asfaldilt. 

«Teie, poisid, olete arvatavasti kalamehed?» küsis sügav hääl. 

Poisid pöördusid ümber ja nägid professor Iljinskit. Ta seisis nende kõrval ja ootas 
autot. 

«Kalamehed!» vastas Petja. «Meil on isegi spinning!» 

«Spinning on hea püügiriist. Ja te mõtlete siis koolivaheajal kalu püüda? Kuhu te 
sõidate?» 

«Ei tea veel.» 

«Siis astuge minu poole sisse, annan teile nõu,» ütles professor nagu aimates, et 
Petja just sellest oligi unistanud. «Kirjutage aadress üles. Kakskümmend aastat tagasi 
õppisin minagi tööstuskoolis.» 

Petja võttis taskust märkmiku. 

«Võib-olla hakkate ka teie ihtüoloogideks!» naeratas professor. 

«Ei, minust saab elektrik!» väitis Saša. 

«Pole kä halb! Kuid pidage silmas, noormees, et nüüd rakendatakse ka 
elektripüüki, nii et elektrikuid läheb meil samuti tarvis.» 


«Elektripüüki?» imestas Saša. 

«Kui te minu poole sisse astute, siis jutustan ma teile kõigest põhjalikult,» hakkas 
professor naerma ja astus auto juurde. 

Autojuht oli juba ukse avanud ja ootas. 

«Niisiis märkige üles: Brjussovi üheksa, korter üks. Tulge siis!» 

«Tuleme kindlasti!» hõikas Petja. 

«Ainult enne helistage telefoniga: B 9-90-49. Selge?» 

«Selge, seltsimees professor!» 

Auto kadus. Saša vaatas sõbrale pahaselt otsa: 

«Ja sa lähed tõepoolest tema juurde? Lähed teadlast segama?» 

«Teadlastele meeldib, kui neid segatakse,» vastas Petja veendunult. «Neil on tarvis 
teaduse kõrval meelt lahutada ja elu uurida.» 

«Mõtle ometi! Missuguse elu sa siis talle avad?» 

«Sa kuulsid, tema oli ka tööstuskooli õpilane! Vaat me jutustamegi talle, kuidas 
nüüd tööstuskooli õpilased õpivad ... Ühtlasi saame teada, kuhu sõita kalu püüdma.» 
«Mine üksi!» vihastas Saša. «Mina ei hakka tööga koormatud inimest tülitama.» 

«Mis sa enneaegu vihastad! Ei lähe — pole tarviski. Praegu aga on aeg 
raamatulaadale minna.» 
Tüli pidi äärepealt puhkema, kuid vaibus samas. 


3. PEATÜKK LEID MÜÜGILAUALT 

Raamatulaat oli täies hoos. 

Piki Puškini bulvarit seisid raamatukioskid ja müügi-lauad. Näis, nagu oleks 
bulvarile paiskunud raamatulaine ja langenud maha, pihustudes vastu rohelist kallast. 
Raamatud ei mahtunud lettidele, nad täitsid laudu ja lamasid hunnikutes maas. 
Inimesed seisid kummargil raamatute kohal, sorisid neid, lehitsesid ja keerasid 
ostetud varanduse paberisse. Mõni lugeja, kes oli leidnud midagi 

huvitavat neelas ühe lehekülje teise järel, toetudes küünarnukkidega letile, ega 
märganud, et segab nii muujat kui ka ostjaid. Muide, sellisel päeval ei saanud keegi 
lugeja peale pahaseks isegi kui ta juhuslikult toetus mitte letile, vaid enda kirjutatud 
sojaväemäärustiku. Nüüd lonkisid nad aeglaselt piki müügilaudu, vaid harva 
lehitsedes ühte või teist raamatut, nagu söönud inimene, kes laisalt vaatab vitriinil 
maitsvaid asju ega tea, mida ta veel peaks küsima. 


kellegi seljale. Trükisõna armastajaile pole midagi huvitavamat kui raamatupüha! 

Täiskasvanute hulgas sõelusid lapsed, Varblastena ühest kohast teise lenneldes. 
Petja ja Saša kõndisid väärikalt ning rahulikult. Nad olid juba sellest east välja 
kasvanud, millal võis täiskasvanute vahel sõeluda. Nad olid ise omandanud õiguse 
pidada end täiskasvanuiks. Neil on taskus teenitud raha, neil on kindel eesmärk: leida 
raamatulaadalt neile vajalikud raamatud. Nemad juba teavad, mida nad tahavad! 


Neid ei uimasta vilepillid ega tongide paukumine, ei hämmasta õhupallide lend ega 
kumni otsas hüplevad pallid. 

Kärarikka, jutuka ning elava laada kohal kiirgab päike, sahisevad pärnad, majade 
aknaist sirutuvad välja inimeste pead, palkoneil seisavad vaatlejad: Moskvas leidub 
iga vaatemängu jaoks sadu uudishimulikke! 

Ühe müügilaua juurest teise juurde käies koormasid sõbrad end raamatutega. Saša 
ostis mitu raamatut elektrotehnika ja energeetika alalt. Petja otsis välja oma 
armastatud kangelase elulookirjelduse ja ostis isegi Peetri 

enda kirjutatud sojaväemäärustiku. Nüüd lonkisid nad aeglaselt piki müügilaudu, 
vaid harva lehitsedes ühte või teist raamatut , nagu söönud inimene, kes laisalt 
vaatab vitriinil maitsvaid asju ega tea, mida ta veel peaks küsima. 

Saša valis kaua, mida ta ostaks kingituseks Leena Orlovale. Jura Koroljov nagu 
kiusakas kapten kunagi ei lasknud teda raamatulaadale. Homme on võistlus, ja mis- 
sugune endast lugupidav kapten laseb merelesõidu eel oma meeskonda maale minna! 
Ja Saša sirvis mõtlikult raamatuid näitlejatest, kuni talle sattus kätte «Grimeerimis- 
kunst». Siin ladus ta letile kümme rubla ja pani ostu oma raamatute juurde. Sellel oli 
pisut õel tagamõte: Leena on oma võimetes nii kindel, et mõnikord linna minnes 
võõpab endal kulme, huuli ja isegi põski. Ja kui palju Petja teda selle eest ka ei 
noomi, surub ta ainult huuled kokku. Saagu Mis see raamatuke talle hoiatuseks! Seal 
on kolmekümne eisel leheküljel kirjutatud: «Grimmi liigne tarvitamine rikub nahka». 
Saša kriipsutas selle rea oma kuulsulepeaga alla. 

Sel ajal kummardus Petja Saša kõrva äärde ja sosistas: 

«Vaata, mis ma välja tuhnisin!» 

Saša nägi koltunud joonistust pruunikate plekkidega servadel, mis arvatavasti 
pikemat aega oli lebanud kuskil 

keldris. Joonistus oli väga halb, oskamatu käega tehtud. Nende kooli seinalehe 
kunstnik joonistab palju paremini. Joonistusel ei olnud ei proportsiooni, ei tagapõhja 
ega kompositsiooni. Sellel oli kujutatud vanaaegse taglasega laev, kauguses aga oli 
arvatavasti laevatehas, sest seal olid ellinguile tõstetud veel mõned laevad. Esimese 
laeva tekil seisis haruldaselt pikk inimene vanaaegses rõivastuses ja mõõgaga. Ta 
hoidis midagi käes, tema kõrval tekil aga oli vaat. 

«Noh, ja mis siis on?» küsis Saša ükskõikselt. 

«Naljavend, see on ju gravüür! See on ju Peeter 1!» 

«Ei näe! Seda pole peale kirjutatud.» 

«See on niigi arusaadav! Sa ainult vaata paremini!» 

«Midagi pole arusaadav. Mingisugusest raamatust on lihtsalt leht välja rebitud ja 
kõik. Ja võib-olla polegi seal kujutatud venelast, vaid koguni mõnda kapten Cooki.» 

«Ise oled sa Cook!» solvus Petja ja küsis müüjalt: 

«Palju maksab see gravüür?» 

«Kakskümmend rubla!» Müüja arvatavasti just ootaski sellist ostjat nagu Petja, et 
sokutada talle see seisnud asi kaela. 

«Lähme, lähme!» hakkas Saša sõpra tirima, kartes, et see ostab tõepoolest gravüüri 
ära. Kahekümne rubla eest võis osta «Vaikse Doni» või kui ta just nii kangesti tahab, 
Tolstoi romaani «Peeter Esimene». 

«Kas odavamalt ei saa?» ei jäänud Petja rahule. Uhe käega hoidis ta müügilauast 
kinni, et Saša teda ära tirida ei saaks, ja teises oli ikka veel õnnetu gravüür. 

«Meil ei tingita,» vastas müüja ja osutas sildile: «Mos-kulttorgi bukinistlik 
raamat». 

«Küll ma juba tean, kuidas nad kauplevad ilma tingimiseta,» ironiseeris Saša. 


«Jäta!» vihastas Petja. 

Ta kartis, et keegi ehk lööb tema ostu üle, ja kõõritas teisi ostjaid kohkunud 
silmadega. Ta kobas taskutes, tõmbas sealt välja mingisuguseid märkmeid ja 
pääsmeid, kuid raha polnud. Lõpuks ometi sattus näppu rahapaber — oh häda, 
kõigest viis rubla! 

«Laena mulle viisteist rubla ...» pöördus ta anuval toonil Saša poole. «Õhtul annan 
tagasi. Toon hoiukassast ja annan kätte.» 

Saša halastas sõbrale: 

«Olgu siis pealegi, ära virise. Säh, võta. Ja milleks küll sulle see vana rämps?» 

Müüja võttis raha, keeras gravüüri osava liigutusega rulli ja küsis armastusväärselt: 

«Võib-olla soovite veel midagi? Meil on kaheksasaja kaheteistkümnenda aasta 
kangelaste portreesid. On ajaloolisi gravüüre suurtest lahingutest ja meresõitudest.» 

«Lähme, lähme!» kohkus Saša. Ta oli juba Petjale andnud kogu raha, mis tal 
ostudest üle jäi. 

Petja eemaldus müügilaua äärest, hoides gravüüri nii, nagu võiks keegi selle temalt 
ära võtta. 

Kui nad Timirjazevi mälestussamba juurde jõudsid, hingas Petja kergendatult ja 
küsis: 

«Kas sa tead ka, mis siin joonistatud on?» 

«Kust mina seda tean!» kehitas Saša õlgu. 

«Siin on joonistatud, kuidas Peeter 1 märgistab kalu! Näe, vaata. . .» Petja rullis 
gravüüri lahti. «Mis Peetril käes on?» 

«Sellel pikal kõhetul mehel, keda ma kuidagi ei saa Peetriks pidada, on käes 
pikksilm.» 

«Vaat ei ole jälle! See on märgistatud kala. Ja uue laeva vettelaskmise 
tähistamiseks heidab ta selle üle parda. Tahad, lähme praegu kohe professor Iljinski 
juurde ja ta kinnitab, et see on nii.» 

«Või veel, lähen ma sellise tühja asja pärast professorit tülitama!» sai Saša 
pahaseks. «See on kaspikksilm või puusepakirves, võib-olla aga tõmbas ta mõõga 
välja ja karjub nagu Kolumbus: «Seal on maa!» On veel tarvis tõestada, et see on 
üldse Peeter 1!» 

«Vaata ometi ratsasaapaid ja mundrit,» ei jätnud Petja järele. «On ju täitsa selge, et 
see on Preobraženski polgu vorm!» 

«Kui Peeter laevastikku juhatas, siis kandis ta laevastiku schautbenachtil vormk 
see tähendab mereväe vormi,» vastas Saša, kasutades sõbralt endalt saadud teadmisi. 
«Võib-olla on see orjakaupleja või India vallutaja, sina aga oled temast 
vaimustuses.» 

«Harimata mats oled!» ei osanud vihane Petja midagi muud vastata. 

Ja sõbrad läksid edasi vaikides. Saša ei kannatanud 

sõna «mats», Petja aga ei tahtnud sõbra peale vaadatagi pärast seda, kui viimane 
gravüüri välja naeris. Kui neil trammi istuda tuli ja nad ühte vagunisse sattusid, siis 
läksid nad meelega teine teise otsa. Ja mõlemal oli süda raske. 

Ühiselamusse läksid nad üksteisest tükk maad eemal ja mõtlesid, kes keda 
esimesena solvas ja kes peab vabandama. Kuna na d aga tee peal seda küsimust 
lahendada ei suutnud, siis jõudsid nad koju leppimata. Ühiselamus oli aga hoopis 
piinlik leppida. Neid ümbritsesid lapsed ja4hak-kasid oste vaatlema, tõusis kisa ja 
kära ning polnud aega mõelda sellest, kuidas oli see ebameeldiv tüli ometi tekkinud. 


! Kontradmiralile vastav aukraad. 


4. PEATÜKK KUIDAS ON KÕIGE KERGEM LEPPIDA 


Tööstuskooli kasvandikud 2 MF-ist (nii kutsuti lühidalt teise klassi õpilaste gruppi, 
keda juhatas meister Ivan Vassiljevitš Fjodorov) olid tehasepraktikal. 

Nad töötasid tehases juba mitmendat kuud, kuid siiani lasti neid teha vaid väikest 
remonti. Nüüd tuli neil end näidata suures töös: direktor tegi neile ülesandeks elektri- 
liinide monteerimise uues tsehhis. 

Tehas tootis põllutöömasinatele elektrimootoreid. Sašale meeldis selles tehases 
töötada. Ta tõusis hommikul erilise erkuse ja rõõmsa elevustundega, nagu see on 
inimesel, kel tuleb tegelda armastatud tööga. 

Tööstuskooli õpilased läksid tööle nagu harilikult rivisammuga meister Ivan 
Vassiljevitš Fjodorovi saatel. Saša, kes oma väikese kasvu tõttu sattus ikka 
viimastesse ridadesse, heitis vahetevahel pilgu ees marssivale Petjale, nägi tema 
tuule käes lõkkena leekivaid punaseid juukseid ja ootas, et ta just nüüd pöördub 
ümber. 

Tänane päev oli neile mõlemale eriti tähtis. Juba möödunud nädalal oli Saša 
andnud montaažiülema kätte oma ratsionaliseerimisettepaneku. Kui talle see 
ettepanek esmakordselt pähe tuli, siis jutustas ta sellest Petjale. See kasutas kogu 
oma mõjukust: esialgu sõbralikku, siis aga, kui Saša sõbralikule veenmisele ei 
alistunud, komsomoli liinis kui 2 MF-i komsomoliorganisaator, et Saša paneks oma 

ettepaneku paberile ja viiks sinna, kuhu tarvis. Täna pidi montaažiülem vastuse 
andma. 

Petja aga ei näidanud millegagi oma huvi selle asja õnneliku lõpu vastu. Ja 
aegamööda muutus Saša tuju halvaks, nagu muutub halvaks selge ilm, kui taevasse 
ilmuvad pilved. 

Harjunud rivis astusid nad tehase territooriumile, kuulasid ära meistri saatesõnad ja 
ruttasid igaüks oma töökohale. Saša ei saanudki aru, kas Ivan Vassiljevitš sai nende 
tülist Zabaviniga teada või palus Petja ise endale teise paarimehe, sest nad sattusid 
teine teise brigaadi: Zabavin välistöödele, kus veeti õhuliini, Saša aga tsehhi, 
valgustusvõrgu monteerimisele. 

Mitmekiuline kaabel tuli ühendada transformaatoriga. Töö oli keeruline, kuid 
tuttav, ja Saša, tundes harilikku erutust ning keskendust, mis tegid ta ebatavaliselt 
osavaks ja liikuvaks, asus kaabli kallale. Otsekohe lülitas ta koik teised mõtted peast 
välja. Tema ees on erineva värvusega juhtmed — kümned traadid, ja tarvis on täpselt 
meeles pidada iga juhtme otstarvet ning järjestust. .. Siin võib iga kõrvaline asi 
takistuseks saada... 

Ivan Vassiljevitš astus mitu korda Golubkovi juurde, vaatas vaikides tema 
töötamist pealt ja ei kiitnud ega laitnud. Kuid Saša teadis juba, et meister peidab 
vaikimise taha heakskiidu. Kui Saša oleks milleski eksinud, oleks Ivan Vassiljevitš 
juba leidnud teravaid ning ebameeldivaid sõnu. Ta oleks meelde tuletanud, mitu 
kasvandikku ta on välja õpetanud ja et võrreldes Golubkoviga on koik teised peaaegu 
geeniused. Ivan Vassiljevitš oleks ütelnud, mitu tema kasvandikku nende aastate 
jooksul on lõpetanud tehnikumi ning kõrgema õppeasutuse ja saanud inseneriks. Ta 
oleks meenutanud ka Vasja Smirnovi, kes sõja ajal sai Nõukogude Liidu kangelase 
nimetuse. Kasvandik, kellega Ivan Vassiljevitš niiviisi rääkima hakkas, oli valmis 
maa alla vajuma. Ivan Vassiljevitš oli korduvalt ka Sašaga niimoodi kõnelnud, kuid 
see oli veel esimesel õppeaastal. 

Kui Saša liigutused omandasid stabiilsuse. ning osavuse ja töötsükkel hakkas 
korduma, said ta mõtted teatava vabaduse. Ta võis samaaegselt töötada ja mõelda 
oma ettepanekust. Ja kuigi ta mõtted olid rahutud, ei seganud 

nad sugugi, sest rütm oli käes ja seda ei saanud katkestada mingi kõrvaline asi. 

Saša oli montaažiülemat näinud juba kaks korda, kuid millegipärast ei pööranud 
too . talle tähelepanu. Ometi lubas taju tänaseks päevaks ettepaneku läbi vaadata. Ja 
Saša mõtles, kas on sünnis ise minna ülema juurde või peab ootama, kuni see ta välja 
kutsub. 

Kui Petja oleks siin olnud, oleks Saša temaga nõu pidanud. Kuid Petjat ei olnud. Ja 
Saša jätkas tööd, pühendamata kedagi oma mõtisklustesse. 

Tehase sireen puhus lõunavaheajale. Poisid panid tööriistad ära ja läksid sööklasse, 
kõlistades taskus peenraha ja lugedes üle rahapabereid. Nad kõndisid vaba, pika 
sammuga, nagu käivad soliidsed töölised. Kõigil neil oli neljas ja viies kategooria ja 
nad teenisid küllaldaselt, et tunda end iseseisvana. Ka Saša armastas just sellise 
vaba,, laia kõnnakuga sööklasse minna ja tellida endale midagi erilist, näidates, et 
neid, tööstuskooli kasvandikke, toidetakse ka oma sööklas hästi, kuid et siia nad 
tulevad ainult sellepärast, et ka ise saavad varsti töölisteks. 

Täna Golubkov sööklasse ei kiirustanud. Ta läks mon-taažiülema kabinetist mööda 
ja vaatas uksest sisse. Ülem oli üksi, kuid Saša ei julgenud sisse astuda. Pole teada, 
kui kaua ta oleks nii seisnud, kui keegi poleks äkki tal õlgadest kinni haaranud ja 
praokil uksest sisse lükanud. Saadud tõukest lendas Saša tuppa ja alles ümber 
pöördudes nägi ta Petjat, kes noogutas jumalagajätuks sassis-pead ja läks vilistades 
oma teed, nagu poleks midagi juhtunud. 

Montaažiülem vaatas mornilt Golubkovile otsa ja Saša mõistis . selle ainsa pilgu 
järgi, et tema ettepanekut pole vastu voetud. Kuna aga ülem vaatas talle otsa nagu 
võhivõõrale, otsustas ta ennast meelde tuletada. 

«Ma tulin oma ettepaneku pärast. Kas te lugesite seda?» «Vaatasin,» ütles ülem 
endiselt samasuguse mittetundva ilmega. 

Saša ootas vaikides jutu jätku. Lõpuks, paari minuti pärast hakkas ülem kõnelema 
igava, argipäevase häälega: 

«Sellest ei tule midagi välja. Esiteks pole veel selliseid lahtiraiehaamreid. Teiseks, 
kes neid tellima hakkab? Kolmandaks, kus on garantii, et nendega läheb töö 
kiiremini? 

Ja neljandaks, kes meile need katsetamised kinni maksab?» 

Rääkinud selle kõik ära, tõmbas ülem laualaekast välja nägusad kaaned, kuhu 
poisid Leena Orlova nõuandel olid köitnud oma ettekande ning joonised, ja ulatas 
need Sašale. Tema ilme ning hääl jäid samasugusteks argipäevaselt igavateks, nagu 
oleks ta rääkinud oma naisega: «Ei, borši ma ei taha, see on mind ära tüüdanud. Kala 
aga ei või ma süüa — mul tekivad sellest kõrvetised. Piima ma ei taha — see on 
hapu ...» 

Jah, kui teil kunagi tuleb sellist vastust kuulda oma'ettepanekule, mis teile ja teie 
sõpradele näib suurepärasena ja mille kallal te olete töötanud ööd kui päevad, siis 


tunnete te kindlasti samasugust piina, nagu tundis äkki Saša. Ta kahvatas, tema laup 
kattus higiga, käed hakkasid värisema, jalad aga läksid nõrgaks ja lõid iseenesest 
nõtkuma. Ainult suure jõupingutusega suutis ta end pidada, et mitte näidata sellele 
külmale ning ükskõiksele inimesele oma nõrkust, —e vaata et hakkad tema ees veel 
nutma! — ja jooksis kabinetist välja. Solvumispisarad aga tikkusidki juba Sašale 
silma. Siis aga nägi ta temale vastu tuleva Petja ranget nägu, põlgliku vaatega silmi, 
milles oli ainult hukkamõist ja mitte mingisugust osavõttu. Nemad olid aga juba teist 
aastat sõbrad! 

«Vesistad silmi?» ütles Petja meelega karmilt ja vangutas pead. «Seda ma 
arvasingi. Ei sinust leidurit saa! Sinust saab tenor. «Mis algav päev mull" tuua ta- 
hab?»» laulis ta pilkavalt. ««Mu mõistus tühjalt vastust ootab... Kas hukkun 
tabatuna 

noolest, või möödub minust veel ta lend ...» » Ta lakkas laulmast ja hakkas veelgi 
põlastavamal toonil rääkima: 

«Sa pole leidur, vaid piripill! Ma kuulsin kõik. Oleks tarvis olnud rusikaga lauale 
põrutada ja sundida seda bürokraati mõistma, et ta ei kõnele mitte poisikesega, vaid 
töölisklassi täiendusega — ja-jaa!» Petja armastas väga uhkeid ja suuri sõnu ja oskas 
neid hääldada vajaliku- paatosega. «Selle asemel sa aga .vesistad silmi!» 

Heitnud Golubkovile hävitava pilgu, tiris Petja ta kättpidi tsehhist välja. 

Need solvavad sõnad vihastasid Sašat. Kas siis tõeline sõber lööb maaslamajat, 
selle asemel et teda lohutada! «Ütle, palun, kuhu sa mind tirid?» «Direktori juurde,» 
vastas Petja rahulikult. «Direktori juurde?» Saša peatus, nagu oleksid ta jalad 
betoonpõranda külge kinni külmunud. 

«Kuhu siis veel! Võib-olla tuleks postkontorisse minna ja saata kiri 
kolhoosnikutele? «Et nii ja naa, seltsimehed, ma tahtsin tsehhi käikulaskmist kuu aja 
võrra kiirendada, et te 

saaksite rutemini meie uued masinad kätte, kuid montaažiülem hirmutas mu ära ja 
ma ütlesin oma ettepanekust lahti!»» 

«Küllalt!» vihastas Saša ja läks Petjale järele. Siis aga jäi ta uuesti mõtlikult 
seisma. «Aga järsku on direktoril tegemist?» 

«Meil on kõigil tegemist, logardeid pole!» kähvas Petja vastu. 

Ja Saša vantsis alandlikult talle järele. 

Direktori vastuvõturuumis oli palju erahvast ja kõik, nagu Sašale näis, olid tulnud 
tema juurde erakordselt tähtsate asjade pärast. Lõunavaheaeg pidi varsti lõppema. 
Muidugi ei võta direktor 

mingisuguseid õpilasi vastu, ja kui võtabki, siis mitte täna. Kuid kangekaelne ning 
tige Petja astus sekretäri juurde ja teatas otsustavalt: 

«Tööstuskooli õpilased Golubkov ja Zabavin —. kaebusega montaažiülema peale! 
Me peame direktori juurde pääsema enne vaheaja lõppu.» 

Ja — imede ime! — sõnagi vastu vaidlemata läks sekretär kabinetti. Kui aga 
direktori kabinetist oli väljunud järjekordne külastaja, ütles ta Petjale viisakalt: 

«Palun, astuge sisse.» 

Nad läksid uksest sisse. 

«Tervist, seltsimehed,» ütles direktor, tõustes laua tagant püsti ja silmitsedes 
uudishimulikult ootamatuid külastajaid. 

Sašale meeldis, et ta ei ütelnud mitte «poisid» ega «kotkad», nagu neid tihti 
kutsuti, ja talle näis, et siin tema üritust kroonib edu. 

«Noh, mis teil seal juhtus?» küsis direktor. 


See oli kõrge otsaesisega kiilaspäine mees, aeglane ning rahulik, ja temaga oli 
meeldiv kõnelda. Isegi teda näha oli meeldiv. Tema arvamused tööstuskooli õpilas- 
test — nii kiitused kui laitused — kutsusid koolis viivitamata esile vastukaja. Iga 
kord, kui Saša kohtas direktorit vabriku territooriumil, mõtles ta uhkustundega 
sellest, et varsti hakkab ta töötama selle inimese juhtimisel. 

Sellest aga, mis neid siia tõi, oli raske jutustada. 

«Meil on ettepanek. . .» ütles ta ja takerdus. 

Direktor vaatas talle otsa ja ootas, et ta jätkaks, Saša aga ei saanud erutusega sõna 
suust välja. 

«Missugune siis?» küsis direktor pärast pausi. 

Saša vaatas paluvalt Petjale. Petja vastas talle ette-heitva pilguga ja hakkas 
kiirustades kõnelema: 

«Vaadake, seltsimees direktor, meie õpilane Aleksandr Golubkov,» ta torkas 
sõrmega Sašat, nagu esitledes teda, «tegi sellise elektriliinide sisseseadmise 
ettepaneku, mis lühendab montaažitööde tähtaega terve kuu võrra. Ma ei tea, kus 
olid montaažiülema silmad,» Petja ajas rinna ette, nagu kavatseks ta praegu kohe 
selle ülemaga rinnad kokku pista, «sest ta keeldus ettepanekut juurutamast. Siin see: 
on!» Zabavin haaras Saša käest kaaned ja asetas need lauale. 

«Terve kuu võrra?» üllatus direktor ja avas kaaned. Tema küsimuses kostis 
umbusku. 

Kuid Saša ei solvunud. Kui ta oli välja arvestanud, mis see ettepanek anda võib, 
siis hämmastus temagi ja otsustas, et eksis arvestustes. Petja aitas tal neid 
kontrollida. Kui nad aga sama arvu said, ei uskunud Saša ikkagi ja kontrollis veel 
korda viis oma kalkulatsioonid üle."Mispärast pidi siis direktor neid sõnast uskuma! 
Ja ta ootas kannatlikult, kuni direktor, langetanud kõrge laubaga pea, luges tema 
ettekannet. 

Direktor luges ainult olulist, seda, mis Saša Petja nõuandel oli kirjutanud suurte 
tähtedega ja alla kriipsutanud, teisejärgulise tähtsusega kohti aga ei vaadanudki. Oli 
näha, et ta tahab esialgu süveneda ettepaneku tuumasse. 

Tuum oli aga väga lihtne. Uues tsehhis oli elektriliinide sisseviimiseks tarvis 
uuristada seintesse tuhandeid auke, millest lähevad läbi juhtmed, ja tuhandeid 
meetreid renne samades seintes, kuhu asetatakse torud juhtmetega. Pärast krohvijad 
määrivad need uurded ja augud lubjaga kinni ja varjavad juhtmed ära. Kuid asi on 
selles, et aukude ja ren-nide uuristamiseks andis ülem noortöölistele kõige primi- 
tiivsemad tööriistad: puuri, haamri ja meisli. Proovige korraks puuriga kahe või 
kolme telliskivi paksusesse seina auku puurida või raiuda meisliga saja meetri 
pikkune renn! Siin väsitad käed ära ja peaasi — sellele tööle kulub tohutu palju aega. 

Saša pani ette kasutada kergendatud tüüpi lahtiraie-haamreid. Haamri 
katseeksemplari konstrueeris ta ise. Haamer pandi tavalise elektripuuri otsa, milliseid 
leidub igas tsehhis, ja see tegi poolteist tuhat lööki minutis. Selle haamriga töötades 
võis kõige kõvemat betooni läbida kiirusega üks millimeeter sekundis. Tähendab, et 
hariliku telliskiviseina võis läbi puurida nelja-viie minutiga — telliskivi on ju 
betoonist nõrgem — ja juhtmete jaoks kanaleid uuristada võis viie-kuue-meetrilise 
tunnikiirusega ... 

Jälgides, kuidas direktor tema ettekannet lehitses, meenus Sašale, mis seal on 
kirjutatud. Nüüd loeb direktor parajasti aukude puurimise kiirusest, märkis Saša 
endamisi, nüüd jõudis ta rennide juurde .. . Nüüd ta aga loeb lahtiraiehaamri 
kirjeldust... 

Ja tõesti, direktor küsiski: 

«Kus teie lahtiraiehaamer siis on?» 


«Tööriistade kotis,» ruttas Petja vastama, nagu Saša ise poleks võinud seda öelda: 
nüüd tundis Saša end juba hästi ja vabalt, mitte nii, nagu montaažiülema juures. «Kas 
ma toon siia?» küsis ta ja pöördus ukse poole. 

«Oodake,» ütles direktor. «Mul on siin juhtmete sisseseadmine lõpetatud, teil aga 
on tarvis puurida. Milleks siis asjata seinu rikkuda! Me lähme parem tsehhi.» Ta 
surus kellanupule ja ütles uksele ilmunud naissekretärile: 

«Kutsuge instrumentaaltsehhi ülem minu juurde.» 

Kui naissekretär oli lahkunud, tõusis ta laua tagant püsti, astus poiste juurde ja äkki 
kaisutas neid: 

«Tublid poisid! Ausõna, tublid poisid! Olgu siin ka mõni arvestus valesti, olgu kas 
või täiesti valesti, kuid teie olete siiski tublid. Kas mina või keegi teine oma 
nooruspäevil oleks riskeerinud välja nuputada mingisuguseid seadeldisi, veelgi enam 
aga taotleda nende rakendamist! Kui ka keegi neil aastail mõtles oma käsitöö 
kergendamiseks midagi välja, siis peitis selle kaugemale, et keegi ei näeks ega 
võtaks üle. Ei, te olete tõesti tublid poisid!» 

Sellel hetkel sisenes tsehhiülem. Nähes direktorit tööstuskooli õpilastega 
vestlemas, jäi ta lävele seisma. 

«Tere, Pjotr Gavrilovitš!» tervitas teda direktor. «Mul läheb sind vaja. Näe nendel 
poistel on ettepanek väike-mehhaniseerimise osas. Me peame seda tingimata vaa- 
tama . .. Lähme, lähme!» Lükanud poisid ukse poole, väljus ta nende järel ja ütles 
käigu peal teda ootavatele külastajatele: 

«Oodake, seltsimehed, kahekümne minuti pärast olen tagasi.» 

Tsehhis tundis Saša end hoopis kindlamalt kui direktori kabinetis. Ta tõmbas kotist 
välja lahtiraiehaamri, mille oli konstrueerinud meister Ivan Vassiljevitši abiga. 

Kinnitanud haamri osavasti elektripuuri külge, nii et seda võis hoida kahe käega 
nagu piiki, läks Saša seina juurde, millele olid kriidiga märgitud tulevaste aukude 
keskpunktid. Kuid direktor peatas teda: 

«Oota, oota, Golubkov! Kõigepealt on tarvis siia kutsuda montaažiülem ja sinu 
meister.» 

Poisid Golubkovi brigaadist, kes juba mõistsid, milles asi seisab, tormasid neid 
otsima, ja paari minuti pärast 

olid montaažiülem ning meister Fjodorov kohal. Montaažiülem oli hoopis 
teistsugune kui jutuajamisel Sašaga. Nüüd säras ta näol armastusväärne naeratus. Ta 
tervitas direktorit sõbralikult. Kuid direktor vastas talle väga kuivalt: 

«Mis see siis on? Teie töölistel tekivad kasulikud ideed, teie aga ei võta neid 
vastu.» 

Saša ootas, et ülem ütleb nüüd: «Mis töölised need on, need on ju poisikesed! Mis 
ideed neil ka olla võivad!» Ja ta valmistus juba oma au kaitsma — direktori 
juuresolekul on seda kergem teha —, kuid ülem hakkas end hoopis teisiti õigustama: 

«Neid haamreid on ju veel teha tarvis!» 

«Õige, õige! Kuivikuid on ju tarvis enne leotada, parem neid juba üldse mitte 
süüa,» muigas direktor. 

Ja ülem kohmetus otsekohe. 

Saša astus seina juurde, lülitas mootori sisse ja lahtiraiehaamer hakkas ta käte 
vahel võbisema. Direktor silmitses teraselt haamrit: «No-noh, näidake siis, 
Golubkov!» 

«Tal on isegi mu nimi meelde jäänud!» mõtles Saša vaimustusega ja surus haamri 
teraviku seina. Peenikese joana tõusis õhku telliskivitolmu. Teravik tungis seina 
nagu võisse. Auk tuli ühtlane, ümmargune — krohvijatel pole tarvis seda pahteldada 
ega kinni mätsida. Puuri ja meisliga töötamise järel kattub aga sein mõradega ja 
krohv kukub suurte tükkidena maha. 


Direktor vaatas kella. Teravik läbis seina ja tungis sellest välja. Saša lülitas 
mootori välja ja tõmbas ieraviku seinast: 

«Valmis!» 

«Kuidas, juba?» hüüatas instrumentaaltsehhi ülem. 

«Hea töö!» 

Direktori hääl kõlas pidulikult, nagu oleks ta ise selle, haamri välja mõelnud. Ta 
silmitses vaimustusega äsja puuritud avaust, viis pilgu poistele ja pöördus lõpuks 
montaažiülema poole: 

«Andke otsekohe haamri joonised instrumentaaltsehhi. Ja kontrollige, et hiljemalt 
kolme päeva pärast oleks esimene partii haamreid valmis ... Olete harjunud montööre 
varustama lõike- ning universaaltangidega, kaasaegsele tehnikale aga ei mõtle te 
sugugi. Te ei näe, et teie kõrval kasvavad tõelised leiutajad — vaat, siin nad on!» 
Direktor 

patsutas Sašale kiitvalt õlale ja pöördus uuesti montaaži-ülema poole: 

«Peale selle andke mulle homme hommikul allakirjutamiseks leiutajate 
premeerimise käskkiri.» Ta heitis pilgu Sašale: 

«Või tegid sa kõik üksinda?» 

«Ei, mis te ometi!» hüüatas Saša, ta ei armastanud eba-»õiglust. 

«Kuidas ma oleksin üksinda suutnud! Ivan Vassiljevitš aitas mul haamrit treida, 
Petja aga, see tähendab Pjotr Zabavin, abistas arvestuste osas .. .» 

«Näete nüüd!» Direktor vaatas mornilt montaažiülemale 

otsa. 

«Nad kõik abistavad üksteist. Nad tulid ka teile appi, teie aga ei soovinud neid 
vastu võtta.» 

Pärast vahetust lahkusid Petja ja Saša tehasest jälle sõpradena. 


5. PEATÜKK PROFESSORIL KÜLAS 


Juba kaks nädalat töötasid elektrikud Saša konstrueeritud tööriistadega. See oli nii 
tore, et tsehhis kuuldus kogu aeg hõikeid: 

«Kuule, Zabavin, ulata mulle golubkovi haamer!» «Jura, uurista üks renn 
Golubkovi meetodil...» Sašat võeti vastu ja saadeti ära lugupidavalt: «Tere, 
konstruktor!» «Hüvasti, konstruktor!» 

Mõnikord Saša tajus neis tervitustes sõbralikku nööget, lund siiski oli niisuguseid 
sõnu meeldiv kuulda. 

Kuigi Saša oli tööst kaasa kistud, jõudis ta siiski märgata ühte imelikku asja: Petja 
hakkas hommikuti enne teda üles tõusma. See oli arusaamatu: üldiselt armastas 
Zabavin magada. Varem näiteks võttis Saša tarvitusele kõige karmimaid abinõusid, 
et teda hommikusöögiks maast lahti saada, mõnikord kallas talle isegi vett kaela. 
Nüüd aga, kui Saša ärkas, oli Petja juba riides, tervitas teda ja teatas, missugune ilm 
on väljas. 

Pühapäeval ärkas Saša juhuslikult üles siis, kui hakkas alles koitma, ja lamas 
poolsuletud silmadega, mõeldes, 

kuidas pühapäevast päeva mööda saata. Hommikust kuni kella kolmeni pidi ta 
olema lugemissaalis — eile õhtul oli ta tellinud endale mõned raamatud uutest 
elektriaparaati-dest. Noh, aga mis ta õhtul teeb? 

Äkki nägi Saša, kuidas Petja hüppas voodist välja, võttis seinalt spinningu ja 
jooksis riidesse panemata, ainult lühikestes spordipükstes toast välja. Nüüd on kõik 
selge: vaat mispärast Petja hommikuti teadis, missugune ilm on väljas! Miks ta ei 
peaks siis teadma, kui ta hommikul vara jookseb võrkpalliväljakule ja treenib seal 
spinninguga! 


Pärast hommikueinet, kui nad oma tuppa tagasi olid pöördunud, kamandas Petja 
äkki: 

«Palun paraadvorm number üks selga panna!» Saša üllatus, kuid alistus käsule ja 
ootas, mis saab edasi. Petja kontrollis, kas Saša oli rihma kõvasti kinni tõmmanud, ja 
kiirustas: «Läki, läki!» «Kuhu?» 

«Professor Iljinskile külla! Mis sa ometi kõhkled, ma juba helistasin, professor 
ootab meid.» 

«Ei, ei, mina ei lähe! Ta ütles seda ainult nii, viisakuse pärast, tegelikult aga ...» 

«Sa siis pead teda silmakirjatsejaks või?» hämmeldus Petja. «Seda ma sinust küll 
ei oodanud!» 

Ja kuulamata rohkem Saša vastuväiteid, vedas Petja ta endale järele. Kui asi 
elektrotehnikasse puutus, siis oskas Saša teisi endale allutada. Teistel juhtudel allus 
ta aga Petja ohjeldamatule tahtele. 

Professor Iljinski ootas neid tõepoolest. Ta avas ise ukse, võttis neilt vormimütsid, 
mida nad kohmetult käes keerutasid, juhtis külalised oma kabinetti ja pani nad 
istuma suurtesse valgete katetega tugitoolidesse. Külalislahke peremees oli juba enne 
külaliste tulekut asetanud väikesele ümmargusele lauale' tee, koogid ja kompvekid. 

«Noh, noormehed, tundke end mugavalt, joome teed ja ajame juttu. Kuidas teil 
läheb?» 

«Golubkovi ettepanek on vastu võetud!» kuulutas Petja. «Kas tõesti? Õnnitlen, 
õnnitlen!» Professor sirutas Sašale oma suure käe. 

Saša tegi suured silmad — Vikenti Ivanovitš võttis selle teate vastu nii, nagu oleks 
talle kõik teada, mis tööstuskoolis toimus. Ilmselt oli Petja pärast seda loengut Polü- 

tehnilises Muuseumis professoriga korduvalt vestelnud. «Noh, oota aga,» mõtles 
Saša, «küll ma sulle näitan, kuidas seltsimehe eest oma tegusid varjatakse! See on 
veel hullem kui üksipäini spinninguga treenimine!» 

Kuid Petja ei pööranud tema ähvardavatele pilkudele tähelepanu. Ta vehkis suure 
mõnuga kooki süüa ja jõi kanget teed. 

«Kas te elate üksi, Vikenti Ivanovitš?» küsis Saša, teadmata, millest vestlust alata. 

«Kas siis üksi tuleb sellise majapidamisega toime!» Professor näitas käega 
kabinetile. «Mind abistab Maša. Mind üksi oleks tolm ammugi ära lämmatanud. Mul 
pole sugugi vähem tööd kui teil Petjaga.» 

«Kes see Maša on?» küsis Saša ettevaatlikult, kuulatades korteris valitsevat 
vaikust. 

Professor puhkes naerma: 

«See on minu õde. Kuid praegu pole teda kodus. Nii et sellest küljest, seltsimees 
Golubkov, ei ähvarda teid mingi oht.» 

«Saša kardab ka ühiselamus kõiki plikasid,» nokkis Petja sõpra. 

«Sugugi mitte kõiki!» «Aga Leenat sa kardad?» «Noh, see on ju Leena!» 

«Sellest pole midagi,» lohutas teda professor. «Ka mina kardan õde. Kui korda 
looma hakkab, siis mine või kodunt minema!» 

Saša pahvatas naerma ja tundis äkki, et ta on siin juba täiesti kodunenud. 

Ta silmitses huviga teadlase kabinetti. Riiulitel, mis piirasid seinu ja tõusid kuni 
laeni, seisid raamatud. Raamatud täitsid ka toanurki, nad lamasid laual, toolidel, pia- 
niinol. Isegi puuvoodi lamedal otsal oli mitu raamatut. 

Toas oli palju kalade topiseid. Kõige ülemistel riiulitel küündisid nad oma uimede 
ja kaarjate selgadega otse laeni. Niisuguseid kalu polnud Saša kunagi näinud. Ta 
taipas, et kahe meetri pikkune kala, kes oli oma nina nurka pistnud, ongi seesama 
tuurakala, kellest kõneles loengul Vikenti Ivanovitš. Tuurakala sarnanes väga 
noaaegse imeelukaga. Tema soomusrüü läikis, nagu oleks see pronksist. Oma terava 
ninaga püüdis tuurakala nagu seinast läbi tungida, et kohe ujuda toast välja. 

Seina ääres põrandal puhkas puust alusel beluuga. Tema ninast kuni sabani oli neli 
meetrit. Saša luges aluse külge kinnitatud vasest tahvlikeselt: 

Beluuga Huso-huso. Püütud Astrahani juures. 

18. apr. 1949. Kaal 1102 kg. 

Aknalaudadel asuvais akvaariumes ujusid aga veelgi huvitavamad mitmevärvilised 
elusad kalad: ühed olid määratu suurte looritaoliste sabadega, teised tillukesed ja ere- 
dad nagu päikeselaigud, kolmandad peaaegu läbipaistvad, otsekui Želatiinist, ja 
sisikond koos allaneelatud toiduga paistis nende kehadest läbi. Kõik need kalad 
tonksisid alatasa ninadega klaasseinu, nagu püüdes paremini näha selle vaikse toa 
ootamatuid külastajaid. 

«Huvitav, eks?» küsis Vikenti Ivanovitš, jälgides, millise tähelepanuga silmitsevad 
poisid kõiki neid imeasju. «Mis siis teid huvitab, noored kalamehed? Võib-olla 
tahate ] te tutvuda meie maa veeressursside kaardiga?» 

Ta võttis riiulilt kokkukeeratud kaartide rulli ja laotas ühe neist lauale. Poisid nägid 
rohelisi tasandikke, mida kir-jasid helesinised jooned, punktid ja laigud. 

«Spinninguga, mu sõbrad, on kõige parem sõita Okaale.» Vikenti Ivanovitš osutas 
looklevale helesinisele joonele Moskvast lõuna pool. «Seal saab alles kalastada! 
Mäletan, läinud aastal augustis püüdsin ma ühe õhtuga kaheksateist haugi ning kolm 
koha ja ükski kala polnud alla viie kilogrammi!» 

Saša ja Petja vaatasid üksteisele otsa. Üle saja kilogrammi kala ühe õhtuga? Kui 
nemad saaksid kümme kilogi kätte! 

«Aga kas te suuri hauge olete kunagi saanud?» küsis Petja. 

«Muidugi. Kuid mitte eriti suuri, nii kolmekümne kilo ümber... Selliseid on ju 
raske välja tõmmata, suuri veel eriti. Suuri kalu püütakse võrkudega ja ka siis 
pääsevad nad tihti välja.» 

Juttu ajades silmitses ta poisse pisut kavala ilmega, nagu tahaks ütelda: «Noh, 
pajatage siis välja, missugused küsimused teil mulle on? Mind te juba ei peta .. .» 

Sašale näis, et ta mõistis professori mõtteid. Tundes Pahameelt Petja kõhklemise 
üle, küsis ta: 

«Petja, kas sa oled rääkinud Vikenti Ivanovitšile oma ostust raamatulaadal?» 

Petja ohkas. Oli näha, et ta kartis kaotada oma viimast lootust suure teadusliku 
avastuse tegemiseks, milline näis olevat tal juba peos. Kuna aga professor ootas, siis 
asus ta aralt selle juurde, mille pärast ta õigupoolest siia oligi tulnud: 

«Öelge, Vikenti Ivanovitš, kas Peeter 1 ei märgistanud tõepoolest kunagi kalu?» 

«Miks ta seda tegema oleks pidanud?» imestas professor. 

«Te ise ütlesite: tsaaride meelelahutus.» 

«Peetril tuli niisuguste tähtsate asjadega tegemist teha, et tal polnud 
meelelahutuseks aega. Te teate ju, et ta ehitas esimese vene laevastiku, organiseeris 
regulaararmee, laiendas riigipiire... E1, ma arvan, et Peetrit tsaaride meelelahutused 
ei võlunud!» lõpetas ta. 

Professori iga sõna juures muutus Petja üha nukramaks ja nukramaks. Vikenti 
Ivanovitš nähtavasti märkas seda ja küsis temalt osavõtlikult: 

«Teid, nagu ma näen, köidab ikka veel havide pikk iga? Uskuge mind, noormees, 
see pole sugugi huvitav!» 

«Kuidas see siis huvitav pole!» anus Petja. «Kui meie päevil õnnestuks kinni 
püüda Peeter I poolt märgistatud haug, oleks meil võimalus vanu ülestähendusi 
kontrollida. Te ju ise jutustasite, et selliseid hauge on välja püütud. Te rääkisite, et 
Friedrich Barbarossa haug .. .» 

«Ei, ei,» tegi Vikenti Ivanovitš käega eitava žesti, «Barbarossa haug on muinasjutt! 
"Tõepoolest, ühes Saksa muuseumis säilitati hiiglasliku kala luukeret ja kõik uskusid 


seda muinasjuttu. Kui aga ihtüoloogia teaduseks sai ja kalakasvatajad hakkasid seda 
havi luustikku uurima, siis tuli välja, et luukeres oli tunduvalt rohkem selgroolülisid 
kui on havil ja ka lülid ise on erineva suurusega. Ehk sakslased on küll meistrid 
igasuguste võltsingute peale —e varem räägiti, et nad tagusid isegi kuu Hamburgis 
valmis ja mõtlesid ahvi välja —, ainult et teadlasi pole nii lihtne petta. Küsimus 
haugide east jäi lahtiseks. Muide, kala-teaduses pole sel mingisugust tähtsust. Üldist 
bioloogiat võib see muidugi huvitada.» 

«Aga kui meie tõestame, et Peeter märgistas hauge?» küsis äkki Petja. 

«Millega te seda tõestate, noormees?» 

Petja näitas gravüüri, mida ta oli kogu aeg käes hoidnud: 

«Vaadake!» 

«Mis see on?» 

Professor võttis gravüüri ja hakkas seda igasse külge käänates vaatlema. Seejärel 
pani ta gravüüri lauale, võttis kirjutuslaua sahtlist luubi ja uuris veel kord üksikasja- 
likult joonistuse detaile, nüüd juba läbi luubi. Petja pilgutas vaid silmi ja kõõritas 
Saša poole, nagu tahaks ta ütelda: vaata nüüd, kuidas on tarvis vanaaegseid 
dokumetite uurida!. 

Lõpuks ajas professor end sirgu, vaatas Petjale otsa ja küsis: 

«Aga miks te arvate, et sellel pildil on kujutatud Peeter 1 ja et ta märgistab kalu?» 
«Kuidas siis, vaadake ometi!» käis Petja peale. «On u selge, et siin on kujutatud 
Peeter 1: tema kasv ja tema ülikond ... Aga mis tal paremas käes on? Ta viskab havi 
üle laevaparda. Ma ei tea, võib-olla oli siis niisugune ebausk, midagi merele 
ohverdamise taolist. Ma olen lugenud, et Veneetsias viskasid doodžid merre 
kuldsõrmuseid. Võibolla valitses ka meil tookord mingi ebausk? Miks heitis 

Godunov hauge vette, miks tegi seda tsaar Aleksei?» 

Ta vaatas lootusega professori otsa, kuid Vikenti Iva-ovitš jätkas endiselt kortsus 
kulmul gravüüri silmitsemist a näis, et ta ei tahtnud Petja erutust näha. 

«Nii, nii... Muidugi, märkus ebausust ja selle kõrvutamine Veneetsiaga on 
küllaltki teravmeelne, kuid ta ei tõesta ju midagi, mitte kui midagi! Oletame, et 
gravüüril on kujutatud Peeter 1. Asi ei seisa siin muidugi mitte kasvus, öukonna- 
kunstnikud, kes püüdsid oma tellijaid meelitada, kujutasid tsaare alati esiplaanil ja 
tegid nad kasvult pikemad. Kuid siin on ümberlükkamatu tõend: esiplaani peakujul 
on tõesti seljas preobražehski munder. Kunagi tundsin ma selle ajastu vastu huvi. 
Siin on teil õigus. Gravüür kujutab ajaloolist sündmust — uue laeva vette-laskmist. 
Ka sellega võib nõustuda. Mida aga Peeter käes hoiab, seda pole võimalik selgeks 
teha.» 

Saša vaatas Petjale karmilt otsa, kuid see heitis vaid käega ja asus rünnakule: 

«Te vaadake ometi, Vikenti Ivanovitš, Peetri kõrval laevalael seisab tünn. Milleks 
muuks ta siis veel on, kui 

mitte eluskalade jaoks! Peeter hoiab käes tünnist võetud havi, nüüd viskab ta selle 
vette. Peetri selja taga seisavad kolmejalgne alasi ja .lõõts: seal soojendab sepp riistu, 
et järgmisel havil lõpustekaas läbi põletada. Te ju rääkisite, et märgistamiseks on 
tarvis lõpustekaande auk põletada ja pista traadijupp märgiga august läbi...» 

Saša oli gravüüri mitu korda näinud, kuid neid üksikasju ta polnud märganud. 
Professor silmitses Petjat üllatunult, nagu oleks ta tõepoolest midagi uut avastanud. 
Muide, vaatas mis ta vaatas, ent vaevalt oli Petja vait jäänud, kui ta sööstis Petjale 
kallale nii, et Sašal hakkas sõbrast isegi hale: 

«Pole midagi taolist, noormees! Mitte midagi taolist! Peetri kõrval on vaat, jah, 
kuid... selles on vein. Peetril aga on käes kann ja ta jagab ehitajaile kuningliku 


käega veini. Kas te olete sellisest ergutusvahendist kuulnud? Vanal ajal oli see väga 
harilik.» 

Olles rahul sellega, et ta Petja läbi kukutas, nõjatus professor toolikorjule. 

«Noh, see pole küll mingi kann .. .» pomises Petja kohmetult. 

«Olen nõus, võib-olla pole see tõesti kann. Siis on see veinipudel. Sel ajal oli 
niisugune komme: enne vette-laskmist laev «ristiti», see tähendab pandi talle nimi ja 
selle auks löödi laevaparda vastu puruks pudel veini. Ja see ongi lahendus sellele 
esemele, mida teie Peeter hoiab käes!» 

Ja astunud ühe raamaturiiuli juurde, võttis professor sealt määratu suure raamatu, 
mille kaanele oli kirjutatud: «Laevade ajalugu». Ta lõi raamatu otsekohe vajaliku 
lehekülje pealt lahti ja luges: 

«Fregatt aga lasti vette selle maikuu kahekümne üheksandamal ja vettelaskmise 
juures viibis laevastiku schautbenacht Peeter Golovin ise, kes ristiski laeva 
«Prestidižentsiaks», missuguse sündmuse puhul löödi parda vastu puruks nii mitu 
Šampanjapudelit, mitu tähte oli nimes. Kõrgeauline vürst Menšikov aga suvatses sel 
puhul nalja heita, et laevadele on tarvis anda lühikesed nimed, kuna praeguse 
ehitatud laevade arvu juures ei jätku ühestki keldrist...» » 

Professor luges tsitaadi lõpuni, lõi raamatu kinni ja viis pilgu Petjale: 

«Noh, mis te selle kohta ütlete?» 

Petja oli rõhutud: teadus rääkis tema vastu. 

«Jah, muidugi... võib-olla on see pudel...» venitas ta. 

Sašal hakkas sõbrast nii kahju, et ta otsustas teda päästa äärmiste abinõudega: 

«Petja, meil on vist aeg lahkuda? Me peame täna veel lugemissaali minema.» 

«Jõuate lugemissaali,» väitis professor. «Istuge veel minu juures. Meie jutt läks nii 
huvitavaks ...» 

«Ei, ei, me peame minema,» kinnitas Saša. 

«Noh, kuidas arvate, sundima ma ei hakka.» 

Petja tõusis sõnakuulelikult tugitoolist püsti. Jumalaga jättes ütles professor: 

«Te ärge kurvastage, noormehed! Sellest pole lugu, et teie esimene avastus ei 
õnnestunud, te teete veel palju avastusi. Ainult pidage meeles, et nii lihtsalt nad ei 
tule. Et midagi avastada, on tarvis olla väga püsiv ja väga palju töötada.» Ukse 
juures ütles professor mõtlikult, nagu endamisi: 

«Aga kus see ometi võis juhtuda?» 

«Mis? Millest te räägite?» küsis Petja üllatunult ja isegi veidi kohkunult. 

«Vaat see, mis gravüüril on kujutatud. Donil? Voronežis? Aasovil? Neeval?... 
Peeter ei võinud haugi ei merre ega ka jõkke heita. Selline märgistamine poleks talle 
midagi andnud. Meres saab haug sedamaid otsa, jões aga ujub teadmata kuhu. Kui 
hauge märgistada, siis juba kinnises veekogus. Siis ju veel töönduslikku 
märgistamist polnud .. .» 

Poisid vaatasid talle pärani silmi otsa: oli ta siis kõik oma põhjendused unustanud? 
Ta nägi nende hämmastunud pilke, muigas ja ütles: 

«Muide, me jõudsime juba otsusele, et Peetril on käes kas veinikann või siis pudel 
laeva «ristimiseks»... Aga kas te võiksite selle gravüüri mõneks ajaks minu juurde 
jätta, Petja?» 

«Palun,» nõustus Petja sellise tooniga, nagu oleks ta peremehe peale lõplikult 
haavunud. 

«Väga hea! Aga see on teile kingituseks.» Professor andis talle rullikeeratud 
veeressursside kaardi. «Helistage mulle, ärge mind unustage.» 

Vikenti Ivanovitš seisis kaua trepil ja vaatas, kuidas 

poisid alla jooksevad. Ja kui nad olid juba esimesel korrusel, kummardus ta üle 
käsipuu ja hüüdis: 

«Kokkulepe on rahast kallim: ärge mind unustage!» 

«Ei, ei!» vastas Petja ja jooksis tänavale. 

«Ma ütlesin sulle küll, et ära mine ...» ütles Saša nukralt. «Rikkusid ainult oma tuju 
ära.» 

«Mitte sugugi ei rikkunud!» vastas Petja ootamatult väga lõbusalt. 


6. PEATÜKK PREEMIA 


Tsehhi montaaž oli lõpule jõudnud. Tööstuskooli õpilastele jõudis raske 
lõpueksamite aeg. Nad kordasid selle ajaga läbi kõik, mis nad kahe aasta jooksul olid 
õppinud. Ettevalmistused eksamiteks, eksamid ise, ärevus pärast kontrolltöid: kas 
ülesanne sai õigesti lahendatud, kas ei sattunud sinna vigu sisse? ... Kuid kõik läks 
õnnelikult: nii või teisiti, kuid eksamid sooritasid kõik. Sellest said tööstuskooli 
õpilased teada reedel. Laupäeval aga juhtus vapustav sündmus, ja isegi mitte üks, 
vaid kaks ebatavalist sündmust. 

Esiteks, riiklik kvalifikatsioonikomisjon omistas Saša Golubkovile ja Petja 
Zabavihile viienda kategooria elektriku nimetuse — teised poisid ja tüdrukud 2 MF- 
ist said neljanda kategooria, kuid kõik olid nõus, et niisugune otsus on õiglane. 

Teiseks, tehase direktor andis käskkirja: tööstuskooli õpilastele Golubkovile ja 
Zabavinile anda väärtusliku ratsionaliseerimisettepaneku eest preemiaks kummalegi 
tuhat rubla ja võimaldada kuuajaline lisapuhkus keskmise töötasu säilitamisega. 

Võib kujutleda, mis toimus pühapäeval ühiselamus! Poisid hakkasid juba 
hommikul arutama, kus ja kuidas suvi mööda saata. Ühed tahtsid sõita kodukolhoosi, 
teised kavatsesid siirduda ekskursioonile mõnele uuele suurehitusele. Kuid kõige 
rohkem erutas lapsi see, kus peaksid puhkuse veetma Zabavin ja Golubkov. Üksnes 
need kaks said ju mitte lihtsa puhkuse, vaid poolteisekuise ja pealegi preemiaga! 

Kolmandasse tuppa, kus elasid Saša ja Petja, kogunesid 

lapsed kõigist naabertubadest. Tuldi isegi teiselt korruselt. Jooksis minutiks sisse 
isegi Jura Koroljov, kellel on alati palju tegemist. Ja kuigi ta alati kiirustab — küll 
treeningule, küll võistlusele — ja jookseb alati kuhugi, pall kaenla all, jäi ka tema 
siia toppama. Üksteise võidu anti nõu: 

«Sõitke Musta mere äärde — seal võib supelda ja päevitada!» 

«Parem juba Kaukaasiasse! Jalgsi mööda Gruusia sõjateed.» 

«Aga miks mitte Leningradi sõita? Näevad Vask-ratsanikku...» 

«Õige! Käite Ermitaažis .. .» 

Leena Orlova kuulas ning kuulas ja ütles siis: 

«Ostke preemiaraha eest uued ülikonnad ja sõitke puhkekodusse. Sinna antakse 
ka tuusik tasuta.» 

Ja kõik mõtlesid kohe, et tütarlapsed seitsmendast toast on ülearu kokkuhoidlikud, 
nendega koos on isegi unistada igav ... 

Saša aga istus oma voodil ja mõtles millestki. Tema kulmud ühinesid karmiks 
jooneks, huuled olid kokku surutud. Ta nagu ei kuulnudki kõiki neid ettepanekuid. 
Petja aga seisis oma raamaturiiuli all, käsi puusas, ja silitas naela otsas rippuvat 
musta spinningukotti. 

«Ärge ometi piinake, rääkige, kuhu te sõidate!» ei kannatanud Jura Koroljov välja. 

Nüüd võttis Petja raamaturiiulilt paberirulli ja Jaotas laiali kaardi, mis ei 
sarnanenud tavalise geograafilise kaardiga. Sellel kirendasid helesinised laigud. Saša 
muigas, jälgides, kuidas tema sõber kelgib Vikenti Ivanovitši kingitusega. 


Petja kinnitas kaardi seinale ja vedades sõrmega piki looklevaid helesiniseid jooni, 
hakkas lastele piduliku häälega kõnelema oma plaanidestl 

«Meie marsruut on lihtne. Esialgu sõidame me Okaale, viibime seal mõne päeva, 
seejärel kihutame Astrahani. Ka siin peatume me mõne päeva, siis aga sõidame 
Bakuusse. Sealt — Mustale merele. Seal peame lõhedele jahti ja tuleme lennukiga 
koju.» 

Koolis tuntud kütt Kolõškin vilistas tasakesi imestusest. Terve talve läbi oli ta lapsi 
tüüdanud juttudega sellest, kuidas ta oma kodus Vologda lähedal, «kus pole soe ega 

külm», pidas isa ja vanemate vendadega jahti. Esialgu ta rääkis, et küttis oravaid 
ning jäneseid, pärast aga lisas ta juurde hunte ja isegi karusid. Kui aga lapsed teda 
parun Münchhauseniks kutsuma hakkasid, siis ta solvus. Mis parun ta on! Ta on vaid 
lihtne Vologda poiss, kes armastati jahimehelookesi. Osutus aga, et Zabavin oskab 
välja mõelda palju rabavamaid jutukesi! 

«Selleks reisuks ei jätku teil mingisugusest preemiast!» pahvatas Kolõškin naerma. 
Petja patsutas käega seinal rippuvat musta kotti: «Spinninguga koos ei lähe meie 
reis midagi maksma. Okaal püüame hauge, müüme need kooperatiivile ja palun väga 

— pilet kuni Kaspiani on kindlustatud. Kaspial, oletame, püüame kinni beluuga... 
Tead sa ka, kui palju kaalub täiskasvanud beluuga? Kuni poolteist tuhat kilogrammi! 

Võta kokku, palju see rahas välja teeb, kui sa sööklas maksad portsjoni praetud 
beluuga eest kolm rubla. Vaat ongi käes sõiduraha Musta mere äärde. Seal aga 
püüame lõhesid — ja koju ... Te ei suuda endale kujutleda, milline sportlik puhkus 
sellest tuleb, kui sõita koos spinninguga! Keegi professor püüdis möödunud aastal 
ühe päevaga üle kahekümne havi!» 

Siin Kolõškin ei pidanud enam vastu ja hakkas laulma peenikese tiiskandiga: 

«Sa ära luiska, ära luiska, uljas vägilane . . .» 

Ja kõik hakkasid kaasa laulma. 

Petja haavus, rullis kaardi kokku ja istus rõhutatult ükskõikse ilmega oma voodile. 

Leena Orlova seadis korra jalule: 

«Aitab, poisid! ... Noh, aga kas sina, Saša, oled midagi välja mõelnud või sõidad 
koos Petjaga kuldkalakesi püüdma?» 

«Sašal on kõige parem Artekki sõita,» teravmeelitses Jura Koroljov. 

«Mõtelda, missugune hiiglane!» Saša heitis naljategijale karmi pilgu ja Jura kadus 
sedamaid. 

Jura armastas Saša väikese kasvu üle küll irvitada, kuid arveid õiendama oli ta 
nõrgavõitu. Ja ta hääl kõlas juba koridoris: 

«Võrkpallurid — treeningule!» 

Leenale kapteni kutse ei mõjunud. Ta ootas Saša vastust. Kuid see vaikis. 
Lõpuks Saša ohkas ja ütles: «Sõidan Jurezani, venna juurde.» 

Kõik vahetasid pilke, nagu oleks neile alles praegu meenunud, et Sašal on noorem 
vend Ljonja, kes elab Jurezanis lastekodus. Saša ise, lõpetanud kaks aastat tagasi 
seitsmeaastase kooli, sõitis Jurezanist ära tööstuskooli, Ljonja aga õpib praegu 
neljandas klassis. Nad võeti lastekodusse neljakümne teisel aastal koos teiste 
Stalingradi lastega, kelle vanemad nukkusid linna kaitsmise ajal. Ka läinud aastal 
veetis Saša oma puhkuse Jurezanis. Ta oli ju nüüd ainsana jäänud vennakesele — nii 
isa kui ema eest. 

«Kuidas me küll Ljonja ära unustasime!» imestas Petja. 

Ja kõik mõtlesid kohe sellest, kuidas Saša läinud aastal puhkuse ajal igavust oli 
tundnud. Kuu ajaga saatis Golub-kov sõpradele üle kahekümne kirja! 

«Jah, Ljonkat ei tohi unustada,» ütles Leena õpetlikult. «Te teete alati väikestele 
liiga!» 


«Jõgi seal ometi on?» küsis Petja tusaselt. 

«Väike,» kostis Saša vastumeelselt. 

«Aga mets?» tundis Kolõškin huvi. «Kas seal metsa on või pole?» 

«Väike.» 

«Noh, aga kas linnake ise on nägus?» küsis Leena. «On kah.» 

Ja lapsed mõistsid, et Saša ei taha kuidagi Jurezani sõita. Ta tahaks näha 
kodumaad: meresid, kõrbeid, steppe, tehaseid, 

kolhoose, peab aga veetma oma puhkuse väikeses tolmuses linnas, kus ta niigi on 
mitu aastat elanud... 

«Jah, sul ei vea,» tundis Petja kaasa. «Ja miks see Ljonka ometi nii aeglaselt 
kasvab? Lõpetaks juba kiiremini seitse klassi, sõidaks Moskvasse — hakkaksime 
koos puhkusel käima .. .» 

«Võib-olla lastakse tal sinuga koos ära tulla?» süttis Leena. «Too ta meie juurde.» 

«Või veel, et lastakse!» vaidles Petja vastu. «Neil lastekodus on — ohoo! 
missugune kord! Kõik kasvatajad on sinu moodi, samasugused karmid.» 

Lapsed puhkesid naerma. Leena surus huuled kokku ja sarnanes nüüd veelgi 
rohkem klassijuhatajaga. 

Saabus vaikus. Saša ja Petja istusid mõttessevajunult oma voodeil. Lapsed ootasid, 
mis nad otsustavad. Äkki tõusis Petja püsti ja pani käe Saša õlale: 

«Tead mis? Sõidame koos Jurezani!» 

Saša silmad lõid särama, kuid kustusid samas: 

«Aga kuhu sa spinningu paned?» 

«See on tühine asi!» lõi Petja käega. «Annan Jurkale. Tema kodulinn on suure jõe 
ääres.» 

«Kuidas sa siis ...» tahtis Saša öelda. 

Kuid lapsed ei lasknud tal jätkata. Nad piirati mõlemad 
sisse ja kõlasid hüüded: A 

«Komsorg Zabavinile — hurraa!» 

Sel hetkel ilmus ukselävele Jura. Saša mõtles vaenulikult: «Küllap kuulas 
spinningujuttu salaja pealt.» Koroljov astus Saša juurde. Tal oli käes kiri. «Sinult on 
üks rubla saada!» 

«Jälle juurdemaksuga!» krimpsutas Petja nägu. «Sa kirjuta sellele Ljonkale, et ta 
laostab sinu oma juurdemaksudega. Ja kus on küll lastekodu kasvatajate silmad! 
Noh, oodaku, sõidan Jurezani, küll ma teda õpetan marke peale kleepima!» 

«Kas sa sõidad siis Jurezani?» imestas Jura. «Aga spinning?» 

«Jätan suveks sulle,» vastas Petja süngelt, võttis seinalt musta koti, pühkis sellelt 
hellusega tolmukübemed maha ja ulatas spinningu siis Jurale. «Ainult vaata ette, 
murrad järsku veel ridva pooleks või, taga paremaks, rikud pooli ära, siis parem ära 
mu silme alla tule!» 

«Mina ... ma ...» niipaljukest Jura suutiski öelda, surudes kotti rinna vastu. 

Saša nagu poleks midagi kuulnud, ta luges kirja. Seltsimehed nägid, kuidas ta ilme 
hakkas muutuma. Näe, ta naeratas korra, teise, siis aga ei kadunudki lai naeratus 
enam tema näolt. 

Tõstnud silmad, nägi ta, et Jura viib spinningut toast ära. Ühe hüppega oli ta Jura 
juures ja haaras tal käisest kinni: 

«Kuhu sa lähed! Oota üks minut, ma loen kirja lõpuni.» 

Saša pani Jura voodile istuma ja, laskmata ta käisest lahti, süvenes uuesti kirjasse. 
Kõik olid hämmastunud, eriti aga Petja: mis lahti on? Miks Saša pidas Jura kinni? 
Ilmselt oli Ljonka kirjas midagi erilist. Lapsed piirasid Saša voodi tiheda rõngana 
sisse ja ootasid kannatamatult mõistatuse lahendust. Petja ei kannatanud välja: 


«Saša, ütle siis juba lõppude lõpuks, mis Ljonka seal kirjutab!» 

Golubkov tõstis pea, libistas pilgu üle seltsimeeste nägude ja naeratas: 

«See on huvitav kiri... Noh, hüva, kuulake.» Saša tõusis üles, vaatas kavalalt 
Jurale otsa ja hakkas kirja viimast lehekülge kõvasti ette lugema: 

«Meie šeff, kolhoos «Täht», kutsus kogu lastekodu — nii lapsed kui kasvatajad — 
suveks sinna. Meie, vanemad, käisime juba kevadel" neid aia- ja põllutöödel aitamas, 
nüüd aga esimees kutsus kõiki. Kolhoos asub suure järve kaldal, mille nimi on 
Preslavnoje. Otsi see kaardilt üles ja sõida puhkuse ajal meile. Järves on hirmus palju 
kalu, meie kolhoos aga on miljonär. Sõida kiiremini, ma ootan sind!» 

Edasi seisis kirjas vähemalt tosin hüüumärke ja juurde-kirjutis: «Ootan kangesti!» 

Jura Koroljov ei taibanud veel, millega see kiri teda ähvardab, kui Petja sirutas käe 
ja võttis talt ettevaatlikult spinningu ära. Seejärel tegi ta uuesti lahti Nõukogude 
Liidu veekogude kaardi. Tõepoolest, mitte kaugel Moskvast kõverdus kaardil 
helesinine koma. See oli Preslavnoje järv, kuhu idast suubus peene niidikesena 
Vertušinka jõgi. 

«Seal võib proovida kalastamist mitte ainult järves, vaid ka jões!» sattus Petja 
vaimustusse. 

«Sa lubasid ju spinningu mulle .. .» venitas Jura nutuse häälega. 

«Hea küll!» peatas teda Petja. «Aga kes naeris meie treenimist?» Kuid märgates, 
kuidas Jura huuled värisevad, lisas ta suuremeelselt: «Järgmisel korral annan ma ta 
sulle kindlasti!» 

«Kas sul pole häbi, Koroljov!» segas end jutuajamisse Leena. «Poisid sõidavad 
puhkusele... Aga mis me lastekodu kasvandikele saadame?» 

Toas tõusis mitmehääleline kära. Igaühel oli tingimata ja otsekohe tarvis teha oma 
ettepanek. 

Läinud aastal ei teeninud tööstuskooli õpilased veel kuigi palju, kuid kingitusi 
Sašaga nad siiski saatsid. Sel aastal aga said kõik tööliste kategooria ja võisid lapsi 
rohkem rõõmustada. Pealegi sõitsid poisid nüüd kahekesi ja võisid rohkem kaasa 
viia. Lõpuks otsustati raha kokku korjata ja teha Leenale ülesandeks osta lastekodu 
jaoks hea raadioaparaat. 

Kui lapsed olid laiali läinud ja toas muutus vaikseks, hakkas Petja oma öökapist 
välja tirima kalapüügiriistu, ilma milledeta ei sõida kodust välja ükski kalamees. Siin 
oli kolmeharulisi õngekonkse, metallkalakesi, kunstlikke kärbseid, õngetina ... Oli 
arusaamatu, millal ta oli jõudnud kõik need osta. Metallkalakesed särasid vikerkaare- 
värvides nägusalt hallil tekil. Soomused olid neil punased, sinised ja rohelised: 
arvatavasti oli kaladel erinev maitse ja Petja kooskõlastas oma ostud nende 
maitsetega. 

Lugenud veel kord venna kirja läbi, istus Saša nüüd õnnelikult naeratades ja 
vaatles Petja püügiriistu. Äkki jättis Petja õngekonksude ning metallkalakeste 
pakkimise, kortsutas kulme ja jäi mõttesse. Siis astus ta riiuli juurde, tõmbas välja 
mingi raamatu, sirvis seda, luges mõne rea ja hüüdis: 

«Hurraa! Vaat see on alles tore! Kas sa tead, Saša, kuhu me sõidame? Preslavnoje 
järvel viibis ju Peeter 1. Ta ehitas seal mängulaevastiku! Äkki kujutab minu gravüür 
just seda sündmust? Aga mis siis, kui seesama haug, mis on gravüüril, ujub 
siiamaani selles järves?» 

«Aitab juba ükskord rumaluste rääkimisest, Petja! Vikenti Ivanovitš ütles ju, et 
ajaloos pole midagi taolist olnud.» 

Petja vaatas jahmunult Sašale otsa: 

«Ah ei ole olnud?. .. Kas ta ütles nii?... Noh, olgu, vaidlema ma ei hakka. Küllap 
seal näeme.» 

Ülejärgmisel päeval saatsid tööstuskooli õpilased kogu 

grupiga jaamas oma sõpru puhkusele. Hoides Golubkovi käisest kinni, jagas Leena 
talle perroonil veel viimaseid õpetusi: 

«Puhka kolhoosis, Saša! Pea meeles: sa sõidad puhkusele! Sa kasvad ju nii 
aeglaselt, et sind peetakse nälja-vareseks. See on ju ebameeldiv. Nii et sa puhka ja 
ära mõtlegi seal töötada!» Ta surus karmilt huuled kokku, nagu mõistaks ta juba ette 
hukka need, kes sunnivad Sašat tööle. 

«Me teame isegi, Leena, kuidas toimida, ega me väikesed ole,» segas end vahele 
Petja. «Aga kui äkki antakse mõni ülesanne komsomoli liinis? Mis siis, kas me 
peame ka sellest ära ütlema?» 

«Noh, kui just komsomoli liinis. Muust tööst aga peab Saša keelduma. Sina, 
Zabavin, võid teha füüsilist tööd, sina oled tugev, tema aga peab puhkama.» 

Saša ei vaielnud vastu. Mis seal enneaegu arutada! Homme pole enam Leenat tema 
kõrval ja keegi ei loe neile epistleid. Homme hakkab ta koos Petjaga puhkama. 


7. PEATÜKK PIKI JÕGE... 


Päikesest kuumenenud tolmune tee lookles valmiva nisu kahe rohekaskollase seina 
vahel ja kuipalju poisid ka ümberringi ei vahtinud, ei näinud nad peale nende seinte 
midagi. Sõbrad olid kõndinud aga juba terve tunni. 

Saapad võtsid näd jalast ära juba väikese jaama perroonil, kust nende tee algas. 
Sellestsamast minutist, kui nad astusid palja jalu tolmust pehmele teele, algaski 
puhkus. Missugune õnn see on: käia vaat nii mööda külavaheteed ja teada, et sa võid 
seisatada, kus tahad, istuda maha, kuhu meeldib, lesida ükskõik missugusel rohelisel 
künkal! 

Tee meelitab juttu ajama: poisid arutasid viljasaagi väljavaateid, leppisid kokku, 
kes lastekodu kasvandikele mida kingib, kõnelesid paljustki, kuid tee lõppu polnud 
ikka veel näha. Seljakotid, mis Moskvas paistsid nii kergetena, hakkasid juba õlgu 
soonima. Petja seljakott oli täis tuubitud raamatuid, metallkalu, kokkupandavaid 
õngeritvu. Käes oli tal spinning. Saša seljakotti oli pakitud kõigest 

üksainus asi, kuid nii kogukas ja raske, et Saša kohendas juba mitu korda õlal 
rihmu: seal oli uus raadioaparaat «Rekord», mille tööstuskooli õpilased ostsid 
omavahel kokkupandud rahadega lastekodu lastele. 

Mindi tõttamata. Esmakordselt sel aastal nägid nad niisugust puhast taevast! 
Selleks nad siia sõitsidki, et elada rahulikult, vaadelda koidu varjundeid ja aasade 
õitsemist, kuulata lindude laulu ja püüda kalu. Kõike seda on tarvis teha 
kiirustamata. 

Teekäijad jõudsid kingule ja peatusid. Nende ees vuli-ses jõeke, samasugune 
käänuline nagu teeradagi, mida mööda nad astusid. Petjale meenus isegi kuskilt 
loetud lause jõe kohta: «Voolav vesi on elutee». 

«Noh, selline jõeke ei saa küll mingisugune tee olla!» väitis Saša. 

«Ära räägi! Ma olen jõgede kohta palju lugenud. Inimesed asusid alati jõgede 
äärde, olid need siis kas või väikesed. Kui vanas Venes oli tarvis asulat leida, siis 
rändajad käisid ainult jõgesid mööda. Noh, näed, vaata!» Petja osutas läände, päikese 
poole, kus selgesti paistis küla. 

Külani oli vähemalt kolm kilomeetrit, kuid Saša tahtis jooksma hakata, et kiiremini 
venda näha. Ta oli jätnud meelega telegrammi oma tuleku kohta saatmata, 
kavatsedes teda ootamatu saabumisega rõõmustada. Vaevalt aga nägi Petja enda ees 
vett, kui ta jalad enam ei kuulanud sõna. 

«Võib-olla kääname minutiks jõe äärde?» 


«Või veel!» vastas Saša rahulolematult. «Niisuguste raskete seljakottidega? Parem 
on asjad lastekodusse jätta, pärast aga ilma nendeta jõe äärde tulla.» 

«Varsti on käes õhtueha. Praegu näkkab kõige paremini. Ja mis kalamees sa oled, 
kui sind häirib seljakott! Tead sa, kui raskeid kandameid tassivad tõelised 
kalamehed? Neil on telgid, toidunõud, kirves ja kokkupandav paat! Sul aga on 
kõigest üksainus seljakott. Noh, anna siia, ma kannan seda ise!» 

«Ah, mine õige!» vihastas Saša. 

«Ei, sa mõtle ainult: me püüame kinni paar havi või latikat ja tuleme nendega 
lastekodusse. Ega's lapsed iga päev värsket kala söö, kasvatajad ei luba neid ju jõe 
ääres käia...» 

See ahvatlev ettepanek viis Saša segadusse. Petja luges 

tema vaikimist nõusolekuks ja hakkas kiiremini astuma, tõtates jõe äärde. 

Tema järel sammudes mõtles Saša: «Muidugi poleks jõe äärde tarvis minna. Kuid 
Petja on näidanud end nii hea seltsimehena ... Ei, ma ei hakka teda kurvastama. Hea 
küll, las ta rahustab oma südant, las katsub kalaõnne...» 

Samal ajal jõudis teekäijatele järele veoautode kolonn. Poisid astusid külavaheteelt 
kõrvale ja seisid teeserval, saates autosid pilkudega. Aga veoauto kastis istusid ini- 
mesed. Kõik nad olid lõbusad ja keegi neist hõikas jalakäijatele: 

«Hei, seltsimehed, sõidame peole!» «Saadikud, hüpake peale!» 

Saša vaatas kurvalt, kuidas autod kadusid teekäänaku taha. Ka tema tahtis peole 
minna. Eriti nukraks muutus ta siis, kui nägi veoautot, kus oli aset võtnud puhkpilli- 
orkester. Pillimeestel olid üle õla suured hõbedased pasunad, mis kõikusid kasti ääre 
kohal. Möödunud poistest, lõid pillimehed lahti marsi, nagu oleksid nad neid õrritada 
tahtnud. Pillimeestele järgnesid kinnised veoautod, mis jätsid maha 
värskeltküpsetatud leiva meeldiva lõhna. Nende järel kihutasid platvormidega autod 
vaatidega, vaatide kõrval aga seisid valgetes kitlites tütarlapsed, kes samuti lehvita- 
sid käsi ja kutsusid poisse kaasa. 

Kuid )Petja läks teeserva mööda edasi ja üsna varsti jõudsid [nad põllupeenra 
juurde, mille lõpus sinetas vesi. Petja keeras külavaheteelt kõrvale. Oli selge: ta 
kartis, et lõbusad autosõitjad meelitavad sõbra ära. 

«Missugusele peole nad sõidavad?» küsis Saša. 

«Arvatavasti kirikupühale.» 

«Kes siis nüüd kirikupühi peab! See on vist lõikusepidu.» 

«Nisu on ju lõikamata,» väitis Petja kuivalt. 

Saša hakkas oma arvamusi avaldama: 

«Esimene mai on möödas, lennuväepäev tuleb hiljem, sõjamerelaevastiku päev 
samuti ... Võib-olla on kolhoosnikutel veel mõni pidupäev — traktoristide päev 
näiteks?» 

Petja ei soovinud selle üle rääkida ja astus kiiremini. Ta põles kannatamatusest 
heita spinning kiiremini vette. 

Ka Saša lisas sammu. Mida ka ei räägiks, aga lapsed küsivad kindlasti, mitu havi ta 
on saanud. Parem siis juba nad rutem kinni püüda! 

Jõgi meeldis Sašale väga. Ta voolas keset laia tasan-dikku ja näis loojuva päikese 
kiirtes kuldsena. Kalamehed silmasid sügavat jõekääru. Selle kaldal kasvas rohi, mis 
sätendas kastepiiskadest nagu helmestest. Jalad hakkasid kohe külmetama, nagu 
oleksid poisid põlvist saadik vees käinud. Tuli peatuda ja jalad kinni panna. 

Kalda ääres rohetasid veekasvud, tungides jõkke poolsaartena ja jättes lagedaid 
vahesid, mis sarnanesid väinade ja lahtedega, mille põhi on kaetud jämeda kruusaga. 
Petja ütles kohe, et sellistes kohtades leidub ahvenaid. 


Abaja teises otsas ulatusid veest välja mustad puujänd-rikud. Selle räga all oletas 
Petja head paika havide jaoks. Abajast pisut kõrgemal paistis pÕikmadalik. Sealt 
lootis Petja mõne paari turbi saada. 

Saša vaatas üllatunult kaaslast: Petja näitas talle nii palju imesid siin jõel, kus ta oli 
täna ometi esimest korda elus! Saša ei kahetsenud enam, et ta oli juba täna nõustu- 
nud kalastama hakkama. 

Kui nad kallast silmitsesid ja lõkke jaoks kohta otsisid — see on kalamehe esimene 
töö, nagu ütles Petja, — algas jõel õhtune elevus. Piki veekasvude piirjoont, puhta 
vee serval, hakkasid hüplema kalamaimud, jättes veele ringe, nagu oleks keegi 
lamedate kivikestega lutsu visanud: maimud tegid mitu hüpet korraga. Maimude 
järel, näidates oma teravaid punaseid uimi, viskusid üles ahvenad, kes püüdsid õhus 
väikseid kalu. Nende laksumine vastu vett tekitas teravaid, klõbinaga sarnanevaid 
helisid. 

Saša karjus, näidates käega kord üht, kord teist ahvenat, kuid Petja muutus 
sedamaid tähtsaks ja ütles talle teravalt: 

«Jäta kalade hirmutamine!» 

«Mis ma siis tegema pean?» küsis Saša, keda see: käratus kohmetama pani. 

«Korja hagu, mina aga panen põhjaõnged sisse .. .» 

Ta tõmbas seljakotist välja lameda karbi, tegi selle lahti, ja Saša nägi suurte 
vihmausside punast liikuvat kobarat. Sellised ussid roomavad hommikuti välja 
aiateedele.. Siis sellepärast tõusiski Petja täna hommikul enne teisi üles!" Küllap ta 
käis pargis usse korjamas. Noh, on aga inimesel iseloom! Oleks öelnud Sašale, 
oleksid kahekesi läinud, aga ei — muudkui üksi ja üksi... Aga võib-olla ta kartis, et 

poisid saavad tema kavatsusest teada ja hakkavad jälle naerma, nagu spinninguga 
treenimistki?... 

Petja pani ussi õngekonksu otsa, heitis õngenööri koos tinaga hästi kaugele, torkas 
maasse lühikese õngeridva, mille otsas oli väike kelluke, ja asus järgmise põhjaõnge 
juurde. Selgus, et tema seljakotis oli kümmekond sallist põhjaõnge ja üks neist, 
kõige ilusam, korgist käepideme ning hõbedase kellukesega, oli Saša ostetud. Ega's 
Sašagi võinud ilma oma õngeta kalale sõita! 

Saša pani kõik lõkke jaoks valmis ja võttis spinningu. Nüüd tahtis ta ilmtingimata 
havi kinni püüda. Ei näkka haug, siis võtab ahven — üks röövkala on ta kõik. Ja pea- 
legi oli tarvis kasutada seda aega, millal Petja on ametis: kui ta põhjaõngede paneku 
lõpetab, siis võtab ta ju spinningu ära. Aga mis mõnu on istuda õngega ja püüda 
kiisku või rünte! 

Saša läks kaugemale ja hakkas püügiriista kokku seadma. Ta ühendas spinningu 
kõik kolm jätku, laskis õngenööri rõngastest läbi ja sidus külge ereda landi. Noh, 
kõige raskem on seljataga, edasi aga käib kõik väga lihtsalt. Tarvis on anda ridvale 
tõuge, lasta pool lahti, siis aga pidurdada teda kergelt sõrmega. Kui lant hakkab vette 
«istuma», on tarvis rulli pidurdada ja oodata, kuni lant laskub peaaegu põhja, siis aga 
hakata nööri rullile tagasi kerima. Lant hakkab kalda poole liikuma pööreldes või 
sukeldudes, see oleneb juba tema konstruktsioonist. Helki-mist märgates sööstab 
röövkala kohe landi kallale ja kugistab selle alla koos kolmeharulise konksuga. Ja 
jääb üle vaid kala välja, tõmmata ... 

Saša ropsas ridvaga ja laskis pooli lahti. Vähemalt kuuskümmend meetrit 
õngenööri oli juba maha jooksnud, kui Saša märkas, et lant lamab tema kõrval 
lilledel nagu liblikas, õngenöör aga ripub sasina rullilt alla. Saša kohmitses minutit 
kümme, enne kn. ta selle lahti harutada suutis. Siis lippas ta lõkke juurde, otsis Petja 
seljakotist välja raamatu spinninguga kalastamise kohta ja luges sealt, et lanti ei 
soovitata enne heidet langetada madalamale kui üks meeter, et ta ei jääks rohtu kinni. 
Ta pani raamatu taskusse — seda võib veel tarvis minna — ja tegi ridvaga uue heite. 


Seekord jooksis õngenööri maha meetrit nelikümmend. Ta pidurdas õigeaegselt. 
Kuid lanti ta ikkagi ei näinud. Ta 


vahtis küll vette ja kaldale — seda polnud kuskil. Jõudnud otsusele, et lant tuli 
lihtsalt otsast ära, hakkas Saša õnge-nööri rullile tagasi kerima, et uut lanti otsa 
siduda. Hea seegi, et neid oli palju. 

Kerinud peaaegu kogu nööri rullile tagasi, tundis Saša, et keegi kisub teda selja 
tagant, nagu tahaks teda õhku tõsta. Saša arvas, et see on Petja, kes tema üle nalja 
heidab, ja äigas ridvaga, kuid tagant sikutati teda nii, et ta oleks äärepealt pikali 
kukkunud. Hea veel, et ta oli kaldast kaugemale läinud. Tema kõrval polnud kedagi. 
Ta sikutas uuesti nööri. Ja jälle rebis keegi teda tagant. Alles nüüd taipas ta pluusi 
ära võtta ja nägi peopesa suurust auku, augus aga tolknes seesama lant, mida ta oli 
otsinud. 

Saša võttis landi pluusi küljest ära, tõi raamatu uuesti lagedale ja luges, et algajad 
spinninguspartlased jäävad väga tihti ise õngekonksu otsa. On veel hästi, kui 
kannatavad ainult riided, kui aga kalastaja võtab end kõrvapidi õnge, siis tuleb 
konksu vabastamiseks teha sisselõige noaga. Ega spinningumeestel asjata pea olema 
käepärast terav nuga. 

Pärast seda silmitses Saša lanti mõninga hirmuga. Kuid abajas lupsatas suur kala. 
Petja, kes oli lõpetanud põhja-õngede paneku, tuli kiirel sammul Saša poole, ilmselt 
kavatsedes temalt spinningut ära võtta. Ja Saša otsustas veel kord õnne katsuda. 

Lant lendas vihinal õhku. Õngenöör hakkas maha jooksma. Saša pidurdas rulli ja 
äkki kuulis ta Petja hirmunud hüüdu. Petja uus lakeeritud nokaga ja koolimärgiga 

vormimüts lendas imeväel õhku ja laskus sujuvalt paarikümne meetri kaugusel 
kaldast vette. Ootamatusest laskis Saša lahti õngenööri, mis otsekohe pages üle rulli 
äärte maha ja hakkas sasiks keerduma. Müts vajus vette. 

Petja kiskus Sašal spinningu käest ära ja hakkas kiiresti õngenööri kerima, heites 
seda ringidena rohule. Kui nad lõpuks mütsi veest välja tõmbasid, siis oli selles peale 
landi veel mingisugune rumal kalamaim, kes arvatavasti pidas seda veidrat eset 
mugavaks ööbimiskohaks. 

Petja ei öelnud midagi. Ta vaatas vaid Sašale otsa, Saša aga viskas oma esimese 
saagi jõkke tagasi, võttis mütsi ja vantsis aeglaselt lõkke juurde seda kuivatama. 
Kartongist nokk oli läbimärg, lakk sellel oli täis mullikesi; hea seegi, et kooli 
embleem jäi terveks. 

Nüüd lennutas lanti Petja. Temal ei tekkinud ei sasi ega takerdumisi, kuid polnud 
ka kala. Tihtilugu jooksis ta murelikult lõkke juurde lanti vahetama — kord pani 
vaskse, kord hõbedase, langetas selle põhja või vedas peaaegu veepinnal, kuid kalad 


ei soovinud kangekaelselt sööta võtta. Nad hüplesid endiselt vee kohal otsekui 
irvitades kalameeste üle. 

Esialgu tundis Saša kahjurõõmu, et ka Petjal ei tule püügist midagi välja, kuid 
sõbra piinatud nägu nähes hakkas tal temast kahju. Vahepeal aga läks kõht tühjaks ja 
pärast loojangut sumisesid sääsed parvedena. Lõke neid ei seganud, kuigi Saša heitis 
sinna suitsu tekitamiseks tooreid oksi ja rohtu. 

Kui Petja lõkke juurde astus, et lanti vahetada, ütles Saša talle nukralt: 

«Sööks õhtust, aga pole kala ...» 

«Küll me veel saame!» lohutas Petja. «Kas sa põhja-õngede juurest helinat ei ole 
kuulnud?» 

Lõplikult pettunud kalapüügis, läks Saša põhjaõngi vaatama. Muidugi polnud 
ühegi õnge otsas ei kala ega sööta. Saša keris õnged kokku ja asetas need üksteise 
kõrvale rohule, Petja aga heitis ikka veel lanti, kuigi oli läinud juba täiesti pimedaks. 

Jõudnud selle kohani, kus pidi seisma viimane õng, küsis Saša: 

«Petja, kas sina võtsid korgist käepidemega õnge ära?» 

«Otsi paremini!» vastas Petja vaikselt, tundes pahameelt selle üle, et Saša räägib 
liiga kõvasti. 

«Ma otsisin juba igalt poolt! Seda pole. Võib-olla kukkus ta vette ja ujus 
minema?» 

«Oh, milline talumatu sa oled! Kui ta oleks vette kukkunud, siis oleksime me teda 
näinud: me seisame ju allavoolu.» 

«Siis hakkame koos otsima. See on sama õng, mille ma ostsin Ljonka jaoks, 
hõbedase kellukesega.» 

«Ah, võtaks sind see ja teine, küll su õng välja tuleb!» hüüdis Petja südametäiega 
ja hakkas spinningut lahti võtma. « «Õng, õng!» Mul aga parajasti just näkkas .. .» 
Kuid Saša teadis juba ammu, et kalamehele on tarvis ükskõik millist ettekäänet, 

selleks et öelda: «Vaat sina segasid mind, mul aga just näkkas .. .» Ta jätkas 
põõsaste läbiotsimist. Õnge hõbedase kellukesega polnud kuskil. Ja milleks nad küll 
ometi hakkasid jändama selle rumala kalapüügiga! Oleksid juba ammu lastekodus 
olnud ja õng oleks olnud Ljonka käes. 

«Lähme kolhoosi. Meil on tarvis veel lastekodu üles otsida. Võib-olla on ta kuskil 
küla taga.» 

«Ei!» vastas Petja vihaselt. «Minna sinna sellise välimusega — ennast narriks 
tegema!» Ta osutas oma pükstele, mis olid põlvist saadik mudaga koos, ja 
kägardunud mütsile. «Otsime parem hea koha, ööbime lõkke ääres, hommikul 
koiduga püüame veel kala, pärast aga peseme end puhtaks — ja külla.» 

«Tähendab, selle peale sa läksidki välja!» mõtles Saša, kuid ei öelnud midagi. 
Sellise välimusega oli tõepoolest ebamugav külla ilmuda. 

Petja korjas püügiriistad kokku, loopis tukid laiali, upitas 

seljakoti õlale ja hakkas vaikides piki kallast edasi minema. 

«Kuhu sa lähed?» küsis Saša. 

«Otsime hommikuseks püügiks koha valmis. On tarvis leida selline koht, kuhu 
päike tõusmisel otsekohe paistaks.» 

Saša läks vastumeelselt talle järele, kuigi tema arvates oli ööbimiseks täiesti sobiv 
koht ka siin. 

Jõelt kerkis udu. Tõusis kuu. Siin oli ta hiigelsuur, ümmargune ja hele, hoopis 
teistsugune kui linnas. Kuuvalguses paistis vesi jões õlisena ja iga väiksematki asja, 
mida vool kandis poistele vastu, võis selgesti näha. 


Petja valis oma meelt mööda ööbimiskohaks hiigelsuurte tumedate ja kuupaistel 
saladuslikena näivate puude aluse. Ta viskas seljakoti maha ja hüüdis: 

«Nüüd siia ülbe naabri kiuste me uue linna rajame! ... Päike peab tõusma just 
parajasti vastasservast, ma märkasin seda loojangu järgi.» 

Saša vaatas ümberringi. Koht meeldis talle. Kuupaiste-rada veepinnal näis tihkena, 
nagu oleks see läikivast metallist tehtud. 

Äkki ta karjatas. Põiki üle kuupaisteraja ujus korgist käepidemega õng. Selle 
hõbedane kelluke helises vaikselt nagu abi paludes. Ta ujus vastuvoolu — see oli 
täiesti arusaamatu. 

«Petja, vaata!» Saša pani seljakoti maha ja jooksis kaldale. 

Õng nagu oleks Saša häälest kohkunud ja hakkas ujuma kiiremini. Vee sädelevale 
pinnale jäi vald väike punktike, millest kahe joana jooksis laiali vesi. Sellise joa jätab 
enda taha ujur, kui ta vees kihulastele jahti peab. Siis peatus punktike hetkeks, 
õngeritv tõusis veepinnale ja jälle helises hõbedane kelluke nagu abi paludes. 

Petja riietus kiirustades lahti, hüpates ühel jalal, et mitte maha jääda õngest, mis- 
muudkui ujus ja ujus vastuvoolu. Ühe saapa oli ta juba maha visanud, kolm meetrit 
edasi viskas ta ka teise ära, siis järgnesid pluus, püksid, ja ta jäi ainult lühikestesse 
spordipükstesse. Saša aga jooksis tema järel ja korjas maast asju, taipamata veel, 
mida kavatseb teha tema sõber. 

Petja sööstis kõrgelt kaldalt vette. Välgatasid pritsmed, mis kuuvalguses sarnanesid 
teemantidega, ja Petja ujus õnge poole. 

«Mina ise! Mina ise!» kisas Saša, joostes kaldal ja tundes pahameelt selle üle, et ta 
ise ei olnud vette hüpanud. Petja aga karjus talle jõest: 

«Tee tuli üles! Kuhu sa tikud? Sa ei oska ju ujudagi!» 

Äkki õngeritv sukeldus ja selle järel ka Petja. Saša tahtis juba hüüda: «Appi! Ta 
upub!», kuid ritv tõusis uuesti veepinnale ja pöördus kalda poole. Petja jõudis talle 
järele, haaras kinni ja ujus kalda juurde ning ulatas ridva Sašale. Viimane võttis 
põhjaõnge vastu hirmutundega: kes teab, mis ta veel teha võib? 

Ta ei kartnud asjatult. Öng hakkas ta käes tõmblema. Kartes, et see libiseb uuesti 
vette, vedas ta selle kaugemale kaldale. Ootamatult pääses õngenöör lahti,-lõi Sašat 
valusasti näppude pihta, tõmbus sirgeks nagu pillikeel ja kelluke hakkas kaeblikult 
helisema. Saša kisendas: 

«Petja, ruttu! Näkkab.» 

Pluusi varrukatesse takerdudes haaras Petja õngenöörist kinni ja tiris enda poole. 

Äkki hüppas jõest välja kala ja sulpsatas laksudes vette tagasi. Ta oli suur ja lai 
nagu laud. Petja, kes vedas õnge-nööri kord paremale, kord vasakule, tiris ta kalda 
juurde. 

Saša kartis, et kala läheb uuesti minema, ja hüppas kaldalt talle peale. Tema all 
vees plaksatas midagi. Kui ta püsti tõusis, kala käes, ei rabelnud see enam, vaid 
liigutas ainult veidi saba. Petja vaatas kala ja tegi kindlaks, et see on latikas. Lõpuks 
ometi oli neil kalaõnne! 


8. PEATÜKK JÕGI ON KADUNUD 


Saša tegi lõkke üles. Petja puhastas latikat. Ta otsustas küpsetada seda «kalurite 
moodi»: rookis kala puhtaks, tõmbas seljakotist välja vana ajalehe, millesse olid 
mässitud kalapüügiriistad, riputas latikale soola peale ja mässis mitmekordse 
ajalehepaberi sisse. Siis kraapis ta lõkke laiali, tagus kepiga söed peenemaks ja 
asetas sinna oma kompsu, peale aga viskas tükke. Tema sõnade järgi pidi sellest 
saama niisugune roog, et limpsid sõrmed puhtaks! 

Mõni minut istuti vaikselt ja meenutati kõiki tänaseid 

seiklusi. Päeva kõige huvitavamaks sündmuseks oli kahtlemata kalapüük. Ja Petja 
hakkas kõnelema jõest: 

«Nüüd näed sa ise, et pole paremat puhkust kui kalastamine. Siin on jõgi, õhk ja 
rohkesti süüa ...» 

Saša vahtis kannatamatult lõkkeaset. Ta oli nii näljane, et oleks üksinda paar 
niisugust latikat ära söönud. 

Kuni Petja kalapüügi kasulikkust arutas, laotas Saša käterätiku maha ja jagas 
hommikul järelejäänud saia kaheks võrdseks osaks. Ka sai paistis talle väga 
väiksena. 

«Eriti mõnus on pärast kalapüüki jõe ääres puhata,» jätkas Petja. «Siis põleb lõke, 
on valge ja soe...» 

«Aga sääsed?» küsis Saša meeleheitlikult vehkides. «Nad tükivad isegi suhu!» 

«Noh, sääsed... See on tühine asi.» 

Petja lamas allatuult ja tema kohal seisis suits tiheda kangana. Kuid näe, tuul 
pööras kogu suitsu Saša peale. Ta hakkas köhima ja jooksis eemale, sääsed aga 
ründasid otsekohe Petjat. See hakkas käte ja jalgadega vehkima. 

«Noh; kuidas oli?» küsis Saša mürgiselt. 

«See on tühi asi,» vastas Petja kohmetuseta ja roomas uuesti suitsu kaitse alla. 
Selle eest on soe.» 

«Maa on märg!» hüüdis Saša meelepahaga ja hüppas püsti künkalt, kuhu ta oli 
tahtnud istuda. 

Künka tipp kerkis üles nagu kohev sai, mida pigistatakse kokku ja lastakse'siis 
lahti. Lõkketule paistel võis näha, et tumeroheline rohi oli niiskusest mustaks 
tõmbunud. 

«Me nihutamec pärast lõkke edasi ja heidame magama tuleasemele nagu ahju 
peale,» pani Petja ette. Nähtavasti ei saanud teda miski asi mõjustada. 

«Kas me kala ehk ära ei põle?» erutus Saša. 

Tema kell näitas veerand ühte. Tihe udu tõusis jõelt. Vaevas uni, kuid veelgi 
rohkem tühi kõht. 

Petja tõusis ja kraapis lõkke laiali. Ta tõmbas välja söestunud kompsu, kraapis 
selle ümbert tuhaks muutunud paberi ära ja näitas Sašale kala. See lõhnas haruldaselt 
isuäratavalt. Nahk tuli maha koos soomustega ja kala tilkus rasvast. Puhudes kätele 
ja pildudes kala ühelt peopesalt teisele, asetas Petja selle pidulikult käterätikule, mis 
asendas lina. 

«Missugust poolt sa tahad — pea- või sabapoolt?» 

«Mul on ükskõik,» vastas Saša kala silmitsedes. 

Ei, ta polegi nii väike! Neil sööklas olid portsjonid neli korda väiksemad. Õige 
küll, linnas ei tundnud ta kunagi sellist nälga. Petjal on õigus: värske õhk, lõke, vesi, 
kalapüük — see kõik tugevdab tervist. 

Petja lõikas kala pooleks ja lubas Sašal valida. Sašale meenus, et kalamehed 
armastavad süüa pead, ja loovutades selle Petjale, valis ta endale sabapoole. Nad 
istusid käte-rätile lähemale. Isegi sääsed olid kuhugi kadunud — arvatavasti 
otsustasid nad mitte segada pidulikku õhtusööki. 

Kala oli küpsenud oivaliselt. Saša murdis tükikese selja-liha ja pistis suhu. Ah, kui 
maitsev! Ja samas sülitas selle lõkketulle. 

Petja vaatas imestunult sõbrale otsa ja asus oma osa kallale. Mõnda aega näris ta 
mõtlikult väikest kalatükki, siis aga tõusis ja läks jõe äärde. Kuuldus pikka mulista- 
mist: arvatavasti loputas ta suud. 


Petja pöördus tagasi, pühkis mõlemad latikapooled kokku ja viskas vette. Kostis 
laksatus, nagu oleks seda teinud kurikas, millega perenaised kaldal pesu kolgivad, ja 
kõik jäi vaikseks. 

Õhtusöögiks oli kummalegi pool saia. Poisid soid selle ära ja istusid mõnda aega 
vaikides lõkke juures. «Kui keedaksime teed?» tegi Saša ettepaneku. «Kas suhkrut 
on?» küsis Petja. «Ei ole.» 

«Siis heidame magama.» «Hea küll.» 

Kui nad olid lõkke edasi nihutanud ja tuleasemele pikali heitnud, küsis Saša: 

«Mis sa arvad, kas joes on koik kalad nii mõrud?» 

«Sugugi mitte!» vastas Petja süngelt. «Selles oled süüdi :sina. Langesid kaldalt 
talle peale, nagu oleksid püüdnud hobust, mitte aga latikat, ja vajutasid sapipõie 
puruks. Kui sa poleks hüpanud, oleks kala olnud väga maitsev.» 

Saša mõistis, et tal pole üldse kalapüügiks andi. Muidugi, oleks pidanud ootama, 
kuni Petja ise latika välja tõmbab. Aga äkki oleks latikas minema läinud! 

Ja ta ei jõudnud veel midagi otsustada, kui tundis, et kukub sügavasse vette, pärast 
aga ümbritsesid teda igasugused kalad ja naersid kaua tema üle, liigutades hääletult 
suid ja lõpuseid. Kuid see kõik oli juba unes ja kuigi 

Saša oli kaladele väga vihane, ei suutnud ta end isegi liigutada, vaid lamas kalade 
kohtu ees nagu kinni seotud. 


Nad ärkasid külmast veel enne valget. Jõefa kalda kohal hõljus tihe udu, kattes 
niiskusega rohu, põõsad ja puuoksad. Kui jõelt kandus tuult, liigatas udu nagu 
elusole-vus ja siis kerkisid tema katte alt hiiglaslike siluettidena esile mustendavate 
võradega puud. Saša müksas kogemata peenikest kaske ja puu valas ta pealaest 
jalatallani veega üle. Hea veel, et see dušš oli soe. 

Vaevalt ärganud, hakkas Petja spinningut kokku panema. 

ASaša oleks heameelega kohe külla läinud, kuid tema sõber oli järeleandmatu: 

«Vaat nüüd alles hakkab õieti näkkama!» 

Saša teadis juba, mis on õige näkkamine. 

Hea kalamees tuleb väljavalitud kohta juba ehavalgu-ses. Ta ütleb alati, et see on 
õige näkkamise aeg. Kuid mine tema lokke juurde siis, kui hämardub, ja küsi, kuidas 
saak oli, siis ta vastab, et kala veel ei võtnudki, tõeline kalaõnn tuleb hommikul. 
Mine tema juurde südapäeval, kui kala puhkab, ja küsi, kuidas hommikul näkkas, siis 
vastab hea kalamees kohe, et veel ei võtnud, paras aeg näkkamiseks on just ohtu eel. 
Ja ära mõtle, et kalamees oma saaki varjab. Tal pole ämbris tõepoolest ühtegi kala. 
Kuid see teda ei kurvasta — tema juba teab, et toeline kalaõnn on veel ees. 

Kui aga puhkepäev lõpeb ja kalamees peab tahes-taht-mata minekut tegema, siis 
ütleb ta lõbusalt, et õieti näkkama hakkab alles nädala pärast, enne vihma. 

Kui seda kalameest kohata nädala pärast — kõik kalamehed kohtuvad, ju 
järjekindlalt —, siis ta ütleb, et õige näkkamise aeg pole veel tulnud, kuid kahtlemata 
jõuab varsti kätte. Moni kalur püüab kalu juba kümme aastat ja pole koju toonud 
ühtegi kalakest, kuid siiski ta teab, et ka temale saabub kord see oige näkkamise aeg. 

Kunagi kevadel küsis Saša Petjalt: kust see tuleb, et nii palju kalamehi püüab kalu, 
kalad aga ei saa ega saa otsa? Ja Petja seletas talle, et paljud kalamehed ootavad kaua 
õiget näkkamist, kuid nemad, see tähendab Saša ja Petja, ootama juba ei hakka, 
sellepärast et neil on igasuguseid püügiriistu. Kui kala ei lähe ühe otsa, siis 
proovivad nad 

teist. Ja Sašale saab osaks nii palju hauge, kui palju ta ise soovib püüda. 

Sellepärase Saša ei protesteerinudki, kui Petja teatas, et tema arvates hakkab just 
praegu õieti näkkama. Ta ainult tõmbus pisut kössi. 


Lõke oli juba ammu kustunud, aga kaselt saadud dušš, kuigi soe, pani keha 
külmetama. Saša asetas kannatlikult põhjaõngedele usse otsa. Spinningut Petja talle 
enam ei usaldanud. 

Oli ikka veel pime, kui nad lõpetasid ettevalmistused kalapüügiks. Jõgi varjas end 
valge loori all ja polnud mingit tahtmist sellesse sukelduda. Kui aga Saša oli õnged 
kokku korjanud ja Petjal spinning ette valmistatud, siis laskusid mõlemad 
aegamööda nõlvakult alla selle liikumatu valge ja tiheda udupiima sisse. 

Petja võttis spinninguga hoogu ja tardus äkki ühele jalale, ritv pea kohal. Saša 
vaatas sõbrale otsa, siis veidi allapoole, uduloori alla, mis oli jõe kohal pisut üles 
kerkinud, ja tardus samuti üllatusest. Jõgi oli kadunud... 

Udu hõljus endiselt, tõustes mäenõlvakut mööda üles. Ent kuidas poisid ka ei 
vahtinud udukatte alla, kuidas nad ka ei sirutanud'kaela, et näha üle uduharja, polnud 
jõge kuskil. Oli näha vaid kössivajunud veekasve, musta muda ja roikaid. Saša 
hüüatas kohkunult: 

«Kus siis jõgi on?» 

Petja, kes ikka veel hoidis spinningut püügiasendis, astus sammu edasi ja kobas 
ettevaatlikult põhja. Muda matsus, jalg vajus pahkluuni sisse, kuid vett ei olnud. 

«Mis see siis peaks tähendama?» küsis Saša, kui poisid olid mäenõlvakule tagasi 
roninud.» 

«Ei tea. Võib-olla katastroof?» 

«Või veel, «katastroof»... Mis katastroofi siin olla võib! Kui oleks 
maavärisemine olnud, oleksime me tõukeid tundnud ... Ja üldse, me pole Kesk- 
Aasias, seal veel esineb katastroofe. Kuid siin; Moskva juures?» 

Ja äkki sähvatas Sašal mõte: 

«Pea, pea! Kas sa pole lehest lugenud, ehk ehitatakse Preslavnoje juures 
hüdroelektrijaama?» 

Petja ei olnud sellest midagi lugenud. 

«Noh, näed nüüd,» heitis Saša talle ette, «muudkui jändad oma kalapüügiga, lehti 
aga ei loe.» 

«Aga sina ise? Sina pole ju ka lugenud. Kui oleksid lugenud, siis sa poleks 
küsinud.» 

Etteheide oli õigustatud ja Sašal polnud midagi vastu rääkida. 

Nad korjasid pikkamööda oma kimpsud-kompsud kokku, puhastasid riided mudast 
ning porist ja vantsisid sinnapoole, kus eile oli paistnud küla. Äkki Petja seisatas ja 
hõikas kohkunult Sašat: 

«Saša, vaata, mis seal on?» 

Sel kohal, kus oli küla, paistis määratu suur punane kuma. 

«Jookseme kähku!» karjus Petja. «Võib-olla jõuame inimesi aidata!» 

Kuid Saša taipas juba, mis see on. Ta ohkas ja ütles laitvalt: 

«Küll sa, Pjotr, oled ikka mahajäänud kalamees! Ajalehti sa ei loe, elektrivalgust 
tulekahjust eraldada ei oska .. . Kas sa muusikat kuuled? See on eilne orkester!» 

Saša heitis Petjale pilgu ja jäi vait. Ta luges seltsimehe silmist süü omaksvõtmist. 
Petja taipas kõik: Vertušinka oli tõkestatud paisuga. 

Kuid Saša sammus vaikides ja tegi endale veel kaua etteheiteid iseloomunõrkuse 
pärast. Noh, miks ta ometi läks sellele totrale kalapüügile! Tarvis oleks olnud esialgu 
kolhoosi sõita, tutvuda inimestega, küsida järele, mis seal toimub. Siis poleks olnud 
nii piinlik, poleks tulnud sellise välimusega läbi küla minna, ja peaasi — oleks 
saanud viibida kolhoosipeol. 


9. PEATÜKK KOHUTAV KÄTTEMAKS 


Paisid läksid pikkamööda küla poole, mis enam ei helen-danud. Elekter kustutati 
ära, orkester jäi vait ja teel tolmu üles keerutades kihutasid eilsed autod jaama poole 
tagasi. Pidu, mis nähtavasti kestis kogu öö, oli lõppenud. 

Kalamehed vaatasid nukralt teineteisele otsa. Üksainus kord avanes neil võimalus 
lõbutseda kolhoosipeol, kuid ka selle lasksid nad mööda! 

Petja kõndis ees, peas kägardunud müts, mis tolknes tal kuklas, jalas kortsunud 
püksid, mis kuivades muutusid talle 

lühikeseks. Saša mõtles, et arvatavasti näeb temagi nii naljakas välja. 

Teerada lookles keset põldu ja tõi poisid künkale välja. Nende ees kuni silmapiirini 
sädeles päikese käes järv. Selle lähemal kaldal laius küla, mille tulesid nägid poisid 
jõelt. 

Küla ees oli suur viljapuuaed, mis kuskil kauguses sulas kokku metsaga. Sellel 
metsal polnud otsa ega äärt — ta ümbritses järve ja kadus kaugele silmapiiri taha. 
Paremal lookles seesama jõeke, mille kaldal nad oma puhkust alustasid. Künkalt oli 
näha uus pais ja ülestõstetud uued puust lüüsiväravad, kust vahuse joana tormas alla 
vesi. 

Jõesäng, mida poisid olid äsja näinud tühjana, hakkas järk-järgult uuesti veega 
täituma. Arvatavasti sai elektrijaama veehoidla öö jooksul ääretasa täis ja elektrikud 
lubasid jõel jälle joosta vana teed mööda suurde järve. Juba olid täidetud kõik 
mustad augud, kadusid kaldaäärsed roikad ja jälle tõusid üles veekasvud. 

Kui poiste saabastel poleks olnud musta põhjamuda jälgi, siis oleks neil raske 
olnud uskuda, et kõigest tund, aega tagasi nägid nad selle jõe põhja. 

Jõgi aga nagu oleks tahtnud õigustada oma nimetust — Vertušinka 2, — ta keerles 
ja vahutas, õrritades jälle kala-mehi ja tõotades neile «õiget näkkamist». 

«Võib-olla läheme tagasi?» küsis Saša prooviks. 

«Kuhu?» 

«Kalale?» 

«Mis kalu siin praegu on! Kalad läksid kõik järve vee tagasitulekut ootama!» 
vastas Petja lihtsameelselt, riugast märkamata. 

«Kui nad aga poleks läinud, kas sa oleksid siis jäänudki jõe äärde?» 

«Noh ja mis siis?» 

«Aga vaat seda, et tarvis on inimestega tegemist teha,, mitte aga kaladega!» vastas 
Saša vihaselt ja sammus edasi. 

«Ma ei räägi ju midagi .. .» pomises Petja leplikult ja läks talle järele. 

Varsti jõudsid nad aia juurde. Jändrikud haralised õunapuud seisid otse tee ääres. 
Aial polnud isegi tara ümber. Saša peatus ja imetles roosakas-kuldseid suveõunu, 
mis painutasid oksi peaaegu maani. 

«Vististi mitšuurinlikud. Vaata, kui vara nad valminud on!» 

«Aed on täiesti ilma valveta.» Petja tahtis sirutada kätt puu poole. 

«Jäta!» vihastas Saša. «Äkki on valvur kuskil kõrval!» Petja tõmbas käe tagasi. 

Astunud paarkümmend sammu edasi, nägid nad õunapuude keskel hagudest onni, 
mille kõrval tukkus vanaätt. Ätt istus puunotil, tema pea kohal rippus püss. Teele 
lähema, posti küljes aga oli silt kirjaga: 


TEEKÄIJA! SA VÖID VÕTTA TEEÄÄRSETELT 
PUUDELT ÕUNA, KUID ÄRA MURRA OKSI. 


ÕUNA ON ÜLES KASVATADA KERGE, 


ÕUNAPUUD — RASKE. 


«Vaat see on juba midagi .. .» üllatus Petja. «Küll on tore! Tahad õuna — palun 
väga!» 

«Aga milleks siis valvur on?» noogutas Saša onni poole pead. 

«See on selleks, et inimestes ei hakkaks kapitalistlikud igandid pead tõstma!» 
selgitas Petja ja võttis kaks õuna — endale ning Sašale. 

Saša vaatas veel kord tagasi onni poole, kuid taat tukkus edasi. 

«Ei, Sašok, siin on kõik õigesti tehtud. See, et ma ühe õuna võtsin, kolhoosile 
kahju ei tee, kui aga päris varas, arvab heaks kolhoosi arvel kasu lõigata, noh, siis 
võib sellist ka püssiga hirmutada. Aga kas sa tead, uutes kaitse-metsavööndites 
istutatakse puid vaheldumisi viljapuudega,. Kelle eest hoolitsetakse? Meie eest!» 

«Kuidas siis meie eest?» 

«Meie ju hakkame kommunisni ajal elama!» 

Saša ei jõudnud vastata. Aiast tuli nähtavale pikk plaan-vanker, vankrikorv täis 
neidsamu magusalt lõhnavaid roosakas-kuldseid õunu. Plaanvankril istus veomees, 
kes, nüpeldas piitsaga hobust. Jõudnud külavaheteele, hakkas hobune traavima. Tee 
läks allamäge. 

Äkki kõlas teeäärsetest põõsastest uljas vile, ehmunud hobune pistis lõhkuma ja 
vankrilt sadas rahena alla õunu,, mis kukkudes 

tõstsid üles tolmujugasid. Põõsastest ja sügavast kraavist, justkui peidikust, hüppas 
välja trobikond 

63 

poisse valgetes särkides ja lühikestes sinistes pükstes ja tormas õunte kallale. 

Kaugel all viibutas veomees ähvardavalt piitsa ja karjus midagi, kuid hobust ta 
peatada ei suutnud. Teel keerles tolmupilv — poisid korjasid saaki. 

Petja ja Saša vaatasid teineteisele otsa ja sööstsid edasi. Ent vaevalt jõudsid nad 
läheneda, kui poisid jooksid laiali. Teele jäi vaid üks umbes kaheksa-aastane poiss, 
kel polnud ühtegi õuna. Solvumispisarad voolasid mööda tema tolmust nägu alla. 
Teised kadusid põõsastikku ja ainult okste sahin tõendas, et võrukaelad on veel siin. 

«Säh sulle kasvatust!» hüüatas Saša ja pöördus alaealise korrarikkuja poole: 

«Noh, mis sa nutad? Kas said kolki? Või on meel paha, et sulle õunu ei jäetud? 
Kuidas su nimi on?» 

Poisike hakkas nohisema, hõõrus põskedel laiali pisaratega segatud tolmu, vahtis 
altkulmu ja vastas: 

«Ma ei nuta. Mind ei kolgitud. Õunad võttis Ljonka ära. Ma olen lastekodust. 
Borja.» 

«Ole lahke, näe kuidas raporteeris!» muigas Petja. 

Saša aga tardus paigale. Missugune Ljonka? Kas tõesti tema vend viskab selliseid 
vempe? 

«Seleta ära, miks te seda tegite?» küsis Saša karmilt. «Aias ripub silt — igaüks 
tohib võtta õuna —, miks te siis veomehele kallale tungisite?» 

«Me ei tunginud kallale. See oli Ljonka, kes meelitas meid esimehele kätte 
maksma.» 

«Esimehele?» imestas Petja. «Pea, Sašok, siin näib, et mõnel on tõepoolest 
teadlikkusest puudu . .. Mispärast te siis talle kätte maksta tahtsite?» 

«Kuidas siis muidu! Kõik meie lapsed töötasid aias, kui aga suveõunad valmis 
said, siis veeti need turule, meile lastekodusse ei antud ühtegi õuna!» 

«Mis sa jändad, Saša! Minu"arvates on neil õigus.» 


«Ei, mitte nii ei tule lapsi kasvatada! Ma teeksin kõigepealt sel Ljonkal kõrvad 
tuliseks, pärast aga vaataksin, kel on õigus ja kes on süüdi.» 

«Tee jah tuliseks!» lõi Borja nägu äkki särama. «Näe, seal see Ljonka on, istub 
põõsa all. Tema korjas kõige rohkem õunu.» 

«Noh, võrukaelad, tulge lagedale!» kamandas Saša. «Ärge kartke, ega me löö.» 

Kutse peale ei vastanud keegi. Saša kordas: 

«Ronige välja! Kes teist Ljonka on?» 

Äkki kõlas põõsastest läbitungiv kisa: «Sa-aa-ša-a!» ja sealt lendas välja siniste 
silmadega väikese ninaga rässa-kas poisike. Ta hüüdis juba eemalt: 

«Poisid, see on minu vend!» ja hüppas Sašale kaela, kobades teda kätega, nagu ei 
suudaks ta uskuda, et see on tõepoolest tema kauaoodatud kallis vend. 

Põõsastest paiskus välja kogu kamp. Neid oli umbes kümme, kaheksa kuni 
kaheteistkümne aastaseid. Poisid tulid kartlikult lähemale. 

«Noh, tere, tere!» tervitas neid Saša, püüdes alla suruda oma erutust ootamatust 
kohtumisest vennaga. 

Parem oleks olnud kohtuda kuskil kahekesi. Siis Saša oleks sakutanud vennakest 
juuksetutist ja suudelnud teda, kuid terve selle trobikonna ees oli piinlik õrnutsema 
hakata, pealegi veel pärast nende karutükki. 

«Noh, mis siis ikka, Saša, tutvusta mulle oma röövlist venda!» 

«Saa tuttavaks, Ljonja: see on mu sõber, Petja Zaba-vin.» 

Ljonja teretas ja surus end kohe jälle venna ligi. Muide, teised poisid piirasid 
otsekohe Petja sisse ja hakkasid silmitsema tema kooli embleemiga mütsi, tema 
vormipluusi, seljakotti ja musta spinningukotti. 

Borja, kes vaikides oli seisnud kõrval, solvus äkki: 

«Ise tahtsite kõrvad tuliseks teha!» ja hakkas nohisema. 

Ljonja nihkus vennast ettevaatlikult eemale. 

«Võibolla pole kõrvu tarvis tuliseks teha,» ütles Saša, «aga selle pahateo eest tuleb 
teid kindlasti karistada . . . Noh, ütle välja, mis kallaletung see selline oli?» 

«Aga miks nad meile õunu ei toonud?» väitis Ljonja ägedalt. «Lubasid, lubasid, 
aga viisid hoopis turule!» 

«Pea, pea! Kas te esimehega rääkisite?» 

«Tal pole kunagi aega.» 

«Vaatame kohe, võib-olla ta leiab aega.» 

«Teie jaoks muidugi leiab!» 

«Leiab ka teie jaoks. Te tulete meiega koos kolhoosi juhatusse ja annate need 
õunad ära. Meie aga Petjaga küsime esimehe käest, miks ta unustas oma lubaduse.» 

«Meie ei tule!» ütles keegi poistest aralt. 

Petja segas end jutu vahele: 

«Tulete! Oskasite pahandust teha, osake ka vastust anda. Mis pioneerid te olete — 
tungite kolhoosi voorile kallale!» 

«Ega me siin kõik pioneerid ole ja üks plaanvanker pole ka voor,» püüdis Ljonja 
end õigustada, kuid vend vaatas talle sellise pilguga otsa, et ta jäi kohe vait. 

Ja poisid läksid terve trobikonnaga sõnakuulelikult kolhoosi poole. 

Ljonja tõmbas venda käisest ja kui nad veidi maha olid jäänud, ütles paluvalt: 

«Sa tuleta talle meelde, et me tegime aia jaoks kaheksakümmend kolm linnupuuri. 
Pärast, kui ilmusid kahjurid, riputasime iga õunapuu külge paberist ribad. Ja kui 
palju me igasuguseid putukaid, ämbükke ja usse korjasime! . .. Võib-olla ta siis ei 
saa nende õunte pärast tigedaks.» 

«Tähendab, sa saad aru, et te tegite valesti?» 

«Nüüd saan aru,» ohkas Ljonja. 


«Kas palud vabandust?» 

«EL.» 

«Miks siis?» 

«Tema on ka süüdi. Veab ühe voori teise järel meie majast mööda, aga 
oigusepoolest oleks ta pidanud esimese voori meie direktorile tooma.» 

«Noh, see pole juba sinu asi. Ise rääkisid, et esimehel on alati palju tegemist, võib- 
olla unustas ta lihtsalt ära. Noh, kuidas siis jääb, kas palud andeks?» 

«Hea küll siis, sinu pärast palun,» nõustus lõpuks. Ljonja. 

Nad lähenesid kahekordsele kivimajale, millel oli silt: 


«TÄHE» KOLHOOSI JUHATUS 


Uhiuued postid, läikiv traat, mis oli tõmmatud valgetele isolaatoritele, 
valjuhääldajakarp, valged krohvitud seinad — kõik oli siin tore ja nägus. All asus 
kolhoosi klubi, teisel korrusel aga olid ametiruumid. 

Poisid jäid trepi ette seisma, kuid Saša vaatas vennale otsa ja see viis nad teisele 
korrusele. 

Saša koputas ja kuulnud kutset «Sisse!», avas ta ukse. 

Lillede, aukirjade ja kahe rändpunalipuga ehitud kabinetis istus suure laua taga 
kolhoosi esimees. See oli laiaõlgne 

vuntsidega, sassis pea ja pilukil silmadega mees. Poisse nähes tõusis ta laua tagant 
püsti ja tuli neile longates ja protee*ga kõpsides vastu. 

Poisid astusid vaikides laua juurde ja hakkasid põuest õunu välja laduma. Nende 
punetavad näod olid mornid. Pannud' ära kõik õunad, läksid nad üksteise järel seina 
äärde ja jäid sinna seisma, silmad maas. 

«Mis see tähendab?» küsis esimees, viies pilgu lastekodu poistelt tööstuskooli 
õpilastele, kes seda stseeni jälgisid. 

«Teelt korjasime,» seletas Ljonja. 

«Ah siis teie hirmutasitegi meie veomeest?» küsis esimees. «Mina aga mõtlesin, et 
kes see võis seda teha? Meie koolilapsed on kõik põllul, teid nagu oleks ka sinna 
kutsutud. Teie aga, tuleb välja, peate õuntele jahti! Mispärast te peedipõllule 
peedikärsakaid korjama ei läinud? Te lubasite ju minna. Kui mulle sellest ette kanti, 
siis ma ei uskunud: minu parimad abilised keelduvad minemast! Milles siis asi on?» 

Poisid vaikisid. Esimees heitis pilgu tööstuskooli õpilastele ja tema puhmas 
kulmud kerkisid üles: 

«Vaat kes kõiges süüdi on! Vanem Golubkov sõitis siia ja kiskus poisid tööst 
eemale. .. Jaa, lastekodu lapsed kõnelesid mulle, et ootavad sind külla. Noh, tere, 
Saša!» Ta sirutas Golubkovile käe. 

«Aga kes see siis on?» 

«Kaheksakümne esimese tööstuskooli teise klassi õpilane Zabavin,» esitles end 
Petja. «Ainult meie pole üldse süüdi. Kõiges olete süüdi teie, seltsimees esimees!» 

Saša kadestas sõpra, et see nii vabalt käitus. Esimees aga tõstis sorakil kulmud 
veelgi kõrgemale ja puudutas oma keerduvaid kohevaid vuntse: 

«Kuidas mina süüdi olen? Milles? Missuguse korratuse te siin mul avastasite, 
seltsimehed kontrolörid? Näikse, et majapidamine kasvab,» kaitses ta end 
poolnaljatades-pool-tõsiselt. «Näe, andsime külasse lisavoolu, kõik farmid on 
elektrifitseeritud, varsti viime panka teise miljoni, teie aga, olge lahked, olete 
korratusi leidnud! Jutustage, milles me süüdi oleme?» 

Sašale ei meeldinud, et esimees heitis nalja ega rääkinud nendega tõsiselt, nagu 
oleksid nad sama väiksed kui lastekodu kasvandikud. Ta ütles kuivalt: 

«Niiviisi pole kuigi raske kahte miljonit kokku lüüa. Räägitakse, et teenisite üksnes 
õunte pealt tuhandeid rublasid, aga näe, lastekodule ei taibanud saata -kümmet 
kilogi.» 

Esimees silmitses poisse, siis õunu, mis laual hunnikus lamasid, ja ohkas: 

«Jah, poisid, ma lasksin vist mööda .. . Alles nüüd Saan aru! Tähendab, lapsed said 
minu peale pahaseks? Õigesti tegid... Ainult kas siis sõprade vahel nii kõlbab, et 
omaette pahandatakse ja mossitatakse? Oleks tarvis olnud siia tulla ja ütelda: nii ja 
naa, Ignat Perfiljevitš, teil pole õigus .. .» 

Vennad Golubkovid vaatasid vaikides teineteisele otsa. Ljonka oli äärmiselt 
üllatatud, et selline täiskasvanud suurte teenetega inimene võis nii lihtsalt oma süüd 
tunnistada. Mõni jõmpsikas, kuidas sa talle ka ei tõesta, on nii jonnakas ja muudkui 
raiub vastu, kolhoosi esimees aga tunnistas üles ja püüab ka kohe oma viga paran- 
dada. 

Näe, ta võttis Golubkovidel õlgade ümbert kinni, läks longates nendega koos laua 
juurde, võttis puhta paberilehe ja kirjutas sellele korralduse majandusülemale: «Anda 
välja lastekodu kasvandikele normipäevade arvel sada kilogrammi õunu ...» 

Saša märkas, kuidas poiste umbusk hakkas aegamööda asenduma lugupidamisega. 
Esimees küsis aga väga lihtsalt ja asjalikult: 

«Noh, poisid, kuidas on, kas võib lugeda, et meie suhted on jälle korras? Ega te 
mulle halva meelespidamise pärast enam pahased ole?» 

«Ei, ei ole, Ignat Perfiljevitš!» hüüdsid lapsed. 

Ja Saša märkas, et tema vennas karjub kõige kõvemini. Talle sai selgeks, kes neil 
ninamees on. 

Ljonka aga astus äkki poiste grupist välja, võttis Ignat Perfiljevitši ees 
valvelseisaku nagu rivis ja ütles kõvasti ning selgelt: 

«Seltsimees kolhoosi esimees! Meie, lastekodu kasvandikud, kes võtsid osa 
kallaletungist plaanvankrile, palume vabandada meie halba tegu.» 

Ignat Perfiljevitš naeratas nii laialt, et isegi tema vuntsid liikusid: 

«Noh, hüva, hüva! Patukahetseja pead ei raba ka mõ65k ... 

Minul on teile ka palve: aidake peedipollul kärsakaid korjata.» 

«Kohe, kohe!» hüüdsid lapsed ja liikusid rüsinal ukse poole. 

«Aga teie, sõbrad, jääge minutiks siia,» pöördus Ignat Perfiljevitš Saša ja Petja 
poole, ja kui teised olid välja jooksnud, küsis asjalikult: 

«Missuguses koolis te õpite? Millisel erialal?. . . Mis, elektrikud? Noh, teid mul 
just vaja ongi!» 

Ja ta hakkas siinsamas selgitama, et nende kolhoos sai eile kolhoosidevahelisest 
elektrijaamast lisavoolu, aga vilunud inimesi, kes võiksid seda voolu tootmisse 
rakendada, ei jätku. 

On küll üks väljastpoolt tulnud tehnik ja kaks oma montööri, kuid pole halb, kui ka 
tööjõureservide kasvandikud kolhoosi abistavad. 

Petja tahtis vastu väita, et nemad sõitsid siia hoopiski puhkusele, kuid Saša ütles 
juba: 

«Nõus!» 

Petja tahtis seltsimeest sakutada, kuid Ignat Perfiljevitš vaatas talle niisuguste 
ootavate silmadega otsa, et ta tahtmatult noogutas pead: ja mina olen samuti nõus! 

«Näe, olemegi kokku leppinud!» rõõmustas esimees. «Näe, mis tähendab elukutse! 
Teie aastates mina muud ei osanudki, kui piitsaga lehmi nüpeldada, aga teil on kätes 
jõud! Kuidas seda laulus lauldaksegi?» 

Ja äkki hakkas ta laulma kähedavõitu, kuid meeldiva häälega: 


Läeb aastaid mööda, saabuvad kord päevad, 


kui töötav rahvas meie kodumaal 
neidsamu noori käsi kullaväärseiks 
ta suure uhkusega nimetab. 


Golubkov ja Zabavin isegi kohmetusid ootamatust kiitusest. 

«Noh, aga nüüd, poisid, minge puhkama!» kamandas Ignat Perfiljevitš. «Homme 
saadan ma teile järele ... Aga mis see sul on, Petja?» Ta osutas mustale 
spinningukotile. «Justkui oleks õng? Tähendab, te olete veel ka kalamehed? Noh, siis 
meil teiega tuleb palju tööd .. . Minge korraks linnufarmi Svetlana Timofejevna 
juurde, ajage temaga juttu — tal on heameel teid näha!» 

Ta lehvitas neile sõbralikult kätt ja pöördus laua juurde tagasi. 

Poisid läksid aeglaselt mööda tänavat, pööramata tähelepanu möödujate 
uudishimulikele pilkudele, ja tundsid, et nad pole siin üleliigsed, vaid täiesti omad, 
väga vajalikud inimesed. 

Varsti jõudsid sõbrad koolimaja juurde, kuhu suveks oli 

asunud lastekodu. 

Trepil jäi Petja äkki seisma ja küsis Sašalt: 

«Mis sa arvad, mispärast sel Svetlana Timofejevnal meid 

tarvis läheb?» 

«Puhkame pisut, käime tema juures ära ja saamegi teada.» 


10. PEATÜKK LASTEKODU 


Kuid samal päeval poisid ei saanudki linnukasvataja Svetlana Timofejevna juurde 
minna. 

Kahekorruselise sammastega maja lävel võttis neid vastu Ljonja. Ta oli jõudnud 
end pesta, kammida suve jooksul pikaks kasvanud tuka siledaks ja nägi nüüd välja 
väga tähtis. Silmitsenud külaliste kortsunud ja määrdunud ülikondi, oli ta väga 
üllatatud: 

«Kus te küll niimoodi ennast ära määrinud olete? Tarvis on ümber riietuda ja end 
puhastada. Teid ootab lastekodu direktor!» 

Petja vaatas kaeblikult Sašale otsa: kas tõesti tuleb neil hakata . ühelt ametlikult 
vastuvõtult teisele käima? Kuid Saša alistus kannatlikult nooremale vennale ja nad 
läksid kõik kolmekesi teisele korrusele, kus külaliste jaoks oli tuba valmis seatud. 
Koridoris ja treppidel tunglesid kõige nooremad lastekodukasvandikud, kes 
silmitsesid külalisi nagu hiiglasi alt üles. Näis, et nad olid valmis Saša ja Petja 
kannul minema ükskõik kuhu, kuid Ljonja loi halastamatult nende eest ukse kinni. 

Toas olid laud, toolid, kaks voodit ja nende kõrval öökapid. Voodiotstel rippusid 
puhtad käterätikud. Voodeid nähes haigutasid reisimehed nagu käsu peale. Ljonja 
märkas seda ja ruttas külalistele rääkima korrast lastekodus: 

«Meil on niisugune päevakord: hommikusöök kell 

kaheksa hommikul, lõuna kell kaks, oode kell neli, õhtusöök kell seitse. Vaikne 
tund on kolmest neljani, praegu aga magada ei tohi. Kõik meie vanemad lapsed on 
praegu tööl, mudilased aga on jalutuskäigul. Ka mina pean põllule minema, mind 
oodatakse seal: olen brigadiir. Nii et lähme rutemini direktori juurde.» 

Petja nägu venis pikaks, kuid Ljonja oli järeleandmatu. Ta tõi saapa- ja riideharja, 
tulise triikraua, näitas, kus pesunõu on, kuid ei jätnud külalisi üksi, kartes, et neid 
tõmbab voodisse. 

Ja külalised hakkasid end korda seadma. 


Poole tunni pärast oli neil täiesti viisakas välimus. Petja vaatas kella ja küsis 
kaeblikult: 

«Ljonja, kas teil teist hommikusööki ei ole, nii kella kümne paiku?» 

«Ei ole.» 

«Aga kui keegi hommikusöögile hilineb?» 

«Meil ei hilineta. Meil on karm direktor.» 

«Kuid me oleme ju näljased .. .» sõnas Petja täiesti kurvalt. 

Ljonja vaatas tähelepanelikult Petjale otsa ja jooksis äkki sõnagi lausumata toast 
välja. Ta tuli tagasi viie minuti pärast. Tema järel hanereas astusid mudilased, kandes 
ääreni täis taldrikuid. Kuigi polnud hommikusöögi aeg, oli süüa nii palju, nagu oleks 
kokk teadnud, et saabuvad külalised. 

Ljonja pani kogu laua taldrikuid täis. Siin oli pirukaid, hapukoort, piima ja 
auravaid värskeid kartuleid. Ljonja kostitas külalisi, jutustades samal ajal sellest, kui 
karm on nende direktor ja kuidas ta armastab korda. 

«Mis me siin siis istume?» muutus Petja rahutuks. «Kui direktor ootab, siis tuleb 
minna.» 

«On kästud ilmuda kell kümme null-null,» raporteeris Ljonja. 

«Kas ta on siis sõjaväelane?» küsis Petja kartlikult. «Ei, ta on karm! Meie Dmitri 
Nikolajevitš näeb inimesest läbi!» 

Ljonja tegi nii kohutavad silmad, et Petja heitis tahtmatult pilgu Sašale. Kuid Saša 
pugis mõlema suupoolega endiselt värsket saia hapukoorega, nagu ei puudutaks teda 
see jutuajamine üldse. 

«Aga kas sellest pole midagi, et me kahekesi tulime?» küsis Petja rahutust tundes. 

«Ta teab seda juba,» lohutas teda Ljonja. 

«Aga kuidas ta välja näeb, see teie direktor?» päris Petja. 

Ljonja hakkas õhinal jutustama: 

«Pikk, tugev... Ja karm — oh! Kui' vaatab sulle 'otsa, siis süda vajub saapasäärde. 
Niimoodi vaatab ta muidugi siis, kui oled pahandust teinud.» 

«Kas mul poleks parem kolhoosi asuda?» küsis Petja äkki Sašalt. «Sina oled ikkagi 
vend, mina aga kõrvaline inimene. Kuidas sa arvad?» 

«Vaat seda me praegu otsustamegi koos Dmitri Nikola-jevitšiga,» vastas Saša 
rahulikult, pühkis huuled puhtaks ja sammus ukse poole: 

«Läki!» 

«Võib-olla lähed sa üksi? Seletad talle ära?» 

«Ta ootab ju mefd mõlemaid. Talle öeldi, et me sõitsime siia kahekesi.» 

«Õigus, õigus!» kinnitas Ljonja. «Ta just nii ütleski: «Ootan külalisi kell kümme 
null-null».» Ja ta lisas, halastades Petjale: «Te pole ju midagi kurja teinud, mida siis 
karta?» 

Kuid Petja ei kuulnud enam — ta kõndis Saša järel ja mõtiskles selle üle, mida 
öelda karmile direktorile, kui see küsib, miks seltsimees Zabavin suvatses nende 
juurde lastekodusse tulla. 

Esimesel korrusel kohtas neid lastekodu korrapidaja, umbes neljateistkümne- 
aastane nooruk, samasuguses valges särgis ja sinistes spordipükstes nagu teisedki 
lapsed, kuid temal oli punane side käise ümber. Korrapidaja vaatas asjalikult kella, 
mis rippus sissekäigu vastas: 

«Tulite õigel ajal. Teatan kohe Dmitri Nikolajevitšile.» 

Selline sõjaväelaslik täpsus nämmeldas Petjat täielikult. Muidugi peeti ka neil 
koolis päevakorrast hoolikalt kinni, kuid siin on ju lapsed! 

Ta heitis tahtmatult pilgu läbi avatud ukse kooliõuele, kus mängisid mudilased. 
Pisut kaugemal, aias, pikkade puust laudade ääres askeldasid suuremad poisid, ka 
punaste sidemetega, arvatavasti köögikorrapidajad. Grupp Ljonja vanusekaaslasi 


seisis brigadiiri oodates kõblaste ja labidatega trepi juures. Ljonja noogutas vennale 
ja 

kadus ukse taha. Mõne sekundi pärast käsutas ta juba kõlava häälega õues: 
«Brigaad, rivistuda! Eeslaulja, alusta! Sammu marss!» 
Valjult ja puhtalt hakkasid lõbusad hääled laulma: 


Meid laulud aitavad elada, võita, 

sest laul kui seltsimees kutsub ja viib, 
ja neid, kes lauluga sammuvad kõikjal, 
ei ole kohutand lahingud ja piin. 


Tõstnud kõplad ja labidad õlale, sammus brigaad õuest minema. 

Samal ajal tuli tagasi korrapidaja, kes oli käinud direktorile teatamas: 

«Dmitri Nikolajevitš ootab teid.» 

Tööstuskooli õpilased astusid kabinetti. Saša — rahulikult, Petja aga hinge kinni 
pidades. 

Laua tagant tõusis pikk, veel noor mees hallis ülikonnas ja helesinises särgis, mille 
kaelus oli lahti. Temas oli palju ühist nende komsomolitöötajatega, keda Petja oli 
sageli ÜLKNÜ rajoonikomitees kohanud ja keda ta õigust öelda püüdis matkida 
nende kiirustamatus, rahulikus viisis juttu vesta, küsitleda ja naljatada. 

Eriti imeväärsed olid sel inimesel silmad: pehmed ja lahked, mis kohe meelitasid 
sõbralikule avameelsusele. Näis, et see inimene, kes oli saanud kunagi lastekodu 
direktoriks, otsustas talle usaldatud lastele olla vanemaks vennaks ja isaks. Ja 
arvatavasti ei kõrgendanud ta sellest ajast saadik kunagi häält, vaid kuulas 
tähelepanelikult ja rahulikult igaühte. Sellises suures peres on ju kõige tähtsam 
säilitada rahu. 

Petja, kes jälgis lastekodu endise kasvandiku Saša ja direktori sooja kohtumist, 
tundis, kuidas ta süda läks kergeks, ja tahtmatult sai ta pahaseks Ljonkale, kes oli 
teda selliselt hirmutanud.- 

Sellepärast Saša siis naerataski ainult, kui ta kuulas venna jutustusi direktorist! 
Tema juba teadis, et direktor on hea, lõbus ja õieti öeldes lahke inimene. 

Noh, aga seda oleks tulnud siis Petjale öelda. Muide, võib-olla on Sašal ka õigus: 
milleks õõnestada Dmitri Nikolajevitši autoriteeti Ljonja silmis! Võib-olla on isegi 
parem, et Ljonja peab direktorit karmiks,... 

«Noh, mis siis ikka, Saša, tutvusta mulle oma seltsimeest,» ütles Dmitri 
Nikolajevitš. 

«Pjotr Zabavin, meie grupi komsomoliorganisaator,» tutvustas Saša seltsimeest. 

Petja sirutas direktorile käe ja vaatas veel kord tema suurepärastesse silmadesse. Ja 
siin ta märkas, et hellalt naeratavais silmis, kuskil sügavuses, oli tõepoolest peidus 
karmust. Mitte seda külma karmust, mis hirmutab, vaid vanema seltsimehe 
tähelepanelikku nõudlikkust. Näis, et Dmitri Nikolajevitš küsib oma pilguga: «Mis 
head sa siis teha oskad, Pjotr Zabavin?», ja Petja ruttas sellele ütlemata jäänud 
küsimusele vastama: 

«Dmitri Nikolajevitš, me võime abistada teie vanemate klasside õpilasi 
komsomolitöös. Nii minul kui ka Sašal on selles asjas kogemusi.» 

«Noh, mis te nüüd, mis te nüüd ... Te tulite puhkusele ja hakkategi puhkama. 
Kuidas te end sisse seadsite?» 

«Hästi, Dmitri Nikolajevitš!» vastas Saša vaimustatult. «Meie aknast paistab isegi 
järv!» 


«Suurepärane! Päevakorraga oled sa tuttav. Hommiku-, lõuna- ja õhtusöögile palun 
mitte hilineda. Sa mäletad, Saša, meil on sellest alati rangelt kinni peetud.» 

«Dmitri Nikolajevitš,» ütles Petja kohmetunult, «me Sašaga tahaksime teada, 
kellele söögiraha anda.» 

«Ah söögiraha?. .. Tõesti, ei teagi kohe, kuidas sellega teha.» Ta vaatas 
tähelepanelikult poistele otsa. «Lastekodu lapsed palusid ju ise Ljonja Golubkovi 
teid kutsuda.» 

«Jah, kuid nad kutsusid ju ainult Sašat, meie aga tulime kahekesi!» 

«Noh, mis siis ikka, see on õiglane ...» Dmitri Nikolajevitš jäi mõttesse. «Eks ole, 
kui ma ei võta teilt raha, siis lähete te jalamaid kolhoosi? Kas pole nii?» 

«Ta juba tahtiski, seda teha!» andis Saša seltsimehe välja. «Kuid te ärge 
muretsege," Dmitri Nikolajevitš, raha meil on. Meie mõlemad saime tuhat rubla 
preemiat.» 

«Ohoo!» imestas Dmitri Nikolajevitš. «Noh, siis teeme nii: arvestame, et te sõitsite 
puhkekodusse. Ühe tuusiku eest te tasute raha — see maksab kolmsada rubla kuus, 
teine tuusik on aga teile kingituseks lastekodu poolt. Hästi?» 

Petja ei hakanud vaidlema.' Nüüd mõistis ta Ljonjat täielikult. Direktor nägi 
tõepoolest läbi. Ta sai aru Petja 

uhkusest omateenitud raha üle ja isegi nagu õigustas seda uhkust. 

Kui nad kabinetist väljusid, ütles Petja mõtlikult: «Aga Ljonjal on siiski õigus: 
sellist direktorit võib karta!» 

«See-eest võib teda ka armastada!» parandas Saša. 

Lõunasöögiks jõudsid külalised veidi puhata. Kuid lõunasöögi ajal sattusid nad 
otsekui mesilastepessa. Nende ümber sumises peaaegu sadakond väikest töökat 
abilist ja nagu näis, olid nad valmis neid lusikast söötma ja tolmukübemeid ära 
puhuma, kui need juhuslikult peaksid külaliste peale sattuma. Kuid oma hoolitsuse 
eest nõudsid nad kohest tasu — jutustusi tööstuskoolist. 

Vaevalt lõppes lõunasöök, kui nad sõbrad üksteisest lahutasid ja piirasid mõlemad 
tiheda rõngana sisse. Petja suutis vaid kaeblikult vaadata Sašale, kes vastuseks vaid 
pilkavalt naeratas. Petja armastas kõnelda abstraktsetel teemadel, näiteks Peeter 
Esimesest või kalapüügist. Kuid siin nõuti temalt täpseid ja selgeid vastuseid 
tuhandele ja ühele küsimusele. 

Harva külastasid tööjõureservide kasvandikud lastekodu lapsi. 

Kuidas Petja oma kooli üle uhkust ka ei tundnud, kuid rääkinud sellest viisteist või 
kakskümmend lugu järjest ja nähes, kuidas lähenevad üha uued ning uued kuulajate 
grupid — kes põllult, kes korrapidamiselt, kes jõe äärest —, tundis ta, et tal kurk 
jääb kuivaks, ja ta anus puhkust. 

Külalised saadeti nende tuppa ja jäeti üksinda. 

«Noh, kuidas on, eks ole külas palju tegemist?» puhkes-Saša sõbra piinatud nägu 
nähes naerma. «Küllap sa juba kahetsed, et tulid minuga ühes?» 

«Muidugi ei kahetse. Kuid miks need mudilased kõik nii pealetükkivad on? Kas 
tõesti me sinuga olime samasugused?» 

«Sa tuleta meelde seda, kuidas sa kooli tulid. Kas sina ei küsitlenud vanemate 
klasside poisse?» 

«Nii ta ju oli, kuid siin nõuab igaüks, et ma teeksin just spetsiaalselt temale 
ettekande!» 

«Võta parem kokku, mitu vabatahtlikku sa värbasid meie kooli poole tunniga!» 

«Tõsi või?» rõõmustas Petja. 

Saša sõnad rahustasid teda. Petjale näis ikka veel, et ta 

oli mudilastega liiga palju lobisenud: kas see ei alandanud kooli au? Tööstuskooli 
õpilastel oli traditsiooniks tunda uhkust oma kooli üle ja käituda nii, et kõik 
tunneksid: kui " juba lapsed on head, siis on kindlasti ka kool tore. Aga kui Saša tõtt 
rääkis, siis tähendab, et ta oli õigesti käitunud. Petja ohkas sügavalt, viskus padjale ja 
pomises: 

«Puhkame pisut ja lähme linnukasvataja juurde.» 

Saabus vaikus. 

Vaikne tund oli lõppenud, külalised aga magasid ikka veel. Spetsiaalsed 
korrapidajad seisid nende toa akna* all ja peletasid eemale käratsevaid mudilasi. 
Eilsetest seiklustest kurnatud külalised virgusid alles õhtusöögi eel, kui akende taga 
hakkas juba hämarduma. 

Väljas laulis fanfaar: «Õhtusöögile!» Aiast kostis häälte-kõminat, klõbisesid nõud. 

Külalised hüppasid voodist välja ja jooksid akna juurde. Pikki laudu, mida 
valgustasid puude otsa riputatud elektri-lambid, ümbritsesid lapsed. Esimesel 
korrusel asuva köögi akendest veeresid mööda siledaid laudu lakkamatu konveierina 
kausid, täis isuäratavalt lõhnavat putru, ja korrapidajad jagasid neid laua taga istujate 
vahel. 

Tuppa jooksid Ljonja ja Borja. Ljonja sööstis venna juurde, aga Borja astus nagu 
vana tuttav Petja juurde ja surus end tema ligi. 

«Meie aga ootame teid, ootame, ootame!» kordas ta otsekui lauldes ja ta nägu 
väljendas sellist rõõmu, et Petja ei suutnud end pidada ja suudles tema sassis pead. . 
«Kas tohib, ma hakkan teie vennaks?» küsis Borja. 

Külalised vahetasid pilke. Nad olid nõus nimetama end kõigi nende poiste 
vendadeks, ainult kas neil jätkub kannatust ja oskust saada headeks vanemateks 
vendadeks? 

«Meie kool peaks need mudilased šefluse alla võtma!» ütles Petja. 

Ka Saša nõustus temaga. Seal, kus nad ei tule toime kahekesi, tuleb kogu kool 
kahtlemata toime! Iga nende koolikaaslane võib kirjutada nendele lastele kirju, saata 
pakke: on ju suur õnn teha rõõmu lapse südamele! 

Lahendanud kõigi oma seltsimeeste eest selle tähtsa küsimuse, läksid Saša ja Petja 
oma saatjatega aeda. 

«Meie juurde! Istuge meie juurde!» karjuti laudade tagant, kuid Ljonja viis Saša 
oma kohale, Borja aga tiris Petja mudilaste juurde. 

Ta 

Külalised võtsid istet ja lusikad hakkasid uue jõuga taldrikute vastu klõbisema. 
Köögist tulev taldrikutekon-veier hakkas kiiremini liikuma. Ljonja kiitles venna ees: 

«Meil on uudis!» 

«Missugune?» 

«Ignat Perfiljevitš saatis meile terve vankritäie õunu! Täna saame magustoiduks 
küpsetatud õunu, homseks aga tehti juba õunakalja.» 

«Tähendab, et leppisite ära?» 

«Jah. Pärast lõunat me töötasime peedipõllul. Ka homme läheme sinna.» 

Aia kohal tumenes taevas. Laudade ümber kohisesid kased. Nende okstel rippusid 
lambid. Elektrist valgustatud valged tüved sarnanesid sammastega, mühisevad kroo- 
nid aga uppusid tumedasse kõrgusse ja näis, et ka tähed on kinnitatud nende ülemiste 
okste külge, nagu lambid olid kinnitatud alumiste külge. 

Kui Ljonja peedikärsakatest rääkis, siis tabas Saša end sellelt, et ta ei söö putru, 
kuigi see on väga maitsev, vaid tõrjub hoopis sääski eemale. Laudade kohal hõljusid 
sääskede, kihulaste, mingisuguste valgete liblikate pilved, pika-koivaliste 
sääriksääskede ning peenikeste, herilastega sarnanevate vaablaste parved. Ja kõik 
need putukad laskusid näole ning kätele, torkasid, nõelasid, sumisesid ja kukkusid 
pudru sisse. 


«Oh teid küll!» ütles Saša. «Peedikärsakad hävitasite ära, aga nendest vastikutest 
putukatest lahti saada ei oska! Kuidas te neid ometi kannatate?» 

«Küllap harjud!» puhkes Ljonja naerma. «Varem me sõime õhtust tubades, kuid 
seal on väga kuum.» 

«Noh, mina seda küll kannatama ei hakka. Otsekohe meisterdan püünise ja hävitan 
need reod!» 

Ljonja jättis närimise pooleli ja jäi üksisilmi üllatunult venna otsa vahtima. Ka kõik 
teised lapsed jäid vait. Ainult kaugemalt pingilt kostis Borja hääl: 

«Kas ta võib tõesti kõik sääsed kinni püüda?» 

«Kui räägib, tähendab, et võib,» vastas Petja talle põiklevalt ja tõstis pea, otsides 
Saša pilku: kas pole vahest abi tarvis? 

«Aga kuidas ta seda teeb?» ei jätnud Borja järele. 

«Küllap leiab abinõu .. .» 

Petja astus üle pingi, lähenes Sašale ja küsis sosinal: 

«Mida sa siin välja nuputad? Vaata, et sa end ei häbista!. Me pole siin mitte 
omaette, vaid umbes nagu saadikud kogu kooli noolt!»* 

«Kui ma saadik olen, siis ma tahangi neid aidata.» 

Sõbra rahutuid silmi nähes seletas Saša: 

«Ma meisterdan neile putukate jaoks elektripüünise. Selle asja vastu tundsin ma 
kunagi huvi.» 

«Mille vastu sa pole elektriasjanduses küll huvi tundnud!» mõtles Petja ja küsis: 

«Kas sa abi vajad?» 

«Poisid aitavad! Istu .. .» 

Ja tõepoolest, juba kogunes Saša juurde kümmekond vabatahtlikku abilist. Nad 
vahtisid talle otsa ja ootasid korraldusi. Isegi korrapidaja kasvataja astus lähemale. 
Ka tema polnud kunagi kuulnud, et putukaid võib püüda elektriga. 

«Noh, poisid, tooge püünise jaoks materjali!» 

«Mis me peame tooma? Käskige!» hüüdsid poisid. 

«Tooge köögist pikk neljakandiline praepann, ainult küsige kokalt, ma tean, et te 
olete võimelised seda ka ilma küsimata ära tassima!» 

Kaks vabatahtlikku abilist tormasid kööki, Saša aga jätkas: 

«Paluge majandusülemalt üks kahesajavatiline ja teine kahekümne viie vatiline 
elektripirn!» 

Kaks teist sööstsid majandusülema juurde. 

«Noh, aga teie, sõbrad, muretsege pool ämbrit vett, jupp nööri, ja tehke laual 
püünise jaoks koht vabaks.» 

Vaevalt oli ta lõpetanud korralduste andmise, kui poisid tulid nõutud materjalidega 
juba tagasi. Saša asetas lauale tohutu suure saiaplaadi, valas poolest saadik vett täis 
ja riputas selle kohale kolmekümne sentimeetri kõrgusele veepinnast kahesajavatilise 
lambi. Teise, kahekümne viie vatilise lambi paigutas ta kaseoksa külge selliselt, et 
see rippus plaadi kohal nelja meetri kõrgusel. Seejärel käskis ta poisse välja lülitada 
kõik lambid, peale nende kahe. 

Samas algaski midagi imelikku. 

Putukateparv sööstis kaseoksal rippuva lambi poole. Oli näha, kuidas nad surusid 
seal sambana, siis aga lendasid kiirelt alla, kus neid ligi meelitas veelgi eredam 
valguseallikas, mis peegeldus vees. Nad potsatasid panni sisse, nagu oleks sadanud 
vihma, ja uppusid hämmastunud laste 

silme all. Kui nad oma kehakestega katsid juba täiesti vees peegelduva lambi 
heleda sõõri, riisus Saša neid panni äärte poole. Näis, et siia lendasid hukkuma koik 
putukad mitte ainult aiast,” vaid ka kõige kaugematest kohtadest. Lapsed unustasid 


õhtusöögi, küpsetatud õunad, nad ei suutnud selle kavala püünise küljest pilku ära 
kiskuda. 


Petja trügis laste hulgast läbi. Ta pani käe Saša õlale ja sosistas tasa: 

«Tubli, Sašok! Toredasti välja mõeldud!» 

«Ega's mina seda teinud,» muigas Saša. «See on juba ammu välja mõeldud.» 

«Tähendab, sa kasutasid, hästi oma teadmisi! Ma pole sellistest püünistest isegi 
kuulnud.» 

Saša vaatas ka ise uhkustundega oma kätetööd ja rõõmustas vaimustuse üle, mille 
see kutsus laste hulgas esile. Üksnes Ljonja mugis vaikides õuna, olles süvenenud 
min-gisugustesse oma mõtetesse, Nüüd pani ta õuna kõrvale, jäi mõttesse, otsekui 
arvutades midagi, ja küsis lõpuks: 

«Aga kuipalju putukaid võib selline püünis öö jooksul hävitada?» 

«Hulka välja arvestada on kaunis raske,» muigas Saša. «Kui aga kaalu järgi võtta, 
siis ma arvan, et ühe ööga võib hävitada vähemalt ühe kilo putukaid.» 

«Ühe kilo! .. .» ahhetasid lapsed. 

Nemad juha teadsid, mis tähendab kilogramm kahjureid. Täna olid nad 
peedikärsakaid korjanud ja terve päevaga kogus igaüks väikese tindipoti täie, kuhu 
mahub vaevalt viiskümmend grammi. Kui kahju, et peedikärsakaid ei saa selliste 
püünistega püüda! See vastik kahjur magab öösiti lehtede all ja sööb päeval, kui 
elektrivalgus teda ei kohuta. 

«Aga kas aiakahjureid saab sellise püünisega hävitada?» küsis Ljonja. «Näed sa, 
me lubasime Ignat Perfiljevitšile puhastada aia viljapuukahjureist. Ussid me 
hävitasime ära, paberiribad panime puutüvede külge, koore määrisime liimiga 
kokku, aga näe, nüüd tulid aiale kallale õunamähkur ja veel kuld-lainelane, nemad 
aga kõik on.lendajad ja me kohe ei tea, mis teha.» 

Saša vaatas imestusega vennale otsa. See võrukael pidi ju äärepealt kolhoosi 
esimehele sõja kuulutama! Aga praegu istus Saša ees lastebrigaadi tähelepanelik ja 
arukas brigadiir, kes tegeles väga tähtsa asjaga — võitlusega põllumajanduslike 
kahjurite vastu. Ja ta tõstis otseselt üles küsimuse: kas vend saab teda selles võitluses 
aidata? 

«Mis siis ikka, võib teha püünise ka aia jaoks. See töö on muidugi raskem ja võtab 
rohkem aega. Tuleb homme jännata terve päev läbi. Sina, Petja, oled muidugi nõus? 
Kas aitad?» 

«Miks mitte!» 

«Aga kas see kalapüüki ei sega?» 

«Noh, üks päev ei tähenda midagi.» 


«Kui nii, siis on kõik korras! Homme meisterdame niisuguse püünise, mis teeb viis 
hektarit puhtaks. Kui on tarvis, siis võib ka kaks või kolm püünist teha. Putukad aga 
anname üle linnufarmile — linnud peavad sellest toidust väga lugu.» Saša heitis 
pilgu Petjale. «Muide, siis näeme ka kanatalitajat. . . Kas kannatad nii kaua?» 

«Küllap kannatan,» nõustus Petja. 

11. PEATÜKK LEIUTAJAD 


Petja arvas, et tema sõber on kindlameelne ja rahulik inimene. Kuid tuli välja, et tal 
pole mingisugust kindlat meelt. Kõigest kaks päeva tagasi andsid sõbrad endale 
sõna, et puhkuse ajal ei liiguta nad sõrmegi, kuid nüüd Saša otsustas mitte ainult 
enda, vaid ka Petja eest kasutada aega hoopis teisiti. 

Veel kaua istusid nad õhtul laua taga valguspüünise juures, jälgides, kuidas 
hukkuvad putukad, ja mõtlesid välja uut — aia jaoks. Muide, mõtles ja kõneles Saša, 
Petja aga ainult kuulas. 

Hommikul ärkasid nad laste jutusädina peale, kes neid juba ammu ootasid ja olid 
valmis otsekohe asuma uue töö kallale. Kui Ljonja nägi, et vend tegi silmad lahti, 
viskas ta talle käteräti, toppis seebikarbi kätte ja kamandas: 

«Kiiremini! Hommikusöök jahtub ära!» 

Nüüd pidi ka Petja tahes-tahtmata üles tõusma, kuigi ta oli unistanud, et ta saab 
puhkuse ajal täielikult välja magada. 

Nad kammisid end alles, seistes õues kaevu ääres, köögi-konveier aga töötas juba 
ja lauale liuglesid taldrikud kohupiima, munaroa ning leivaga ja suured kruusid 
aromaatse kohviga. Kokk, saanud teada, et eilsed leidurid tulid hommikusöögile, tuli 
ise nende juurde, valge müts peas, ja küsis: 

«Sõbrad, kas te ei saaks mulle teha elektrikülmutus-kappi?» 

Jah, siin oli konstruktorite järele suur nõudmine! 

Saša lubas järele mõtelda, kuigi Petja toksas teda laua all jalaga. Kui aga kokk 
kööki läks, hakkas Petja sosinal pahaselt Sašale tõestama, et sel pole õigust nii tali- 
tada: 

«Miks sa lubad iga asja teha, mida sulle ka ei esitata! Me peame puhkama ja jõudu 
koguma.» «Ega's sinna palju aega lähe!» 

«Tean, kui palju! Kui sa haamrit konstrueerisid, siis rääkisid ka, et vähe, aga 
jandasid rohkem kui kuu aega .. .» 

Kuid siis ümbritsesid neid lapsed ja viisid Ignat Perfiljevitši juurde. 

«Ahaa, leidurid!» hüüatas Ignat Perfiljevitš, kui poisid 

vaevalt kabinetti olid astunud. «Noh, missuguse püünise te leiutasite? Näidake 
joonised välja!» 

Ilmnes, et esimest, eile ehitatud püünist esimees juba teadis. Vähe sellest, lapsed 
olid jõudnud talle jutustada ka seda, et Saša oli lubanud välja mõelda veelgi paremad 
püünised viljapuuaia jaoks, ja seda, et ta on üldse kuulus, leidur ja sai isegi oma 
leiutiste ja täienduste eest tehase direktorilt preemia ... 

Ühe sõnaga, kõik, mida Ljonka ja ta sõbrad eile põgusalt olid kuulnud, olid nad 
kolhoosi esimehele edasi jutustanud ja seejuures liialdanud asja nii, et Saša oli 
valmis maa alla vajuma. Ignat Perfiljevitš nõudis ikka uusi ja uusi üksikasju: 
missuguse haamri Saša oli konstrueerinud, kas. ei saa seda haamrit rakendada 
kolhoosi majapidamises, mis. direktor ütles ja küs Saša töötama hakkab. Kuulanud 
kõik ära, hakkas ta Sašat meelitama kolhoosi jääma, et abistada elektrotehnikut. 

Saša kohmetus ja punastas, selle eest aga Petja sattus, hoogu. Ta vastas Saša 
asemel ja sellise kindla tooniga,, mis otsekui tõotas: oodake, te alles veel näete! 


Kui Ignat Perfiljevitš süvenes eile valmistatud joonise: uurimisse, sosistas Saša 
Petjale: 

«Kas sul häbi pole! Mis leiutajad me oleme?» 

«Ma ei räägi endast, kuid sina oled ju leiutaja. Püünise leiutasid? Leiutasid! 
Haamri konstrueerisid? Konstrueerisid!» 

«Saa ometi aru, need pole üldse leiutised! See on vaid ammu teiste poolt tehtud 
leiutiste rakendamine. Selles on ju ometi vahe!» 

«Või veel, ei mina selliseid peensusi uurima hakka!» 

«Ah sind küll! Vaat Ignat Perfiljevitš usubki sind ja palub konstrueerida mõne 
elektritraktori, küll ma siis vaatan, mis sa tegema hakkad! Ja,tuleb välja, et sa pole 
üldse kommunistlik noor, vaid elektri-Hlestakov!» Ja laskmata Petjal vastu vaielda, 
tõi Saša esile peamise argumendi: 

«Kui meid nii üle koormatakse, palju sa siis puhata saad?» 

See veenis Petjat. Tõepoolest, täna ei saa nad jälle järvele minna. Äga mis homme 
saab, kui esimees uskuma jääb, et nad oskavad kõike? Ja pikkamisi taganes ta laua 
juurest eemale, jättes Saša üksinda sööma suppi, mille tema keetis. See polnud 
seltsimehelik, kuid ta kartis, et 

esiplaanile jäädes sisendab ta ehk esimehele veel mingisuguseid uusi mõtteid 
nende tööst kolhoosis. 

Vahepeal aga Ignat Perfiljevitš, kes oli joonise läbi vaadanud ja nähtavasti sellest 
täiesti aru saanud, küsis: 

«Kas niisugune püünis läheb kalliks?» 

«Ei,» vastas Saša. «Selleks on tarvis tükk katuseplekki, paar lauda, nööri, 
elektrilampe, kõige tähtsam on aga — ventilaator .. . noh, hea oleks, kui saaks veel 
tüki valget plekki reflektori jaoks.» 

Ignat Perfiljevitš vaikis mõnda aega, nagu arvestades, mis läheb maksma püünise 
ehitamine. 

«Mn-jah! ... Kui vaatad, siis meie esimehe-amet läheb üha keerukamaks. Noh, 
paljuke siis vanasti talupojal oli tarvis teada? Oli sul ader ja hobune, kui atra polnud, 
aitas sahastki. Nüüd aga on mul majapidamises nii palju masinaid, et korraga ei 
jõua kõiki üles lugedagi ... Alles eile lülitasime sisse teise turbiini ja saime 
lisavoolu, täna aga nõuavad lüpsjad, et karjafarmis seataks sisse automaat-jootjad, 
lülitataks sisse elektrilüpsimasinad, et korraldataks vee soojendamist. .. 
Lambafarmis paluvad hankida elektrikaare, et mehhaniseerida lammaste pügamist. 
Köögivilja-kasvatajad tahavad niisutamist mehhaniseerida .. . Siin aga, olge lahked, 
on elektripüünis putukate jaoks!» 

Ta vaikis ja jäi mõttesse, Saša aga tundis meelehärmi, et ta asjata oli lastele 
lubanud elektripüünise ehitada. Kõige järgi otsustades ei tundnud esimees sellist 
entusiasmi, mis oli vallanud lapsi. Sašal tikkusid juba keelele sõnad sellest, et Ignat 
Perfiljevitš ei saa aru tehnika tähtsusest. Selle eest aga Petja, kes samuti märkas 
pausi, muutus rõõmsaks. Tuli välja nii, et esimees tundis nende töö vastu huvi ainult 
puhtast uudishimust. 

Ignat Perfiljevitš tõstis naeratavad silmad ja ütles: 

«Hästi, püünise teeme valmis, kuid see on ju pisiasi! Meil on tarvis mõelda sellest, 
kuidas üldse majapidamist elektrifitseerida! Ei saa ju vana viisi maja pidada, kui on 
olemas selline võimas abiline nagu hüdroelektrijaam.» Ta heitis pilgu Petja 
kohkunud näole ja rahustas teda: «Ma ei räägi seda, et te peaksite mulle siinsamas 
koostama kolhoosi täieliku elektrifitseerimise plaani. Te olete küll tublid elektrikud, 
kuid kardan, et sellise asja jaoks olete te veel noored. Ma tahan ütelda seda, et 
põllumajandus ootab suurt abi teadlastelt.» 

Saša vaatas aknast välja. Seal laiusid määratu suured põllud, piki teed kulgesid 
kaugusse postid elektrijuhtmetega, kuskil mürises traktor. Ja Saša mõtles 
rahuldustundega: kui palju masinaid põllumajanduse jaoks ka ei konstrueerita, siiski 
jääb talle, Sašale, rohkesti tegevuspõldu leiutamiseks. 

«Noh, niimoodi siis,» jätkas Ignat Perfiljevitš. «Ventilaatori ma kirjutan teile välja 
laudast — neil on kari praegu väljas, kui aga kahjurid aiast On kadunud, võib 
ventilaatori tagasi panna. Ülejäänud materjali saate laost. Lapsed näitavad teile, kus 
ja kuidas.» 

Esimees kirjutas majandusülemale sedeli. 

«Töötamiseks antakse teile koht töökojas. Kui kõik läheb nii, nagu te räägite, siis 
saate preemia.» 

«Ega's me preemia pärast. . .» solvus Saša. 

«Kuidas siis nii? Kui direktor teile preemia kätte andis, küllap sul oli siis hea meel? 
Siin on ka tootmistöö, ainult meie toodame põllumajandussaadusi, aga mis 
preemiasse puutub, siis pole meil vähem võimalusi!» 

Akna taga kõlas autosignaal ja esimees hakkas kiirustades laual asuvaid pabereid 
kaante vahele panema. Saša heitis pilgu aknasse ja nägi trepi ees pobeedat. 

«Noh, noormehed,» ütles esimees ja astus ukse poole, «ma pean ära sõitma. Soovin 
edu ... Oot-oot, oleksin peaaegu unustanud. 'Svetlana Timofejevna ei jõua teid ära 
oodata. Kui ma talle ütlesin, et kalamehi tuli, siis läks ta põlema nagu kadakapõõsas! 
Astuge tingimata tema poole sisse.» 

Protees kõpsis juba esikus, siis paukus autouks ja esi-m es oli hilisööni kadunud. 
Põjde oli kolhoosil ligi tuhat hektarit, ka kolhoosnikuid oli põldudel palju, kõike oli 
tarvis jälgida ja igale poole jõuda... 

Saša ja Petja läksid töökotta, kus nad pidid püünist tegema. Neid saatis 
lastekodukasvandike käratsev ja sagiv trobikond. Lapsed näitasid neile uhkusega 
kolhoosi valdusi, nagu oleksid nemad nende rikkuste peremehed. 

Töökojad asusid küla serval, ladude ja hobusetalli taga. Töökodasid nägematagi 
võis nende lähedust tajuda värske saepuru lõhna järgi, mis sarnanes antoonovka 
õunte lõhnaga. Nii lõhnavad ainult männilauad. Sellega segunes hobuse higi ning 
nahast hobuseriistade terav lõhn. 

Lao taha jõudes nägid Saša ja Petja äsja lubjatud 

hobusetalli pikka hoonet, selle vastas üle tee aga pika laudadest varjualuse all 
asusid höövelpingid, elektrisaag ja mitu treipinki. 

Taevasse tõusev laastude ja saepuru keeris tekitas mulje, et siin töötab väike 
puidutööstus. Siinsamas lamas virnades ka töökoja toodang: rattapaarid koos 
telgedega, puust palkvankrid, painutatud ja kokkuseotud reejalased, rangid, uhiuute 
tünnide read mitmesuguse aedvilja soolamiseks, tohutu suured tõrred — ämbrit sada 
— kapsaste hapendamiseks. Selle omapärase lao teisel poolel aga seisid riiulid, 
kirjutuslauad, aknaraamid, paneel- ja klaasuksed, lauad, taburetid, kastid juurvilja 
jaoks... 

Kõik höövelpingid olid kinni. Leiutajad seisatasid hobusetalli kõrval, nende 
abilised aga jooksid püünise jaoks materjali tooma. Hobusetalli lahtistest ustest 
hoovas jahedust ja hobuse karva ning higi hapukat lõhna. Kuuldus aeglast kapjade 
müdinat, heina krõmpsumist, tallimeeste hääli. Petja tahtis pikka ning kitsasse 
koridori astuda, kuid sealt kostis range hääl: 

«Hei, ilma kitlita mitte sisse tulla!» 

Petja põrkas imestudes tagasi ja pomises: 

«Mis teil siin on, kas haigemaja või hobusetall?» 


Uksele ilmus tallimees lumivalges kitlis, hari käes. Ta talutas oheliku otsas 
suurekasvulist kõrbi hobust. Nähes vormiriietes poisse, noogutas ta sõbralikult pead 
ja sidus hobuse osavasti tulba külge kinni, tõmmates ta pea kõrgele üles. 

«Kas te olete lastekodu külalised?» küsis tallimees. Ta oli paar aastat oma 
jutukaaslastest noorem, kuid pidas end 1'lal tähtsalt ja soliidselt nagu täiskasvanu. 
«Kui tahate meie farmi vaadata, siis palun väga, ainult ma panen enne teile kohe 
mati maha.» 

Ta tõi tallist väikese mati, mis lõhnas millegi väga terava järele, asetas mati läve 
ette maha ja palus külalisi jalad puhtaks pühkida, enne kui nad talli astuvad. 

«Te ärge kartke,» rahustas ta poisse. «See on vaid kreo-soot. Teate, inimesed 
käivad igal pool, võivad veel siia mingisuguse epizootia tuua.» Ta hääldas tähtsa 
näoga seda teaduslikku sõna. 

Saša tahtis juba hämarasse ja jahedasse talli lipsata, kuid Petja heitis matile 
umbuskliku pilgu ja keeldus sinna 

minemast. Tallimees rullis mati kokku, viis selle tagasi, tuli uuesti välja ja hakkas 
puhastama oma ilusat hobust. 

Saša proovis .juttu sobitada: 

«Kas töötad talumehena?» 

«Praegu olen veel asjaarmastaja ... Et talumeheks saada, peab kursused läbi 
tegema.» 

«Mis sa siis esiisade moodi hobust puhastad? Sellist asja mehhaniseerida on ju 
lihtsamast lihtsam!» andis Saša nõu, nähes, kui hoolikalt poiss askeldab soa ja 
harjaga. 

«Kuidas mehhaniseerida?» imestas asjaarmastaja tallimees. «Ehee, teie siis oletegi 
need leiutajad, kes elektriga kärbseid püüavad? Noh, meie töös elektrit kasutada ei 
saa! Hobune pole sulle kärbes, ta tahab head kohtlemist. . . Seisa!» karjus ta hobuse 
peale, kes sel ajal ükskõikselt ühe silmaga tema poole kõõritas. 

Saša küsis temalt suga ja vaatas seda arvustavalt igast küljest: 

«Mul on su hobusest kahju ... Kas siis sellise instrumendiga saab hobust puhtaks! 
Paneksid üles ventilaatori «sirokko», kinnitaksid oma harjad painduvate torude külge 

ja olekski sul tolmuimeja valmis. Puhasta korraga kasvõi nelja hobust! Kiiresti ja 
kergesti. Sinu hobused saavad nagu puhtaks pestud ...» 


Siin ta nägi poisse, kes pöördusid laost materjalidega tagasi, ja läks neile vastu. 
«Ei kannatanud välja, jälle toppisid end oma leiutamisega vahele!» tormas Petja 
talle kallale, kui nad hobusetalli juurest eemaldusid. '«Nüüd see asjaarmastaja talli- 

mees kleebib end sulle külge. Niimoodi me ei saa iialgi kalale minna.» 

«On ju tarvis talle nõu anda. Sa mõtle vaid, kui palju aega ta hobustele raiskab! 
Kas nägid väraval silti: «Hobusefarm kaheksakümnele hobusele»? Aga neid puhas- 
tatakse ju kaks korda ööpäevas!» 

Petja lõi pahameele pärast vaid käega. 

Lähenevat poistesalka nähes jätsid puusepad töö pooleli. Saša päris viisakalt: 

«Kas teil ei juhtu olema vaba höövelpinki?» 

«Kui aga soovi on, siis kohta leiab alati,» vastas laubale tõstetud prillidega ätt. 
«Mis töö teil siis säherdune käe alla sattus, et te hakkate seda peaaegu saja käega 
tegema?» 

Ljonja asetas ventilaatori lähemalseisvale höövelpingile ja seletas uhke ilmega: 

«Me konstrueerime põllumajanduslike kahjurite jaoks elektripüünist!» 

«Kes see teil niisugune tarkpea on?» küsis ätt. 

«Näe, tema,» näitas Ljonja vennale. 

«Kas te ehk teeksite mulle aparaadi kirpude püüdmiseks?» pahvatas naerma noor 
puusepp, kelle õlgadele oli heidetud vana ning määrdunud pihtkuub. 

Petja ei suutnud pilget taluda. Heitnud puusepale külma pilgu, ütles ta: 

«Kujutage endale ette, sellised aparaadid olid kunagi olemas. Neid nimetati 
kirbulõksudeks. Need mõeldi välja Prantsusmaal, Louis Neljateistkümnenda ajal, 
spetsiaalselt õukonna daamide jaoks. Siis prantslased veel ei teadnud, mis on saun, ja 
lossis ei saadud kirpudest kuidagi lahti. Ja siis mõeldigi selline aparaat välja. 
Lamedate äärtega kuldse merekarbi sisemus määriti rasvaga kokku. Vaevalt sai kirp 
mõnda daami hammustada, kattis see kohe — plaksti! — kirbu kinni. Kirp hüppas ja 
jäi rasva külge... Kuna daamidel polnud teatavasti midagi teha, siis püüdsid nad 
terve 

päev kirpe. Veeti isegi kihla, kes rohkem püüab ... Kui teil pole ka midagi teha, 
saunas aga käia ei armasta, siis võin teile teha kirbulõksu.» 

Kõlas kõrvulukustav naerupahvatus. Naersid puusepad, poisid ja tallimehed, kes 
olid tulnud vaatama konstruktorit! kellest noor hobusekasvataja oli-juba jõudnud 
neile jutustada. Pihtkuues puusepp punastas nagu tomat ja asus agarasti töö kallale. 
Ätt aga lausus peene häälega: 

«Vaat see läks kohe naelapea pihta! Ta on meil säherdune — vehib kätega küll, 
aga aru ei saa, kas hööveldab või püüab kirpe. Ah, hästi andsite talle nina peale, 
poisid!» 

Jutusse segas teine puusepp: 

«Nüüd on arusaadav, kust on võetud see vana laul!» Ja hakkas bassihäälega 
laulma: 

Üks kuningas kord elas, 

ja kirp koos temaga. 

See lihasestki pojast 

oli kallim kuningal. 

Kirp? Ah-ha-haa! Kirp jah! 


Ta laulis nagu tõeline näitleja, väga meeldiva häälega, ja Saša küsis Ljonjalt: «Kas 
ta on linnast?» 

«E1,» sosistas Ljonja tasa, «isetegevusringist. Klubi juures on meil tore ring, isegi 
oopereid lavastavad.» Laulja aga jätkas": 

Kord rätsepale ütles 


see uhke kuningas: 

«Tee kalli sõbra jaoks 

üks sametkasukas!» 

Kirp kasukas? Ha-haa! 

Ja kuninganna ise 

ja tema preilid ka 

ei kirpudest nad saanud 

nüüd rahus elada. 

Kirp? Ha-ha-haa! 

Kirp? Ha-ha-haa! 

Siin astus Saša juurde vana tallimees. Ta sarnanes väga doktoriga: tema valge kitli 
taskus oli isegi suur toru südame kuulamiseks, mida nimetatakse stetoskoobiks. Ta 
küsis Sašalt: 

«Kas on tõsi, et te võite hobuste automaatset puhastamist korraldada?» 

«Võime küll.» 

«Vaat tema ütles mulle ka sedasama,» noogutas vanem tallimees noore 
asjaarmastaja poole, kes seisis siinsamas ja lirtsutas nina. «Mina aga ei tahtnud 
uskuda. Nüüd aga näen — tuleb välja, et te olete tööstuskoolist. Sellistel poistel 
oskus taskus ei seisa, nad annavad selle inimestele edasi... Tähendab, et küsimus on 
otsustatud! Me muretseme kõik, mis tarvis läheb, teie aga oma brigaadiga astuge 
homme minu poole sisse. Ja ma ei lase teid ära enne, kui te teete selle kavaia asja 
valmis! Kas lööme käed kokku?» 

Ta sirutas Sašale oma suure kareda peopesa. Mis muud jäi Sašal üle teha, kui oma 
käega sellele peale lüüa! 

«Homme...» ütles asjaarmastaja tallimees kaeblikult. «Sinna on palju aega.» 

«Ära noruta, Andrjuška,» lohutas teda vanem tallimees, «ka meie saame tehnika. 
Nüüd aga mine, hobused ootavad tualetti . : . Ega need ole mõned õuedaamid, nemad 
armastavad puhtust.» 

Ja Andrjuška vantsis hobusetalli. Oli näha, et kogu tema entusiasm kustus selle 
mõtte juures, et täna peab ta hobuseid puhastama veel esiisade kombel. 

Ta tõi järgmise hobuse välja, seisis pisut tema kõrval, ohkas ja tõmbas soaga. Ta 
elas juba homses päevas. Töö, mis varem oli talle nii väga meeldinud, ei pakkunud 
enam mingit mõnu. 


12. PEATÜKK UUED TUTTAVAD 


Põllud mähkusid ööhõlma. Järvelt kostis laulu — seal sõitis noorsugu paatidega. 
Saša Golubkov kuulas kadedusega kaugeid hääli. Ka teda ja Petjat oli kutsutud 
sõitma, kuid neil polnud ikka veel aega. Petja oli terve õhtu monteerinud agregaati 
hobuste puhastamiseks ja praegu kindlasti magab, Saša aga oli juba õhtul aeda tul- 
nud ja magamisest ei võinud praegu juttugi olla. Esialgu tujutses ventilaator 
elektripüünises, pärast läksid kiiruga ühendatud juhtmed koost lahti ja nüüd oli juba 
hilja magama heita: idas hakkas koitma. 

Aias oli vaikne. Vaevalt oli kõlanud õhtune fanfaar, kui Saša ajas oma 
vabatahtlikud abilised kõik minema. Lapsed püüdsid vastu vaielda, kuid Saša 
ähvardas, et ta ei 

anna neile enam kunagi mingisugust ülesannet, ja nad kuulasid sõna. Nüüd kuuldus 
tema kõrval vaid ventilaatori undamist ja vahetevahel kandus siia valvuri norskamist. 


Aia kohal, kõige suurema õunapuu tipus lõõmas majakas. Tohutu suur elektripirn, 
mida tugevdas reflektor, paiskas õhku kõrge valgusesamba, mille poole lendasid 
putukad kogu aiast. Reflektor oli ühendatud kõvera metallist toruga, milles pöörles 
imev ventilaator. Öhuvoolusesse sattunud putukad lendasid tahtmatult torusse, 
seejärel aga kukkusid pimestatult ning kägardunud tiibadega toru külge kinnitatud 
kotti. Saša katsus juba mitmendat korda kotti, mis hakkas täis saama. 

Sellisel soojal vaiksel ööl oli üleval olla isegi huvitav. Saša jälgis uudishimuga, 
kuidas aeglaselt ja vargsi lähenes koit. Maakera pöördus ühtlaselt läänest itta, 
asetades oma varjutatud poole päikesele vastu. Ja kuigi Saša oli koolis mitu korda 
näinud Maakera pöörlemist kujutavat mudelit, tajus ta praegu kõike hoopis teisiti. 

Ta seisab Maakeral harkisjalu, et oleks kindlam, ja läheneb koos sellega praegu 
veel nähtamatule päikesele. Läheneb peaaegu hüpetega — nii ebaühtlaselt kiiresti 
saabuvad valgusejoad. Esialgu on need vaid roosad täpid hallidel pilvedel, siis 
muutuvad nad erepunaseks koiduviiruks idas, kuna Saša kohal samal ajal läheb õhk 
helesiniseks. Siis ilmub nähtavale päike ise. Esimestel minutitel lõikavad puud 
päikese osadeks, varjavad ta ära tiheda võrguna või katavad äkki tervenisti, jättes 
järele vaid väikese killu-" kese, mis takerdub kõrge kuuse latva. Ent näe, juba ta tun- 
gis metsast läbi ja veeres nurme kohale. Põrmugi liialdamata võis öelda, et ta veeres 
naerdes ... 

Saša lülitas oma aparaadi välja ja võttis koti ära. See oli pungil täis. Ja kuigi see oli 
suur puudane kott, ei kaalunud kogu kinnipüütud putukatemass rohkem kui poolteist 
kilogrammi. Viimastena püünisesse sattunud putukad liigutasid veel. Tarvis oli püük 
kotist välja raputada ja kott tagasi oma kohale panna. Ent kuhu sa nii palju putukaid 
raputad! Tuleb tahes-tahtmata minna linnukasvataja Svetlana Timofejevna juurde. 
Tema juba sellisest kingitusest ära ei ütle. Ja lõppude lõpuks on tarvis teada saada, 
miks tal teda ja Petjat tarvis läheb! 

Saša viskas koti õlale ja sammus järve poole. 

Linnufarm — seda Saša teadis — asetses järve kaldal, 

kuhu neil Petjaga seni polnud veel õnnestunud jõuda. Saša mõtles mõnuga sellele, 
kuidas ta pärast .oma koorma üleandmist linnukasvatajale läheb järve suplema. 
Kaugeltki mitte kõik kihulased polnud lennanud otsekohe Saša püünise hukutava 
valguse peale, — paljud olid proovinud esmalt oma vaenlast ära süüa. Ja öö jooksul 
sai Saša korralikult hammustada. 

Ta jooksis üles künkale ja vaatas ümber. Siit olid hästi näha kolhoosi põllud, tema 
hooned, farmid ja järv. Kaldal, pika kitsa abaja ääres helendasid linnufarmi 
majakesed. Tee läks külast läbi, ja Saša ei tahtnud sinna sellise veidra kandamiga 
minna. Kes teab, mis vastutulijad veel mõelda võivad! Nad ei hakka ju kotti katsuma 
ega sinna sisse vah-tima. Sellestki, et ta tuleb aiast täis kotiga, aitab, et mõelda paha. 
Siis aga silmas ta teerada, mis läks järve äärde otse üle põldude, edasi aga mööda 
abajakallast. Kaldal seisis mees ja karjus poisijõmpsika peale, kes istus paadis keset 
abajat. 

Küla oli juba ärganud. Korstnaist tõusis suitsu, kägise-sid väravad, ammusid 
lehmad, keda aeti karja. Ja tahtmatult valis Saša kahest pahest väiksema: parem 
kohtuda silm silma vastu lärmaka mehega kui minna tervest külast läbi. 

Ta sammus üle põllu, mida ääristas noor kaitsemetsa-riba, ja jõudis üsna abaja 
soppi. Siin ta peatus. Tema ees oli tulp paljutähendava pealkirjaga: 

KEELATUD TSOON KALAKASVATAJA TERESKINI PIIRKOND 

Saša vaatas tähelepanelikult ümber. Abajas oli tammidega kolmeks ebavõrdseks 
osaks jaotatud. Tammid olid omavahel ühendatud puust lüüsiväravatega. Abaja üle- 
mine osa, kus viibis Saša, oli madal ja mudane. Seal kihas tillukeste kalakeste 
parvesid, kes jätsid vee siledale pinnale selliseid jälgi, nagu oleks seal vihma 
sadanud. Tammi taga oli teine tiik, kus poiss sõitiski paadiga. Selle tiigi kaldal seisis 
mustade vuntsidega tõmmu mees, kes ikka veel karjus paadimehe peale. Edasi järve 
poole olid näha veel üks tamm ja kolmas tiik, mis oli mõõtmetelt tunduvalt suurem 
ja eraldatud järvest kõrge tammiga, milles oli samuti lüüs. Tammi taga aga algas 
linnukasvataja Svetlana Timofejevna riik ja sealt kuuldus ärganud lindude kisa. 

Tagasi minna polnud mõtet, pealegi nii mees kaldal kui poiss paadis olid Sašat 
märganud ja ootasid tema lähenemist. Saša kohendas mütsi, kontrollis serviti käega, 
kas vormimärk asub täpselt nina-juure kohal, nihutas koti tahapoole ja astus 
kalakasvataja Tereškini «keelatud tsooni». Ta taipas juba, et mees kaldal ongi 
seesama Tereškin. 

Poiss hakkas kaldale sõudma, kalakasvataja aga, kel püksid olid põlvist saadik üfes 
käänatud, tegi sellise liigutuse, nagu oleks ta paadi ootamisest tüdinud ja valmis selle 
juurde ujuma. 

«Näita siia, näita siia!» karjus ta, pannes kogu ümbruse tugeva bassiga rõk-kama. 
«Kas küna on jälle täis? Mis neil siis arus on, 

kas kuulutasid näljastreigi välja või?» Ta võttis poisi käest mingisuguse veidra 
eseme, mis sarnanes väikese lauaga. Sel oli äär ümber ja pikk kepp keskel. «Aga ei, 
mina ei luba neil nälgida ega minu üle irvitada! Mina ei taha, et karpkala kaotaks 
oma müügikaalu! ... Kuule, Mitja, tuleb sööta vahetada. Võib-olla on 
linaseemnekoogid neid ära tüüdanud? Siis anname neile päevalillekooke või 
õlleraba.. Tuleb nad sööma panna!» 

Suure seenetaolise õlgkübaraga poiss vangutas pead, silmitsedes samal ajal Sašat, 
kes neile pikkamisi lähenes. Kalakasvataja nagu poleks kõrvalist inimest 
märganudki.. Ta vahtis endiselt sööta lauakesel, matsis seda sõrmedega,, ent vaevalt 
jõudis Saša lähemale, kui ta pöördus näoga tema: poole ja küsis karmilt: 

«Mis teie siin teete? Kuhu te lähete? Mis teil kotis on?»- 

Need sirgjoonelised küsimused, mis pealegi esitati ebatavaliselt valju ja kõlava 
häälega, panid Saša jahmatama. Ta seisatus ja selgitas kohmetult: 

«Ma lähen linnufarmi. Kotis on putukad.» 


«Putukad?» Tereškin vaatas Sašat pika karmi pilguga. «Missugused putukad? 
Näita siia! Sa ehk oledki juhuslikult see vägilane, kellest muinasjutus räägitakse, et 
ta «tappis seitse kärbest ühe hoobiga»?» 

Poisike vahtis Sašat samasuguse umbusuga ja astus äkki" tema selja taha, nagu 
tahaks ta teda kinni hoida juhul, kui see kavatseb ära joosta. Saša võttis vaikides koti 
õlalt ja sirutas kalakasvatajale: 

«Vaadake!» 

Kalakasvataja raputas kotti, harutas nööri lahti, vahtis sisse, ahhetas ja küsis 
varjamatu imestusega: «Kust sa siis nii palju satikaid kinni püüdsid?» Siin heitis ka 
poisike pilgu kotti ja kargas samuti eemale.. «Aiast,» kostis Saša. «Aiast?» 

«Nojah!» ütles Saša juba kannatamatult, kotti kinni sidudes. «Mis siis siin 
imelikku on? Panin püünise üles ja püüdsingi.» 

«Püünise?» imestas kalakasvataja ühtesoodu edasi. 

«Onu Ilja, see on ju leiutaja!» hüüatas äkki poiss vaimustatult. «Mäletate, Svetlana 
Timofejevna rääkis, et lastekodu lastele sõitsid külla leiutajad? Ta tahtis neid veel. 
näha...» 

94 

«Leiutajad? . . .» pomises Tereškin. «Nendega nõu pidada? .. .» 

«Nojah, nojah! Ja tallimees Andrjuška kõneles samuti, et nad lubasid talle hobuste 
puhastamiseks agregaadi teha.» 

«Andrjuška? ... Agregaat? ... Puhastamiseks? . . .» kordas kalakasvataja mõtlikult. 
Äkki haaras ta kotist kinni ja hüüdis: «Pea, pea! Anna need mulle.» 

«Ei saa,» vastas Saša, «ma viin need linnufarmi.» 

«Linnufarm võib oodata! Minul aga on karpkaladel söögiisu kadunud, kas sa 
mõistad? Võib-olla huvitavad neid putukad! Mõtle ise, missugune kahju! Ei ole 
saavutanud müügikaalu. Aga kui nad jäävadki väiksemõõdulisteks? See teeb ju 
kolhoosile viiskümmend tuhat kahju!» 

«Hästi, võtke pealegi!» läks Saša süda pehmeks. «Linnufarmi jaoks püüame me 
öösel uued.» 

«Ärge mõtelgegi neile viia! Nüüd saavad teist minu 'varustajad. Selle eest püüan 
ma teile säärase karpkala, et limpsite sõrmedki puhtaks!» 

«Teil on siin ju keelatud tsoon. Mina enam teie juurde ei satu, tuleb hakata 
linnufarmis küla kaudu käima.» 

«Kelle jaoks keelatud, aga niisugustele kallitele külalistele on alati avatud!» 
Kalakasvataja haaras äkki koti ja hüppas paati. «Mitja, läki uut sööta vette heitma! 
Koti aga toon ma teile tervelt tagasi, noormees. Ise toon, ja täna kohe,» ja ta tõukas- 
paadi kaldast eemale. 

Saša vaatas farmi poole. Jälle ei tulnud tal Svetlana Timofejevnaga tutvumisest 
midagi välja. Polnud tahtmist : minna sinna praegu üksipäini, tühjade kätega, pealegi 
kui ta oli valmistanud talle sellise kena kingituse. Ja ta vantsis aegamööda küla 
poole, tundes alles nüüd väsimust uneta ööst. 

Päike kõrvetas juba kõigest jõust. Alles üsna veidi aega tagasi tungis ta niisuguse 
jõupingutusega, peaaegu hiilides, läbi puude. Nüüd tõusis ta sinisel taevavõlvil iga. 
minutiga üha kõrgemale ja tema kuumust tundsid inimesed, loomad, rohi ja puud. 

13. PEATÜKK KUIDAS PARDID UPUVAD 


Kui Saša ärkas, oli juba kaugelt üle keskpäeva. Viltused päikesekiired valgustasid 
avatud aknast tema voodi kõrval seisvat Petjat. 

«Küll ma alles põõnasin ... Ega sa ei tea, kui palju kell on? ... Jaa, kuidas 
agregaadiga on — kas sa tegid selle valmis?» 


«Juba töötab! Kogu paljasjalgsete komando ja paarkümmend vanameest kogunes 
Andrjuška ümber. Vanamehed muidugi vaidlevad, et see pole kellegi tegu hobuseid 
elektriga puhastada, kuid hobused nagu oleksid rahul.» 

«Hea... Suurepärane ... Imetore ...» Saša sirutas end teki all välja ja sulges 
uuesti silmad. Tal polnud tahtmist üles tõusta. 

Petja sai pahaseks. 

«Noh, tead mis: kuni mudilased pole meile peale sattunud, lähme järvele. Muidu 
kardan, et pärast pole enam aega. Need lastekodu lapsed rõõmustasid, et me siia sõit- 
sime, ja otsustasid moodustada tehnikaringi, meist aga teha õpetajad.» 

«Noh, mis siis ikka, see on arvatavasti huvitav. Seitsmenda klassi õpilased tahavad 
ju sügisel meie kooli tulla.» 

«Sellest, mis sügisel saab, räägime septembris. Praegu aga tahan ma kalu püüda. 
Milleks ma spinningu siia vedasin? Et ta kotis seisaks?» 

Kuni Saša riietus, seadis Petja püügiriistad valmis ja rääkis samal ajal oma 
lähematest tulevikuplaanidest edasi: 

«Tead sa, mul on selline tunne, et ma iga minut võin lahendada gravüüri saladuse!» 

«Miilabsa ükskord ometi oma gravüüri unustad?» 

«Kuidas sa küll aru ei saa! Kui Peeter 1 viibis sellel järvel, siis võib-olla ongi just 
see gravüürile joonistatud. Ma küsitlesin siin vanamehi, ja kõik kinnitavad, et on 
selliseid legende, nagu oleks Peeter 1 siin oma mängulaevas-tiku vette lasknud .. .» 

«Ja sina oled muidugi valmis muinasjutte kuulama.» 

Saša polnud rahul. Ta mõistis juba, et rahulik puhkus oli lõppenud. Kui Petjale 
tuleb pähe hakata siit otsima Peeter 1 ja — taga targemaks — veel Peetri-aegse havi 
jälgi, siis ei 

saa teda kuidagi järve äärest ära. Noh, hea küll, praegu on kõige targem temaga 
nõustuda, kui ta aga proovib kalu püüda ja tal ei tule sellest midagi välja,.siis viib ta 
Petja Tereškiniga kokku. Kalakasvatajaga leiab Petja juba ühise keele! Karpkala on 
tiigist palju kergem kätte saada kui järvest havi... 

«Kolhoosis on nii palju huvitavat,» mõtiskles Saša? «et pole mõtet kalapüügiga 
aega surnuks lüüa! Muidugi, korraks võib ju õngega kaldal istuda, pärast on tarvis 
aga oma otsuse juurde jääda, Võ'ta töö käsile, paremini ette valmistada täiendust 
koolile...» Nii mõtiskledes kõndis ta Petja järel ja märkas järsku, et see läheb 
mingisuguseid kõveraid teid mööda, mitte aga peatänavat mööda, mille kaudu nad 
oleksid kiiremini linnufarmi juurde jõudnud. 

«Miks sa mind mööda tagahoove vead?» 

«Aga äkki tulevad lapsed vastu.» 

«Noh ja mis siis?» 

«Kuidas mis siis?» vihastus Petja. «Teevad veel kurja silmaga ära!» 

«Teevad ära? Maei saa millestki aru!» 

«Siin polegi midagi aru saada. Igale kalamehele on teada: kui küsitakse, kuhu sa 
lähed — siis ära kala oota!» 

«Sa oled hulluks läinud! Ise oled veel kommunistlik noor, komsomoliorganisaator! 
Usud igasuguseid endeid!» 

«Endeid ma ei usu — ma tean ainult, et kui nii küsitakse, siis võib koju minna .. .» 

«Ja sa usud tõepoolest seda loba?» 

«Mis sa ometi norid — usud, ei usu! Las tuleb mõni vastu ja teeb kurja silmaga 
ära, küll sa siis näed!» 

Petja lisas sammu. Põiktänavast tuli neile vastu keigarlikult riietatud mees. Saša ei 
tundnud teda esialgu äragi. See oli Tereškin. Tal olid jalas hoolikalt pressitud püksid 
ning kollased kingad, "seljas aga lumivalge särk. Petja oli kalakasvatajast juba 


«Kuhu te siis samme seate, kärbsepüüdjad?» Saša vastama: 

«Tahtsime pisut kala püüda.» 

«Noh, siis — kivi kotti!» soovis Tereškin ja lisas: «Teie koti saatsin ma oma 
abilisega juba aeda. Hommikul ootan 

täis kotti. Ja vaat mis veel: kui ei näkka, siis tulge klubisse. Meil on täna proov: 
hakkame «Oneginit» õppima.» 

«Muidugi tuleme! Kas teie laulate ka?» küsis Saša. 

«Ilmtingimata. Gremin — see on minu peaosa.» Ja kätt lehvitades läks 
kalakasvataja jalgväravast sisse. 

Petja värises pahameelest. 

«Näed nüüd!» ütles ta. 

«Jäta, palun, oma ended!» 

«Kes see oli?» 

«Kohalik kalakasvataja, seltsimees Tereškin.» 

«Mis kalakasvataja ta on, kui endeid ei tea! Pea mu sõnu meeles, kala me täna ei 
saa!» 

«Noh, ja polegi tarvis,» vastas Saša ükskõikselt. 

Nad jõudsid külast välja järve kaldale. Saša võttis seljakoti seljast ja viskas selle 
kummulipööratud paadi põhjale. Petja asetas ettevaatlikult oma õnged ja 
spinningukoti selle kõrvale. 

Otse nende ees sädeles loojuva päikese kiirtes ääretu väli, nagu polekski see vesi, 
vaid sulakuld. Vastaskallas kadus päikesesärasse. Kalda juures, kus nad viibisid, kat- 
sid järve tohutu suured hane- ja pardiparved. Linde oli nii palju, et järv näis valgena. 
Kostis vaibumatut häälitsust. 

«Kas otsime linnukasvataja Svetlana Timofejevna üles?» küsis Saša. 


«Tuleb otsida. Paadid kuuluvad arvatavasti temale, kuid mis kalastamine see ilma 
paadita on!» 

Farmist väljus valges kitlis tütarlaps. Ta rinnal rippus 

väike, pioneeride omaga sarnanev trumm, käes olid aga pulgad. Jõudnud kaldale, 
vehkis ta äkki pulkadega ja hakkas taguma sõdurite lõunasignaali. Trumm hakkas 
kiirkõnes porisema: 


Võta lusikas ja anum, . kui ei ole, söö niisama. 

Mis nüüd küll järvel juhtus! Pardid ja haned sirutasid kaelad õieli, hakkasid 
kaagatama. prääksuma ja pöördusid kaldale. Nende kaldaletulek sarnanes dessandi 
randumisega. Saša ja Petja hüppasid tahtmatult kummulikäänatud paadi põhjale. Ja 
õigel ajal, sest paat piirati otsekohe sisse hanede poolt, kes sirutasid välja punased 
nokad ja sisistasid ähvardavalt võõraste peale. Haned möödusid ja poisse ümbritsesid 
pardid, kes raskelt taaru-sid ühelt küljelt teisele. Kõik need karjad liikusid valge 
kitliga tütarlapse järel, tema aga põristas endiselt: 


Võta lusikas ja anum, 
kui ei ole, söö niisama. 


Äkki hüppas lindlast välja teine tütarlaps, samuti kitlis, ja karjus: 

«Niina, Niina, kaks parti jäid võrendikku!» Tema hääl oli täis ärevust. 

Trummiga tütarlaps jättis põristamise järele, proovis kaldale tagasi pöörata, kuid 
linnukari ei lasknud teda läbi, ja ta jooksis ringi. See tütarlaps, kes karjus, jooksis 
samuti kalda poole. Saša ja Petja seisid paadi juures ja jälgisid arusaamatuses seda 
stseeni. 

Miks tütarlapsed kohkusid? Ei juhtunud ju midagi hirmsat. Lihtsalt abajas, seal, 
kus vesi oli sügavusest must, ujusid kaks pardikest, sukeldudes ja näidates halle 
sabasid. Pardid ei soovinud trummipõrinale reageerida — võibolla tahtsid nad veel 
supelda, kuid võib-olla leidsid nad eriti maitsvat toitu. 

Kuid kitlites tütarlapsed jooksid karjudes ja kätega vehkides paadi poole, nagu 
oleks kesteab mis juhtunud. Teine tütarlaps jõudis kiiremini kohale, käänas 
silmapilkselt paadi ümber ja hakkas seda vette lükkama. 

«Aidake siis ometi!» hüüdis ta poistele ja tema hääles kuuldus pisaraid, raevu ning 
hirmu. 

Poisid haarasid paadiservast kinni. Petja kasutas juhust naljatamiseks: 

«Kuhu te tõttate? Ega's te pardid ometi upu!» 

«Mis teie ka taipate!» nähvas tütarlaps vastu ja hüppas paati. «Ulatage aerud!» 

Saša tõstis aerud liivalt ja andis need tütarlapsele. Niina jõudis paadile alles vees 
järele ja veeretas end kohmakalt üle ääre. Haaranud aerud, hakkasid tütarlapsed 
sügavama koha poole sõudma, püüdes partidest mööduda, et neid kaldale ajada. 

Saša vahtis paati ega pööranud partidele tähelepanu. Äkki kuulis ta meeleheitlikku 
linnukisa ja, pöördunud ümber, nägi, et see part, kes oli lähemal, ujub kõigest jõust 
kalda poole, aeg-ajalt õhku tõustes ning tiibu plagistades, teine aga vajub vette, 
karjub pööraselt ja hüppab ülespoole, kuid ei saa kuidagi välja. Juba paistab ainult ta 
pea kollase nokaga, nüüd jäi nähtavale vaid nokk, kuuldus veel karje — ja part oli 
kadunud. Vesi oli sel ajal aga rahulik ja ainult ringid tähistasid seda kohta, kuhu 
uppus part, kõige ehtsam veelind. 

«Mis see on?» küsis Saša. 

Petja vaikis ja vahtis imestunult pardi hukkumiskohale. Siis pomises: 

«Läks talumees niine otsa mäge kiskuma. Vaatab — 

ujub järv partide seljas. Viskas kepiga — järv tõusis õhku ja lendas ära, pardid aga 
jäid alles.» 

«Jäta naljad!» ütles Saša pahameelega. «Sa seleta parem, kuidas part võis 
uppuda?» 

«Vaat nemad seletavad selle sulle kohe ära!» Petja, noogutas tütarlaste poole, kes 
vaikides kaldale sõudsid. Siis taganes ta veest eemale ja pomises: «Siin on isegf kala 
hirmus püüda! Me pole pardid, ujume halvemini . .. Aga äkki on siin krokodille?» 

Paat jõudis kaldale ja tütarlaps hüppas sellest välja. Saša ja Petja aitasid tal paadi 
liivale tirida. 

«Kalamehed?» küsis ta, tõugates jafega Petja õnnetuid püügiriistu. «Sõidab siin 
igasuguseid tegelasi, aga pardi-varast kinni püütud ei saa!» Ja ta pöördus sõbratari 
poole: «Ma rääkisin sulle, valva hästi järele! Nüüd olemegi preemiast ilma ... Kolm 
parti ühe nädalaga ...» Ta .vaatas jälle poistele vihaselt otsa: «Ja ,mis te siin jalus 
peaksite tõlgendama? Ühes otsas ussike, teises .otsas tobuke! Teie võite ainult rünte 
püüda...» 

«Jäta järele, Svetlana,» peatas teda. tasa Niina. «Inimesed on võõrad, sõitsid siia — 
mis nad meist küll mõtlevad . ..» 

Poisid vahetasid pilke: Svetlana? Võib-olla on see toosama Svetlana Timofejevna? 

«Mis pardiga juhtus?» küsis Saša. 

Niina heitis lootusetult käega. 

«Kas te siis ei näinud? Pardivaras viis ära.» 

«Missugune pardivaras?» 

«Kust te üldse siia saite?» segas end jutusse Svetlana. «Moskvast!» 

«Ah Moskvast? Muidugi, linnas parte ei kasvatata, seal neid ainult süüakse.» 

«Selle eest õpetatakse inimestele linnas'juba lapsest saadik viisakust, eriti veel 
kommunistlikele noortele!» vastas Petja. Ta oli juba ammu märganud Svetlana 
pluusil komsomolimärki. 

Svetlana kohmetus. Tal punastasid isegi kõrvad, millest olid läbi pistetud tillukesed 
kõrvarõngad punaste kividega. 

«Noh, aitab tülitsemisest!» segas Niina vahele. «See on meie linnukasvataja 
Svetlana Timofejevna, mina aga olen tema abiline. Minu nimi on Niina. Meil viis 
haug-pardivaras 

selle nädalaga juba kolmanda pardi ära. Sellepärast me olemegi tujust ära... Aga 
kes teie olete?» 

Saša tõmbus sirgeks, nagu oleks talle antud käsklus «valvel!», ja esitles end 
tütarlastele: 

«Meie oleme tööjõureservide kasvandikud Saša Golubkov ja Petja Zabavin. 
Sõitsime siia külastama minu venda, kes elab lastekodus.» 

Piinlik vaikus kestis mitu minutit. Saša seisis endiselt valveseisakus. Petja aga 
piidles tütarlapsi altkulmu. Niina oli ilusa näo ja nii mustade kulmudega, et need 
näisid olevat peale kleebitud. Svetlana aga oli blond, just nime järgi 1. Mõlemad olid 
nendega üheealised või aasta vanemad. 

Vaikuse katkestas Svetlana. Ta pahvatas naerma ja muutus äkki mornist ning isegi 
jämedavõitu tüdrukust väga armsaks ja lõbusaks. 

«Te vabandage mind, seltsimehed .. . Kuidas ma sellele ometi ei tulnud! Meil ei 
kanna ju keegi vormi ... Noh, mis siis ikka, saame sõpradeks. Räägitakse, et kui 
tutvus algab tüliga, siis seda tugevam on pärast sõprus.>> 

Svetlana jäi hetkeks millegi üle mõttesse ja lisas siis, minnes äkki üleni punaseks: 


«Ma otsin teid kolmandat päeva. Mina olen küla algorganisatsiooni 
komsomoliorganisaator ja mul on teile kaks palvet.» Ta heitis pilgu õngedele ja 
parandas: «Ei, isegi kolm.» 

«Oi, kui palju!» hüüatas Petja. «Aga miks mitte neli?» Nüüd, kus suhted olid 
selgunud, astus ta jälle esiplaanile. 

«Ma tahtsin teile anda komsomoliülesande,» ütles Svetlana asjalikult ja Petja 
muutus kohe tõsiseks. «Kas teie ei saaks pidada meie noortele loengut elektri kasuta- 
misest põllumajanduses? Ma muidugi mõistan, et te ei tunne veel põhjalikult meie 
kolhoosi tootmist, kuid ühteteist võime me ise teile ette öelda... Teate, me saime 
teisest turbiinist palju energiat. Meie noored aga vaatavad elektri peale ikka rohkem 
tarbija kui tootja vaatevinklist. Noh, näiteks on inimestel heameel selle üle, et alati 
on palju valgust, võib panna raadio mängima, soojendada toitu, tütarlastele meeldib 
elektritriikraud, nad soojendavad isegi 


Sõnast cseTibli — hele. 

lokitange elektripliidil .. . Aga vaat sellest, kuidas oma tööd kergendada, mõtlevad 
nad vähe. Me kasutame juba kõigis farmides elektrit, kuid teie alles saabusite siia ja 
juba tegite kolm ratsionaliseerimisettepanekut.. . Las mõtlevad ka meie poisid ... 
Muidugi, ega's kõik leiutajad, ole nagu teie, kuid — sada pead, sada mõistust.» 

«Mis leiutajad me oleme!» kohmetus Saša. Ta ei võinud kannatada, kui teda 
teenimatult nimetati sellise kõrge nimetusega. «Kõik, mis me siin esitasime, on juba 
enne meid välja mõeldud. Me ainult rakendasime valmiskonst-ruktsioone .. .» 

«Noh, ära ikka ütle,» katkestas teda Petja. «Me konstrueerisime kõik ümber 
vastavalt kohalikele tingimustele.» 

Ta lootis sellega Svetlana tähelepanu endale tõmmata, kuid eksis. Svetlana vaatas 
nüüd Saša peale ja pöördus ainult tema poole: 

«Mul on tibud rahhiidihaiged. Kuidas te arvate, kas siin ei saa millegagi aidata?» 

«Kas me oleme mõned linnutohtrid või?» ei kannatanud Petja välja, kuid takerdus 
kohe sõbra pilgu all. 

«Ma vaatan,» ütles Saša pisut kindlusetult. «Muidugi, selles asjas ma olen võhik, 
kuid ma olen kuskilt lugenud, et võib aidata näiteks sinise valgusega.» 

«Ma ju ütlesin sulle, Niina, et nad mõtlevad midagi älja!» hüüatas Svetlana. 
«Tähendab, ettekande teete? . .. Moh, aga kes teist kalamees on?» 

Lõpuks ometi jõudis järg Petja kätte: 

«Missugust kala te soovite?» 

Kuid Svetlana ei tahtnud tema nalja märgata. 

«Mina ei taha mingisugust kala,» lausus ta karmilt, «aga vaat haugi-pardivarga 
suhtes peab mõtlema .. .» 

Petja vajus otsekohe norgu. Üks asi on unistada havipüügist, teine asi — püüda 
havi tellimise,peale. Ta hakkas silmitsema järve-rahulikku veepinda. Svetlana ootas 
vastust. 

Sašale ei meeldinud seltsimehe käitumine: kogu aeg tükis ebakohaste naljadega 
jutu vahele, kui aga tema poole öörduti tõsise palvega — jäi vait. Ja vaikiva sõbra 
asemel astas Svetlanale Saša: 

«Küll sellegagi hakkama saab! Meil on olemas rööv-alade püünised, landid, 
spinning ja põhjaõnged, pealegi eel kellukestega ...» 

«Kellukestega?» pahvatas Niina naerma. «Kas kala armastab siis muusikat?» 
Saša solvus: 

«Meie juba muusikaga ei püüa, aga vaat kuidas teie linnud trummipõrina peale 
välja tulevad?» 


«Kas te siis tingrefleksidest kuulnud pole? Meie kolhoosi koolis * võetakse see 
juba viiendas klassis läbi,» vastas Niina pilkavalt. «Meie õpetame neid inkubaatorist 
väljumise järel tulema trummipõrina peale sööma. See ongi kogu kavalus... Aga 
kas teie ka õpetate hauge kellukese peale tulema?» 

«Meie kelluke annab signaali vaid meile, et kala on õnge otsas, aga vaat teie .. .» 
Siin sähvatas Sašal mõte peast läbi. «Teie aga olete halvasti omandanud Pavlovi 
õpetuse. Te olete ju ise õpetanud havi trummipõrina peale välja ujuma ja parte 
haarama, kuid sellest aru saada ei oska!» 

Svetlana vaatas hämmeldunult Niinale: «See on vist küll õige! Haug ilmub siis, kui 
sa trummi põristad.» 

«Siis meie võtamegi ta trummi peale kinni!» ütles Saša veendunult. 

«Olgu see siis teie esimene töö! Homme näitan ma teile kätte kõik havivõrendikud, 
aga täna...» Svetlana heitis pilgu järvele, «täna on vahest juba hilja.» 

Ka poisid pöörasid pilgu loojangust punasele silmapiirile. Juttu ajades nad ei 
märganudki, kuidas päike oli loojunud. Säh sulle nüüd õhtuse ehaga kalastamist! Jäi 
üle vaid üks — pöörduda tühjalt tagasi. 

Leppinud homse kohtumise suhtes Svetlanaga kokku, läksid sõbrad pikkamisi 
külasse. Petja ütles tigedalt: 

«Noh, kel oli õigus? Tegid meil tee kurja silmaga ära ja püügist ei tulnud midagi 
välja.» 

«Minul on ükskõik. Tutvus on vahest ehk palju huvitavam kui kalapüük! ... Sa ütle 
parem, kuidas me selle havi kätte saame?» 

«Sina lubasid — eks sa siis mõtle!» 

Kuid Saša teadis, et Petja pole selline inimene, kes võib jätta seltsimehe täbaras 
olukorras maha. Hommik on õhtust targem. Homme nuputavad nad midagi välja. 


14. PEATÜKK VEEVAIM 


Hommikul, kui sõbrad hommikueineks riietusid, kolas akna taga Ignat Perfiljevitši 
hääl: «Noh, kus siin leiutajad elavad?» 

Petja sööstis oma ülestegemata voodit katma. Tal oli aga veel padi käes, kui 
esimees tuppa astus. Ljonja, kes ootas venda, et seekord temast mingi hinna eest 
mitte, maha jääda, kohmetus ja väljus otsekohe, arvates, et esimehel on tarvis venna 
ja tema sõbraga nelja silma all olla. Akna poole vaadates nägi Saša kogu aeg venna 
sasipead. Minema läks ta küll, kuid vaatluspunkti seadis osavasti sisse! 

Ignat Perfiljevitš silus kõigepealt oma kohevaid vuntse. See tähendas tema juures 
järelemõtlikkusj;. Vuntsid olid tal aga haruldased: pikad, üleskeeratud otstega. 

Täna olid tal rinnas kõik ordenid ja medalid. Ordenitest kõrgemal aga säras 
sotsialistliku töö kangelase «Kuld-täht». 

«Noh, seltsimehed, tulin teile õnne soovima! Te oskate inimestele kergendust 
tuua!» ütles Ignat Perfiljevitš oma ügavat bassi taltsutamata. 

Saša mõtles imestusega sellest, et kõik tema tuttavad olhoosis kõnelevad kaalukalt, 
valjusti, kõnnivad sirgelt ja hkelt — kogu nende käitumine annab tunda, et nad on 
ende majade, põldude, ladude, farmide ja kõigi teiste rikkuste tõelised peremehed. 
Poisid tõusid püsti ja võtsid valveseisaku, nagu oli neil koolis ametlikel jutuajamistel 
kombeks. Neile meeldis, et esimees mitte ainult ei leidnud aega neid isiklikult 
tänada, vaid et ta sel puhul pani selga ka niiöelda paraadvormi. 

«Svetlana Timofejevna teatas mulle, et te teete ettekande elektri kasutamisest 
väikemehhaniseerimise alal.. .» «Seda teeb tema,» osutas Petja sõbrale. «Hästi, 
hästi!» 

Esimees pani nad istuma ja võttis ka ise istet. «Noh, aga kes kavatseb pardivarga 
tabada?» 


«Seda teeb Zabavin!» ei jäänud Saša võlgu ja vaatas kiiresti mujale, kuna Petja 
heitis talle vihase pilgu. «Noh, mis siis ikka, võib-olla aitate te tõepoolest meie 

linnukasvatajad hädast välja,» ütles esimees mõtlikult. *«Ainult mul on teile üks 
jutt.» Ta trummeldas sõrmedega lauale ja Sašale kuuldus, nagu oleks see sama 
motiiv, mida põristas ka Niina: «Võta lusikas ja anum!» — «Jah, poisid, see on 
keeruline asi. Ka enne teid on proovitud teda kinni püüda, kuid välja pole tulnud 
midagi. Ma andsin käsu, et teid seni mingisuguste leiutistega ei tülitataks. Kuid ka 
teie peate ajud kõvasti tööle panema. Siin ei tohi end kuidagi häbistada! Nüüd 
inimesed mõtlevad, et te suudate kõike, autoriteeti aga kaotada ei kõlba .. .» 

«On see siis tõesti nii keeruline?» katkestas Saša esimeest. 

«Kuidas seda öelda . . .» ohkas Ignat Perfiljevitš. «Meie .kolhoosis on nii mõnigi 
kalamees, kuid pardivarast pole keegi veel kätte saanud. Ma määrasin isegi preemia 
ja olen ka ise mitu korda vedeliga järvel käinud, aga ei ole ega ole! Teisi hauge, eriti 
purikaid, kohtab küll, isegi veevaimu nägin ükskord, aga pardivarast pole juhtunud 
nägema.» 

Veevaimust kuuldes vajusid poistel isegi suud lahti. Havidest nad üht-teist teadsid. 
Nad teadsid näiteks, et noori hauge nimetatakse purikateks, vanu aga põhjahavi- 
deks. Petja seljakotis oli ka vedel — õngenöör metallkala-kesega, millega püütakse 
hauge seda paadi järel vedades. Aga vaat seda, et on olemas ka veevaim, polnud nad 
kunagi kuulnud. 

«Veevaimud on ju ainult muinasjuttudes!» vaidles Saša vastu. 

«Kuidas kuskil, meil on aga tõepoolest veevaim olemas.» «Missugune see veevaim 
on? Kus ta elab?» hüüatas Petja. 

Ignat Perfiljevitš naeratas ja ütles lihtsalt, nagu oleks jutt olnud koerakutsikast: 

«Kui näed, saad teada. Ta armastab võõraid hirmutada ... Pardivaras aga elab 
nähtavasti kuskil linnufarmist kaugemal.» 

Kuid Petjat ei saanud enam miski asi kõrvale juhtida. Kuidas võib veel 
mingisugusest pardivargast rääkida, kui Ignat Perfiljevitš oli veevaimu näinud! 

«Missugune ta on, kas sarvedega?» 

«Mispärast sarvedega? Ausalt öeldes sarvi ma ei märganud, aga hirm ronis küll 
naha vahele... Ja muide, mis 

teil sellest? Moni ütleb uisapäisa -— veevaim, kui aga lähemalt vaadata, siis on see 
lihtsalt suur kala, kas siis säga või linask.» 

Ignat Perfiljevitš võttis spinningu kätte ja silmitses seda: 

«Püügiriist on teil mõnus . ..» 

Selle järgi, kuidas ta käega ritva silitas, kuidas ke;eras , rulli ja vaatas selle alla, et 
kontrollida määrimist, sai Petja aru, et ta on ka ise hea kalamees. Asetanud spinningu 
kohale, ohkas esimees uuesti: 

«Ainult kala ei püüta mitte õngega, vaid iseloomuga .. .» 

«Kuidas — iseloomuga?» küsis Saša. 

«Noh nii. Selles asjas on tarvis visadust. Ilma visaduseta ei püüa sa midagi ega saa 
ka kala harjumusi teada. Noh, ja veadki püügiriista tagajärjeta. Ma olen palju sel- 
liseid vedajaid näinud. Ära väsib küll, aga kala kätte ei saa. .. Kalarikkad kohad 
juhatab teile kätte" Svetlana Timofejevna. Ta on juba nii kaua selle pardivarga pärast 
kannatanud, et on havide kohti paremini tundma õppinud kui kalamehed. 
Kalapüügile aga tuleb kutsuda meie kalakasvataja Tereškin.» 

«Me juba tunneme teda!» 


«Näha on, et teil on""kõik minust paremini planeeritud,» naeratas Ignat Perfiljevitš. 
«Jääb siis nii, et kui te midagi olete välja mõelnud, tulge otse minu juurde — ma 
saadan teile abiks terve kalapüügibrigaadi, kui te meid vaid sellest hädast vabastate.» 

Arvatavasti oli Ignat Perfiljevitšil kindel usk noortesse leiutajatesse, kui ta arvas, et 
nad nuputavad ka siin mingi kavaluse välja. Ja Petja ning Saša langetasid tahtmatult 
silmad. Kuid Ignat Perfiljevitš poleks nagu midagi märganud: 

«Ainult ma palun teid nagu sõber — ärge üksipäini paadiga järvele sõitma minge.» 

«Miks siis mitte?» imestas Petja. 

«Sellepärast, et nali naljaks, aga veevaim võib tõesti paadi ümber lükata.» 

Esimees vaatas karmilt poistele otsa ja läks toast välja, nagu oleks ta tahtnud 
vältida liigseid küsimusi. 

«Vaat see on alles lugu!» pomises Saša. «Ometi paistab, 

et ta on kultuurne inimene, aga kuidas ta võib veevaimu uskuda?» 

Petja ei jõudnud vastata, kui sisse tormas Ljonka teiste samasuguste võrukaelte 
jõugu eesotsas: 

«Kas lähete kalale? Võtke mind kaasa!» 

«Mind ka!» piiksus Borja. 

«Ja mind! Ja mind!» käratsesid poisid läbisegi. 

«Ei, teil tuleb täna kodus istuda!» lõikas Petja vastuseks, valides oma seljakotist 
kõige suuremaid metallkalu. «Ega tea, ehk juhtub veel veevaim hirmutama,» naljatas 
ta naerdes ja üllatus, nähes, kuidas poisid läksid tasakesi toast välja. «Pidage, kuhu te 
lähete? Mis teid ehmatas?» 

«Räägitakse, et möödunud aastal sõi siin see veevaim ühe poisi ära,» ütles Ljonja 
noruspäi. «Mina aga sõidan nagunii, mina teda ei karda!» pahvatas ta äkki vennale 
otsa vaadates välja. 

«Kuidas nii — sõi poisi ära?» imestas Petja. 

«Noh, sõi jälle! Lõi vastu paati — paat läks ümber. Teised poisid ujusid välja, aga 
üks kadus ära. Ja teda ei leitudki enam. Selle veevaimu pärast keelati meil isegi 
järves ujumine ära.» 

Petja ja Saša vaatasid üksteisele otsa. See oli juba midagi niisugust, mis andis Ignat 
Perfiljevitši sõnadele uue mõtte. 

«Jäta rumaluste rääkimine!» hüüdis Saša. 

Kuid vennas jutustas kangekaelselt edasi: 

«Need pole sugugi rumalused! Näe sellel tänaval,» ta näitas sõrmega aknasse, 
«elab kalur Sitkov, veevaim jättis ta saapast ilma. Haaras jalast kinni. Oli veel hea, et 
saabas oli suur, Sitkov tõmbas jala välja, saapa aga neelas veevaim alla ... Seda 
teavad kõik lapsed. Sitkovi aga nägin ma ise.» 

Kui esialgu need jutud näisid kohutavatena, siis nüüd muutusid nad naljakateks. 
Rohkem Saša ja Petja kuulata ei tahtnud. Nad heitsid õngeridvad üle õla ja läksid 
toast välja. Ljonja, kes arvatavasti hakkas oma juttude põhjal veevaimu kartma, 
saatis nad järve juurde viiva tee käänakuni ja jäi siis tasapisi maha. 

15. PEATÜKK KOHTUMINE VEEVAIMUGA 


«Mis veevaim see küll on?» ütles Petja mõtlikult, kui nad olid üksi jäänud. «Ma 
tahaksin teda kohata!» 

«Leidis mida tahta] Ega temast ainult väljamõeldisi täägita, küllap on ka põhjust 
teda hädaohtlikuks pidada.» 

«Ee-ei tea... Kui see aga kala on, siis oleks kõige parem teda õnge otsas näha.» 

«Võib-olla on see viiger? Räägitakse, et Baikalis on viig-reid, Baikal on aga ju 
samuti järv.» 


«Viiger? Mis sa veel välja ei mõtle! Viigrid Moskva all! Siis oleks siin ju ammugi 
viigritekasvandus organiseeritud.» 

Niimoodi veevaimu üle vaieldes jõudsid poisid kaldale, kus Svetlana neid juba 
ammu ootas värskelt tõrvatud ning topitud paadi juures. 

Petja istus aerude ja Svetlana tüüri juurde. Saša võttis istet keskmisel pingil ja 
hakkas vedelit vette laskma. See püügiriist oli tehtud lihtsalt: pooli peale keriti pikk 
õnge-nöör, mille otsa kinnitati suur metallkala. Püügi-Tiist oli lihtne ja Petja ei 
rääkinud sõnagi, ainult jälgis üksisilmi sõbra tegutsemist. 

Svetlana oli millegipärast mures ja vaikis. Kuna Saša juba teadis, et kalamehed ei 
tohi juttu ajada, siis vaikis ka tema ja jälgis, kuidas paadi taga jooksis juga selles 
kohas, kus õngenöör puudutas vett. 

Nad sõudsid kolhoosist mööda. Paremat kätt kerkis kõrge kallas. See peegeldus 
vees vastu ja näis, et põhi kordab kõiki ta käänakuid, sügavuses aga kasvab puukroo- 
nidega allapoole samasugune mets ja aasal voogab samuti hein. 

Varsti käsutas Svetlana: 

«Aerud välja!» 

Petja tõstis aerud üles, Svetlana pidurdas paadi pära-aeruga, Saša aga hakkas 
kiiresti vedelit kerima, et metallkala põhja ei istuks. Kui paat oli seisma jäänud, ütles 
Svetlana: 

«Siin on havide võrendik.» 

Paat oli päris kalda ääres. Saša ei uskunud, et siin võib sügav olla. On teada, et 
havid elavad sügavates kohtades, 

kuid mis sügavus see kalda ääres on! Ta võttis metallkala küljest ära, laskis 
õngenööri koos ongetinaga üle paadiserva ja hakkas lugema meetreid: üks .. . kolm 
«.. VIIS .. . kaheksa... Alles kümnenda meetri juures potsatas õnge-tina pehmelt 
mudasse. 

Svetlana juhtis paati pikkamööda ümber vorendiku. Saša mõõtis sügavust. Põhi 
tõusis järve poole. Õngetina löökide järgi oli tunda, et muda katab põhja vaid 
sügavas kohas, kaldast eemal aga oli põhjas kruus. Vorendiku ümber oli rohkesti 
veealuseid roikaid. Sellepärast havid valisidki selle koha oma peatuspaigaks. 
Svetlana hakkas seletama: 

«Siin elavad purikad. Vanad havid elavad teises voren-dikus, kilomeetrit kaks siit 
eemal.» 

Ta kõneles nii, nagu oleks ta ise põhjas käinud ja järele vaadanud, kus keegi 
elutseb. Saša vaid muigas tema sõnade peale, kuid märkas, et Petja kuulab 
tähelepanelikult. Kas ta tõesti usub teda? 

Teine võrendik oli sügavam, suurem ja samuti roikaid täis. Sellele ei saanud 
läheneda ei võrgu ega noodaga ja arvatavasti oli siin ka vedeleid rohkesti puruks 
rebitud. Oli arusaadav, miks järve sigines nii palju hauge. Kuid Saša ei saanud siiski 
Svetlanat sõna pealt uskuda. Millega võis ta tõestada, et havid elavad tõepoolest just 
nendes, kohtades? Svetlana aga küsis, otsekui oleks ta neist mõtteist aru saanud: 

«Kas tahate näha hävide peatuskohta?» 

Saša ajas silmad pärani. Ta teadis, et veealuse maailma tundmaõppimiseks on 
inimene välja mõelnud tuukri-ülikonna — skafandri. Metallist kiivrisse, mis 
pannakse pähe, on tehtud klaasist illuminaatorid. Inimene hingab läbi kummitoru, 
mis on juhitud veepinnale, ja liigub mööda põhja edasi seatinast taldadega saabastes. 
Sellises ülikonnas võib laskuda kahe-kolmekümne meetri sügavusele. 

Ta teadis samuti, et suurte sügavuste uurimiseks on teadlased välja mõelnud 
batisfääri — suure metallist klaasaken-dega kera. Sellises keras võib laskuda isegi 
tuhande meetri sügavusele. Sinna enam päikesevalgus ei küüni, sellepärast on 


väljapoole batisfääri külge kinnitatud võimas prožek-tor. Inimene võib näha seda, 
mis satub prožektori valgusvihku. 

Kuid neil polnud ei tuukriülikonda ega batisfääri. Kuidas siis võib vees havide 
peatuspaika näha? 

110 

Hauakohal peatas Svetlana paadi. Kui laine oli vaibunud, kummardus tütarlaps üle 
serva nii, et ta pea oli päris vee ligi. Saša järgnes tema eeskujule. 

Esialgu ei näinud ta midagi peale vee virvendamise ja päikeselaikude, mis helkisid 
vastu nagu peeglist. Kuid mida madalamale ta näo langetas, seda vähem märkas ta 
vee sädelevat pinda, seda tumedamaks, muutus tal silme ees. Ja äkki avanes ta ees 
veealune maailm. Muidugi, tuhande meetri sügavusse niimoodi ei näe, kuid siin pii 
kõigest kaksteist meetrit, ja ta nägi põhja. 

Pohi oli puhas, tumehall. Seal lamasid suured musta samblaga kattunud kivid. 
Mõne minuti pärast silmas Saša ka kalu. Havid seisid liikumatult roigaste juures. 
Võib-olla vahtisid ka nemad veepinnale tekkinud tumedat eset. Sõu-les tasakesi 
kätega juhtis Svetlana paadi suure veest äljaulatuva rõika juurde. 

«Ärge liigutage!» sosistas ta. «Las kalad harjuvad selga, et kännu vari läks 
suuremaks.» 

Poisid ei mõ elnudki liigutada — liiga ebatavaline oli e, mida nad nägid. 

Üsna põhjas liigahtas pikk hall vari ja sööstis nagu välk. üles. Veepinna lähedalt 
ujus mööda punaste uimedega sär-gede parv. Särjed ei jõudnud arugi saada, kui ühte 
neist enam ei olnud, haug langes aga kivina põhja. Saša mõtles, et ükski allveelaev ei 
suudaks nii kiiresti veepinnale tõusta ja. uuesti alla laskuda. Kala aga sukeldub 
samuti nagu all-(Veelaevgi. Ka temal on tarvis ujupõiest õhk välja lasta, et muutuda 
raskemaks. 

Saša kaotas havi silmist ja nägi samas ahvenat, kes peatus paadi varjus ja ootas 
kalamaime. Kuid risti vastu kalamaimudele tormas kalda poolt suur, poole meetri 
pikkune tõugjas, või nagu teda veel nimetatakse — taudjas. Ta hüppas üles, laksatas 
sabaga Vastu vett ja lõi uimaseks terve maimudeparve, ja kuni need ujusid kõhud 
ülespidi, jõudis röövkala mitu tükki alla neelata. Ahven liigutas saba, küllap vist 
pahameele pärast, ja läks jahipidamiseks teist kohta otsima. 

Veepinnal möödus suur parv ilusaid suuri kalu tumedate kantidega sabal. Petja 
sosistas vaevaltkuuldavalt: 

«Vaata, turvad!» 

Püüdes turbi paremini näha, tegi Saša ettevaatamatu: 

liigutuse. Vesi hakkas virvendama ja kogu veealune kuningriik kadus. 

Svetlana vaatas kurjalt Sašale ja tõusis üles. 

«Ootame veel!» palus Saša. 

«Tuleb olla ettevaatlikum. Nüüd kalad märkasid meid ega näita end niipea.» 

Svetlanal oli niisugune nukker ilme, nagu oleks ta lootnud kalade hulgas tuttavat 
kohata. Võib-olla arvas ta, et näeb pardivarast? Ent kuidas ta oleks teda teistest 
havidest eraldanud? 

Viie minuti pärast hakkasid paadi ümber tiirlema kalamaimud, pistes päid veest 
välja. Kuid suured kalad ei näidanud end. Aga mis siis, kui suured kalad saatsid need 
maimud luurele ja pugenud ise mõnda salajasse urkasse peitu, ootavad nüüd 
ettekannet? 

Paat liikus aeglaselt järgmise võrendiku poole, Saša aga mõtles ikka veel sellele, 
mis ta oli näinud. Muidugi pole inimestel õigus, kui nad räägivad: «Ta on tumm 
nagu kala.» Kui nad ise pilgu veealusele maailmale heidaksid, siis märkaksid nad 
otsekohe, kuidas kalad kogunevad ringi ja kuulavad tähelepanelikult mõnda 
kõnemeest, kes seisab keskel ja liigutab hoogsalt uimi, vurrusid ja suud! 


Arvatavasti oli ta parajasti luurelt tagasi tulnud ja kannab teistele kaladele ette, et 
kiviaugu servale ilmus kalur ja viskas vette kümmekond punast vihmaussi, mis on 
seotud veekasvudega mitte sugugi sarnanevate niidikeste külge. Kolmest ussist 
tungivad välja raudkonksude otsad. 

Kalamees käib kaldal, tammub, vilistab, ajab valjult juttu seltsimehega, kes heidab 
vette pika nööri otsas rauast kõristit, ja mõtleb ka, et kala on temast rumalam. Kruus 
krudiseb neil jalge all, aga kõrgemal, mäenõlvakul põleb lõke ja katlas keeb vesi. Ja 
küllap kalad naeravad täiest kõrist, olgugi hääletult, oskamatute kalameeste üle ... 

Ja Sašal hakkas häbi enda ning Petja pärast, kui ta mõtles oma esimestele 
kalapüügisaavutustele. Ignat Perfilje-vitšil oli tuline õigus, kui ta ütles, et kalu ei 
püüta mitte õngega, vaid iseloomuga. Esialgu on tarvis kala harjumuste kohta kõik 
teada saada ja alles pärast seda kalu püüda ... 

Vahepeal aga jättis Svetlana paadi uuel hauakohal seisma. See koht oli veelgi 
sügavam. Ta algas kaldast, kus 

punetas liivariba ja lamasid järvelainetest uhutud ning otse vette kukkunud põlised 
puud. Selles hauakohas paistis veest niipalju roikaid, et võrguga oli sellele nii järve 
kui ka kalda poolt võimatu läheneda. Kui siin kalu leidus, siis võisid nad end tunda 
rahulikult nagu kindluses. Haua-koht oli peaaegu ümmargune, kümnemeetrilise 
läbimõõduga, ja vesi näis seal sügavuse tõttu mustana. Saša kummardus uuesti üle 
serva. 

Põhjas kerkisid mudased künkad. Küngaste vahel olid kruusased nõod nagu jõed 
mägede süles. Siin-seal kõrgusid üksikud veekasvud, kuid siin oli liiga sügav, ja vee- 
pinnani küündimata kooldusid nad uuesti põhja poole. 

Saša vahtis tükk aega veealusesse pimedusse. Tal hakkas silme ees virvendama. 
Lõppude lõpuks talle näis, et suur must nott, mille all ta lootis havi näha, liigub ise 
aeglaselt põhja mööda edasi. Ta küsis: 

«Svetlana, kas siin voolu on?» 

«Sellises võrendikus? Ei mingisugust. Siin on isegi tormi ajal vesi vaikne.» 

«Minu arvates aga näe see roigas liigub edasi.» Svetlana vahtis kaua sügavusse, 
ajas siis end järsku paati kõigutades sirgeks ja karjatas: «Sõudke kaldale!» 

Petja, kes ikka veel lamas paadiserval, ütles imestunult: «Pidage, ta liigub ju 
tõepoolest!» 

Kuid Svetlana hüüdest erutatud Saša haaras aerud ja õi tugevasti vastu vett. Petja 
hüppas üles, vihastades, et teda ei lastud seda imet lõpuni vaadata. «Kuhu te tõttate?» 

«Kiiremini, Saša!» kamandas Svetlana Petjale tähelepanu pööramata. «Sõua 
kaldale! See on veevaim!» 

«Veevaim?» hüüatas Petja. «Kas see oli veevaim? Oodake siis ometi, ma püüan ta 
kohe kinni!» 

Ta haaras juba ammu valmispandud spinningu ja heitis metallkalakese osavasti 
sinna kohta, kus nad nägid ujuvat roigast. Saša isegi imestas, kui toredasti see tal 
välja kukkus. Jah, tõepoolest, laulus on õigesti öeldud: «On kõiges tarvis osavust, 
karastust ja treenimist!» Petja polnud asjatult terve suve treeninud, kuigi see toimus 
kuival maal. 

«Tõmba kohe lant välja!» käskis Svetlana karmilt. «Sina pole veevaimu näinud, 
mina aga olen!» 

Tema hääles oli selline ärevus, et Petja krimpsutas rahulolematult nägu, kuid 
alistus siiski ja hakkas õnge-nööri kokku kerima. 

Äkki ta karjatas, laskis pooli käepidemest lahti ja pistis sõrmed suhu. Pooli pidur 
nakkas surisema, Petja aga kord 


raputas haiget saanud sõrmi, kord pistis nad jälle suhu ega pööranud tähelepanu 
sellele, missuguse pöörase kiirusega õngenöör spinningu pealt maha jooksis. Siis 
libises õngeritv tal käest. Saša haaras spinningu lennult kinni. Õngenöör oli nii 
kõvasti pingul, et Saša laskis aerud lahti ja klammerdus ühe käega paadiserva külge, 
teisega aga hoidis ritva kinni. 

«Minu arvates on see ka-kala . . .» lausus ta vaevaliselt, püüdes õngenööri poolile 
kerida. 

«E-ei ... Küllap jäi kuskile kinni .. .» vastas Petja kindlusetult. 

Ta oli ikka veel kahvatu ehmatusest, pärast seda kui ta pidi äärepealt paadist välja 
lendama ja sõrmed valusasti pooli käepideme vastu ära lõi. Liiga jõuline oli esimene 
tõmme! 

Õngenöör andis järsku järele ja Saša hakkas seda vabalt tagasi kerima. Pool 
pragises nagu väike mootor. Siis tõmbus nöör jälle pingule, kuid ilma nõksakuta, ja 
Saša arvas, et metallkala jäi tõepoolest roigaste taha kinni. Esimene tõmme aga tuli 
arvatavasti sellest, et paat läks kiiresti kalda poole. Nüüd õngenöör enam järele ei 
andnud — tähendab, et lant istus kõvasti kinni. Jäi üle vaid nöör katki tõmmata. 

Saša sikutas tugevasti õngenööri. See ei andnud järele. Õigemini öeldes ta tiris 
Sašat paadist välja. Saša toetas jalad põhja põikpuu vastu ja sikutas endiselt 
õngenööri, et tõmmata kinnijäänud lant puruks, kui Svetlana äkki karjatas ja näitas 
käega kaldale. Ja kõik nägid, et kallas, milleni neist oli viis meetrit, kaugeneb. Paat 
liikus aeglaselt järvel edasi, kuigi Svetlana sõudis kõigest jõust kalda poole. 

See oli nii hämmastamapanev, et Saša laskis tahtmatult õngenööri käest lahti. 
Spinningu pool hakkas hoogsalt undama ja jäi siis seisma. Tähendab, et 
metallkalakese neelas alla ikkagi kala! Nüüd see kala on kuskil paadi lähedal põhjas, 
vahib läbi veesügavuse oma mustade silmadega kalamehi ja ootab, mis nad ette 
võtavad. Ja Sašale 

meenus otsekohe, mis spinningumees sellistel juhtudel tegema pidi. 


Kui kala ei suutnud spinningu tugevat õngenööri katki rebida, siis tähendab, et ta 
polegi nii suur. Saša hakkas saaki aeglaselt välja tõmbama. Ta kord laskis poolilt viis 
meetrit nööri järele, kord keris selle uuesti peale, püüdes kala paadile lähemale 
tõmmata. Svetlana aerutas hoolega. Kuid paat liikus endiselt päraga ettepoole, üha 
kaugemale kaldast. Juba oli ta eemaldunud meetrit kümme. Veel mõni minut võitlust 
kalaga, ja paat oli kaugenenud kaheteistkümne meetri võrra... 

Siis toibus Petja ja haaras aerud. Paat hakkas kalda poole liikuma, Saša aga keris 
üha õngenööri. Nüüd juba saak ei pääse! 

Nad olid peaaegu kaldal, kui otse paadi alt paiskus üles veesammas. Sammas 
lagunes tillukesteks piiskadeks, mis hakkasid päikese käes vikerkaarevärvides 
sätendama, ja sellest vikerkaarevärvilisest sambast hüppas välja mingisugune tohutu 
suur ja must rott. Ootamatult avas nott laia suu, kus paistis mitu rida teravaid valgeid 
hambaid, raputas pead, ja suust lendas välja metallkala. Kala painutas end peaaegu 
kahekorra kokku, näitas saba, lõi sellega vastu paati ja kadus. Paat käändus kummuli. 

Kõik sündis sekundi vältel. Svetlana karjatas vaid: «Vee-vaim!» ja prantsatas vette. 
Saša jõudis Svetlana käest kinni haarata ja ujus nüüd tema järel. Petja tundis varvas- 


tega kobades põhja ja karjus, seistes kaelast saadik vees: «Kus spinning on? Kus 
spinning on?» Õnneks läks paat ümber veealusel liivaseljandikul võrdlemisi madalal 
kohal. Spinning ujus kõrval. Kartlikult musta hauakoha poole vahtides haaras 
Petja ridva ja kiirustas ringi tehes kaldale. Puristades püüdsid Svetlana ja Saša paadi 
kinni ja tirisid selle leetseljakule. Ühiste pingutustega pöörasid nad paadi ümber, 
vedasid kaldale ja kallasid vee välja. Siis läksid kõik kolmekesi veest kaugemale, 
nagu oleks neid ikka veel ähvardanud hädaoht. Kui nad olid riietest vee välja 
väänanud ja päikese käes pisut sooja aanud, küsis Petja: «Saša, kas sa nägid?» 

«Mida?» 

«Kuldrõngaid?» 

«Kus?» 

«Kala peas,» vastas Petja tasa, nagu ennast mitte uskudes. «Aga kas teie nägite, 
Svetlana?» 

Svetlana noogutas vaid pead, pigistades juustest vett välja. Tähendab, et see mitte 
ainult ei tundunud Petjale. Ka Sašale meenus: kui haug pead raputas, siis välgatas ta 
lõpustel tõepoolest midagi. Saša oli rabatud: Petja nimetas seda välgatust 
kuldrõngasteks ... Seda nägid nii Petja kui Svetlana ... Võib-olla on veel keegi neid 
näinud? 

Svetlana oleks nagu taibanud Saša mõtteid: 

«Mulle on juba räägitud, et veevaimul on kuldkõrvarõngad, mina aga ei ole seda 
iialgi uskunud, ja nii lähedalt polnud ma teda veel näinud.» Ja ta väristas kartlikult 
õlgu, nagu seisaks veevaim jälle tema ees. 

«Mis veevaim see on!» ütles Petja põlastavalt. Nüüd oli ta jälle vapper. «Lihtsalt 
tavaline haug .. . Kuid rõngad — vaat see on pähkel! Öelge, Svetlana, kas te pole 
nendest rõngastest kellelegi teatanud?» 

«Aga kellele siis?» 

«Noh. Ihtüoloogia Instituuti näiteks. Aga äkki on see haug märgistatud?» 

«E-ei ... maise polnud ju kordagi neid märke näinud ...» 

Petja nägu lõi särama ja ta hakkas kiirustades kõnelema. 

«Ja polegi tarvis, pole tarvis! Meil on tuttav professor. Me saadame talle 
telegrammi ja ta selgitab meile kõik põhjalikult ära.» 

Saša ei teadnud, mida on tarvis selgitada, kuid talle oli selge see, et Petja haigestus 
jälle oma «havipalavikku». Svetlana oli ilmselt pettunud: 

«Vaat see oli kalapüük! Niimoodi pardivaras hakkabki end minu farmi juures 
toitma ja minult andamit võtma nagu mõni Batu-khaan.» 

«Mispärast?» hämmeldus Saša. 

«Teie ei hakka ju enam teda püüdma. Teid huvitab nüüd veevaim.» 

«Asjata mõtlete nii. Las Zabavin saadab professorile telegrammi, ja kuni see asi 
selgub, jõuame me teie pardi-varga kinni püüda!» 

«Tõsi?» küsis Svetlana lootusega. 

Petja seiras seltsimeest, kehitas õlgu ja kostis mornilt: «Muidugi .. .» 

Rahu oli jalule seatud. Kõik istusid paati ja sõudsid piki 

kallast kolhoosi poole. Nii spinning kui vedel lebasid kasutamata paadi põhjas. 

Kolhoosi jõudnud, läksid nad kolmekesi sidekontorisse ja saatsid telegrammi: 

Moskva, Brjussovi 9, korter 1, professor Iljinski. 

Preslavnoje järves leitud üle kahe meetri pikkune haug. 

Pikkuse määrasid nad kindlaks hääletamisega. Svetlanale näis, et haug oli kaks 
meetrit pikk, Sašale — neli, Petjale — kuus, Saša ettepanekul võeti keskmine arv — 
neli. Siin Svetlana meenutas vene vanasõna: «Hirmul on suured silmad!» — ja pani 
ette varem saadud arv pooleks jagada. Saadi kaks mee+rit. Petja hakkas aga 


vaidlema, et on tarvis juurde kirjutada kasvõi sõna «üle», sest äkki ilmneb, et õigus 
on siiski temal? Lõppude lõpuks tuli tema ettepanekuga nõustuda. Edasi Petja 
kirjutas: 

Havil on lõpustel kuldmärgid. Teatage, mis teile on teada havide märgistamisest 
Preslavnoje järves. 

Alla kirjutasid kõik kolm. 

Kui nad sidekontorist väljusid, ütles Petja pidulikult: «Noh, nüüd on teaduslik 
avastus meie käes.» Sašale meenus gravüür, mis oli kutsunud esile nii palju vaidlusi 
ja oleks ta äärepealt sõbraga tülli ajanud. Ja kuigi tal oli tahtmine öelda: «Ära hõiska 
enne õhtut!», ta vaikis. Las Petja loodab avastuste peale nii palju kui tahab, kui ta 
aga Svetlanat aitab. Ei või nad ju äkki keelduda, kui on kord lubanud! 


16. PEATÜKK PARDIVARAS ILMUB UUESTI NÄHTAVALE 


Meie kalamehed ei hinganud kellelegi sõnakestki oma seiklusest veevaimuga, kuid 
juba järgmise päeva hommikul teadsid kõik lastekodukasvandikud ja ka paljud täis- 
kasvanud, et Saša ja Petja olid imeelukat kohanud. Küllap vist sidekontoris kuulas 
keegi nende vaidlust pealt ja nüüd liikus see lugu ilustatuna ja palju hirmsamaks 
muudetuna külas ringi, levides majast majja ja omandades üha uusi üksikasju. 

Ljonka, kes varahommikul oli seltsimees Tereškinile 

118 


järjekordse putukatesaagi üle andnud, jooksis ärevil koju ja -osis kõigepealt 
vennalt, kuhu see minema hakkab. «Jalutama,» vastas Saša tagasihoidlikult. «Teada 
juba need jalutuskäigud! Vaat kui veevaim võtab teid kinni!» «Mis sul on, Ljonja?» 

«Jälle lähete üksipäini järvele? Kui juba järvele minna, iis koos Tereškiniga — 
tema oskab vähemalt ujudagi ja ai on suur nuga. Tema võib sel hail kõhu lõhki 
lõigata. Aga mis teie võite?» 

«Meie ei hakkagi veevaimu püüdma. Täna me läheme "ahti pidama havist 
pardivargale. Kas tuled kaasa?» 

«Võib-olla see ongi veevaim, kes parte varastab? Kalur itkov rääkis .. .» 

«Veevaim abajasse ei tule — seal on madal, suured kalad aga armastavad sügavaid 
kohti .. .» 

Venda järvele kaasa kutsudes oli Saša veendunud, et Ljonja, hirmutatud veevaimu- 
juttudest, ei tule. Kuid poisi uudishimu osutus hirmust tugevamaks. Ja Sašale 
ootamatult võttis Ljonja äkki ettepaneku vastu: 

«Mina tulen niikuinii! Ma ei karda seda veevaimu vaat niipaljukestki!», ja ta näitas 
väikese sõrm" poolt küünt, mida ääristas must rant. 

«Küünealuseid tuleb puhastada! Küll ma ütlen Dmitri Nikolajevitšile!» vastas Saša 
sobimatult. 

Keelitada oli juba hilja. Ljonja jooksis toast välja ja tuli minuti pärast tagasi pajust 
õngeridvaga, mille otsas oli kümne sentimeetri pikkune õngekonks. Missugusel 
endast lugupidaval poisil poleks õnge! Konksu suurus aga oleneb peamiselt 
kalamehe kujutlusvõimest. 

Ka kolmas kalamees oli nüüd lahinguvalmis. 

Sašal jäi üle vaid oma sõpra lohutada: 

«Pole viga, ta aitab meid.» 

«Jah, muidugi,» vastas Petja kahtlevalt. Muide, ilmnes, et kuuel käel on järvel 
tõepoolest parem tegutseda. 

«Kala ei püüta mitte püünise, vaid iseloomuga!» — selle lõttetera jätsid meie 
kalamehed endale meelde. Enam nad ei talita nii kergemeelselt kui eile. Ennekõike 
on tarvis tulevane võitlusväli põhjalikult järele uurida ja alles siis, olenevalt 
tingimustest, töötada välja ka lahinguplaan. 


Varitsuspaiga ehitamiseks oksi täis laotud paat ujus 

nüüd aeglaselt linnuparvede vahelt läbi. Ljonja aerutas tasakesi, Petja tüüris, Saša 
mõõtis põhja ja joonistas sügavustekaarti. Prääksudes ning kaagatades ujusid äre- 
vusseaetud haned ja pardid igasse kaarde laiali, põrgates üksteise vastu nagu 
väikesed laevukesed. Vahetevahel vahtisid julgust kogunud isahaned paati ja 
sisistasid kutsumata külaliste peale. Mõned lendasid isegi üles ja püüdsid neid 
nokaga lüüa. Ljonja peletas hanesid okstega eemale. 

Svetlana jooksis vahetevahel kanala lähedal asuvast majakesest välja ja karjus 
peopesi suu juurde tõstes: 

«Kas abi vaja on?» 

«Ei ole!» hõikas Saša vastu. 

Poisid teadsid, et Svetlana võtab täna inkubaatorist välja uue haudkonna 
hanepoegi. Kollased kohevad tombu-kesed veeresid peenikestel jalgadel kanala 
õuest kalda poole, nagu mõistaksid nad juba parve mitmehäälset kutset. 

Petja juhtis paati ettevaatlikult lindude vahelt läbi, Saša aga heitis vette omatehtud 
loodi ja kandis saadud sügavused oma kaardile. Jahi tehniline ettevalmistus läks 
mingil arusaamatul kombel tema kätte üle. Võib-olla sellepärast, et väljendades eile 
liigset tulisust, jättis Petja end juhtimisõigusest ilma? Sellest sõbrad küll ei rääkinud, 
kuid Petja pidas täna kõige üle Sašaga nou ja alistus talle tõrkumatult. 

Põhi oli kõikjal ühetasane. Linnud hoidusid alati ühte ja samasse kohta. Abajas oli 
rohkesti veekasve ja planktonit, millest linnud toitusid. Samas ujusid ka kalamaimud. 
Ka nendele pidasid linnud meelsasti jahti. 

Kuid meetrit viisteist kaldast eemal algas sügavvee vöönd. See oli üheksa meetri 
sügavune järsak, mis kaugenes kitsa lookleva ribana järve keskkoha poole. 
Hauakoha laius polnud üle nelja-viie meetri. Kunagi oli siin jõesäng olnud. 

Saša tõmbas taskust välja hariliku toakraadiklaasi, sidus selle loodi raskuse külge 
ja laskis üle parda. Petja vaatas hämmastunult neid trikke. Kui aga Saša kraadiklaasi 
välja tõmbas ja teatas, et hauakohas on vesi kuus kraadi külmem, siis ta mõistis, et 
Saša leidis üles havist pardivarga tee. Suured kalad armastavad külma vett ja selle 
vana sängi sügavus võis röövkala ligi meelitada. 

Muidugi oleks saanud kanalit võrguga tõkestada, kuid 

haug võis lipsata üle võrgu, pugeda selle alt läbi või minna ringi. 

Kalamehed leidsid järvest suure rõika, pukseerisid selle abajasse endise jõesängi 
juurde ja panid ankrusse, see tähendab, sidusid suure kivi külge ja viskasid selle 
põhja. Seejärel põimisid nad värsketest okstest parve ja sidusid elle rõika külge 
kinni. Arvestus oli lihtne: kui nad paadi arve juurde ajavad, siis selle vari ei hakka nii 
silma. Muidugi võis arvata, et täna, kus nad terve päev läbi sõitsid 'arvel, viibib haug 
vaevalt selles urus, ja kui ta siia ilmubki, iis hirmutab teda muutunud olukord. Tal on 
ju tarvis roikast ja parve varjust mööda ujuda, et linnuparve juurde pääseda. 

Kui nad kaldale pöördusid ja paadi tulevase varitsuskoha vastu asetasid, seisid 
Ignat Perfiljevitš ja Svetlana juba kaldal. Esimees kiitis neid. 

«Olen ise kalamees, kuid minagi poleks paremat välja mõelnud ... Noh, hoia alt, 
pardivaras!» 

Saša mõistis muidugi, et esimees püüab neid ergutada,, kuid kiitus oli meeltmööda. 
Poisid otsustasid juba täna jahti alustada, lootes, et pardivarast ei kohuta ehk tõkked, 
mille alt tal tuli läbi ujuda. 

Saša võttis põhjaõnged, Petja — spinningu, Ljonja aga oli neil tüliks ees ja 
keerutas paadis, kuni Saša taipas teha talle ülesandeks hõbedase kellukesega õnge 
valvamise. Pärast seda Ljonja tardus paigale ja sikutas nüüd sööta kontrollides 
alatasa ongenööri, kuid sellest polnud midagi. Petja õiendas spinninguga ja Saša 


jälgis mõnuga, kui osavasti see tal välja tuli. Metallkalake lendas meetrit viis- 
kümmend ja langes vette sulpsatuse ning pritsmeteta. 

Kui metallkalake veepinnale lähenes, tõstis Petja õige pisut ridvaotsa ja kalake 
sukeldus tasakesi vette. Seejärel luges Petja sekundeid. Metallkalake laskub vees 
sekundi jooksul pool meetrit. Sügavused olid teada ja Petja alustas kerimist 
kaheksateistkümne-üheksateistkümne sekundi pärast, kui sööt oli peaaegu põhjas. 
Tõsi, kui palju ta sööta ka ei visanud, saaki seni veel polnud. 

Sel ajal hakkas Ljonja põhjaõngel helisema kelluke. Sedamaid algas madin! Ljonja 
pistis karjuma ja sikutas ongenööri, nagu poleks mitte tema kala püüdnud, vaid kala 
teda. Kuna Petja oli hädavaresest kalamehele lähemal, hakkas 

ta kiirustades oma spinningut kokku kerima, et aidata Ljonjal põhjaõnge välja 
tõmmata. Ja äkki näkkas ka temal 
kala. "-. 

Ljonja unustas otsekohe oma saagi. Spinningu pool ragises. Öngenöör jooksis 
maha piki abajat. Eemalduv punkt, mis tähistas õngenööri kokkupuutumiskohta 
veega, sarnanes hüpleva ujuri jäljega. Haug ujus suure kiirusega. Petja kartis pooli 
tugevasti pidurdada ja õngenöör üha jooksis ning jooksis maha. Saša kisendas: 

«Tõmba ta välja, ma aitan Ljonjat! Pea pardivaras kinni!» 

Kaldale ilmus Niina trummiga. Märganud sagimist paadis, unustas ta haned ja 
hõikas Svetlana kaldale. Petja õngenöör lookles ühest küljest teise. Ta laskis seda 
kord järele, kord keris jälle tagasi, lootes kala ära väsitada. Ljonja aga kilkas 
vaimustusest ja kargas nii, et Saša kartis paadi ümberminekut. 

Et mitte segada Petjat, kelle spinning lookles paadi kohal igasse kaarde, roomas 
Saša põlvili kuidagimoodi Ljonja juurde ja rapsas kahva sisse suure latika. Latikas 
kukkus paati ja rabeles seal, ähvardades purustada lamedapõhjalise paadi õhukesed 
lauad. Kuid nüüd ei hüpanud Saša talle enam peale, sest tal olid meeles kogemused 
Vertušin-kalt. Ta surus vaid kala pea maha, Ljonja aga astus palja jalaga saba 
peale.ja hüppas jälle tagasi, kui latikas hakkas kõvemini rabelema. 

Äkki hüppas Petja haug pead raputades veest välja. Teda nähti kaldalt ja hakati 
karjuma: 

«Pardivaras!» 

Oh, mis nüüd küll kaldal algas! Siia voolas nii palju rahvast — nagu oleksid 
kiirkullerid küla läbi jooksnud. Ometi polnud ju veel midagi teada! Varsti jäi haug 
nõrgaks ja Petja vedas ta paadiserva äärde. Ta mahtus vaevu kahva sisse. Kartes ta 
hambaid vajutas Petja kala pea aeruga maha ja istus talle otsa. Saša sõudis aga teise 
aeruga kaldale. 

Ljonja hüppas välja esimesena, tassides oma latikat, kuid keegi ei pööranud talle 
tähelepanu — kõik tahtsid haugi näha. Svetlana kippus teda lindlasse viima. Niina 
viskas trummi kus seda ja teist ning jooksis kuhugi nuga tooma. Haug aga ajas ikka 
veel oma kohutavaid lõugu pärani ja 

peksis sabaga. Petja lahendas vaidluse lihtsalt: ta võttis oma kalastamiskirvekese ja 
raius havi pea maha, seejärel aga lõikas kõhu lõhki. 

Oh häda — see oli lihtne purikas. Saša arvas seda juba varem: ta oli võtnud 
metallkala ülavees, kui Petja hakkas õngenööri kiiresti kerima. Pardivaras aga on 
kindlasti üks põhjahavidest, veevaimu enese sugulane. Kuid sellest, et ta oli taibanud 
seda kõigist varem, polnud Sašal sugugi kergem. 

Uuesti varitsema hakata polnud mõtet. Liiga palju kära oli tekkinud eimillestki. Ja 
poisid hakkasid püügiriistu kokku korjama. Niina põristas trummi ja kõik läks 
harilikku rada. Haned ujusid kaagatades kaldale. Pardid prääksusid sellise hooga, 


nagu oleksid nad tahtnud teatada kogu maailmale oma heast tujust. Ja äkki pistis 
Svetlana karjuma. 

Just endise jõesängi ääres, varitsuspaiga kõrval sukeldus part. Ta prääksatas ja 
kadus. Saša tõukas paadi kaldast eemale ja sööstis pardivargale risti vastu. Ta nägi 
vees valget laiku ja virujas aeruga. Part tõusis veepinnale, löögist kohutatud röövkala 
aga paiskus veest välja tükk maad paadist kaugemal, abaja sopis, et näha, kes jättis ta 
saagist ilma. Ja kõik nägid pardivarast. 

See oli tumeda värvuse, jmnakate uimedega meetripikkune pohjahaug. Ta lõi 
jõuliselt sabaga vastu vett ja kadus. 

Saša korjas pardi üles. Sellel oli kõht lõhki rebitud. Ta liigutas veel nõrgalt pead ja 
mustad silmad vaatasid nii kaeblikult, et jahimees pidi äärepealt nutma puhkema. 

Aga kui ta pardi kaldale tõi, puhkes Svetlana nutma. Ja ka Ljonja, see kangelane, 
eestvedaja ja võrukael, nuuksatas äkki ja ütles katkeva häälega: 

«Kui teie teda kinni ei püüa, siis teen ma seda ise! Vaat mis!» — ja pistis jooksma 
mööda abaja kallast keelatud tsooni poole, sinna, kus keegi ef käinud, küllap vist 
selleks, et varjata oma pisaraid. 

Tulnud oma tuppa tagasi, hakkasid Saša ja Petja ebaõnnestunud jahi üle aru 
pidama. Pardivaras metallkala ei võta. Kogu see aeg, kui Petja spinningut heitis, 
seisis ta põhjas ja küllap vist naeris nende üle, saates metallkala ükskõikselt 
silmadega. Kala ta ei söö. Mis tal metalli läikest, olgu see ka kolm korda eredam kui 
kalasoomuse läige! Ja lärm teda ei hirmuta — ei hirmutanud isegi see, et 

samas hakkasid õnge latikas ja purikas. Ta ootas aega oma jahipidamiseks. 

«Ei meie teda kinni püüa!.» ütles Saša. «Asjata andsime nii palju lubadusi.. .» 


17. PEATÜKK VÄIKE, AGA TUBLI 


Kogu õhtu hoidus Ljonja vennast eemale, olles pahane talle sellepärast, et ta ei 
suutnud Svetlanat aidata. Surnud part ei läinud tal meelest. 

Ootamata Saša ärkamist, läks ta aovalgusel aeda elektri-püünist puhastama. 

Ta lülitas lambi välja, raputas kotti, kus putukad veel pirisesid, ja sammus tavalist 
rada mööda kalatiikide poole.. Kõndis ja mõtles sellest, et vend ja tema sõber, kes, 
nagu arvata võis, kõike oskasid, häbistasid end terve kolhoosi ees sellise lihtsa 
asjaga. 

Siis hakkas ta vähehaaval venda vabandama. Muidugi, ega see asi nii lihtne polegi, 
kui ükski kalur pole siiani seda pardivarast kinni püüdnud. Kuid siiski oleks Saša 
pidanud midagi välja nuputama! Usk venna kõikvõimsusesse hakkas kahtluste üle 
jälle maad võtma. Võib-olla mõtleb ta veel midagi välja. Ent millal? Ja millega võiks 
Ljonja venda aidata? 

Lonkides aeglaselt keelukohas, raputas ta vahetevahel kotti, kui mõni rahutu 
putukas oskas jala läbi kotiriide torgata ja valusasti kaela -kriimustada. Sellest ajast, 
kui vend tegi talle ülesandeks valgusepüünise hooldamise, muutus Ljonja keelukohas 
oodatud külaliseks ja tundis end siin täieliku peremehena. Aga kõigest nädal aega 
tagasi poleks ta julgenud lähenedagi seltsimees Tereškinile, keda kõik lastekodu 
lapsed millegipärast pelgasid. 

Suure tiigi kaldal oli kustumas loke, aga kaks inimest paadis tegid midagi keset 
tiiki. Võib-olla püüdsid nad karpkalu? 

Ljonja tundis ära Tereškini ja Mitja. Kalakasvataja ja abiline võtsid veest välja 
söögikünasid ja asetasid need paati. Ljonja teadis juba kalakasvatajat tabanud 
õnnetusest: karpkalad korraldasid näljastreigi. Ta tassis erilise 

heameelega tiikide juurde putukaid, lootes, et see toit on Tereškini tujukatele 
kasvandikele suupärane. Ja nüüd ootas ta kannatlikult, kuni kalakasvatajad töö 
lõpetavad, et neilt mdiseid kuulda. 

Kõmisev kaja kordas kalakasvatajate hääli ja nende järgi -gi Ljonja kindlaks, et 
siin on lood paranenud. Nad kõnelesid valjult, lõbusalt, Ilja Jevstignejevitš hakkas 
koguni laulma: 

Võib armastada igas eas, 

teeb hingele arm ikka head ... 


Jah, on näha, et lood on head! 


Nii noormees Õitsvas nooruseas, 
kel kõik on alles ees, 

ja elus karastunud mees, 

kel hallid juuksed peas! 


Kalakasvatajad lähenesid kaldale ja Ljonja hüüdis: «Onu Ilja, kuidas te karpkalad 
elavad?» Kuigi Tereškin polnud veel kahekümne viienegi, nimetasid teda külas kõik 
poisid lugupidamisest tema tegevuse /astu onuks. Ega see naljaasi ole, inimene 
kasvatab kalu! niisuguse järve kaldal oli kalamehi nii palju kui süda lustib ja suurt 
autoriteeti neil polnud, kuid onu Ilja pole lihtne kalur, vaid kalakasvataja! 

«Kõik on korras, kulla Ljonetška!» vastas Tereškin bassi-Biäälel ja toi paadi järsu 
nõksakuga liivasele kaldale. «Söövad, söövad mu tuvikesed! Noh, kas sa külakosti 
tõid?» 

«Terve kotitäie, onu Ilja!» 

Nähes täna Tereškinit oli võimatu jääda osavõtmatuks või tusaseks. Oli tahtmine 
naerda, samuti nagu tema, kõnelda sama valjult. Aga ammu see oli, kui Ljonja tuli 
siia otsekui matusele! Karpkalad ei tahtnud mingi hinna eest eeskirjade järgi süüa. 
Onu Ilja oli aga täpselt planeerinud nende kasvu ja välja arvestanud, kui palju ta 
tiigist kalu saab. Karpide näljastreigi ajal käis kalakasvataja ringi äikesepilvest 
süngemana. 

«Kuidas te siis nad terveks arstisite?» küsis Ljonja. 

Ta teadis juba, et kalakasvatajale meeldib küsitlemine. Ise ta aga armastas 
samavõrra kuulata ja ootas nüüd põhjalikku jutustust. Sammudes raskelt vöö külge 
seotud kummisäärikutes, astus Ilja Jevstignejevitš tule juurde, 

kohendas seda ja nuusutas ninasõõrmeid laiali ajades küpsekartuli magusat lõhna. 

«Õnneks ei tulnud neid arstida, muidu aga oleksin ma nad Moskvasse 
konsultatsioonile viinud.» 

«Kas kõik?» 

«Muidugi mitte kõik, vaid väljavalitud!» pahvatas Tereškin naerma. «Kuid asi oli 
lihtsam. Me panime künad kogu aeg ühte ja samasse kohta, kuid karpkala on väga 
korralik kala, ta ei taha süüa seal, kus põhi on räpane. Kuni me oma mõtlemisega 
sinnamaale jõudsime, rikkus ta meil kaua meeleolu. Niipea kui me künad üle viisime 
— palun väga! — ta hakkas kohe kaalus juurde võtma! .. . Mitja, anna meile 
näidis!» 

Mitja tõi ämbri, kus sulistas väike, sel aastal kasvatatud karbimain. Ljonja teadis 
juba, et selliseid nimetatakse ühesuvisteks. Ljonja katsus teda kinni võtta, kuid 
kalakasvataja lükkas ta käe ämbrist eemale: 

«Ehee, vennas, seda meil ei tohi! Kala ei taha, et teda puudutatakse. Ta on kaetud 
limase kaitsekestaga. Kui sa selle maha nuhid, jääb kala haigeks. Sügisel, kui me 
saaki püüdma hakkame, siis palun väga! Siis püüa kätega, mine võrguga või võta 


põhjast, kui me tiigist vee välja laseme. Vaat siis näed sa kala. Need ühesuvised me 
jätame ületalve, kaheaastased aga nuumatiigist — turule! Inimestel on hea ja meile 
on tulus.» 

Ta rääkis seda kõike sellise mõnuga, et Ljonjal tekkis isu praetud karpkala järele. 
Ija Jevstignejevitš muigas ja kraapis lõkke laiali. 

«Kalasupini pole enam palju aega, seni aga proovi kartulit . .. Mitja, mine järvele 
ja viska putukad vette — karpkala armastab kangesti seda toitu.» 

«Aga... kas teil hauge ka on?» esitas Ljonja küsimuse, mis oli teda piinanud kogu 
tee. Kalakasvataja peab ju ometi haugidest teadma kõik! 

Ija Jevstignejevitš heitis talle üllatunud pilgu ja ütles rahuloleval toonil: 

«Nagu ma näen, tunned sa meie majapidamise vastu toelist huvi! Noh, mis siis 
ikka, võib-olla saab sinust kalakasvataja. Sel elukutsel pole viga!» 

Ta tõusis põlvili, käskis ka Ljonjat tõusta ja näitas käega oma majapidamisele: 

«Näed sa, meie jagasime lahe tiikideks. Vaat selles, mis 

on lahe lõpus, on meil koelmud ja emakalade kohad. Aga vaat see suurem ja 
sügavam on kasvutiik: siin kogub karpkala kaalu. See, mis on allpool, paisu taga, — 
see on tali-tiik. Seal elavad üle aasta vanused karpkalad. Sügisel püüame sealt kõik 
kaheaastased välja ja paneme aastased sisse — las talvituvad. Ning selleks, et 
puhastada meie tiike prügikalast, laseme me sinna hauge .. .» 

«Missugusest? Prügikalast?» kordas Ljonja. Senini teadis ta lihtsalt prügi, kuid 
prügikala... 

«Just nimelt, prügikala! Aga kuidas sa teda siis teisiti nimetad? On kaubakalad: 
ütleme koha, karpkala, sasaan, latikas —: ühe sõnaga, suured kalad. Neid 
kasvatatakse spetsiaalselt tiikides, järvedes. Kuulukse isegi, et jõgedesse hakati 
kasvatamiseks vääriskalu laskma. Aga on olemas ka prügikalu nagu põllul umbrohi: 
igasugused ründid, viidikad, kiisad, vingerjad, mudamaimud. Nad söövad ainult 
toitu, kasu pole neist aga mingisugust. Ja neid sigineb E nagu umbrohtu. Ei saa 
pidada mingisugust arvestust ega teha kontrolli. Paistab küll, et tiik on puhas, lase 
sisse karpkalad või kogred. Vaatad aga järele, siis näed, et seda prügikala on 
siginenud nii palju, et karpkalal pole midagi süüa... Siis me lasemegi nende 
kalakeste hulka kalakasvataja peamisi abilisi — hauge. 

«Aga kuidas siis karpkalaga saab? Haug võib ju ka karpkala ära süüa, ta ei hakka 
temalt nime küsima!» 

«Ei, siin on üks kavalus juures! Haugi laseme me vette marjaterakestena ja ainult 
sellesse tiiki, kus elavad üle aasta vanused karpkalad. Nad on juba suured ja 
havipojad ei jõua kasvus neile järele. Nii nad söövadki prügikala, meile on see aga 
kasulik. Kaheaastased karpkalad lähevad rasva: väikseid havipoegi nad ei karda, 
kogu toit läheb neile, tiik aga vabaneb tarbetutest kaladest. Ka havipojad, kes suve 
otsa vabaduses elavad muutuvad samuti väärtuslikuks saagiks. Nii et sügisel on meil 
topeltsaak: karpkalad ja väikesed havid. Koduperenaised tahavad väga väikseid 
hauge — nad on pehmed, rasvased, maitsvad ega lõhna veel muda järele nagu vanad 
havid.» 

«Tähendab, havid lastakse siis marjateradena vette!» ütles Ljonja pettunult. «Mina 
aga mõtlesin .. .» 

«Sa mõtlesid, et me laseme endi tiikidesse tõelisi hauge? Nad istuvad mul niigi 
vaat kus!» Ilja Jevstignejevitš laksatas kurjalt vastu oma punast kaela. «Kui neid 
vastikuid 

hauge poleks, asustaksin ma karpkaladega terve järve. Ja kust nad küll siia said, 
need havid! Vanad kalamehed jutustavad, et enne revolutsiooni said meie järves 
kalad peaaegu päris otsa. Siin olid varem suured kaupmeeste kalastamiskohad, kala 


püüti artelliga, nootadega, — iga noot oli viiesaja meetri pikkune. Noh, teadagi, 
röövisid nii, kuidas keegi oskas. Ja kustutamata lubjaga uimastasid kalu. Viskavad 
lubjapudeli vette, lubi hakkab kihisema ja lööb pudeli puruks, ja kalad — need 
ujuvad kõhud ülespidi, pole muud kui korja. Siis aga hakati granaatide ning 
lõhkeainega hävitama. Ajad olid ärevad, kellelgi polnud kaladega asja. Nii et aastat 
kolmkümmend tagasi tekkis siis päris veekõrb. Peale särgede ja viidikate polnud siin 
peaaegu midagi. Räägitakse, et siia sõitis mingisugune ekspeditsioon kalatööndust 
jalule seadma, kuid valgekaartlased tungisid talle kallale. Pole teada, kas neil 
õnnestus midagi teha või ei, ainult et järve ilmusid havid. Aga siis, kui järves tõsteti 
vett ja ühendati see teiste järvedega, sigines siia nii palju kalu, et ümberringi loodi 
kala-püügimajandid. Peale havide ilmus hiljuti järve koha — ta armastab uusi kohti 
asustada. Nüüd on koha havi sügavatest kohtadest välja tõrjunud, kuid haug toob 
sellegipoolest järvemajandusele suurt kahju. Meile, tiigimajandusele, on ta abi, 
järvemajandusele aga — vaenlane. Igal kevadel lasen ma järve tuhandeid 
karpkalapoegi, sügisel aga tõmbad kümme korda nõota ja näed kõigest paari-kolme 
karpkala, havid on teised kõik ära hävitanud!» 

Tereškin vaikis veidi, silmitses järve ja hakkas siis uuesti rääkima: 

«On vaid üks lootus: võib-olla mõtlevad teadlased midagi välja selle nurjatu haviga 
võitlemiseks. Tead, kuidas Mitšurin ütles: «Meie ei või oodata ande looduselt. . .» 
Aga haug ei hävita üksnes karpkalu — ta on ka linde sööma õppinud ... Kuule, 
Ljonja, küsi vennalt, kas ta ei saaks teha havide jaoks mingi püünise?» 

See tuli nii ootamatult, et Ljonja suutis vaid-silmi pilgutada. Ilja Jevstignejevitš 
mõistis tema kohmetust ja pöördus lõkke poole, valides külalisele suuremat kartulit. 

«Saan aru, see on keeruline asi .. .» pomises ta. 

Ljonja, kes tahtis parajasti Ilja Jevstignejevitšilt endalt paluda abi ja nõu. puhus 
vaikides kartuli peale ja pildus seda ühelt peopesalt teisele. 

Ent äkki sähvatas poisi peas uus mõte. Onu Ilja tahtis leida püünist, et tabada 
korraga mitu havi. Aga kuidas ta siis ise neid püüab, kui tal on havimarja tarvis? Kas 
tal pole mingisugust salajast püügiviisi? Ja Ljonja küsis vargse lootusega: 

«Aga kust te oma tiikide jaoks havimarja saate?» 

«Noh, see on tühine asi. Kevadel, marjaheitmise ajal põmmutad maha paar 
marjaga emahavi ja ühe isahavi — ja ongi kõik. Mari võetakse havi seest välja ja 
valatakse üle isakala niisaga: ta areneb hästi ka kunstlikes tingimustes. Pärast, kui 
havipojad kooruma hakkavad, laseme nad tiiki .. .» 

«Pidage, pidage, onu Ilja, aga kuidas siis hauge maha lastakse? Nad on ju vees .. .» 

«Selles asi ongi, et marja heidavad nad suurvee ajal ladalatesse kohtadesse, kuskil 
kalda ääres rohu peale. Seal eid lastaksegi otse kaldalt. . . See pole see, mis sügavas 
ohas laskmine. Juhtub, et täiskasvanud haug tungib suurveega tiikidesse — siis on 
püsti häda. Laseks ta heameelega maha, kuid ei leia ju üles! Mõnikord tuleb 
südasuvel iik tühjaks lasta, et teda kätte saada. Aga tead sa ka, missugust kahju see 
teeb!» 

Kuid Ljonja ei kuulanud teda enam. Muidugi, «nende» haug ei uju madalas kohas; 
kuid ta käib alati farmi lähedal söömas. Mis siis, kui teda valvata? Või meelitada 
ligi? 

Need mõtted olid nii ahvatlevad, et oli tarvis viivitamata neist rääkida vennale. 
Ljonja tänas onu Iljad kostituse eest, keeras tühja koti kokku ja jooksis linnufarmi 
poole. Vend ja Petja on arvatavasti juba seal... 

Kalamehi polnud kuskil näha. Kummulikeeratud paat lebas kaldal. Haned ja pardid 
polnud veel järvele ujunud. Farmiõue täitsid kanad. Nad tunglesid lumivalge massina 
täis künade ümber, laisemad a-ga kössitasid ikka veel aial, puude otsas ning katusel, 
surudes end tihedasti üksteise ligi. Ljonja läks farmi poole, sammudes nagu 


lumehangedes. Ta tõstis jalgu kõrgele ja pani neid maha otse, justkui karke, et mitte 
kanadele peale astuda. 

Lindla aknad helendasid mingist imelikust sinisest valgusest. Ljonja heitis pilgu 
aknasse ja silmas venda ning Svetlanat. Nad seisid siniste lampide all, mis terves 
ruumis rippusid vanikutena laest alla. Ja iga pirni all sagisid 

129 

väikesed kollased tombukesed — äsja inkubaatorist väljavõetud tibud. 

Ljonja seisis ühe jalaga seina ääres kivil ja hoidis kätega aknalauast kinni. Äkki 
jalg libises ja ta kukkus vastu plekki, mis akna kaitsmiseks vihma eest oli seina külge 
kinnitatud. 

«Kes seal on?» küsis Svetlana häiritult. 

Saša astus akna juurde, pistis pea välja ja vaatas nii karmilt Ljonjale otsa, et see oli 
valmis maa alla vajuma. Kuid Saša selja tagant vahtis välja Svetlana: 

«Astu sisse, Ljonja, vaata, missuguse imeasja su vend välja mõtles!» 

Ljonja jooksis kanalasse, nüüd juba uksest. Kollased tombukesed õlekõrretaolistel 
jalgadel pudenesid ehmunult nurkadesse laiali, kuid minuti pärast hakkasid nad 
uuesti kokku kogunema, püüdes sinistele lampidele võimalikult lähemale pääseda. 

«Vaata, Saša, neil on juba täiesti soe!» näitas Svetlana tillukestele tibudele, kes 
kärmesti jooksid söögikünade juurde. 

Ettevaatlikult püüdis ta ühe neist kinni ja puhus talle peale. Udusuled tõusid turri, 
paljastades kuiva, sooja kellakese. Kuid Ljonja trügis Saša ja Svetlana vahele ning 
segas neil tibu imetlemist. Sašat ärritas see väga. Ljonja siinolek ei kuulunud üldse 
Saša plaanidesse. Saša tundis end ikka veel Svetlana ees süüdlasena sellepärast, et ta 
ei tabanud pardivarast, ja tuli sihilikult varem siia, et teda kasvõi ravivalguse 
ülesseadmisega rahustada. Pärast oleks võinud temaga juttu ajada, tunnistada üles, et 
ta ei tea, kuidas seda neetud havi kinni püüda. Siin aga see Ljonka.. .. 

«Miks sa siia tulid?» küsis temalt Saša. 

Ljonja tõusis kikivarvule ja sosistas vennale kõrva: 

«Ma tean, kuidas pardivarast kinni püüda!» 

«Jäta ükskord rumaluste väljamõtlemine!» lõi Saša käega ja pöördus Svetlana 
poole. «Tähendab, on tarvis veel üks rida lampe üles panna. Me lülitame need sisse 
järjestikku . . .» 

«Ma räägin tõtt!» Ljonja kõneles juba täie häälega ja sikutas venda käisest. «Teda 
võib maha lasta!» 

Saša nägu muutus silmapilkselt. 

«Mis? Mis?... Ei, pea kinni!» Ja Saša küsis kiirustades 

130 

Svetlanalt: «Ega sellest midagi pole, kui me need lambid õhtul üles paneme?» 

«Muidugi mitte! Aga mis siis juhtus?» 

«Niisama, seni veel suurt midagi... See on Ljonja, muudkui tekitab segadusi...» 
pomises Saša ukse poole taganedes. 

Ljonja mõistis, et vend tahab temaga kiiremini üksi jääda. 


18. PEATÜKK PARDIVARGA LÕPP 


Kaua pidasid kalamehed nõu. Ja mis lastekodukasvan-dikke kõige rohkem 
imestama pani — peaosa sellel nõupidamisel etendas noorem Golubkov. Lastekodu 
lapsed, kes alati olid oodanud oma külalistelt mingisuguseid uusi imetegu-sid, 
saatsid juba sajandat korda oma luurajad külaliste toa akna taha ja luurajad kandsid 
pärast tagasitulekut ette: 

«Ljonja räägib, nemad aga kuulavad... Petja on vihane, Saša aga meelitab teda 
nõustuma ...» 


Ent seal tulid külalised toast välja, kõige ees ikka seesama Ljonja. Luurajad uurisid 
välja, et kõik kolm läksid Ignat Perfiljevitši juurde,- ja lõpetasid jälgimise, kartes 
sattuda kolhoosi esimehe enda silme alla ja lootes, et Ljonja ise jutustab pärast neile 
kõik ära. 

Ljonja aga istus sel ajal esimehe toas pingil ja kuulas, 1 uidas Saša palus Ignat 
Perfiljevitšilt püssi. 

«Jahipidamine on praegu keelatud,» keeldus Ignat Per-filjevitš otsekohe. 

«Me ainult treenime pisut,» palus Saša. Petja istus sellise kivistunud näoga, nagu ei 
kuulekski ta seda jutuajamist. 

«Ei, te öelge mulle siiski, milleks teil püssi tarvis läheb?» uudishimutses Ignat 
Perfiljevitš. «Võib-olla olete otsustanud seda ümber konstrueerida? Mul aga on just 
niisugust tarvis, nagu see on. Võib-olla tahate teda elektri-fitseerida?» 

Petja turtsatas, Ljonja aga ei pilgutanud silmagi, ta aid imestas venna kannatuse 
üle. 

Saša ei tahtnud sellest rääkida, milleks neil oli tarvis püssi. Ta teadis nüüd juba 
kogemuste põhjal, et enneaegu 

kiidelda ei tohi. Muidugi pole see mingi enne, milliseid kartis Petja, kuid hea 
tööline tõestab oma õigust mitte kiitlemise, vaid meisterlikkusega. Vähem kära, 
rohkem villa! Muidu aga seod kiitlemisega käed kinni nii, et tuleb naabritelt abi 
paluda ... 

Midagi selgitamata jätkas Saša Ignat Perfiljevitši palumist, kuni lõpuks esimees 
neile halastas: 

«Noh, hea küll, annan teile püssi, ainult vaadake ette, et te üksteist ei haava! Aga 
võib-olla anda teile veel Tževski tehase üheraudne? See on ka hea püss, eriti 
algajatele jahimeestele.» 

Ignat Perfiljevitš läks kõrvaltuppa ja tõi sealt kaks püssi ning padrunitasku 
padrunitega. Ljonjal hakkasid silmad põlema, ta otsekui tundis iževkat juba käes. 
Kaheraudset talle muidugi ei usaldata, aga vaat iževkat. .. 

Saša oli esialgu hämmastunud, et Ignat Perfiljevitš laskis nii kiiresti end nõusse 
meelitada, kuid veidi mõelnud, ta mõistis, et kolhoosi esimees sai aru, milleks neil 
on püssi tarvis. 

Järve äärde läksid nad peaaegu hiilides. Püssid õlal panid neid veel rohkem 
kohmetuma kui õngeridvad: liiga palju rahvast teadis kalameeste seiklustest. 
Sellepärast ruttasid jahimehed paati vette lükkama ja külast kaugemale sõitma. 

Sõudnud maha kilomeetrit kolm, juhtis päras istuv Saša paadi tasasesse abajasse. 

«Mis me siis nüüd tegema hakkame?» küsis Petja vastumeelselt, ronides kaldale. 

Ta polnud Ljonja väljamõeldisega rahul ja arvas, et püssi võttes murrab kalamees 
oma kutsumusele truudust. 

«Treenima!» vastas Saša rahulikult. «Kujutle, kuidas siis naerda lagistatakse, kui 
me kõigi silmade all kahest püssist mööda põmmutame!» 

Ljonja tundis huvi, kuidas nad treenima hakkavad, ja sai vankumatu vastuse: 

«Küll sa näed.» 

Seni nägi Ljonja vaid seda, et ebaõnn mõjub sõpradele erinevalt: Petja ägestus ja 
närvitses üha enam, Saša aga muutus külmaverelisemaks ja rahulikumaks, nagu 
oleks iga ebaõnn teda vanemaks teinud. 

Saša tõmbas paadist välja sinna varakult valmis pandud 

laua ja hakkas seda kirvega tahuma. Lauast tuli välja midagi havitaolist. 


Ljonja polnud rahul: ta ei võinud arvata, et treening osutub nii lihtsaks. Kas 
maksabki asjatult püssirohtu raisata — tuleb lihtsalt varitsuspaika asuda ja haug 
tappa ... Kuid Ljonja arvamust ei küsinud keegi. 

Uuesti istuti paati ja sõideti sügavasse kohta. Saša;J kes seisis päras, võttis kõigest 
jõust hoogu ja viskas laua terava otsaga vette. See sukeldus meetrit kolm. Saša uuris 
tähelepanelikult selle liikumist. 

Ta püüdis laua kinni, viskas uuesti vette ja kamandas: 

«Tuld!» 

Petja tulistas vette. 

Ljonjale näis, et kogu laeng sattus laua sisse. Ta püüdis laua kinni ja nägi 
hämmastusega, et selles polnud ühtegi auku. 

«Ei läinud pihta!» hüüatas ta pettunult. 

«Muidugi ei läinud,» kinnitas Saša rahulikult. «Sellepärast, et pole treeninud ja ei 
tunne valguse murdumissea-dusi. Tuleb sihtida kümme sentimeetrit märgist 
allapoole ja neljakümne viie kraadise nurga all. Noh, proovi veel kord,» pöördus ta 
Petja poole. 

Saša viskas laua uuesti vette. Petja tulistas. Nüüd tegi ta seda hasardiga. Koolis 
peeti Petjat parimaks laskuriks, sellepärast Saša nõudiski tema osavõttu sellest jahist. 

Lauas oli kolm auku. 

Alles pärast viiendat lasku tabas Petja täpselt märklaua keskkohta. Siis tulistas 
Saša. Temal kukkus välja halvemini kui Petjal ja püss anti üle Ljonjale. Ljonja, kes 
oli teraselt laskmist pealt vaadanud, oskas esimese lasuga keskkohta tabada, samuti 
teisega, kolmandaga aga laskis laua pilbasteks ja laskmine tuli lõpetada. Pärast seda 
Saša ohkas ja ütles, et üheraudne tuleb anda Ljonja kätte, teine püss Petjale, tema aga 
võtab üldjuhtimise enda peale. 

Ljonjal hakkas kahju vennast, kellele jäi selline ebahuvitav osa, ja ta ütles 
kõhklevalt: 

«Võib-olla lased sa ise?» 

«Mispärast siis?» 

«Noh, siiski .. . Mis see siis ära ei ole — juhtimine .. .» 

«Kas rühmakomandör teeb siis kõik ise? Käib luurel, toimkonnas ja piilkonnas? 
Halvasti tunned sa sõjaasjan-dust, Ljonja! See just ongi hea komandör, kes igale 
võitlejale 

oskab anda tema võimete kohase ülesande. Teie lasete minust paremini — teie 
saate püssid, mina aga hakkan havi valvama.» 

Kuid Ljonja nägi, et vend ei tahtnud temast sugugi vähem havi maha lasta. 

Aeg lähenes õhtule, kui kalamehed linnufarmi tagasi jõudsid. Siis kerkis üles 
ettenägematu küsimus: kust saada pardivarga jaoks peibutussööta? Petja nõudis, et 
tuleb minna otse Svetlana juurde ja paluda temalt mõni segatõugu part. Kuid Saša 
keeldus kategooriliselt jahi-saladust enneaegu avaldamast. 

«Ahaa, kardad, et Svetlana teeb kurja silmaga ära!» 

«Ah sind küll!» vihastas Saša. «Kuidas sa ometi aru ei saa, et me ei tohi enam end 
kõigi silmis häbistada! Kui sa Svetlanale ütled, milleks sulle parti tarvis läheb, siis 
tuleb ta tingimata kaldale jahti vaatama. Aga kui äkki ei tule midagi välja? Lihtsalt 
tuleb võtta part, siduda ta õngenööriga paadi külge — ja kõik. Me kas tapame havi 
— siis pole Svetlanal ühest pardikesest kahju — või ei saavuta me midagi, ja siis 
jääb võib-olla ka part terveks.» 

«Äkki aga võtad mõne tõupardi ja tapad ta ära?» kahtles Petja endiselt. «Svetlana 
rääkis, et tal on siin lihapardid, munejad ja rasvapardid. Sina aga pole linnukasvataja, 
kuidas sa vahet teed?» 


Ljonja, kes ei seganud end vaidlusesse ja kannatamatusest varitsuspaika istuda 
pigistas vaid käes püssi, ei pidanud vastu: 

«Ma lähen praegu ja küsin Svetlana Timofejevna enda käest! Ta ei taipa midagi! 
Oodake muid!» 

Ta pistis püssi vennale pihku ja hüppas paadist kaldale. Saša tahtis teda peatada, 
kuid Ljonja oli juba kaugel. 

Alles lindla juures aeglustas ta käiku, otsides silmadega Svetlana Timofejevnat. 

Svetlana” askeldas endiselt tibudega. Tibud olid päeva jooksul suuremaks 
kasvanud, võib-olla aga kuivasid neil lihtsalt tillukesed udusuled ära ja tõusid 
kohevile, tehes neid kohe ümmargusemaks ja suuremaks. 

Ljonja koputas ja astus lindlasse. Imetlenud siniste kiirte käes soojendavaid 
tibusid, asus ta ääri-veeri luuret teostama: 

«Kuidas teie, tädi Sveta, sellise majapidamisega küll akkama saate? Teil on ju nii 
tibud kui ka pardipojad ja aned ...» 

«Tule mulle abiliseks, Ljonja, ma õpetan sullegi!» vastas Svetlana, keda üllatas see 
ootamatu huvi tema majapidamise vastu. 

«Ma kardan hanesid,» tunnistas Ljonja. «Nad on hirmus 'igedad.» 

«Mis neist karta!» puhkes Svetlana naerma. «Kui *sa eid ei õrrita, ei hakka nad 
sisisemagi.» «Aga kuidas te partide vahel vahet teete?» läks Ljonja eamise juurde 
üle. «Räägitakse, et teil on mitu tõugu, "inu arvates on nad aga kõik ühesugused.» 
«Sugugi mitte!» 

Svetlana kutsus Ljonja akna juurde ja näitas ujuvaid inde: 

«Kas näed seal halle väikseid parte? See on pärand, lille ma sain endiselt 
linnukasvatajalt. Nad on väiksed ja mnevad halvasti. Me asendame need järk- 
järgult uue õuga — valgete lihapartide ja tähniliste pekingi partidega. Hallid aga 
tarvitame söögiks. Varsti algab saagi-koristamine ja me anname sööklale üle 
poolteistsaja pardi . . .» 

Ta oleks võinud oma majapidamise iseärasustest veel kaua jutustada, kuid Ljonja 
astus juba akna juurest eemale. 

«Aitäh, tädi Sveta!» hõikas ta ja jooksis nii kiiresti õuest läbi, et kanad lendlesid 
pilvena ta ümber. 

«Milleks ta siia tuli?» imestas Svetlana, süvenedes midagi mõistmata uuesti töösse. 
Ta valis inkubaatorist välja viimaseid munadest koorunud tibusid ja pani nad suure 
elektrilambi alla kuivama. 

Ljonja aga jooksis nii kiiresti kui jalad võtsid kalameeste juurde. Ta hüppas paati, 
lükkas selle eemale ja ütles: 

«Võib võtta ükskõik millise halli väikesekasvulise pardi.» 

«Kas sa Svetlanale ütlesid, miks meil teda tarvis läheb?» 

«Või veel, hakkan ma sõjasaladust välja lobisema! Ma käisin seal nagu luuraja. 
Selgitasin kõik välja ja tulin tagasi kaotuseta.» 

Saša ja Petja vaatasid üksteisele otsa, kuid vaikisid. Alles hiljem, kui Saša oli halli 
pardi kätte saanud ja kinni sidunud, ütles Petja kuivalt: 

«Noh, vaata ette, Ljonja, kui me Svetlana käest võtta saame...» 

«Ei saa! Nad antakse niikuinii sööklale.» 

Ja Ljonja ohkas tahtmatult, nähes, kuidas part kurvalt prääksatas, rabeles pisut ja 
jäi siis vait, ujudes paadi lähedal ja lastes musti silmi ehmunult ringi käia. Siiski oli 
tast kahju ... 

Kaldale tuli Niina trummiga. Puuderäga taga peidus-olev paat jäi talle 
nähtamatuks. Kui Niina trummil lounale-kutset 
põristama hakkas, ütles Saša: 


«Kui haug haarab pardi, tulistage kaks meetrit temast allapoole. Haug võtab saaki 
altpoolt. Petja hakkab valvama kinniseotud parti, meie Ljonjaga aga teisi, kes jäävad 
oma parvest maha.» 

Kõik paadis tardusid. Pardid ja haned ujusid kaldale. Sügavasse kohta jäi vaid 
kinniseotud part. Ta rabeles, rabeles ja jäi siis rahulikuks. Nii möödus mõni minut. 
Niina lõpetas trummi põristamise, kogu linnukari oli juba kaldal. Äkki prääksatas 
kinniseotud part kaeblikult ja sukeldus. Saša karjatas kähedalt, nagu oleks tal kõri 
kinni kuivanud: 

«Märgi pihta — tuld!» 

Samal hetkel kõlas üksteisega kokku sulades kolm lasku. 


A VA 


Petja jõudis mõlemale püssi-kukele vajutada, Ljonja tulistas tagantjärele. 
Haavlitest puuritud vesi hakkas otsekui keema. Seejärel veesammas lagunes ja kõik 
nägid parti, kes langetatud päi õõtsus ,,askelt vees. Samal ajal välgatas pardi kõrval 
midagi valget. Saša tõukas paadi ühe aerulöögiga selle laigu juurde. «Rutemini! Ma 
näen teda!» kisendas Ljonja. Kaldale jooksid kogupaugust ehmunud inimesed. 
Ljonja haaras pootshaagi ja seisis harkisjalu, sihtides havi helehalli kõhtu. Kala oli 
poolteise meetri pikkune. Nõrgalt saba liigutades tuli haug aegamööda teadvusele ja 
keeras end äkki kõhuli. Arvatavasti põrutasid lasud ta vaid uimaseks. Ta tahtis juba 
vette kaduda, kui Ljonja virutas pootshaagiga ... ja lõi mööda. Pootshaak riivas havi 
ja ainult haavas teda. 

Siis hakkas Ljonja teda pootshaagiga paadiserva vastu suruma. Ent haug elustus ja 
Ljonjal ei jätkunud jõudu, et temaga toime tulla. Petja viskas püssi paadi põhja ja 
sööstis talle appi. Ta haaras havil lõugadest kinni. Seni kui haug elus oli, ei saanud 
tema paati tõmbamisele mõeldagi. 

Õnneks taipas Svetlana, mis järvel oli juhtunud, ja tõukas oma paadi vette. Petja 
kordas millegipärast sosinal: 

«Ljonja, viska pootshaak minema, aita Sašat! Viska pootshaak minema, aita 
Sašat!» 

Svetlana jõudis parajal ajal kohale ja juhtis oma paadi nende kõrvale. Haug kogus 
üha enam jõudu. Svetlana kiskus Ljonjal pootshaagi käest ja andis havile tugeva 
hoobi. 

Saša tõukas paadi kalda poole. Petja hüppas otse vette ja viskas jõudu pingutades 
havi kaldale. 

Ta sattus parema käega lõpusepilusse ja tõmbas selle lõpusepiide otsas katki. Need 
olid peaaegu sama suured kui hambadki. Käsi hakkas verd jooksma. 

Ljonja kargles paadis, suutmata tagasi hoida oma rõõmu. Üksnes Saša oli täiesti 
rahulik. 

Haug oli kaldal ja liigutas vaevu saba. 


Ümberringi kogunes üha rohkem rahvast. Juba sidus keegi Petja kätt kinni. Niina 
sõitis paadiga tapetud parti ära tooma. Ignat Perfiljevitš jooksis havi juurde ja lõi 
talle kirvesilmaga pähe. Seejärel lahkas ta kala. Havi maos leidus veekasvude vahel 
pardi luid ja sulgi. Nüüd nägid kõik, et tapetud oli just pardivaras. 

Svetlana astus Saša juurde ja suudles teda põsele. Saša läks punaseks, langetas 
silmad ega teadnud, kas ta peab minema jooksma või juba kõik välja kannatama. 

Rahva hulgast astus välja Dmitri Nikolajevitš. Nähes Ljonjat, kes seisis uhkelt, 
püss kõrval, nagu mõni Nahk-sukk Fenimore Cooperi raamatust, vangutas Dmitri 
Nikolajevitš etteheitvalt pead ja Ljonja kadus. Kui aga Dmitri Nikolajevitš 
pardivarast vaadanud oli, vahetus ta viha armu vastu. Kuid Ljonjat oli nüüd 
rahvahulgast raske leida. Kui ta aga siiski välja kutsuti, siis polnud tal sugugi mitte 
kangelaslik väljanägemine. Püssi sokutas ta Saša kätte ja lähenes pikkamööda, 
takerdudes ühe jalaga teise taha. 

«Noh, Ljonja, lastekodu võib selle üle uhkust tunda, et üks meie kasvandikke võttis 
sellest jahist osa!» ütles Dmitri Nikolajevitš valjusti, nagu ei märkaks ta kangelase 
kohmetust. «Te vabastasite kolhoosi väga ohtlikust röövloomast . ..» 

Sel ajal hüüdis Niina paadist: 

«Svetlana, part on ju kinni seotud!» 

«Ah, kus kavalpead! Siis sellepärast nad saatsidki Ljonja minu juurde?» 

«Ta tuli ise,» selgitas Petja. «Me kartsime, et tapame 

äkki tõupardi, ja tema otsustas teilt välja uurida, missugust parti võib võtta.» 

«Mis ta siis ääri-veeri mööda küsis? Kas ma sellise asja jaoks oleksin midagi 
keelanud?» 

Haug otsustati ära kaaluda. Kõik tahtsid teda kanda, kuid Ignat Perfiljevitš 
otsustas, et jahimehed peavad ise kandma. Esialgu tahtis võtta Saša, ent kui ta havi 
pea oma Slale tõstis, jäi saba maha lamama. Kala oli meeter nelikümmend viis 
sentimeetrit pikk. Siis tõstis Petja havi õlale. 

Külast mindi läbi rongkäigus. Kõige ees Petja, tema järel Saša, Saša järel Ljonja. 
Nende taga aga trobikonnas koik ülejäänud. 

Haug kaaluti majandusjuhataja juures ära. Ta kaalus kolmkümmend viis 
kilogrammi. 

Õhtul kogunes lastekodusse palju külalisi. Õues kees kõigi silme all suur katel 
kalasupiga. Vanemad lastekodu-kasvandikud olid katla juures korrapidajateks, 
nooremad aga ootasid õhtusööki, klõbistades kannatamatult lusikaid. Külalised 
istusid lastega segamini. Jahimehed aga jutustasid sajandat korda jahilugu, igaüks 
isemoodi. Ja tuleb kohe öelda, Ljonja jutustas kõige huvitavamalt. 

Kalasupp ei Amaitsenud. Haviliha osutus puiseks ja maitsetuks. Ta lõhnas muda ja 
järvevee järele. Kuid kõik tahtsid kuulsat pardivarast proovida, nii et lõppude lõpuks 
sai kätel tühjaks. Ainult jahimehed ise, proovinud pisut kalasuppi, eelistasid praadi 
pardist, kes oli peibutussöö-daks. Ka Svetlana ühines nendega. Ta mitte ainult et ei 
võinud haugi süüa, vaid ei tahtnud üldse temast enam kuulda. 


19. PEATÜKK HAVIPROFESSOR 


Hommikul läksid Golubkov ja Zabavin esimehe juurde. Ustavalt järgnesid neile 
Ljonja ja Borja. Seekord olid Saša ja Petja palutud ametlikult kolhoosi juhatusse ja 
sellepärast püüdsid nad endile — niipalju kui see võimalik oli — anda pidulikku 
välimust. Tänaval saatsid neid uudishimulike pilkudega kolhoosnikud, kes sõitsid sel 
hommikusel tunnil heinale. 

Ei saa öelda, et kuulsus oleks poistel päid pööritama pannud, kuid siiski oli väga 
meeldiv kuulda selja taga rutakat sosistamist: 

«Need ongi leiutajad ...» 

«Aga kui osavasti nad pardivarga tapsid ...» 

Poisid mõistsid, et neid kutsutakse mingi tähtsa asja pärast, ja tundsid juba varakult 
uhkust Ignat Perfiljevitši tähelepanu üle. Nad sisenesid kolhoosi esimehe kabinetti ja 
Petja, marssinud rivisammul laua juurde, raporteeris: 

«Ilmusime teie kutse peale!» 

«Tublid poisid, tublid poisid!» 

Ignat Perfiljevitš silmitses neid pealaest jalatallani. Nad nägid tõepoolest toredad 
välja. Nende päevadega olid nad päevitunud, värskenenud. Nende vormipluusid ja 
püksid olid hoolikalt triigitud, rihmapandlad kriidiga puhastatud. Meister Fjodorov ei 
õpetanud neile asjatult kaks aastat korralikkust, kinnitades, et see, kes mustalt elab, 
ei oska puhtalt töötada. 

«Tublid poisid!» kordas veel kord Ignat Perfiljevitš. «Sellise välimusega pole häbi 
end ka professorile näidata!» 

«Missugusele professorile?» küsis Petja. 

«Ei tea, missugusele, aga küllap vist haviasjanduse professorile,» muigas esimees. 
«Ta pöördub teie, mitte aga minu poole. Te andke mulle andeks, ma ei saanud aru ja 
tegin lahti.» 

Ta võttis laualt telegrammi ja ulatas Petjale. Petja kõrvad muutusid punaseks. 
Libistanud pilgu kiiresti üle telegrammi teksti, ulatas ta selle seltsimehele. Saša luges 
telegrammi läbi ega saanud millestki aru. 

Kolhoos «Täht», puhkuselolijad Zabavin ja Golubkov. õnnitlen hiilgava leiu puhul. 
Kui luustik on säilinud, korjake kokku ja hoidke minu saabumiseni. Eriti tähtis on 
säilitada märgid. 

Professor Iljinski. 

Saša vaatas Petjale, Petja — Sašale, siis mõlemad koos esimehe otsa, see aga 
pahvatas poiste kohmetust nähes naerma: 

«Noh, poisid, püüdke haug kinni, ainult ärge hiljaks jääge! Ja kes pagan teid küll 
nii uisapäisa talitada käskis? Millega te ometi tema ees kiitlesite?» 

Petja hakkas saadetud telegrammi meelde tuletama. Selles polnud ju öeldud, et nad 
on havi kinni püüdnud. Nad kirjutasid vaid, et ta on avastatud. Petja selgitused 
kutsusid esimehe juures esile uue naerupuhangu. 

«Ah, korrespondendid, vaat mis kirjutasid! Avastatud? Aga kuidas sa teda vees 
avastad, kui pole kinni püüdnud? Kahe meetri pikkune? Aga kuidas te teda mõõtsite] 
kui kätte ei saanud? Kostitasite kinnipüüdmata haviga! Hea külakost! Sellest solvub 
iga inimene, tema aga on ju professor, teaduseinimene, täpne inimene!» 

Nähes, et poisid vaikivad süngelt, jättis ta naermise järele ja hakkas rääkima nüüd 
juba tõsiselt: 

«Noh, jätame naljad. Professor sõidab täna siia. Valmistuge tema vastuvõtuks.» 

«Kuidas, juba täna?» hämmastus Saša. «Ta ei kirjuta ju telegrammis, et sõidab 
täna.» 

«Ta juba helistas jaamast. Ma saatsin talle auto järele.» 

«Auto?» kohkus Saša, heitis pilgu Petjale ja kaalutles kiiresti, kas nad jõuavad 
professori viha eest peitu pugeda, kui otsekohe kabinetist põgenevad. 

«Teie auto jäi hiljaks — ma tulin jala!» porises äkki professori bassihääl ja lävele 
ilmus ta ise, seljakott õlal ja jalas tohutu suured saapad, mille sääred olid rihmadega 
vöö külge seotud. 

Professor sammus edasi, raputas Petja ning Saša kätt, teretas Ignat Perfiljevitši ja 
küsis: . 


«Ega ma ei hilinenud?» 

«Eh, kahju, te ei saanud mu telegrammi kätte!» ütles Ignat Perfiljevitš nukralt. 

«Mis siis on? Kas haug on ära söödud?» 

«Aga ei, mis te ometi. . .» 

«Nii ma arvasingi!» kõmistas Vikenti Ivanovitš rahuldatult. «Vana havi liha on 
söögiks kõlbmatu. Kuhu te ta siis panite? Ma loodan, et luustik ön alles?» 

Saša ja Petja vaikisid kohmetult. Ignat Perfiljevitš vaatas neid naeratades ja vuntse 
siludes. Professor aga kõmistas edasi: 

«Te ei suuda endale kujutledagi, milline tähtis leid see on! Kuid te peate silmas 
pidama, Petja, et teie teooriaga, nagu oleks see haug Peetri aegadest, ei ole ma 
absoluutselt nõus. Ei, ei ja ei! Mind võivad veenda ainult märgid! Vaat kui ma ise 
need dešifreerin ja näen, et see pole 

apokriif, see tähendab võltsing, alles siis usun ma, et haug on märgistatud Peeter 1 
poolt.» 

Ta ei pööranud tähelepanu sellele, kuidas üllatus Ignat Perfiljevitš — esimees ei 
teadnud ju midagi Petja ammusest vaidlusest Vikenti Ivanovitšiga ja imelikust 
gravüürist. Kuid Saša nägi, et esimees lakkas naeratamast ja kergitas hämmastunult 
kulme. 

«Ei-el-ei,» jätkas Vikenti Ivanovitš, vehkides kätega noruspäi seisva Petja ees, 
«seda ma ei usu. Isegi siis, kui ma märke näen, ei usu ma seni, kuni ma pole neid 
fakte teiste faktidega kõrvutanud. Kuid sellegipärast ma pean tunnistama, minu 
noored sõbrad, et te teostasite tähtsa avastuse. Ärasõidu eel ma lehitsesin mõningaid 
materjale Preslavnoje järve ja lähedalasuvate veekogude kohta. Pole mingisuguseid 
teateid sellest, et siin oleks märgistatud kalu. Teie tegite esimestena selle huvitava 
avastuse, ja ma olen kindel, et teie nimed lähevad teaduse annaalidesse 

Saša ja Petja ei teadnud täpselt, mis need annaalid on, kuid mõte sellest, et nüüd 
nende nimed ei lähe nendesse annaalidesse või kui ka lähevad, siis ainult 
skandaalsesse professori petmisloosse, pani neid süüdlaslikult päid langetama. 

«Miks te vaikite? Missugused kirjutised siis märkidel' olid? Võib-olla on nad 
kulunud? Siis me anname nad restauraatoritele.» Vikenti Ivanovitš vaatas poiste, siis 
Ignat Perfiljevitši peale. «Kuidas,» hüüatas ta, «kas te tõesti ei hoidnud ei märke ega 
luustikku alles? . .. Kuid te kuulsite ju minu loengut kalade märgistamisest. Või 
püüdsid kolhoosnikud kala kinni? Kuid ma ei usu, et meie ajal leiduks kolhoosikülas 
selliseid inimesi, kes oleksid teaduse huvide vastu ükskõiksed. Ja teie, noormehed, 
olite ometi siin, mina aga pidasin teid teaduse täievolilisteks esindajateks. Või pole 
teil julgust õigust rääkida?» 

Professor jäi vait ja vaatas üksisilmi «teaduse täievoli-listele esindajatele». Tema 
kõmiseva bassihääle järel saabunud vaikus näis painavana. Saša ei pidanud vastu ja 
ütles vaikselt: 

«Andke andeks, Vikenti Ivanovitš, kuid haug on veel kinni püüdmata ...» 


1 Annaalid — aastaraamatud. 

«Kuidas? ... Te ju naerate minu üle!» jahmatas professor ja istus toolile, mis 
otsekohe hakkas rägisema. 

«Me ainult haakisime ta spinningu otsa ja nägime kuld-rongaid, haug aga tõmbas 
end lahti ja läks minema,» püüdis Saša selgitada. 

«Kust te siis tema suurust teate? Miks te arvate, et ta on Peetri ajast pärit?» 

«Selle mõtlesite teie ise juurde, et ta Peetri-aegne on!» seletas Saša. «Õigemini 
sisendas teile seda Zabavin, kui ta gravüüri näitas,» parandas ta. «Kui te aga meie 
telegrammi läbi olite lugenud, meenus teile gravüür ja te arvasite, et nii see ongi.» 


Vikenti Ivanovitš vaatas üllatunult Sašat. Äkki ta tõusis ja pani käe Saša õlale: 

«Teil on õigus, Saša, selle mõtlesin ma ise juurde! Ent uidas te tema suuruse 
kindlaks tegite?» Saša jutustas, kuidas nad kolmekesi vaidlesid kala pikkuse üle, 
kuidas valisid välja keskmise, pärast aga vähendasid seda keskmist veel kaks korda. 
Professor pahvatas naerma: 

«Noh, hüva! Kõik on selge. Tuleb leppida, et haug on veel järves. Kuid te nägite 
märke, te teate hauakohta, kus ta elab, — tähendab, me saame ta nagunii kätte!» 

Ei möödunud kümmet minutitki, kui Vikenti Ivanovitš oli koik selgitanud: kui 
palju kolhoosis on võrke ja missuguseid, miks pole hauakohast, kus haug .elab, seni 
kalu välja püütud, kas seda saab teha täna, kas kalamehed aitavad. Ta puistas Ignat 
Perfiljevitši küsimustega üle. 

Saanud teada, et hauakohas ei saa noodaga püüda puuderäga pärast, Vikenti 
Ivanovitš ohkas, tõusis püsti, sikutas oma gigantseid säärsaapaid ja teatas, et ta peab 
viivitamata sõitma kohale, poisid aga saadavad teda. Siinsamas leppis ta kokku, et 
kolhoos kinnistab talle kaks paati, Ignat Perfiljevitš kutsub aga õhtuks kalamehed 
kokku. 

Ignat Perfiljevitš avaldas kahetsust, et professor tuli autot ära ootamata jala 
kolhoosi, kuid Vikenti Ivanovitš rahustas teda: ta oli juhusliku kolmetonnise peale 
saanud ja ainult viimased kuus kilomeetrit maanteest saadik jala tulnud. 

Lehvitanud hüvastijätuks kätt, väljus ta, rutates tegutsema. 

Vikenti Ivanovitš ei hakanud teed küsima, ta tundis selle 

nagu lõhnast ära. Kiirel sammul siirdus ta järve poole. Saša ja Petja käisid ta 
kannul, pidades vaevu sammu. Kõige taga jooksis hüpeldes Ljonja. Kangekaelselt ei 
soovinud ta maha jääda sellest pikajalgsest hiiglasest ja sündmustest. 


20. PEATÜKK VEEVAIM LÄHEB ÄRA 


Nad sõudsid hauakohas kolm tundi. Professor lamas paadi ninas, uurides põhja 
eriliste prillidega, milliseid ta nimetas polaroidseteks. Ta visandas põhja kaarti, 
tähista-, des ära kõik roikad, mis sulgesid juurdepääsu veevaimu pelgupaigale. 

Professor lubas ka Sašat ja Petjat vaadata läbi polaroid-sete prillide ja noored 
kalamehed nägid ilma igasuguse pingutuseta põhja, ujuvaid kalu, veekasve, väikesi 
järve-karpe, mis liikusid põhja mööda edasi, vedades enda järel pikki peeni jooni. 
Need olid imelised prillid! Nendega võis näha läbi vee sama selgelt ja täpselt, nagu 
hea nägemisega inimene näeb läbi õhu. 

Vaevalt sai Saša vaadata läbi prillide, kui ta otsekohe nägi veevaimu. Haug seisis 
tohutu suure puunoti all ja oli ka ise noti sarnane. Ta ütles seda Vikenti Ivanovitšile 
ja professor võttis temalt sedamaid prillid ära, et ka ise seda imeelukat näha. 

Tagasi pöörduti vaikides. Professor mõtiskles millegi üle, noored kalamehed aga 
ootasid kannatlikult, mida ta ütleb. Kaldal aga kohtas neid Ljonja kogu 
poistekambaga. Ta tormas kohe paadi juurde küsimusega: 

«Kas saite kätte?» 

Ja oli väga pettunud, kui Saša ajas ta eemale, sõnakestki lausumata. 

Vikenti Ivanovitš tahtis teada, kes on see üleliia uudishimulik nooruk, ja kuuldes, 
et see on Saša vend, soovis ta Ljonjaga tutvuda. Ja nad läksid kõrvuti — tohutu suur 
professor ja väike Ljonka. Ljonka jutustas muidugi professorile, et see oli tema, kes 
tuli mõttele lasta pardivaras püssiga maha. Petjale ei meeldinud see sugugi, Ljonja 
aga ei jäänud Vikenti Ivanovitšist maha ja millegipärast ei pro 

testeerinud viimane sugugi väikese Golubkovi osavõtu vastu nende suurest 
üritusest. 


Ljonka tuli isegi kalurite koosolekule. Saša ja Petja katsusid talle mõista anda, et 
temasugusel jõnglasel pole sünnis end täiskasvanute asjadesse segada. Ljonja aga 
istus Vikenti Ivanovitši kõrval ja polnud sobiv temaga läbirääki-nisi pidada või anda 
talle vopsu, mille* ta muidugi oli ära eeninud, kuna segas end kogu aeg tõsise jutu 
vahele. Kalamehed olid kõik eakad, soliidsed inimesed. Saanud ada, et neid kutsub 
appi professor, tulid nad ühes oma õrkude, nõelte ja niidikeradega. Kui aidata, siis 
aidata! Kalurid kinnitasid ühel häälel, et rägustes havide õrendikes ei saa 
mingisuguste nootadega püüda. Ja õigust 1 öeldes ei pea järves keegi spetsiaalselt 
havidele jahti. [Teine asi on kohad. Neid on kergem püüda ja ka kalastamine on 
huvitavam. 

Kohalikud kalurid püüavad koha ketastega — säherduse puust õngekorgiga, mille 
ümber on keritud viisteist meetrit õngenööri, söödaks aga panevad kolmeharulise 
konksu otsa elusa maimu. Rääkis rohkem eakas kolhoosnik Sitkov, kes oli Sašale ja 
Petjale Ljonja juttude järgi juba tuttav. 

«See on mõnus meelelahutus, seltsimees professor! Elage nädalapäevad meil, me 
õpetame teile selle kunsti selgeks. Sellest ajast, kui Preslavnoje ühendati kanalite 
jabil teiste järvedega, sigines siia palju kohasid. Mõnikord ei jõua ketaste järele 
valvatagi, muudkui näksivad aga maime. Kui ta aga sööda alla kugistab, siis ta enam 
minema ei pääse! Ta võib paar kilomeetrit ketast järele vedada, kuni sa ta paadiga 
kätte saad!» 

Professor kuulas mõnuga Sitkovi juttu. Seejärel Vikenti [ivanovitš ütles, et ta teab, 
kuidas võrendikus saab kalu püüda. Siin teritasid kalamehed kõrvu. Neil endilgi oli 
; huvitav ligipääsmatuid võrendikke järele vaadata, kala on seal hirmutamata. 

Professor visandas oma märkmikku võrgu skeemi. See oli ümmargune heitenoot 
pulludega kupli ülemises fosas, et noot ühekorraga põhja ei vajuks, ja 
hiladega ivõrgu alumise serva küljes. Alumisest servast oli läbi aetud köis, millega 
võis võrku kokku tõmmata, kui ta põhja oli puutunud. Selline noot peab katma kala 
nagu kotiga. [Seda võis lasta roigaste vahele igas võrendikus. Nähes [langevat 
võrku sööstab kala üles, et võrk teda vastu põhja 

ei suruks. Sel ajal aga tõmmatakse juba noot kokku ja kala satub kotti. 

Sellist püünist kalurid kiitsid, ainult Sitkov, kel oli juba tulnud veevaimu kohata, 
väitis: 

«Ta võrku ei karda, rebib ükskõik millise puruks!» 

«Meie teeme aga kahekordse.» 

«Kui just kahekordse.. .» pomises Sitkov ikka veel umbusklikult. 

Ilmnes, et peaaegu kõik kalurid olid nii või teisiti veevaimu kohanud. Mõned olid 
tema lõpustel isegi kuldrõn-gaid näinud, kuid arvasid, et see neile vaid viirastus, ega 
kõnelnud sellest kunagi, kartes pilkeid. Kuuldes sellist avameelset juttu, muutus 
professor lõbusaks. Omade keskel ei tundnud kalurid enam piinlikkust ja rääkisid 
veevaimu kohta kõik ära, mis nad teadsid ja olid kuulnud. Nende sõnade järgi tuli 
välja, et see haug on kõigist teistest kaladest targem ja on peaaegu sama tark kui 
kalurid ise. 

«Onu Sitkov, jutusta, kuidas veevaim su saapast ilma jättis!» palus keegi 
kalameestest. 

Kuid Sitkov ainult ühmas midagi ja kortsutas tihedaid kulme. Seda lugu ta 
meenutada ei tahtnud, kuid jutustas selle eest, kuidas ta kümme aastat tagasi, 
parajasti enne sõda, võttis osa suurest artellipüügist. Noot oli kahesaja meetri 
pikkune ja kalu saadi suur hulk. 

Kui nootoli juba poolest saadik veest väljas, hüppas kõigi silme all järvest nõota 
suur haug. Võtnud kalda juures hoogu, lõi haug kõigest jõust võrku ja rebis nooda 


katki just sellest kohast, mis kihises kaladest. Muidugi pääsesid kõik kalad minema, 
jäid vaid mõned latikad ja kohad, kes olid nooda tiibadesse takerdunud. 

Sitkov kinnitas naljatades, et nõota sattunud kalad saatsid mõne terase kalakese 
kullerina veevaimu juurde abi paluma. Mille muuga seletada, et haug hüppas vabast 
veest nõota. Sitkov pidas veevaimu kõigi kalade ülemuseks järves. 

«Kas siis kalad räägivad!» hämmeldus Ljonja. «Kuidas nad said veevaimu juurde 
käskjalga saata!» 

«Muidugi mitte!» toetas teda Petja. 

«Vaat selles te just eksitegi, Zabavin!» ütles äkki Vikenti Ivanovitš. «Kõnekäänd 
«tumm kui kala» on oma aja ära elanud. Nõukogude teadlased mitte ainult ei kuula 
pealt, kuidas kalad räägivad, vaid nad on leiutanud isegi kala- 

parvede otsimise meetodi selle hääle järgi, mida kalad teevad.» 

Nii poisid kui ka kalamehed vaatasid päranisilmi professorile otsa: kas ta ei 
naljata? Kuid Vikenti Ivanovitš ei naljatanud. Ta jätkas ühtlasel, rahulikul toonil: 

«On ilmnenud, et kalad suhtlevad omavahel helide a.bil. Iga liik teeb seda 
isemoodi. Ühed — suuga või lõpustega, nende helid sarnanevad matsutamisega. 
Teised plaksutavad või hõõruvad uimcpiisid — seda nimetatakse siristamiseks. 
Kolmandad suruvad ujupõie järsult kokku ja siis kuuldub kulksuvaid helisid. Kuna 
aga vees kostavad helid 1. kolmsada korda tugevamini kui õhus, siis kuulevad ka 
kalad neid kergemini. Mustal merel on kuulajad-kala-fcmehed, kes sukelduvad 
vette ja kuulavad kalaparvede liikumist. Nad saavad isegi aru, mis kalad teevad: kas 
nad i söövad või lihtsalt puhkavad. Teadlased on aga asendanud kuulajad 
hüdrofoonidega ja kuulavad «kalade jutuajamist» I otse laevalt. 

«Millega siis kalad kuulevad?» küsis Ljonja. «Neil pole ju kõrvu!» 

«Aga vaat on!» muigas professor. «Kaladel on kuulme-) närvid, need asuvad 
külgedel. Seal on isegi soomused auklikud. Peale selle on mõnel kalal veel peas 
õõned, mis on täidetud erilise limaga. Ka see on kuulmisorgan.» 


Võrgu valmistamine professori juhtimisel võttis aega ühe tunni. Vikenti Ivanovitš 
otsustas heitenooda vette lasta ja välja tõsta otse paadist. 

Võrendiku juurde sõuti nelja paadiga. Kui pärale jõuti, nähti kaldal kümmekonda 
kolhoosnikut eesotsas Ignat Perfiljevitšiga. Nad olid tulnud kalureid abistama ja 
seisid vaikselt vee ääres, et kalu mitte hirmutada. 

Võrk lasti kahest paadist vette, suudmega allapoole. Oli näha, kuidas ta vette 
vajudes omandas järk-järgult kupli piirjooned. Kui hilad põhja puudutasid, hakkasid 
kalamehed tirima võrgu äärtest läbiaetud nööri, tõmmates kotisuud kokku. Kõik, mis 
võrguga kaetud oli, pidi sinna sisse jääma. 

Võrku kokku vedavad paadid puutusid üksteise vastu. Võrk oli kõvasti kinni. Jäi 
üle see üles tõsta. 

Päike oli juba loojumas ja kaldast langesid veepinnale mustad varjud. Kaldal 
süüdati lõke. See peegeldus vees 

vastu ja liikus nagu elav punane loom. Kolhoosnikud hõikasid kalureid: «Kas saate 
varsti valmis? Abi tarvis ei lähe?» Kalamehed aga hüüdsid: «Üks-kaks — korraga!» 
ja tõmbasid võrku. 

Ennäe, suureks mustaks mügarikuks paisunud võrk ilmuski nähtavale, pannes 
vahutama vaikse vee. Ja samas hakkasid seal siplema võrku sattunud ülavee kalad — 
kitsad kärmed säinad ja lamedad tõugjad. Näe, seal paistis latika limane külg. See oli 
juba süvavee kala. Latika järel pekslesid vastu võrgusilmi mitu pisut vähem kui 
meetripikkust haugi. Võrk hakkas raskelt õõtsuma. 


Higised kalamehed jätkasid võrgu vedamist, kummardudes sügavale üle 
paadiserva. Kord üks, kord teine ajas end korraks sirgu, pühkis nägu ja haaras uuesti 
võrgu äärest kinni. Petja, Saša ja veel mõned mehed noppisid välja võrgusilmadesse 
takerdunud kalu. Mõni koht võrgus sarnanes karvaga väljapoole õmmeldud 
kasukaga: nii palju kalu oli võrgusilmadesse kinni jäänud. Kõik osavõtjad muudkui 
vahtisid vette, oodates, kas vahest ei ilmu nähtavale see imeelukas, keda nad 
kavatsesid kinni püüda. Paati oli tiritud juba üle poole võrgu, vedamine aga läks üha 
raskemaks. 

«Tirime roikaid üles!» ütles mornilt keegi kalameestest. 

«Võib-olla hoiab veevaim kinni?» küsis teine kartlikult ja nihkus paadiservast 
kaugemale. 

Kõik rääkisid millegipärast sosinal. 

«Kiiremini! Kiiremini!» 

Vikenti Ivanovitš võttis ise võrgust kinni. Siin oli tema suur jõud väga teretulnud. 

Sel hetkel ilmus võrgust tekkinud ringi tohutu suur haug. Aeglaselt ja rahulikult 
liigutas ta oma pikka pead, seirates inimesi tuhmide tumedate silmadega. Mõlemal 
pool lõugu lõpusekaantest läbi torgatud rõngaste küljes rippuvad kuldplaadikesed 
helkisid tuhmilt, kui haug pead pööras. 

Teda nähes luksatas Vikenti Ivanovitš kuidagi veidralt ja laskis võrgust lahti. Siis 
aga toibus, klammerdus uuesti nööri külge ja rebis võrku enda poole sellise jõuga, et 
haug kõikus ühelt küljelt teisele. Võrk hakkas liikuma kiiremini. Professor rebis seda 
nii, et oleks äärepealt paadi ümber ajanud, ja kõneles nutuse häälega: 

«Pingutagem, pingutagem, seltsimehed! ... Veel, tuvikesed ... Noh, nüüd on veel 
õige pisut jäänud!» 

Äkki laskis must sammaldunud haug, kes sarnanes rohkem puunotiga kui kalaga, 
kukerpalli, näitas saba ja sööstis alla. Kõik püügist osavõtjad hakkasid ühekorraga 
karjuma: 

«Hoia kinni!» 

«Ärge võrku järele andke!» Tõmba kõvemini!» 

«Sattus võrku, tuvikene!» 

Inimesed kaldal karjusid samuti midagi. 

Äkki tõmbus võrk pingule ja nöörid hakkasid otsekui kumisema, vedades enda 
järel kõiki nelja paati. Kostis mingisugune kahtlane ragin, kohkunud karjeid. Võrk 
andis ootamatult järele, kalamehed paadis kukkusid maha ja professor prantsatas 
õhus saabastega välgatades vette. 

Siis algas selline tohuvabohu, et oli võimatu millestki aru saada. Keegi tiris 
professori välja. Kolm kalameest riidlesid omavahel, süüdistades üksteist selles, et 
vedasid liiga kõvasti ega andnud järele. Samaaegselt aga võrk — kahekordne võrk! 
— lipendas räbalatena vees ja kalapar-ved läksid läbi havi poolt jäetud augu vette 
tagasi. 

Kui puruksrebitud võrk paati sai tõstetud, oli juba täiesti 'pime. Püügi kordamisele 
ei saanud mõeldagi. Paadid liikusid vaikselt kaldale. 

Süüdati lõke. Vikenti Ivanovitš riietus vaikides lahti ja riputas oma hiiglaslikud 
saapad keppide otsa kuivama. 

Kalamehed tülitsesid ikka veel, nagu oleks võrgu lõdvemaks laskmisel või 
aeglasemal vedamisel olnud mingit tähtsust sellise jõu juures, nagu oli havil. 

Saša aga mõtles hagu tulle visates: «Nii palju tööd — ja kõik asjatult! Kas tõesti ei 
saagi seda imeelukat kinni püüda?» Ta pöördus ümber ja vaatas lõkke juures seisvale 
professorile alt üles: 

«Vikenti Ivanovitš, mis te arvate, kas haug läheb nüüd võrendikust minema?» 


«Ei. Sellised vanad havid armastavad elada ühes kohas. Meie võrgud, nagu te ise 
nägite, noormehed, ei hirmutagi teda nii väga. Ah, kui miil aega oleks!» 

«Võrke ilmaaegu puruks rebida ka ei maksa,» torises Sitkov. «Teie olete õpetatud 
inimesed, võiksite midagi muud välja mõelda.» 

«Ma oleksingi mõelnud, kuid aega ei ole. On siis vähe võimalusi kala 
kinnipüüdmiseks! Teda püütakse elektrivalgusega, elektrivooluga ja pumbatakse 
veest välja kala-pumbaga .. .» 

«Noh, pumbaga pole siin midagi teha,» kahtles Sitkov. «Kui vahest, terve järv 
tühjaks pumbata. Olen juba nelikümmend aastat kala püüdnud, aga säherdusest asjast 
pole midagi kuulnud.» 

«Ah, kas see siin mõni püüdmine on!» ütles Vikenti Ivanovitš kibedalt. «Ei saanud 
ühte havi kätte! Aga kuidas siis Kaspias tuhandekilogrammiseid beluugasid 
püütakse? Siin püütakse kala vanamoodi, teistes kohtades aga tehakse seda uute 
meetoditega.» 

«Jutustage uutest meetoditest!» anus Ljonja. «Saša püüdis elektrivalgusega 
putukaid, aga kuidas siis kalu püütakse?» 

Kaldal tundis ta end rahulikumalt ja hakkas Vikenti Ivanovitšile jälle peale käima. 

Vikenti Ivanovitš istus lõkkele lähemale ja hakkas jutustama — ta armastas jagada 
teistele oma teadmisi: 

«Püüniseid on igasuguseid. Valgus meelitab lähedale ka kala. Kohalikud 
kalamehed tunnevad kindlasti seda püügiviisi. Kala otsitakse tema kaldaäärsetest 
peatuspaikadest lõkke abil, mis põleb paadi nina külge kinnitatud alusel.» 

«Tähendab, «kitsega» käiakse tulusel,» selgitas keegi kalameestest. 

«Ja-jah, just nimelt «kitsega». Kala näeb tuld, kuid ära 

ei lähe ja teda lüüakse ahinguga. Kalamehed tavaliselt arvavad, et kala magab, 
tegelikult aga meelitab teda ligi valgus ... Nüüd on teadlased välja töötanud palju 


uusi meetodeid. Nii näiteks võtsid nad kasutusele radarid — erilised raadioaparaadid, 
millega sõja ajal avastati vaenlase lennukeid. Kalapüügilaevad — luurajad — 
otsivad meres kalaparvesid. Otsitakse radaritega, kajaloodidega, heli- 
püüdeaparaatidega ja teiste meetoditega. Kui aga üles leiavad, kutsuvad nad raadio 
teel välja teised laevastiku laevad. Nagu näete, on siin teadus praktikaga ühinenud . 
. . Mitmeid kalaliike — näiteks heeringaid, kilu ja anšoovi-seid — püütakse 
elektrivalguse abil. Laevapardalt või triivivatelt boidelt lastakse merre võimsad 
elektrilambid. Ootamatust valgusest ligimeelitatud kalaparved = ujuvad selle juurde 
ja tiirlevad lampide ümber nagu ringmängus, sel ajal aga piiratakse püügiala 
võrkudega sisse. Kasutatakse teisigi elektripüüniseid. Näiteks lastakse vette kaks 
induktorit ja tugeva elektrilaenguga uimastatakse kalad mõneks ajaks, seejärel aga 
ümbritsetakse nad võrkudega ... Keegi siin ei uskunud,- et kala püütakse pumpa- 
dega, kuid see püügiviis on nüüd laialdaselt kasutamisel. Pump lastakse koos 
tugevate lampidega vette. Kala tuleb valguse peale, pumbad tõmbavad ta sisse ja 
heidavad otse laevalaele... Mis seal rääkida, püüniseid on palju, aga näe havi ei 
saanud me ikkagi kätte!» lõpetas professor meelepahaga ja hakkas end riidesse 
panema. 

Poisid oleksid muidugi terve öö läbi võinud neid jutte kuulata, kuid Vikenti 
Ivanovitš oli nii tusane, et isegi Ljonja ei julgenud talle enam peale käia. 

Kalurid siirdusid paatide juurde. Vikenti Ivanovitš seisatas selle paadi kõrval, mida 
kavatseti kasutada sumbana havi jaoks, ohkas ja istus selle sisse. Tema vaikival 
nõusolekul võtsid ka poisid seal istet. Petja sõudis, Saša tüüris, Vikenti Ivanovitš 
aga, surudes enda vastu lõdisevat Ljonjat, mõtles millegi üle ja keegi ei julgenud 
vaikust häirida. 

21. PEATÜKK PROFESSOR SÕIDAB ÄRA, KUID IDEED 
JÄÄVAD... 


Saša ärkas põrandalaudade nagisemise peale. Ta lõi silmad lahti ja nägi keset tuba 
Vikenti Ivanovitši. Professoril oli seljakott seljas. Tökatiga määritud saapad läikisid 
ja levitasid toas metsa lõhna. 

«Kaua magate, kalamehed!» tervitas ta poisse. 

«Kuhu te minema hakkate, Vikenti Ivanovitš?» küsis Saša voodist üles hüpates. 

«Moskvasse. Tulin jumalaga jätma. Ignat Perfiljevitš. tuleb kohe mulle oma autoga 
järele.» 

«Aga kuidas veevaimuga jääb?» hüüatas Petja pettunult. 

«Tuleb kellelgi teisel veevaim kinni püüda. Ma sain kahekski päevaks suure 
vaevaga tulema. Nagu mul muud tegemist polekski kui see veevaim!» 

«Kas te tõesti ei saa enam siia jääda?» 

«Aga kas teie, Petja, olete kindel, et me saame veevaimu nii ruttu kätte?» muigas 
professor. «Moskvas ootavad mind kalakasvatajad, kes sõitsid konsultatsiooni 
saama. Neil on tarvis kolhoosi veekogud prügikalast puhtaks teha. Mina aga pean 
veel nende kalakasvatuse tingimusi tundma õppima, et leida õige nõu.» 

«Kuidas see prügikala siis sinna satub, kui veekogu on teiste jaoks tehtud?» küsis 
Petja, kammides rutuga juukseid. 

«Rändlinnud kannavad kalamarja sisse.» 

«Vikenti Ivanovitš, ega's ma väike ole!» solvus Petja. «Mis lindudel sellega 
tegemist on?» 

«Ma ei mõista, mida teile noorte naturalistide ringis on õpetatud ... Ah, te ei 
võtnud sellest osa... Kahju .. . Oleks pidanud, seltsimees Zabavin! Siis te teaksite, 
et rändavad veelinnud ongi meie kolhooside veekogude õelaimad vaenlased... 
Kuidas sinna tekib prügikala? Kuidas ilmub kala isegi väikestesse ja läbivooluta 
veekogudesse? Väga lihtsalt: teda kannavad ühest veekogust teise linnud. Lind 
maiustab kalamarja kallal, kalamari aga kleepub sulgede ja jalgade külge. Lind 
lendab teise veekogusse ja kala ilmubki sinna, kus teda kunagi pole olnud... Nüüd 
aga. jätame hüvasti, auto tuli juba.» 

Ja tõepoolest, akna tagant kostis autosireen. Petja muutus otsekohe nukraks. 

«Nüüd me ei saagi veevaimu kätte! Aga kui huvitav see oleks olnud!» 

«Pole viga ...» ohkas Vikenti Ivanovitš. «Kui mitte meie, siis püüab keegi teine ta 
kinni. Kui ma aega saan, püüan ma selle havi loo välja selgitada ja kirjutan siis 
sulle... Teie aga proovige siiski ise teda kinni võtta. Las Saša konstrueerib mõne 
püünise. Kasvõi näiteks metallnooda. Ma nägin, seal linnufarmi lähedal vedeleb 
rohkesti peenikesest vasktraadist võrku. 

«Nooda?» üllatus Saša. «Metallist?», ja tal lõid silmad põlema. Kui oli tarvis 
metalliga ja instrumentidega tegemist teha, tundis ta end kindlana. 

Professor vaatas talle uudishimulikult otsa. 

«Aga see on siiski Peetri-aegne haug!» ütles Petja kangekaelselt. «Ja ma tõestan 
seda veel teile! Ja vaat mis: kuni te selle havi kohta materjale otsite, ei hakka minagi 
tegevusetult istuma. Ei või olla, et neis kohtades poleks materjale Peeter I-sest! Ma 
sõidan Jurezani ja uurin tingimata midagi välja. Kui me aga havi kinni püüame ja 
märke näitame, siis te usute juba täiesti!» 

«Huvitav, õige huvitav!» nõustus professor. «Jurezani on tarvis sõita tingimata. 
Igasugune uurimine algab vanade materjalide tundmaõppimisega. Ja ärge unustage 
mulle teatamast, kui midagi leiate. Mina aga omalt poolt otsin samuti, kas pole 
arhiivides mingeid jälgi sellest havist. Kui teda märgistati, siis peab sellest ju 


üleskirjutisi olema. Vastasel korral poleks tasunud märgistadagi. Noh, kui aga teie ta 
kinni püüate, siis on koguni kerge kontrollida, kel meist on õigus. Olete nõus?» 

«Muidugi,» kinnitas Petja. 

«Ja te proovite teda kinni püüda?» 

«Tingimata.» 

«Nii-nii-n11,» ütles Vikenti Ivanovitš ja istus kotti seljast võtmata laua äärde. 
«Saša, Petja, siia!» kamandas ta. «Vaadake!» Ta tõmbas taskust märkmiku ja 
visandas täpsete, joontega joonise. «Noodal on selline kuju. .. Kuid haug rebib 
võrgud puruks. Kui te suudate teha traadist nooda vaat nii,» ta hakkas kähku-kähku 
joonistama pliiatsiga nooda üksikuid lülisid, alumisi võrusid, terasköit, lukk-riivi, 
«sellisesse nõota läheb haug võib-olla lõksu.» 

Ta rebis lehe märkmikust välja, pani selle lauale ja tõusis püsti. 

Akna taga tuututas uuesti auto. Tuppa tuli Ignat Perfiljevitš. 

«Kas olete valmis, seltsimees professor?» 

«Valmis! Võib sõita . .. Me kõnelesime siin poistega vee-vaimust. Ja ka teile, 
seltsimees esimees, on mul suur palve kui keegi kalameestest siiski selle havi kätte 
saab, säilitag ta luustik ja märgid. Parem on aga, kui te mulle kohe tele grammi 
saadate. Võib-olla saan ma jälle kuidagi siia sõita. 

Vikenti Ivanovitš surus poiste käsi. Sašale professor viimased sõnad ei meeldirtud. 
Ta sai aru, et Vikenti Ivano vitš ei lootnud mitte neile, vaid tõelistele kaluritele. Ja ta 
lausus professorile järele vaikselt, kuid selgelt: 

«Me püüame ta siiski kinni!» 

Vikenti Ivanovitš vaatas tagasi, silmas ta kangekaelset nägu, naeratas, noogutas 
pead ja väljus toast koos kolhoosi esimehega. 


22. PEATÜKK ÜKSIK MEES LAHINGUVÄLJAL POLE SÕJAMEES 


Öösel uinudes kuulis Saša, kuidas Petja voodis viskles, ohkas ja midagi pomises, 
nagu vaidleks ta kellegagi. Aga hommikul, vaevalt lõpetanud einestamise, andis 
Petja nagu süüdlasliku häälega Sašale nõu: 

«Kui sa õige valmistaksid loengu ette, muidu kukub piin-, likult välja. Tead isegi, 
kommunistlikud noored on siin targad inimesed, tühised asjad pole neile huvitavad.» 

«Nüüd hakkamegi sellega pihta, kahekesi on see kerge.» 

«Sul tuleb üksinda sellega tegelda. Mina aga hakkan oma lubadust täitma.» 

«Missugust lubadust?» 

«Tuleb rajoonikeskuses ära käia.» 

«Mis?» 

«Ma ju lubasin Vikenti Ivanovitšile!» vastas Petja pahaselt. Ilmselt oli tal endalgi 
häbi, et ta jätab sõbra maha kõige raskemal hetkel. 

«Võiksid pisut oodata,» ütles Saša. 

«Kuidas sa ometi aru ei saa! Kas mul on tarvis tõestada oma seisukohta või mitte? 
Jurezanis on kindlasti olemas 

mingisugune muuseun.. Ja arvatavasti leidub seal ka raamatukogu. . . Noh, tuleta 
meelde, sa oled ju seal elanud.» 

See minevikku pöördumine lõi Saša mõneks ajaks tema positsioonilt kõrvale. Ja 
kuigi tal polnud vähimatki tahtmist üksinda loenguks ette valmistuda ja lasta Petjat 
kaugele teekonnale, tuletas ta siiski temale omase ausameel-stisega meelde, et 
rajoonikeskuses on muuseum, raamatukogu ja isegi loengutebüroo, mille töötajad 
pidasid lastekodus tihtipeale loenguid. 


«Näed nüüd, näed nüüd!» rõõmustas Petja. «Ma rääkisin juba ammu, et üksinda on 
iga asi raske, seal aga aidatakse mind kahtlemata. Ma sõidan Jurezani ja selgitan 
Peeter I ning havi kohta kõik välja.» 

Alles nüüd mõistis Saša, et elektrotehnika jaoks on Petja kadunud: nüüd ei tiri teda 
ajaloolistest uurimustest enam eemale. 

Saša pingutas tublisti jõudu ja mõtles välja rohkesti igasuguseid põhjendusi selle 
kohta, et neil on tarvis kahekesi valmistuda ettekandeks elektrotehnikast. Pärast aga, 
kui Petja seda nii väga tahab, võib sõita koos Jurezani. 

Kuid Petja jäi vankumatuks. Lõppude lõpuks, ütles ta, Saša taipab rohkem 
elektrist, tema aga — Peetri ajaloost. Neil pole lihtsalt kasulik ühineda. Lahus 
saavutavad nad kahtlemata suuremat edu. 

Dmitri Nikolajevitš ja Ignat Perfiljevitš kiitsid heaks Petja kavatsuse vaadata 
rajoonilinna, kolhoosi esimees aga ütles koguni: 

«Kooris te loengut tegema ei hakka. Kui Zabavinil on linnas tegemist, tuleb lasta 
tal minna. Muide, minu auto läheb linna ja ta sõidab sellega. Sinul aga, Golubkov, 
tuleb kodus istuda ja tööd teha. Meie kommunistlikke noori huvitab tehnika mitte kui 
pealtvaatajaid, vaid nad tahavad seda käega katsuda ja majapidamisse rakendada. 
Arvesta ka seda, et meil kolhoosis on kaheksa traktoristi, kolm kom-bainerit, kuus 
pedagoogi, kaks agronoomi, kolm maakorraldajat, oma kalakasvatajad, ja ka 
reakolhoosnikust võib homme elektrik saada. Mõistad, missugune tähtis ülesanne sul 
on? Muidugi, oleks ju võinud lektori kutsuda kolhoosidevahelisest 
hüdroelektrijaamast või linnast, kuid kommunistlikud noored on väga rahul sellega, 
et nende vanusekaaslastel 

on sellised põhjalikud teadmised, ja tahavad sind kuulata. Nii et sa, Saša, ära end 
häbista ...» Ja Petja sõitis Jurezani. 

Saša istus kaua toas, ümbritsetud raamatutest. Osa neist oli ta Moskvast kaasa 
toonud, ja ka kolhoosi raamatukogus leidus raamatuid elektrotehnikast. Kuid õigust 
öeldes ei mõelnud ta mitte tulevasest loengust, vaid havist. Ta võttis välja isegi 
sirklikarbi, sellesama — vanema Zabavini kingituse, ja hakkas joonestama 
metallnoota. Kuid millegipärast asi ei edenenud. Akna taga köhatas keegi ja hakkas 
laulma: 


Onegin, tõtt ma ütlen sulle: 
Tatjana elust armsam mulle... 
Ma olin üksi, nukker meel, 

siis teda nägin eluteel 

kui päiksekiirt, kesk sünget vilu. 
Ta tõi mull" nooruse ja õnneilu. 


Minuti pärast pistis pea ukse vahelt sisse Ilja Jevstignejevitš Tereškin: 

«Noh, kas tuleb midagi välja?» 

«Teil — jah, minul — ei,» vastas Saša tusaselt. 

«Mis norutamine see on!» Tereškin tuli hoogsalt tuppa. «Noh, räägi ära, mis siis 
välja ei tule? Kas loeng või?» 

«Mis loeng! Püünis ei tule välja.» 

«Missugune püünis?» 

«Havi...» ohkas Saša. 

«Ah vaat mis. .. Kuulsin, kuulsin teie ebaõnnest vee-vaimuga. Aga ega's sina 
kõike jõua! Las mõtleb mõni teine ka.» 

«Vend jutustas mulle, et ka teie kannatate havide pärast. Ma tahtsin teie juurde abi 
paluma tulla, aga teie...» Saša vangutas kurvalt pead. 


«Pea, pea! Mis siis minust on? Mina tahtsin hoopis ütelda, et kui palju meie kalurid 
poleks ka mõelnud, kuid havi pole nad kavalusega üle trumbanud.» 

«Tuleb siis välja, et haug on inimesest targem?» küsis Saša mürgiselt. 

«Mis sa norid mu kallal!» ägestus Tereškin. «Ma vaatasin, ilm on täna ilus, pidin 
sind tiigile kutsuma karpkalu võrguga püüdma, sina aga oled minu peale vihane!» 

Pisut vaikinud, küsis Tereškin: 

«Noh, mis sul seal puudub? Küllap sa oled ikka vist midagi jõudnud juba välja 
nuputada?» «Kõik puudub!» ütles Saša nukralt. «Sa ära ohka, vaid jutusta!» Ilja 
Jevstignejevitš istus lauale lähemale. «Kui sa juba kord mind sellesse asjasse oled 
seganud, siis ole lahke ja seleta lõpuni.» 

Saša näitas Vikenti Ivanovitši tehtud nooda visandit ja oma äsja tehtud joonist. 

«Milles siis asi seisab?» küsis Tereškin, kui oli joonisest aru saanud. «Sellist võrku 
pole raske teha. Kanavõrku on linnufarmis rohkesti. Leidub ka trosse.» 

«Kuid vees on seda tarvis kokku tõmmata, see aga võtab palju aega. Haug ei hakka 
ootama.» 

«Õige märkus!» hämmeldus Tereškin. Ja äkki vihastas: «Mitu korda olen ma Ignat 
Perfiljevitšile rääkinud: need alatud havid tuleb ära mürgitada, tema aga kordab ühte 
ja sama — väärtuslik kala saab otsa! Ma asustaksin järve ühe aastaga karpkaladega . 
.. Nii, nii... Kuule, Saša, sa mõtle välja mingi tehnika, et nõota kokku tõmmata.» 

«Mõtlesin ... Võrgust nõota on nööriga kerge kokku tõmmata, see aga on traadist, 
traat on ju kõva! Jääb noot seisma nagu kirikukell, proovi siis teda sulgeda, et kala 
minema ei pääseks! Kätega teda kokku ei tõmba, võta või vints appi. Aga kust seda 
saada? Kuidas see paati panna? Kõik need on keerulised küsimused!» 

«Ah siis selle üle sa muretsedki? Nüüdse kolhoositehnika juures on see tühine asi! 
Sa ütle ainult, mis tarvis on, me toome silmapilk kohale, õige nüüd asi, vints! Meie 
võtame isegi elektrivintsi tarvitusele!» 

«Elektrivints — see on veel parem!» elavnes Saša. 

«Millest mina siis räägin! ... Noh, proovime üks kord, teine kord ... Peaasi aga, 
kui võrk õnnestub, siis püüame järves kõik havid kinni ja ületame veel selle vastiku 
kala arvel kalapüügiplaanigi. Terve kolhoos ütleb aitäh! Noh, läki siis!» 

«Kuhu?» 

«Kuidas «kuhu»? Linnufarmi muidugi. Võrku vaatama. Materjal on ju kõik seal.» 
Peagi olid nad linnufarmis. 

Traadist võrk sobis täielikult professori poolt soovitatud püüniseks. 

Saanud teada, milleks võrku vajati, otsustasid Svetlana 

ja Niina ehitajaid aidata. Nad võtsid võrgud koost lahti ja panid kaldale maha Saša 
poolt näidatud korras. Saša tundis end vahetevahel Vikenti Ivano-vitši poolt jäetud 
skitsile vaadates tõelise konstruktorina. 

Paraku edenes aga töö väga aeglaselt. Nüüd alles Saša kahetses, et oli Petja linna 
lasknud. 

Traatvõrkude lahtiharutamine osutus raskeks tööks, "veelgi raskem oli üksikute 
võrgutük-kide kinnitamine noodaks kavatsetud korras, sidudes silma silmaga. Traat 
veristas käsi. Sidujad muudkui pistsid haiget saanud, sõrmi suhu ja valasid siis 
haavadele joodi peale. 

Svetlana ja Niina palju aidata' ei saanud, neil oli oma tööd liigagi palju. 
Töötanud pool 

päeva, läks ka Ilja Jevstignejevitš oma kalamajandisse. Ja Saša jäi üksinda. 

Kolm päeva jandas ta oma noodaga, Petja polnud aga ikka veel tagasi ja 
vabatahtlikud abilised kadusid üha sagedamini, kaotades vähehaaval huvi kogu selle 
kavatsuse vastu. 

Ent oli muuga kuidas oli, kuid visadust jätkus Sašal kasvõi tosina leiutaja jaoks. 

Igal hommikul pärast einet kiirustas ta kaldale. Ljonja oma sõpradega ei seganud 
teda ja Saša oli sellega rahul: oleks võinud kergesti juhtuda, et nad oleksid hakanud 
õnnetu leiutaja üle nalja heitma! Õnneks olid lapsed kõik need päevad tegevuses 
lõikustöödeks ettevalmistamisega. Juba mürisesid põldudel traktorid, vedades 
kombaine lähtepositsioonile, juba valisid parimad niitjad endile põllutükke äärte 
lahtiniitmiseks enne koristusmasinate põllule laskmist, ja lastekodukasvandikel oli 
palju askeldamist. 

Ent vahel, kui mõni raske, mitmest tükist kokkuseotud võrk ta eriti ära vaevas, 
vajus Saša tahtmatult mõttesse: kas ta teeb õigesti, kui ei otsi nende abi? Pühapäev, 
millele 

oli määratud tema ettekanne, lähenes, tema aga, selle asemel et valmistuda loen- 
guks, viidab kaldal aega. Laupäeva hommikul läks ta jälle kaldale. Svetlana töötas 
temaga koos minutit kolmkümmend, siis kutsuti ta farmi. Tereškin täitis esimehe 
korraldust: püüdis karpkalu traktoristide ja kombainerite kostitamiseks. Kolhoos oli 
juba ammust ajast kuulus oma külalislahkuse poolest, ja töölisi oli tarvis võõrustada 
nii, et neile jääks «Tähes» viibimine alatiseks meelde. 


Ja Tereškin koos Mitjaga vedasid väikest nõota. Kalakasvataja mahlakas hääl ja 
tema abilise vaimustatud kilked kandusid Sašani. Miks ei võiks temagi vedada 
praegu lihtsat kalurinoota, selle asemel et jännata siin traatvõrguga! ... 

Suure vaevaga sundis Saša end töö juurde keskenduma... Ja siis, kui ta juba lakkas 
kõrvalistele helidele tähelepanu pööramast, kui ta süvenes oma töösse, juhtus see, 
mida ta 

oli kartnud. Vee ääres kasvavas pajuvõsas kuuldus hääli, põõsastes välgatas 
valgeid särke ja kaldale ilmus Ljonja. Ta astus kiirustamata venna juurde. Käed 
seljal, silmitses ta uudishimulikult traatvõrke, mis olid paigutatud Vikenti Ivanovitši 
skeemi järgi. Osa neist olid juba kinnitatud, teised aga juurde pandud sellises korras, 
millises nad pidid moodustama nooda. 

«Mis sellest tuleb? Kas võrk või?» 

«Noh, aga kui võrk, mis siis sellest?» küsis vanem vend vihaselt, oodates, et Ljonja 
hakkab selle kohmaka püünise üle naerma. 

«Aga seda, et üksik mees lahinguväljal pole sõjamees! Seda rääkis meile vene 
keele õpetaja. Ignat Perfiljevitš on aga sinu peale koguni pahane: kuidas saab 
niisugust asja üksipäini teha! Kui ma sellest teada sain, et sa salatsed, ütlesin ma 
poistele otsekohe: las näeb vaeva, ehk õpib siis sõprusest lugu pidama!» 

Vaat sulle säh, muna õpetab kana! 

Saša oli valmis lõplikult vihastuma, kuid heitis pilgu võrgule, mida ta kokku sidus, 
oma traadist katkitorgitud ja joodist kollastele kätele, ja ohkas ainult. Ent Ljonja, 
kuuldes selles ohkes signaali rünnakuks, hõikas: 

«Noh, poisid, hakkame pihta!» 

Ja poistejõuk kargas oma peidupaigast välja ning hakkas pihta! Saša ei jõudnud 
veel toibudagi, kui igaühe käes väl-gatasid lõiketangid, ja võrk, mille kallal Saša 
nägi vaeva terve hommiku, oli kümne minutiga paigale monteeritud. 

Õhtuks sai traatnoot valmis. Siis alles Saša mõistis, et ka noorem võib vanemale 
üht-teist õpetada, eriti kui vanem talitab rumalasti! 

Nüüd jäi üle väga vähe tööd. Kuni poisid võrku punusid, võis Saša mõtelda, kuidas 
konstrueerida raskusi, lukku, võrusid, kust nooda suud kokkutõmbav terasköis pidi 
vabalt läbi käima. Polnud ju tarvis õppida mitte ainult võrku heitma, vaid ka suuet 
sellise kiirusega kokku tõmbama, et haug ei jõuaks mudasse kaevuda ega ka võrgu 
alt läbi pugeda. 

Ilma vintsita ei saa siin tõepoolest midagi teha. Hea, et Tereškin ei unustanud 
lubadust: andnud oma saagi ära, sõitis ta hüdroelektrijaama vintsi tooma. 

Hilja õhtul asetati vints paati ja lülitati võrgu külge: elektrijaamas leidus küllaltki 
suur kera veekindlat juhet. 

160 

Võis alustada kui mitte havijahti, siis kasvõi treeningutki. Kuid peakalamees 
polnud ikka veel tagasi. Arvatavasti oli tal Jurezanis rohkesti tegevust. Ja Saša pidi 
tahes-tahtmata püünise katsetamise edasi lükkama. 


23. PEATÜKK UURIJA 


Jurezani mööda peateed sisse sõites oli Petja väga üllatunud. Jurezani kirjeldades 
oli Saša rääkinud vaid tolmus-test tänavatest, selle rajoonikeskuse tähtsusetusest, 
teatri puudumisest, igavusest. Petja aga pööras juba sissesõidul tähelepanu määratu 
suurtele kaskedele piki maanteed, linnas aga nägi ta palju uusi maju, kaht 
kinohoonet, suurt parki ja silte, silte, silte: «Rajooni Täitevkomitee», «Rajooni 
Teraviljasalv», «Rajooni Linavaru», «Rajooni Heinavaru», «Rajooni Loomavaru» ... 
Ja Petja mõistis, et ta oli sattunud jõuka põllumajandusrajooni keskusse. 

Petja väljus autost linna avaral keskväljakul. Selle vastasservas kõrgusid kaks 
Lenini ja Stalini rinnakuju. Väljaku keskel seisis lippude ja lilledega ehitud tribüün. 


Petja seadis sammud kahekorruselise maja poole, mille uksel ilutses mustast 
klaasist silt: «Rajooni Kolhoosnikute-kodu». 

Elatanud naine silmitses uudishimulikult vormirõivais noorukit, vaatas ta 
dokumente ja küsis lugupidavalt: «Tähendab, sõitsite meile puhkusele?» ja juhatas ta 
jahedasse puhtasse tuppa. Näidanud, kus noor külaline võib end pesta, istus ta laua 
äärde. 

Paigutades oma seljakotist väljavõetud asju lauasahtlisse, küsis Petja temalt: 

«Kas te võiksite öelda, kus teil muuseum on?» 

«Muuseum?» Naine mõtles veidi ja muigas: «Näed siis, kuidas ajad muutuvad! 
Varem, kui inimene meie linna saabus, küsis ta tingimata, kus turg on. Mesi oli meil 
alati odav, noh, ja niisama ka munad, või, õunad, pähklid. Kuid nüüd, kes aga tuleb, 
vasta talle kohe, kus on rajooni täitevkomitee, kus hüdroluure. .. Teie aga küsisite 
koguni muuseuni .. .» 

«Hüdroluure?» hämmastus Petja. «Mis see siin teeb?» 

«Nüüd tehakse ju igal pool hüdroloogilisi uurimistöid. Kui hakati Kuibõševi ja 
Stalingradi tammi ehitama, siis õpetatud inimesed läksid ju kõigi jõgede ja järvede 
äärde. Eks me elame ju ka peaaegu Volga ääres!» 

«Noh, Volgani on siit palju maad.» 

«Kuidas palju? Meil on nüüd kõik järved omavahel kanalitega ühendatud, meilt 
läheb Volgasse nii vett kui kala. Siin on ju ikkagi ülemjooks!» 

Petja mõistis, et tema ees on oma rajooni tundja. Arvatavasti kõneles korrapidaja 
tihtipeale öömajalistega ja sai neilt palju uut teada. Petjat hakkas see huvitama, ta 
laotas oma kallihinnalise veeressursside kaardi laiali ja uuris seda, kontrollides 
korrapidaja sõnu.» 

Tõepoolest, see, mida ta ei olnud varem märganud, torkas nüüd otsekohe silma. 
Jurezani rajoon kõigi oma järvede ja madalate jõekestega külgnes Volgaga. Mustad 
ribakesed järvede vahel, millistele ta varem ei olnud tähele-panugi pööranud, paistsid 
talle nüüd selgelt kanalitena, mis ühendasid veekogusid. 

Muidugi, Kuibõševi ja Stalingradi paisul ei saanudki olla otsest seost Jurezaniga, 
kuid ütleme näiteks Uglitši pais pidi rajoonile kindlasti oma mõju avaldama, sest ta 
tõkestas kõigi kohalike jõgede vett. Oli arusaadav, miks hüdroloogid ilmusid 
Jurezani. 

Petja käes kaarti nähes tundis korrapidaja tema vastu veelgi suuremat 
lugupidamist. Minuti kümne pärast teadis Petja juba, et muuseum asub kooli vastas, 
et seda juhatab Pavel Petrovitš Maslennikov — tema on ühtlasi ka kümne-klassilises 
koolis ajalooõpetaja, et Pavel Petrovitš elab muuseumi juures ja teda on kerge üles 
leida. 

See on väikeste linnade eelis: igast inimesest, kes siin elab, võib saada kõige 
põhjalikumaid andmeid majast väljumata. 

Petja sai teada, et Pavel Petrovitš on lesk, et lapsi tal ( pole, sellepärast ta elabki 
üksi muuseumi juures. Üldiselt on ta aga vastutulelik teadmistega inimene, ja 
teadusliku töö jaoks kõige sobivam. Korrapidaja ise pole muuseumis käinud — liiga 
kohutavad metsloomad paistavad läbi akna, selliste keerdus hammastega! Petja 
taipas, et ta räägib vist mammutist. Ka mammutit oli huvitav vaadata ja Petja tõttas 
muuseumi. 

Tänaval oli kuum ja lämbe, lõhnas tulise tolmu ja värske 

heina järele. «Teraviljasalve» tohutu suurte ladude uksed olid pärani lah+i. Seal 
sees kõndisid naistöölised pritsidega ja kastsid mingisuguse lõhnava vedelikuga 
seinu, lage ja põrandat. Linn valmistus uudsevilja vastuvõtuks. 


Ladude juures kontrollisid mõned töölised kaale. Kõrval seisis tehnik, peas 
kortsunud müts märgiga, mis kujutas ristatud vasaraid. Töölised tõstsid 
tungraudadega üles kaaluplatvormi, mis sarnanes rohkem tantsuväljakuga. Sellistel 
kaaludel võis kaaluda mitte ainult viietonnilist koormaga veoautot, vaid ka vagunit. 
Inimesed, kes sorisid kaalumehhanismides, paistsid hoopis tillukestena. Kui Petja 
poleks kiirustanud, siis oleks ta nende kaalude juures peatunud kauem. 

Ladude taga oli karjaaed. Sinna aeti parajasti loomi ja karjused jagasid neid 
üksikutesse koplitesse. Nad ajasid karja läbi pika, kitsa, lattidega piiratud koridori, ja 
loomad läksid üle kaalude, mis olid pisut väiksemad kui teravilja-lao juures. Vaevalt 
sai härg või jäär õõtsuvale platvormile astuda, kui karjane tõkestas ülejäänud karjale 
tee, tema abiline sulges tee kaaludelt mahatuleku takistamiseks, ja loom oli puuris. 
Kolmas karjus hõikas looma kaalu ja vastuvõtja märkis selle kaalu raamatusse. Siis 
avanes puur ja loom läks mööda koridori edasi. 

Petja seisatas, jälgides, kuidas karjused sorteerisid kaaludelt läbikäinud karja. Näe, 
juba olidki härjad ühes, lehmad teises, jäärad kolmandas ja uted neljandas koplis. 

Karjaaiale lähenes kaubarong pärani avatud vagunitega, kust kandus teravat 
sõnniku ja kreosoodi lõhna. Vagunid peatusid selliselt, et nende avatud uksed jäid 
tarastatud platvormide vastu, mis olid koplites tehtud vaguniuste kõrgusele. Karjused 
tegid kopliväravad lahti ja hakkasid piitsa plaksutanta. Härjad, lehmad ja lambad 
hakkasid ammudes ning määgides pikkamööda vagunite poole liikuma, aetud 
piitsaplaginast nagu kuulipildujatulest. Näe, juba astuski esimene härg ärevalt 
pasundades vagunisse ja oli näha, kuidas vagun loi looma raskuse all vedrudel 
kõikuma. 

Jah, see väike linnake kogus tohutuid rikkusi ja saatis neid igale poole. Sellest 
kõnelesid vagunitele kriidiga kirjutatud nimed: Kuibõšev, Stalingrad, Moskva, Tuula 


Petja ei kahetsenud oma sõitu. Ta tundis tuska vaid selle pärast, et Saša ei näe 
kõike seda. Muide, Saša oli kõike seda 

163 

näinud. Ta ainult ei olnud selle üle mõelnud, kui palju annab see väike linnake 
riigile. Noh, pole viga, Petja räägib talle kindlasti oma tähelepanekutest... 

Muuseum asus punases telliskivihoones. Laiast aknast paistis tõepoolest tohutu 
mammutikihv. Petja tõukas ust, tema pea kohal kõlas kellukese tilin ja ta leidis end 
suurest eksponaatidega toast. Ent mammutit, keda ta näha tahtis, polnudki, oli ainult 
kihv. 

Teisest toast tuli väikesekasvuline vanamees kiilaspeaga, mille ümber kähardusid 
pärjana valged udemed. 

«Ekskursioon?» küsis vanake kõlava peene häälega. 

«Ja-jah . . .» vastas Petja kindlusetult. 

«Kus ülejäänud ekskursandid on? Kuskohast? Meil rajoonis, nii palju kui mina 
tean, tööstuskoole pole. Või on nüüd alles avatud? Miks siis mulle midagi teatatud 
pole? Ma pean uue kooli rajooni õppeasutuste skeemile kandma.» 

«Ma olen üksinda, Moskvast.» 

«Ah, Moskvast?» Vanake tuli väikeste sammudega lähemale, silmitsedes 
külastajat. «Millega võin teenida? Millised küsimused teid huvitavad? Või tahate 
põhjalikku ülevaadet? Koolivaheajal külastavad õpilased muuseumi tasuta... 
Soovitan alustada meie ümbruskonna ajaloolisest minevikust. Vaat siin on meil 
nende kohtade varasemate asukate —- slaavi hõimu krivitšite kultuur ...» 

«Aga kas teil pole mingisuguseid materjale Peeter 1 kohta?» küsis Petja 
ettevaatlikult. 

«Peetrist? Mis teid huvitab Peetri ajaloost?» 

«Noh, näiteks, kas ta pole siinkandis viibinud?» 


«On, on!» ütles vanake lahkelt, nagu oleks ta ise siin Peetrit kohanud ja talle 
külalislahkust osutanud. «Kuid vaadake, noormees, Peetril oli küllaltki suur 
tegevusväli, ja mul on raske rahuldada teie uudishimu, kui ma ei saa t teada, mis 
nimelt huvitab teid tema eluloos. Siin oli ta ' võrdlemisi noorelt, meie ajaloo sel 
perioodil, kui riiki valitses tema õde ...» 

«Tsaarinna Sofia,» kinnitas Petja. «Tähendab, see oli mängupolkude loomise ajal? 
Aga kas mängulaevastiku ehitas Peeter selles rajoonis?» 

«Mõned laevad ehitas ta siin. Näiteks «Nadežda Rosskaja», «Viktoria» — need 
olid fregatid. Kuid ehitati ka mitu väikest sõudepaati ja galeeri .. .» 

«Õige, õige! Galeerilaevastikku juhatas ta ise, purjekaid aga Lefort. Ja kas selle 
kohta üleskirjutusi on?» «Kujutage ette, ma lõpetasin alles hiljuti selle aja doku- 
mentide koondkirjeldise . .. Vaat seda ma küll ei mõelnud, et minu esimeseks 
lugejaks saab selline noor uurija! Kui teil aega on ...» 

«Muidugi, muidugi!» 

«Siis lubage tutvustada,» ütles vanake tseremoniaalselt: «Pavel Petrovitš 
Maslennikov.» «Pjotr Zabavin!» 

«Lähme sinna, palun!» Pavel Petrovitš osutas käega sisemisele uksele. 

Selle ukse taga oli suur töökabinet. 

Pavel Petrovitš pani Petja laua taha istuma ja asetas ta ette õige paksu käsikirja. Ja 
kogu aeg, kui Petja seda lehitses, istus muuseumi juhataja siinsamas laua taga, tulles 
viivitamata appi, kui noor uurija komistas mingile sõnale või jäi liiga lühidalt 
kirjeldatud sündmusel peatuma. Tundus, et Pavel Petrovitš tunneb oma töö üle 
uhkust ja ühtlasi ka kardab, et see ei osutu esimese lugeja jaoks küllalt heaks. Nii 
algas Zabavini teaduslik uurimistöö. 

Päevast päeva tuli ta muuseumi. Pavel Petrovitš osutus väga jutukaks. Juba teisel 
päeval said Petjale teatavaks muuseumi juhataja mitmekülgse tegevuse kõik 
üksikasjad. Pavel Petrovitš jutustas talle, et muuseum saab linnalt küllaltki suuri 
summasid, ent kõige rohkem abistavad muuseumi kahe kümneklassilise kooli — 
poiste- ja tütarlastekooli — vanemate klasside õpilased, kus Pavel Petrovitš õpetab 
ajalugu. Õpilased töötavad arhiivides ja välja-kaevamrstel linna ümbruses ja toovad 
muuseumi väärtuslikke leide. 

Petja ei hakanud Pavel Petrovitšile seletama, mida ta otsib. Kuid viimane ei 
küsinudki, olles rahul sellega, et võib millegagi noorukit abistada. Vana ajaloolane 
oli Peetri viibimisest neis paigus kokku kogunud kõik andmed, isegi kõige 
tähtsusetumad. Kui Petja leidis, et mingisuguse sündmuse mainimine Pavel 
Petrovitši kokkuvõttes oli väga lühike, siis vanake juhatas, kust võis lugeda sellest 
põhjalikumalt. 

Varsti Petja mõistis, et tema otsingud nõuavad palju aega, ja imestas selle üle, 
missuguse visadusega töötavad teadlased. Ta ei saanud muidugi sellele tööle 
pühendada 

kogu elu, nagu tegi näiteks Pavel Petrovitš, ei saanud pühendada sellele ühte 
kuudki, kuna ta puhkus oli varsti lõppemas, Saša aga arvatavasti vahtis pikisilmi 
Jurezani teed, oodates Petjat tagasi. Kuid mõni päev tuli tal siiski kulutada. 

Ja et mitte aega kaotada, hakkas ta üles kirjutama kuld-märkidega havi lugu nii, 
kuidas see talle näis nüüd, kui ta luges Pavel Petrovitši käsikirja ja pakse raamatuid, 
milliseid tema palvel otsis riiulitelt üles muuseumi juhataja. 


Kui Petja tööst väsis, läks ta välja linna kuumadele tänavatele ja sukeldus 
tänapäeva. Ta möödus mitmesuguste varumiskontorite ladudest, vaatas korraks 
turule ja hämmastus rajoonis kasvatatavate puuviljade külluse üle; ta kõndis 
pikkamisi tänavail, lugedes asutuste silte, et mitte unustada, millisel ajastul ta elab. 
Pavel Petrovitši paksud raamatud kandsid ta väga kaugesse ajalukku ja ajuti näis 
talle, et ta elab ise selles ajastus, et ta näeb ilmsi Peeter I-st ja tema kaaslasi. 

Ta külastas ka hüdroloogide ekspeditsiooni. Hüdroloogid — neid oli viis — elasid 

ta töötasid väikeses maiakeses linna serval, Vertušinka jõe 
Iline väike jõeke, mis võis ühe 
õmmata teadlaste 


| Kolhoosnikutekodus oli 
1 sellest, kuidas pärast Volga 
Suseb järvedes veepind ja 
väheneb äravool jõgedest, 
millist mõju avaldab see 
rajooni põllumajandusele ... 
Hüdroloogid suhtusid 
tööjõureservide kasvandikusse 
samuti väga tähelepanelikult, 
/ kuigi neil oli vähem aega kui 
Pavel Petrovitšil. Kuid vesi 
huvitas Petjat ainult nagu 
keskkond, kus elutses tema 
haug. Nii küsitles ta neid 
ainult rajooni kalarikkuste 


kohta. 

Hüdroloogid jutustasid Petjale palju huvitavat. Tuli välja, et see polnudki esimene 
ekspeditsioon Jurezanis. 1918. aasta kevadel suunati siia grupp teadlasi rajooni 
kalarikkuste uurimiseks ja kala tööndusliku püügi korraldamiseks, et varustada 
Moskva töölisi. Kuid see ekspeditsioon hävitati valgete jõukude poolt ja kõik selle 
materjalid läksid kaduma. 

Petjat huvitas see jutt väga. Või siis niisuguste ohvritega on teadus seotud! Ja ta 
vaatas veelgi suurema lugupidamisega hüdrolooge, kes käisid selliste kangelaste jäl- 
gedes. 

Hüdroloogide juhiks oli insener Karavajev. Ta sarnanes millegagi professor 
Iljinskile. Kas siis käitumisviisiga või oma tohutute veekindlate saabastega, mis olid 
nagu profes-sorilgi rihmadega vöö külge seotud, võib-olla aga sellega, et pidas oma 
tööd kõige tähtsamaks. 

Petja märkas juba ammu, et kõik, kes armastavad oma elukutset, loevad seda kõige 
vajalikumaks. Mõelda ainult, seltsimees Karavajev ütles, et vanad havid ei saa 
kedagi huvitada: esiteks ei kõlba nad süüa, teiseks hävitavad nad vaid asjatult kalu! 
Ja üldse on Petja asjatult selle töö kallale asunud. Astuks parem puhkuse ajal 
hüdroloogiaeks-peditsiooni: see on hoopis huvitavam. Hüdroloogid ei uuri mitte 
ainult veetagavarasid mandril, vaid ka taevas. Peale selle võivad nad täpselt 
ennustada, mis sünnib selle maakohaga mõne aasta pärast, kui ehitatakse uued 
paisud, ja veel niivõrd täpselt, et põllumajanduses töötatakse juba praegu välja 
muudatuste plaane. 

«Kuidas te võite välja arvestada veetagavarasid taevas?» katkestas teda Petja. 

«Väga lihtsalt. Me määrame kindlaks veepeegli, see on selle ala mõõtmed, millise 
võtab oma alla vesi peale paisu 

ehitamist. Pärast aga on lihtne arvutada, kui palju vett ära aurab. Peale selle me 
teame, kuhu puhuvad alalised tuuled Järelikult võime varakult välja arvutada, palju 
sademei selles või teises rajoonis langeb. Selge?» 

Petja nõustus, kuid esitas samas uue küsimuse: 

«Aga milliseid muudatusi te põllumajanduses kavatset teha? Ja kuidas te neid 
määratlete?» 

«Ka see on lihtne. Pinnaseveed tõusevad — see on üks. Sademete hulk, nagu ma 
juba rääkisin, suureneb — see on kaks. Me planeerimegi ette ära, kuhu tekivad uued 
rohumaad, millised alad tuleb eraldada vett armastavate, ütleme köögiviljakultuuride 
alla, kus võib arteesiakaevusid kaevata, millised nõod on kõlblikud tiikideks... Uhe 
sõnaga, tule meiega, Petja, meil on huvitavam töö!» 

Kuid Petjat segadusse viia või teda teelt eksitada ei suutnud isegi Karavajev, kuigi 
Petjale meeldis tema arutluste raudne loogika ja oskus näha ette isegi tulevaste sade- 
mete hulka. 

Omandades uusi sõpru ei hüljanud Petja oma teaduslikku teemat. See meeldis 
Karavajevile, nii veider kui see ka polnud. Igal juhul ei solvunud Karavajev, kuulnud 
Petja keeldumist, vaid patsutas talle õlale ja ütles: 

«Noh, mis siis ikka, hoia oma joont, seltsimees Zabavin, meie aga hoiame oma! 
Täna sõidame kõige kaugemale järvele — Svetlojele, nii et tule hüvasti jätma.» 

Saatnud hüdroloogid õhtul Svetloje järvele, mõtles Petja, et ka temal on aeg 
pöörduda tagasi Preslavnoje äärde. Haug, kellest ta teadis nüüd kõik, nagu näis, 
ootas teda. Arvatavasti igatses tema järele ka Saša. Jah, oli aeg püügile asuda! 


24. PEATÜKK VALGUS VEES 


Pühapäeval pidas Saša loengu elektri kasutamisest põllumajanduses. Kui ta 
poodiumile astus ja auditooriumi nägi, hakkas tal pisut kõhe: kas ta tuleb toime? 
Esimesed read, kus istusid lapsed, teda ei kohutanud, kuid edasi, teistes ridades 
istusid kommunistlikud noored, kolhoosi noorsugu, nende keskel aga oli inimesi, kes 
hästi tundsid elektrotehnikat. 

Ent kuulajad hakkasid otsekohe aplodeerima väikesekasvulisele lektorile, kui see 
ilmus kõnetoolile. Jäi üle üks tee: ütelda neile midagi uut, midagi niisugust, mida nad 
veel ei teadnud. 

Saša alustas loengut ja saali tekkis täielik vaikus. Ta tuletas meelde kõik 
agregaadid, milliseid tootis tema tehas. Ta loendas paarkümmend võimalust elektri 
kasutamisel põllumajanduses. Saša ei rääkinud muidugi sellistest pisiasjadest nagu, 
ütleme, oma putukatepüünisest. Ta meenutas elektrikündi, elektri- 
viljapeksumasinaid, elektrikuivateid ja -tuulamismasinaid. 

Ega asjata kõnelda, et kõige jõukulunõudvam töö kolhoosis pole mitte külv ega 
lõikus, vaid vilja kuivatamine ja tuulamine. 

Vilja on tarvis enne kottidesse puistamist kümme korda läbi kühveldada. Tehke 
proovi lasta läbi käte või tuulamismasina need viiskümmend tuhat puuda teravilja, 
mis «Tähe» kolhoosnikud kavatsesid oma põldudelt koguda! Just siin abistakski 
kolhoosnikuid elekter... 

Loengu järel tundis Saša end hoopis teise inimesena. Kuni ta kommunistlike 
noortega juttu ajas, tekkis tal peas rohkesti ideid elektri kasutamisest 
põllumajanduses. Mõtelda vaid — kui palju elektrienergiat saavad kolhoosnikud 
pärast Kuibõševi, Stalingradi, Kahhovka ja Turkmeenia hüdroelektrijaamade 
käikulaskmist! Ja Saša otsustas lõplikult, et ta hakkab spetsiaalselt tegelema" elektri- 
energia rakendamise küsimusega põllumajanduses. Need jaamad annavad ju 


miljardeid kilovatte elektrienergiat, iga "kaheksa kilovatti aga võib asendada ühe 
kolhoosniku töö. 

Esmaspäeva hommikul oli Petja voodi ikka veel tühi. Igal hommikul avas Saša 
silmad lootusega, et näeb vastasseinas asuvas voodis padjal sõbra ruugejuukselist 
pead, ja iga kord tundis ta pettumust. 

Saša voodi kõrval seisis Ljonja ja ootas, millal vend ärkab. Saša tegi silmad lahti, 
kurvastus, et Petjat pole ikka veel, naeratas, et vend juba ootab teda, ja hüppas 
kiiresti voodist välja. 

«Kas hakkame pihta?» küsis Ljonja. 

«Mis'«hakkame pihta»?» 

«Havi püüdma!» 

«Näe kui südi sa oled!» pahvatas Saša naerma. «Esialgu tuleb õppida võrku 
heitma!» «Aga onu Ilja ootab juba.» 

Nad jooksid välja. Tereškin istus pingil, silmitsedes kõrgele kerkinud päikest. Sašat 
nähes tõusis ta pingilt ailes: 

«Läki.» 

«Oodake veidi, ta pole ju hommikust söönud!» palus Ljonja. 

Vastumeelselt võttis Tereškin uuesti pingil istet. 

Hommikust süües vahtis Saša aiavärava poole: kas ei ilmu ehk Petja. Kuid Petjat 
polnud ja Sašal tuli tahes-tahtmata alustada endal. 

Ljonja kogus Sašale appi kaluritebrigaadi. Need olid samasugused terased poisid 
nagu ta isegi. Püünise punumisel tutvusid nad sellega põhjalikult ja Saša usaldas neid 
täiesti. See, et haviga ei saa naljatada, oli neile teada. Ka see oli hea, et kalakasvataja 
oli nendega kaasas. Üksnes Petja puudus. Aga kes teine siis kui mitte Zabavin oleks 
pidanud selle «teadusliku» ekspeditsiooni eesotsas olema! 

Esialgu õppisid kalamehed kaldal võrku kinni tõmbama. Haned ja pardid sööstsid 
ehmunult kõlisevast traadist eemale. Rütmikalt mürises vints, mis lindla õues lülitati 
juhtmete külge. Keegi ei naernud kalameeste üle, kes proovisid «kuival maal havi 
püüda». Usk leiutajatesse oli kolhoosnikute seas kindlaks muutunud. 

Saša saavutas selle, et köis ei takerdunud enam võrude taha ja võrgu heitmine koos 
kinnitõmbamisega lühenes viie minutini. Kui ta oli juba otsustanud vees proovi 
tegema hakata, tuli kaldale äsja Jurezanist saabunud Petja. 

Zabavin nägi välja enneolematult pidulik. Linna juuksuri juures siledaks kammitud 
juuksed polnud veel jõudnud sassi minna. Raamatute ja käsikirjadega töötamine oli 
vajutanud pitseri tema näole — see oli täis keskendunud mõtlikkust. Näis, et ta ikka 
veel hindas iga nähtust kahe ja poole sajandi kõrguselt, kuhu ta oli Peetri epohhi 
uurides pilgu heitnud. 

Saša jättis võrgu ja vaatas hämmastunult sõpra: temale lähenes aeglasel sammul 
sugugi mitte see inimene, keda ta mõni päev tagasi oli Jurezani saatnud. Astus juurde 
ja ulatas käe: 

«Tere, Saša. Mis te siin teete?» 

Selline suurustamine Sašale suurt ei meeldinud, kuid siiski vastas ta: 

«Valmistame püünist havi jaoks.» «Tähendab, te pole teda veel kinni püüdnud?» 
See juba solvas Sašat ja ta vastas lühidalt: «Otsustasime selle au sulle jätta.» 
«Aitäh!» Petja ei taibanud irooniat, mis Saša arvates tema vastusest kostma pidi. 
«Tead sa, ma jõudsin lõplikule järeldusele, et see haug on Peetri ajast pärit. Peeter 
käis siin mitu aastat järjest, ehitas siin oma mängulaevastiku. Ma arvan, et me teeme 
teadusliku avastuse... Aitäh sulle püünise tegemise eest, ma märgin selle ära oma 
teadaandes.» «Kus, kus?» 

«Oma teadaandes Teaduste Akadeemiale.» Saša kummardus pilkavalt: 


«Soovin teile edu, seltsimees Zabavin! Võite alustada oma havi püüki!» 

Saša läks mõne sammu eemale, istus liivale maha, murdis angervaksa oksakese ja 
hakkas seda närima sellise ilmega, nagu ei puudutaks teda kõik edasine. Ljonja, kes 
tajus venna hääles solvumist, eemaldus aeglaselt Petjast ja istus samuti liivale. 
Seejärel eemaldus Tereškin. Siis jätsid ka teised poisid rüsinal üksteist tõugates 
Zabavini maha ja istusid kõrvuti, sirutades äsjailmunud teadlase ette välja paljad 
jalad. 

Petja jäi üksinda nooda juurde. Tohutu suur võrk kaheteistkümnest osast, kolm 
paati, millest ühte oli monteeritud elektrivints, kakssada meetrit musta veekindlat 
juhet poolil — kõik see oli jäetud temale ja ta ei teadnud, mis selle varandusega 
peale hakata. 

Seisnud mõne minuti paigal, läks Petja aeglaselt teda hüljanud sõprade juurde. 

«Kuule, Saša, miks sa solvusid?» 

«Ma ei solvunud .. . Me tegime oma töö ära, nüüd proovi sina!» 

«Kuid see on ju teaduse jaoks!» 

«Mulle aga näis, et sinu isikliku kuulsuse jaoks. Mulle näis, et sa kahmasid kogu 
teaduse endale, meile aga jätsid ainult võrguga jändamise. .. Vikenti Ivanovitš elab 
ka teadusele, kuid ta ei aseta end kunagi teistest kõrgemale. 

Ta on juba professor, sina aga oled kõigest tööjõureservid kasvandik ja sul ei 
sobiks üldse uhkustada!» 

Tereškin ja poisid pöörasid näod ära, nagu ei kuulek nad seda tülitsemist. 

Petja laskus Saša kõrvale liivale. 

«Kuidas sa ometi võisid seda mõelda!» ütles ta nukralt «Aga kuidas sa rääkima 
hakkasid? Mis sa arvad, milleks poisid siia kogunesid? Milleks tuli Ilja 
Jevstignejevitš? Me kõik tahame seda saladuslikku havi teaduse jaoks kin püüda. 
Nad töötasid kolm päeva, mitte mingeid raskus tähele panemata! Sa vaata nende 
käsi ... nad tarvitasi liitri joodi ära, enne kui võrgu valmis said. Sina aga tulid 
valmis töö juurde säärase näoga, nagu oleks keegi kohus tatud sulle edu kindlustama. 
Kas siis meil peab keegi ainult kuulsusele jahti!» 

Petja läks häbist punaseks, sügas kukalt, millest juuksuri juures silutud juuksed 
tõusid kohe endiselt turri, ja ise ta muutus endiseks, harilikuks, armsaks 
seltsimeheks. 

«Sašok, anna mulle andeks... Ma ju kogemata ... Sa tead, ma olen nii palju sellest 
havist mõelnud...» 

Saša ei tahtnud sõbra alandamist, tal oli küllalt süü puhtsüdamlikust 
ülestunnistamisest. Ta tõusis püsti ja hüüdis: 

«Noh, kuidas on, kas hakkame pihta, seltsimehed?» 

Ja kõik hakkasid korraga läbisegi rääkima, hüppasid üles ja sööstsid võrgu juurde. 

Tereškin istus paati, milles asus vints — ta oli tüürimees —, Petja aga, hoides Saša 
käest kinni, päris: 

«Hüva, aga mida mina tegema hakkan? Mida mina hakkan tegema?» 

«Sina oled ekspeditsiooni peaelektrik. Kindlusta vintsi töötamine.» 

Saša selgitas paari sõnaga Petjale, mida nad kavatsevad ette võtta, ja Petja hakkas 
pullude ümber veekindlat juhet monteerima. Seejärel, kutsunud appi paar vabataht- 
likku, jooksis ta nendega kallast mööda veekindlat juhet lülitama elektriliini külge, 
mis läks havivõrendiku lähedalt läbi. 

Raske võrguga koormatud paadid rivistusid aeglaselt võrendiku ümber. Juhe ujus 
vees nagu must USS. 

Võrk langes vette, hilad tõmbasid teda põhja poole, ja ta laskus kuplina, põrkudes 
tasa mudasse. Petja lülitas 

otsekohe vintsi sisse. Mootori ragin kõlas vaikse vee kohal nagu kuulipilduja tarin. 

Trossiga kokkutõmmatud võrk pöördus vees ümber ja tõusis aeglaselt pinnale. Ta 
pukseeriti kaldale, kuna sellist raskust olr võimatu paati tõsta. Kui ta liivale veeti, oli 
ta tühi. 

Kolm korda heitsid kalamehed oma püünise vette ja iga kord jõudsid kalad ära 
minna. Ilma polaroidsete prillidetagi võis vee kohale kummardudes näha kalu, kes 
nooltena põgenesid püünise eest. 

Kalad peatusid võrgu lähedal otsekui selleks, et vaadata, kuidas võrk laskub põhja 
ja tõmbub kokku, lõigates vee-kasve ning mudakünkaid. 

... Saabus õhtu. Kalameeste tuju muutus üha halvemaks. Nad hakkasid juba 
tülitsema. Kõige rohkem tusatses Ljonja, kes oli oodanud, et nad juba täna püüavad 
havi kinni. Lõpuks käskis Saša asjatud katsed lõpetada. 

«Aga võib-olla tuleb ta elektrilambi peale?» küsis Ljonja. «Tõepoolest, kas teeme 
proovi, Saša?» toetas Petja. «Professor rääkis, et kala läheb valguse peale nagu putu- 
kadki,» lisas Tereškin. 

Saša ei vastanud. Kibeda ning solvava pettumuse kõrval tundis ta tänulikkust 
seltsimeeste vastu, kes ei soovinud tunnistada oma lüüasaamist. 

Kui vaadata näiteks Ljonjat .. . Selle mõne päeva jooksul oli ta nagu suuremaks 
sirgunud, muutunud mehelikumaks, targemaks, mõtlikumaks. Kui ettevaatlikult ja 
samal ajal visalt otsib ta üksteise järel uusi püügivõtteid! Ta ei asfu sõnavahetusse 
vanematega, ta ainult annab nõu. Näe, isegi Tereškin võtab ta nõu kuulda ... 

Ja Petja? Enam pole juttugi sellest, et kõik peavad töötama tema jaoks. Ta võtab 
aktiivselt osa ühisest üritusest . .. 

Mis aga saab siis, kui ka valgusega püüdmisest ei tule midagi välja? Kas ta 
seltsimehed ei pettu ehk lõplikult? 

Kuigi abilistel oli kurnatud väljanägemine, kõnelesid nende kortsus kulmud ning 
kokkupigistatud hambad sellest, et neid pole nii kerge roopast välja lüüa. Saša vaatas 
neid nagu komandör sõdureid enne uut pealetungi... Aga kas nad peavad vastu? 
Peavad! Muidugi peavad! Ja Saša andis käsu valmistuda uueks rünnakuks. 

«Proovime püüda valgusega. Ma usun Vikenti Ivanovitši Ainult kust võtta lambi 
jaoks veekindlat pesa?» 

«Leiame nii pesa kui ka lambi!» ütles Ilja Jevstignejevitš. Hüdroelektrijaamas 
kasutatakse sellist lampi paisu veealuste kanderakete järelevaatamiseks. Ma nägin. 
Teie puhake niikaua, mina aga käin seal ära.» 

Vastust ootamata läks ta mööda kallast eemale. 

«Petja, lülita lambi jaoks teine juhe sisse!» palus Saša. 

Ja Petja hakkas kiirustades juhet lahti kerima. 

Saša kutsus Ljonja ning veel paar abilist enda juurde ja hakkas võrgu sisemuses 
lambi jaoks kohta tegema. Kui Tereškin tuli tagasi lambiga, mis oli suure 
kummivoodriga pesa sees, oli poistel nooda vettelaskmiseks kõik valmis. Saša 
kinnitas lambi võrgu sisemusse, proovis lülitust — lamp lõi mõneks sekundiks 
pimestava valgusega põlema ja kohe näis kõigile, et juba ammu on läinud pimedaks, 
kuigi silmapiiril õhetas veel õhtueha. 

Täielikku pimedust oodates sõid nad Tereškini toodud leiba, kuid lõket tegema ei 
hakanud, sest nad kiirustasid uut katset alustama. Kui leib söödud oli, kamandas 
Tereškin vanema õigusega: 

«Noh, algame!» 

Kõik tõusid jahtunud liivalt ja läksid paatide juurde. 

Uuesti lülitati lamp sisse ja lähedane kallas oleks nagu ära kadunud, paadid aga 
osutusid nagu keset merd. Saša ütles, et tuleb hoiduda elektrijuhtmete eest: vees võib 
voolust tugeva löögi saada. 


Väriseva südamega lasksid kalamehed pinguletõmmatud köie otsas nooda vette. 
Varsti jäi ta seisma, küündimata põhja, ja kupli sisemuses rippuv lamp valgustas 
veealust riiki. Veest paiskus taevasse suur valgusesammas ja paadid ujusid nagu 
leekides. Vees tungis valgus kaugele, mängeldes varjunditega. Ja otsekõne ilmusid 
kalad. Need olid viidikad, mudamaimud, säinad. Nad ujusid aeglaselt ringis võrgu all 
ja isegi selle sees, ühe meetri kaugusel lambist, liikudes vastu kellaosuti liikumise 
suunda ja vahtides üksisilmi eredat valgust. Oleks olnud vaja ainult võrk alla lasta ja 
nad oleksid olnud käes. 

Saša ootas. Havid varjasid veel end roigaste varjus ega tulnud valguse peale välja. 
Väikesi kalu ilmus aga ikka rohkem ja rohkem, nagu oleksid nad tervest järvest siia 
kokku tulnud. Ajuti katsid nende parved lambi täiesti. Nad 

ei kartnud nende kohal rippuvat võrku, nagu oleksid nad! olnud võlutud. 

Ent näe — ilmus esimene haug. Ta libises varjuna kuld-säina juurde ja neelas selle 
alla. See oli nagu märguanne teistele peidusolevatele röövkaladele. Nagu tumedad 
välgud sööstsid nad igast kaarest eredasti valgustatud parve kallale ja kadusid 
silmapilkselt oma saagiga. 

Saša silmitses seltsimeeste süngeid, altpoolt valgustatud nägusid, ja viipas käega, 
et nad võrgu alla laseksid. 

«Ootame veel,» palus Ljonja. 

«Kas selleks, et hauge toita?» 

Saša näitas käega alla. Seal sagisid tumedad kiired varjud. Kord üks, kord teine 
röövkala tungis nooda sees ringleva parve hulka, haaras järjekordse, ohvri ja kadus. 
Kuid need kallaletungid ei katkestanud kalade ringmängu uue valgusallika ümber, 
mis oli tekkinud veealusesse maailma. 

Võrk kukkus põhja. Lamp kustus, arvatavasti löögist. Saša ütles Tereškinile: 

«Kui te seda püünist kasutama hakkate, siis on parem võrgusuue üleval hoida, 
lamp aga selle kohale kinnitada. Siis lamp jääb terveks.» 

«Aga kas sina oled otsustanud taganeda?» küsis Ilja Jevstignejevitš. 

«Mul pole neid kalu tarvis. Vahest läheb Petjal neid vaja?» 

«Milleks mulle!» vastas Petja mornilt. «Ma unistasin, et püüan selle 
kuldmärkidega havi kinni. Töönduslik kalapüük aga mind ei huvita ... Te ju näete, et 
havid valguse peale välja ei tule. Seda enam ei tule sellised suured havid nagu meie 
veevaim ...» 

Võrk tõmmati välja ilma erilise huvita. Oige küll, ta tõi siinsetes kohtades 
enneolematu saagi, kuid mitte seda ei oodanud kalamehed. Rõõmustasid ainult 
lastekodu lapsed. Tükk aega jooksid nad ämbritega kolistades rannalt koju ja tagasi. 
Magamast üles aetud laohoidja kaalus rahuloleva näoga saaki. Ühe loomusega saadi 
üle tsentneri kalu... 

Kui Saša ja Petja hommikul järve äärde läksid, lamas võrk samas kohas, kuhu nad 
selle eile olid visanud. Rannas kõndisid tähtsalt varesed, nokkides eile kaotatud kalu. 
Kisades lendlesid kajakad. Puhus jahe tuul ja vesi oli kattunud virvendusega. 

Ljonja seisis võrgu kõrval, uuristas palja jalaga vee külma liiva ja piidles altkulmu 
venna sünget nägu. Saša taipas, mida Ljonja talle öelda tahab, kuid tegi juba varakult 
otsuse tema meelitustele mitte järele anda. Aitab sellestki, et eilsest valgusega 
püüdmisest rääkisid kolhoosnikud üksteisele lugusid kõigi üksikasjadega. Ta ei 
sõitnud siia selleks, et keegi räägiks tema kohta tühiseid jutte. Parem leiutada midagi 
kasulikumat kui valgusepüünised, keda nendega ka ei püütaks — kärbseid või kalu 


Ljonja kraapis endiselt varvastega august liiva välja. Nähes, et vend süngestub üha 
enam, kartis ta temaga juttu teha. Kaldale ilmus Petja. Laisal kõnnakul lähenes ta 


neile spinninguga. Ka tema jättis nad maha! Selle asemel et mõelda, kuidas veevaim 
kinni püüda, kavatses ta jahti pidada väikestele kaladele. Peale veevaimu näisid 
Ljon-jale nüüd kõik kalad tähelepanu mitteväärivate peenkala-dena. 

«Aga kui prooviks teda vooluga rabada?» ütles äkki Ljonja. 

«Mis?» Saša vaatas üllatunult talle otsa. 

«Ma ütlesin, et kui lasta püünisesse vool sisse ...» 

«Ma ei saa aru... Kuidas vool sisse lasta?» 

«Ma ei tea, kuidas, ainult Vikenti Ivanovitš ütles .. .» 

Saša tõukas jalaga võrku, mis kasutult kaldal vedeles. Siis heitis ta pilgu 
lähenevale Petjale ja jooksis talle vastu: 

«Kuule, Pjotr, kas sa ei mäleta, mis Vikenti Ivanovitš rääkis kala püüdmisest 
vooluga?» 

«Vooluga püüdmisest?. .. Ei, ei mäleta ... Oot, pea, pea! Ta rääkis vist, et 
noodaga tuleb ühendada kaks induktorit ja viia nende juurde vool. Kala kaotab 
löögist mõneks ajaks teadvuse...» Siin langes Petja pilk vasktraadist võrgule ja ta 
nägu lõi särama: 

«Aga tõepoolest! Lambi me ühendasime, vintsid samuti. Jääb üle lülitada kaks 
kontakti, induktorid .. .» 

«Õige. Tarvis mõelda, millest neid teha.» 

«Tead, hüdroelektrijaamas on suured metallplaadid — neist saab suurepärased 
induktorid!» 

«Kas sa aitad?» küsis Saša. 

«Aga mis sina siis mõtled!» 

Petja pistis spinningu Ljonja kätte, kohendas püksirihma ja jooksis külla. Saša 
jooksis talle järele. 

176 

Ilja Jevstignejevitš Tereškin sammus kolhoosi kontorisse ja meenutas eilset 
ebaõnne. Ja äkki sööstsid talle vastu õnnetuskaaslased. Lõbusad, elavnenud, nagu 
poleks eile midagi juhtunud. 

«Kuhu nüüd?» 

«Hüdroelektrijaama,» vastas Saša. 

Petja aga klammerdus Ilja Jevstignejevitši käise külge ja nõudis: 

«Lähme koos uut püünist ehitama.» 

Niimoodi Ilja Jevstignejevitš ei sattunudki sel päeval kolhoosi kontorisse. 

Õhtuks oli püünis valmis. Kuid poisid olid nii ära väsinud, et neil polnud jõudu 
seda vette heita. Seda otsustati katsetada salaja, homme õhtul, päeval aga tretnida. 
Töötada kõrgepingevooluga, pealegi vees, on ohtlik. Peale selle oli tarvis vedada 
kolhoosi transformaatorist elektriliin havivõrendikuni. 

õhtul, kui lastekodukasvandikud ja kalamehed sõid eilsetest kaladest suppi, tuli 
Ignat Perfiljevitš. Ta tahtis poisse lohutada ja nägi imestusega, et nad on nii lõbusad, 
nagu oleks veevaim neil juba lõa otsas. Ignat- Perfiljevitš tegi näo, nagu ei märkaks 
ta nende lõbusust, ja andis üle Vikenti Ivanovitši kirja. 

P-ofessor päris, kas Petja käis Jurezanis ja mida ta seal teada sai, kas nad on 
proovinud haugi kinni püüda või ei, millega sõbrad praegu tegelevad, ja teatas, et ta 
sõidab varsti Volga äärde, kuid ärasõidu eel saab mõned päevad puhkust. «Nii et, 
armsad sõbrad,» kirjutas Vikenti Ivanovitš, «kui teil midagi välja tuleb, saatke mulle 
telegramm ja ma sõidan heameelega sinna. Pean teile veel teatama, et mul on 
tekkinud lootus avastada meie havi saladus .. .» 

Kõigile meeldis, et professor kirjutas «meje havi», nagu ühendades end kõigi 
juuresolijatega. 

«Vaat see on õige!» ütles Saša. «Ei eralda end kollektiivist!», ja pilgutas Petjale 
silma. 


Petja punastas ja sosistas rahulolematult: 

«Ah võtaks sind küll, ma ju tunnistasin oma viga .. .» Seejärel tõstis pea ja ütles 
kõvasti: «Havi saladuse olen ma aga juba avastanud.» 

Kõik pöördusid tema poole. Ignat Perfiljevitš nihkus 

lähemale, valmistudes kuulama. Tereškin pilgutas üllatunult silmi. 

Petja kutsus enda juurde Borja: 

«Lippa, Borja, meie tuppa ja võta seal laua paremast sahtlist sinised kaaned ning 
too siia.» 

Paari minuti pärast lõi Petja oma käsikirja lahti, heitis pilgu juuresolijaile ja küsis: 

«Kas loen ette?» 

«Muidugi! Loe!» hüüdsid kõik kooris. «Aga kas sa professorile oled teatanud?» 
küsis Ljonja. «See ongi tema jaoks kirjutatud.» Ja Petja hakkas oma teaduslikku tööd 
valjusti'ette lugema. 


25. PEATÜKK PETJA ZABAVINI POOLT ÜLESKIRJUTATUD 
VANA HAVI AJALUGU 


««Havide pikast elueast on rohkesti igasuguseid jutte. Ma lugesin läbi tervelt kaks 
köidet kaladest, millised kirjutas tuntud praktik-ihtüoloog Savanejev veel enne revo- 
lutsiooni. Tal on kirjutatud, et hauge märgistasid Friedrich Barbarossa — vana saksa 
kuningas, Boris Godu-nov ja tsaar Aleksei Mihhailovitš. Need havid said kinni 
püütud kakssada aastat pärast neid märgistanud valitsejate surma.»» 

Käsikirja hoidis Petja kuidagi veidralt, koolutades seda servadest nagu karpi, 
läbiloetud leheküljed peitis aga vihiku alla. 

«Lase ometi vaadata!» palus Saša. «Mis sa tast peidad!» 

Petja lükkas ta käe eemale. Ei saanud ta ju ometi neid lehti näidata! Suurema osa 
komasid käsikirjas oli pannud Pavel Petrovitš. Tema see oli, kes parandas ära ka 
mõned pikad laused, sest lauseliikmete ühildumises, eriti rindlausete osas, oli Petja 
nõrk. Õpetaja vana harjumuse kohaselt luges Pavel Petrovitš Petja käsikirja, käes 
sinise-punase otsaga pliiats, ja sellepärast oli see nüüd mitmevärviline nagu vaip. 
Seepärast peitiski Petja seda kuulajate eest nüüd nii hoolikalt. Lõppude lõpuks oli 
tema ise kogu selle käsikirja esimesest reast viimaseni kirjutanud, ja toimetaja ei 
palunud 

teda sugugi jutustada tema poolt parandatud vigadest. .. 

«Muidugi ei usu neid jutte koik teadlased, ainult ma arvan, et see on asjata. Nad 
räägivad: pole ju mingisuguseid tõendeid, et need teated on õiged. Ent kui juba on 
kirjutatud, siis tähendab oli. Vanasõna ütleb: «Mis on kirjutatud sulega, seda ei raiu 
välja kirvega!»» 

Petja heitis kõigile küsiva pilgu: kas kuulajad võtavad tema tõestused vastu? Kõik 
istusid vaikselt, ainult Saša ütles: 

«Sa oled kirjutanud kohe nagu tõeline teadlane!» Petja langetas silmad 
tagasihoidlikult lehele: «Noh, mitte just nii teaduslikult, kuid tööd olen siiski 
teinud!» 

«Lase edasi!» ergutas Ignat Perfiljevitš uurijat. «Kus seal meie havist on?» 

«Kohe, kohe!» hakkas Petja kiirustama, köhatas ning jätkas: ««Peale selle räägivad 
teadlased, nagu ei huvitaks ihtüoloogiat — kaasaegset teadust kaladest — suuremat 
kala pika ea küsimus. Seda pean ma ka väheveenvaks. Biolooge on alati huvitanud 
igasuguste mets- ja koduloomade pikk iga. Võib-olla aitavad need uurimised 
pikendada inimese elu või ravida teda enneaegsest vananemisest.»» 

«Kuidas siis, kas paned inimese vette elama nagu havi?» muigas Tereškin. 


«Ma ei loe enam ja ongi kõik!» solvus Petja ootamatult. 

«Loe, loe!» hüüdsid kuulajad. 

Tereškin aga hakkas kätega vehkima: ma enam ei sega. 

««Viimaste aastate jooksul pole vanaaegsete märkidega kalu kinni püütud. Ainult 
meie võime tõestada, et selliseid hauge on olemas, kuna ma olen kindel, et me 
tingimata püüame meie vana havi kinni. Selleks aga, et toestada Vikenti Ivanovitšile, 
et meil on oma seisukoht ja et see on õigem, ma kirjutasingi juba varakult üles meie 
havi ajaloo .. .»» 

Enam ei katkestanud jutustajat keegi. Ta luges kõvasti, selgelt, lükkides sõna sõna 
kõrvale nagu kivikesi: 

««Väga ammu, kui vana haug oli veel üsna nooruke ja tuli esimest korda 
kevadisest veest üleujutatud kaldaäärsele luhale, et mängida oma kaaslastega, 
toimusid Preslavnoje järvel sündmused, mis ajasid ärevusse kogu veealuse maailma. 

Ükski kala ei võinud öelda, kes esimesena tõi kõiki kohu tavad teated. See võis 
olla kiisk: on teada, et kiisad ujuva pidevalt madalates kohtades ja kuulevad alati 
esimesten mis kaldal sünnib. Võib-olla aga hirmutas kõiki ahve ahvenad hüppavad 
tihti kalamaime taga ajades veest välj nii et pole midagi imestada, kui nimelt ahven 
nägi esime sena imet kaldal. Ent kes neid teateid ka ei toonud, eruta sid nad kalu 
ülimal määral. 

Terves Preslavnoje järves hakati vaidlema selle üle, mil lega need sündmused kalu 
ähvardavad. Vaidlused lõppesi kõige sagedamini sellega,* et vihaseks saades neelas 
tug varn vaidleja nõrgema alla. Siis tüli lakkas, kuid pu kes otsekohe jälle kuskil 
teises kohas. Mõned eriti tugeva kalad rikkusid nende tülide pärast kõhud ära, sest 
neil tui tihti vastaseid ebasobival ajal alla neelata. See on ag väga kahjulik — süüa 
ebaõigel ajal. Tõe selgitamine muu tus üha raskemaks ja raskemaks, sest palju 
uurijaid sööd vaidluste ajal ära. Kuid vana haug, kes siis oli alles päri noor ja erines 
teistest rahuarmastava iseloomu poolest, sa järk-järgult teada kõik, mida teadsid 
teised kalad. 

Järve lõunakaldale, nagu neis kalade teadetes jutustati ilmus rohkesti inimesi. 
Inimesed raiusid metsa maha Mõnikord kukkusid puud vette. Mitu uudishimulikku 
turva kala, kes olid kalda juurde hiilinud, et inimesi näha, lööd kukkuvate puude 
poolt uimaseks. Ettevaatlikumad kala nägid, kuidas habemikud inimesed lõbusa 
kisaga tõmbasi kannatadasaanuid veest välja ja viisid need lõkete juurde arvatavasti 
selleks, et põletada nad tules ära. 

Õhtuti heitsid inimesed avaral järvepinnal suuri võrke ja tirisid kalu välja mitte 
enam ühekaupa, vaid tervete ämbritega. Üks kiisk, kes sattus võrku, kuid õnneks 
pääses jutustas, et ta oli kaldal näinud tohutu suurt katelt, mille mulises keev vesi. 
Vaesel kiisal oli süda seisma jäänud ja ta oli kaotanud teadvuse. Võib-olla just see 
päästiski teda tulise veega tutvumisest. Ta oli lamanud nagu surnu ja inimesed ei 
märganud teda. Ta oli sattunud inimese jala jäljesse, kuhu oli kogunenud veidike 
niiskust, ja kui ta teadvusele oli tulnud, siis ta oli näinud, kuidas inimesed istusid 
kaldal, tõmbasid katlast välja kalu ja sõid neid samuti nagu havidki. Küllap jutustaja 
meenutas hauge südametäiega. On teada, et küsad on juba ammu haug dega 
vaenujalal ja levitavad isegi kuulujutte sellest, et kui 

kiiskadel poleks teravaid uimekiiri, siis oleksid havid nad kõik juba ammu ära 
söönud. Kuid igal juhul oli kiisa juttu õudne kuulata. 

Pärast neid tõepäraseid teateid jäid kalad mõttesse. Mitte kunagi enne seda polnud 
järve kaldal olnud nii palju inimesi. Mis neil tarvis on? Ega's nad ometi mõelnud 
alatiseks järve äärde elama jääda, et püüda kõik kalad kinni? 


Aeg-ajalt käis nüüd kord üks, kord teine kala luures. Ühed saadeti kalaparvede 
poolt, teised tegutsesid oma algatusel. Hüpates kalda ääres veest välja, jõudsid kalad 
näha palju huvitavat. Seal, kus varem seisis ainult kolm kalurionni, laius nüüd suur 
asula. Ja nii mööda kallast kui ka mööda vett veeti kogu aeg palke juurde. Liivasel 
rannikul kõrgusid tohutud seadeldised, mis sarnanesid kalade luustikega, ainult 
roided olid puust. Mõnikord kuulsid kalad inimkõne katkendeid: «Tsaar Peeter... 
Mängulaevastik ... Suured lahingud ... Siin õpime vett valitsema . . . Merel 
vaenlane meid ei kohuta .. .» 

Mõned isegi nägid kaldal kõige tähtsamat inimest, keda kõik hüüdsid tsaar 
Peetriks. See oli kõrgekasvuline pikajalgne noormees punases kaftanis, kes töötas 
osavasti kirvega ja jagas käsklusi. 

Kui kalad oleksid inimeste keelt tundma õppinud, siis oleksid nad Peetri kõnet 
kuulates mõistnud, et neid ei ähvarda mingi oht, vaid oht ähvardab Venemaa 
vaenlasi. Selleks nimelt Peeter 1 ehitaski siin järvel, igasugustest spioonidest eemal, 
oma mängulaevastikku, õpetades mehi tulevasteks lahinguteks mere pärast. 

Kuid kalad kuulsid ainult üksikuid sõnu, ei mõistnud nende mõtet ja sellepärast 
muutus järves üha ärevamaks. Mõned kalad rääkisid isegi, et kõik see, mida 
inimesed kaldal püstitavad, pole midagi muud kui kavalad püünised veealuse 
maailma elanike hävitamiseks. 

Vana haug, kes neil aastail oli veel üsna nooruke, ei uskunud suurt neid lorijutte. 
Ta lähenes tihti kaldale ja veepinnale tõustes jälgis, mis kaldal tehti. Inimesed heitsid 
vette toidujäänuseid ja sellepärast oli see koht jahipidamiseks väga sobiv: kaldaäärne 
vesi kihas särgedest, rünti-dest ja kalamaimudest. Halb oli vaid see, et alati ei õnnes- 
tunud elusat kala surnud söödast eraldada. Sel ajal teadis haug juba palju kavalaid 
võtteid, mille abil inimene kala 

püüab. Kuid ta oli noor, tugev ja lootis, et äärmisel juhul tuleb iga püügiriistaga 
toime. Inimesed kaldal aga köitsid üha rohkem tema tähelepanu. Ja ükskord läks 
haug õnge. 

Ta tõusis üsna kalda juures veepinnale, et vaadata, mis laevatehases toimub. 
Laevad olid juba vettelaskmiseks valmis. Nad seisid kõrgetel ellingutel, aga alla vee 
juurde olid tõmmatud palkidest siledad talad. 

Palgid olid määritud rasvaga ja seda rasva langes vette ümmarguste tilkadena. 
Vees tilgad hangusid ja ujusid vai gete kerakestena. Väikesed kalad pidasid 
kerakestele jahti haug aga hakkas kalu taga ajama. 

Veest üles hüpates nägi haug, kuidas kaldast eemaldu kolm paati ja seal istuvad 
inimesed hakkasid võrku vett heitma. Paadid seisid kaugel, võrk polnud havile ohtlik 
ja haug hakkas veest välja hüpates kaldal seisvaid inimesi silmitsema. 

Seal lõid puusepad pika punases kaftanis noormehe käsul laeva alt puukiile välja. 
Haug peatus järvepinnal ja nägi, kuidas kõige suurem laev hakkas äkki palke mööda 
alla liikuma. Rasv lõi palkidel tulena leekima. Kohkunud haug sukeldus sügavamale, 
kuid laev lõi suure jõuga vastu vett ja tõstis üles järsu valge laine, mis lõi havi 
uimaseks. Hirmunud haug sööstis piki kallast edasi ja tormas suure hooga võrku. 

Kui kalamehed võrgu välja tõmbasid, siis lagistasid nad kaua naerda havi üle, kes 
sai hakkama selle viguriga, et sattus võrku mitte seest-, vaid väljastpoolt! Siis valisid 
kalurid võrgust välja kaksteist ühesugust havi ja viskasid need kalda ääres seisvasse 
kalasumpa. See oli paat, mis oli täidetud veega ja kaetud pealt võrguga, et 
kinnipüütud kalad ei saaks välja hüpata. 

Siit nägi haug läbi vee, kuidas kaldal lõid põlema kohutavad lõkked, millistest 
kunagi oli jutustanud kiisk. , Vesi värises ikka veel staaplitelt allalibisevate laevade 
löökidest. Kaldal veeretati vaate. Kanti vaagnaid praetud kalaga. Haug nägi, kuidas 
nendelt vaagnatelt rippusid alla kalasabad. 


Kaksteist haugi keerlesid sumbas veskirattana: neid kohutas tulevik. Ainult meie 
haug lootis ikka veel vabadusele. 

Kuid siis seoti sump teise paadi külge ja veeti kõige suurema 

laeva juurde. Seal võeti nad kahvaga välja ja visati veevaati. 

Haug nägi veel kord seda pikka noormeest, keda kõik hüüdsid tsaar Peetriks. Ta 
haaras havil peast kinni, tõstis laevalae kohal üles ja-hüüdis: 

«Märgistame need havid meie suure pidupäeva auks ja las nad annavad meie tööst 
teateid meie järglastele! Djakk, anna märk siia!» 

Haug tundis lõpusekaanes tugevat valu. Luust tungis läbi hõõguv nõel. Tsaar 
Peeter tõmbas tekkinud august läbi peene kuldtraadi, mille külge oli kinnitatud 
plaadike. Seejärel pööras ta havi ja põletas ka teise lõpusekaane läbi. Haug ajas vaid 
suu valu pärast ammuli. Nüüd jäi ka teine plaat traadi küljes kõlisedes lõpusekaane 
külge rippuma. Tsaar Peeter sammus laevaparda äärde ja laskis havi käest lahti. Kala 
libises vette, pöördus kõhuga ülespidi ja hakkas laevaahtri juures õõtsuma. 

Tsaar ütles vihaselt: 

«Kärvas! Djakk, miks kalad ära piinati?» 

«Küll ta ellu ärkab!» rahustas teda djakk. «Vaadake, teie kõrgus, juba liigutab!» 

Haug kuulis hääli, kuid tal polnud ikka veel jõudu end kõhuli pöörata, kuigi ta 
mõistis, et ta viibib kõige ohtlikumas seisundis, kus teda võib pureda isegi ahven. 
Kui aga vesi oli ta kuivanud lõpuseid jahutanud, pöördus haug ümber, vibutas sabaga 
ja ujus kuldrõngaid välgutades süvavette. Laeval aga karjusid kõik Peetrile elagu ja 
see kisa kajas veel kaua vee all. 

Tulnud teadvusele, peatus haug põhjas. Laevavarjud tungisid isegi siia. Laevu oli 
palju. Nad seisid, õõtsutades maste ja riietudes valgetesse purjedesse, et minna 
reisile. Kõige suuremalt laevalt aga langesid üksteise järel vette kuldrõngastega 
havid ja ujusid vähehaaval teadvusele tulles igasse kaarde laiali. Mõned neist 
püüdsid toibudes põgeneda rõngaste kõlina eest oma isiklike lõpuste küljes. Nad 
tormasid vees edasi teed vaatamata, kuni jooksid vastu kive puruks. Ühe havi viis 
minema röövlind kalakotkas. 

Meie haug mõistis, et tal tuleb tahes-tahtmata harjuda oma uue ehtega. Valu 
möödus peagi, kuid rõngad tegid palju tüli. Havile hakkas paistma, et ta isegi ujub 
halvemini. Ta otsis üles sügava võrendiku ja heitis sinna otse 

põhja. Kuna enne kinnipüüdmist oli haug hästi söönud, siis võis ta nüüd lesida 
põhjas kas või nädal aega. Nii ta tegigi. 

Öösel tuli võrendikku selle perenaine — must, puu-notiga sarnane põhjahaug. 
Kuid -kuldrõngastega haug raputas pead, plaadikesed hakkasid kõlisema ja hirmunud 


põhjahaug kadus. Võib-olla mõtles ta, et tema ees on mingisugune uus püünis. 

Nii sai kuldrõngastega haug havivõrendiku täievõimu-liseks perenaiseks. Rõngad 
tõid talle vaid kasu. Ta raputas ju pead sellepärast, et ehmus põhjahavi nähes, . 
see aga kohkus plaatide kõlinast veelgi rohkem ja läks minema. 

Kui nädala aja pärast kuldrõngastega haug näljaseks | minnes läks jahti pidama, siis 
ta märkas, et rõngad ei sega teda sugugi ja ta võib ujuda sama kiiresti kui varemgi. 
Kiirest liikumisest surus vesi plaadikesed vastu keha. Kui ta aga endast suuremat 
havi kohtas, siis maksis tal vaid 

raputada pead — rõngad hakkasid kõlisema ja iga haug pistis plehku. Möödus mitu 
aastat. 

Rõngad huvitasid kalamaime väga ja nad külastasid tihtipeale vana havi. 
Kuldrõngastega haug küsitles neid mõnikord, kas nad pole kohanud neid hauge, kes 
koos temaga said tsaar Peetrilt kingituse. Kui kalamaimud teadsid, et ta kõht on täis, 
siis nad jutustasid, kus ja millal nad selliseid hauge olid näinud. Kuid aastast aastasse 
muutusid nende jutud lühemaks. Polnud midagi kuulda ka laevadest, mis Peeter 1 oli 
vette lasknud. 

Kuid ehitanud oma laevastiku valmis, vallutas Peeter 1 nende aastate jooksul 
rootslastelt tagasi põlised vene maad Balti mere rannikul, nihutas Vene riigi piirid 
lõunas Doonauni ja hakkas Volga ning Doni vahel kanalit ehitama. 

Ta õgvendas jõgesid ja ühendas järvi kanalitega, rajas kaubanduslikke teid tohutu 
suurel maal, ehitas linnu, võitles vaenlastega ja tugevdas kodumaa võimsust. 

Ja tuli tund, mil ta suri. Kuid ta suri nii, kuidas on kohane võitlejale. Päästes tormi 
ajal uppuvaid madruseid, viibis ta mitu tundi jäises vees ja külmetus. Arstid ei suut- 
nud teda enam päästa. 

Muidugi ei teadnud haug midagi sellest, mis sündis väljaspool tema kodujärve 
piire. Kuid ta ei unustanud seda inimest, kes püüdis ta kord kinni, tegi talle imelise 
kingituse 

ja laskis vabadusse tagasi. Nüüd uhkeldas haug oma rõngastega ja näitas neid 
nendele kaladele, kes sooritasid pikki rännakuid, et vaid teda näha. 

Kord külastas teda isegi lõhi, kes oli temast kuulnud kuskil Balti meres. Näinud 
havi, pöördus ta juba samal päeval tagasi, sellepärast et tema koelmu asus ei lähedal 
ega. kaugel — mägijõekeses Koola poolsaarel. 

Selleks ajaks oli meie haug muutunud kõige tugevamaks järves. Suured 
kogemused aitasid tal oma elu säilitada. Kaldale tekkis palju kalurite asulaid ja kalad 
sattusid kergesti võrku. 


See, et meie haug oli olnud inimese käes ja tema juurest ära läinud, pealegi veel 
niisuguse kingitusega, oli suur õnn. Kuid vaevalt lasevad inimesed ta lahti, kui ta 
jälle mingisugusesse püünisesse satub. 

Vanas eas tekkisid kuldrõngastega havil mõned kunst-hambad. Need ofid 
terashambad, kolmeharulistest õngekonksudest. Nad segasid teda, kuni ta lõpuks 
harjus. Ta suu oli mitmest kohast puruks rebitud nende õngekonksudega, milliste 
otsast ta oli osanud ära tulla. 

Nüüd haaras haug saaki aeglaselt, et ta jõuaks seda lahti lasta vähimagi kahtluse 
juures, et see on õngesööt. Ta oli õppinud konksu järsu liigutusega lahti laskma ja 
hammustama läbi isegi metallõngenööri. Sattunud õnge otsa, viskus ta inimese 
poole, et õngenööri lõdvendada. Siis pöördus järsult tagasi, nöör kõverdus ja seda 
võis läbi hammustada. 

Haug ei mäletanud enam, mitu aastat ta ilmas oli elanud. Ta teadis, et peale tema 
polnud järves järele jäänud ühtegi kuldrõngastega havi. Külalised tulid tema juurde 
üha harvemini. Kõik kalad kartsid teda: ta oli muutunud väga kohutavaks. Kogu ta 
nahk kattus musta koorikuga nagu samblaga, hambad kasvasid nii suureks, et ta 
lõuad olid kogu aeg poolavali. Tema lugu ei mäletanud enam keegi ja kui haug 
mõnikord oma minevikust jutustama hakkas, siis kuulati teda ainult lugupidamisest 
vanuse vastu. 

Järveelanikke huvitasid rohkem nende silme all toimuvad muudatused. Kord levis 
järves kuuldus, et lõunapoolsesse ossa on ilmunud palju inimesi. Inimesed teevad 
midagi, millest vees tekib valgus ja kajavad kohutavad 

paugud. Paljud kalad, kes käisid lõuna pool luures, tapeti veealuste löökide poolt. 

Seda uudist teatas vanale havile üks tema sõbrataridest, kes oli elanud juba 
kolmkümmend aastat ja sel põhjusel pidas end just nagu kuldrõngastega havi 
asetäitjaks. Tal polnud muide mingisuguseid õigusi sellisele kohale, sest mis vanus 
see siis on — kolmkümmend aastat! Kuid teisi kolmekümne-aastasest vanemaid 
hauge ei olnud, sellepärast leppis vana haug tema pretensioonidega. 

Vana haug ei uskunud noori lobamokki ja otsustas ise vaadata, mis lõunakaldal 
tehakse. Kord öösel ujus ta lõunasse oma sõbratari — kolmekürnne-aastase havi 
saatel 

Pistnud pea veest välja, nägi vana haug palju tulesid, mille ümber ka öösiti töötasid 
inimesed. Nad langetasid vette tohutu suuri puust väravaid ja täitsid nende vahed 
kividega. 

Vanale havile meenus noorus. Talle tuli meelde see päev, kui ta sai kingituseks 
rõngad. Ent kuipalju ta ka ei vahtinud, ei näinud ta kaldal midagi minevikuga 
sarnast. Inimesed olid teisiti riides ja ka töötasid teisiti. Nood olid teinud kõik kätega, 
nüüdsed inimesed aga töötasid mingisuguste imepäraste masinate abil. Masinad ise 
langetasid väravaid vette, loopisid kive, vedasid igasuguseid koormaid. 

Varsti hakkas vanal havil soojas vees halb ja ta pöördus tagasi oma varjendisse, 
öeldes vaid, et teab, mida see tähendab: seda nimetatakse laevastiku ehitamiseks. 

Mõne päeva pärast jutustas sõbratar vanale havile, et inimesed lõpetasid oma töö ja 
läksid ära, järve aga tuleb vett juurde, kuigi üleval on kuum ja vihma ei saja. Vana 
haug väljus veel kord varjendist ja nägi, et sel kohal, kus töötasid inimesed ja kus 
varem voolas jõgi, kandes vett järvest ära, seisab nüüd määratu suur pais. Paisus on 
avaus ja vesi paneb seal mingisuguseid rattaid pöörlema, kaldal on aga öösel sama 
valge kui päeval. 

Järve saabusid uued kalad. Rändurid jutustasid, et inimesed on ehitanud nende 
jaoks mugava tee, ühendades kanalitega palju jõgesid ja tõstes veepinda paisudega. 


Kalad kutsusid isegi vana havi endaga kaasa, kuna rändamine oli nüüd muutunud 
ohutuks ja meeldivaks. Lüüside ja paisude juurde koguneb alati palju toitu, seal 
toituvad pidevalt kalaparved. 

Kuid haug oli liiga vana, et rikkuda oma harjumusi, ja vastas kutsele keeldumisega. 

Preslavnoje järv oma risustatud põhja ja sügava veega muutus nagu rändavate 
kalade puhkekohaks. Ja varsti nägi vana haug seal uusi külalisi. Need olid kohad. 
Tugevad, suured, kurjad röövkalad; nad ähvardasid isegi hauge. Ja ükskord tulid 
havid järve vana perenaise juurde temalt abi paluma. 

Oli ka varem juhuseid, et kergemeelsed kalad, sattunud hädasse, näiteks võrku, 
saatsid mõne maimu, kes võis võrgusilmast läbi lipsata, vana havi juurde abi paluma. 
Ja ta tuligi läbi vaba vee, viskus üle noodaääre sisse, siis aga rebis võrgu puruks ja 
läks minema koos hätta sattunud kaladega. 

Kuid seekord oli ta jõuetu. Muidugi, ükski koha ei julge talle kallale tungida, kuid 
teistele havidele võis ta ainult kaasa tunda. Koha vastu on raske võidelda. Koha 
torkab havil oma teravate uimedega kõhu läbi ja õgib ohvri ära, olgu see või kaks 
korda suurem. Ainuke, millega vana haug aidata võis, oli võõrutada uustulnukad 
oma elukoha naabruses olevatest sügavatest võrendikkudest eemale. 

Ja kui kohad tulid, siis näitas vana haug neile oma jõudu. Ühe sabalöögiga lõi ta 
uimaseks kolm koha. Ülejäänud põgenesid kabuhirmus. Kostitades naabreid värske 
kohalihaga, soovitas vana haug neil hoiduda järve sellele poolele, ülejäänud osa aga 
jätta uustulnukaile. Sellest ajast jäigi nii: kohad vallutasid kõige mudasemad paigad, 
rohtunud kaldaäärsed aga jätsid nad havidele. 

Vana haug arvas, et kõik läheb hästi, ja kui ta näljane oli, siis sõi ta ühesuguse 
isuga nii koha kui havi. Nii ta elu läkski. Selle 1oo lõpu me selgitame välja aga alles 
siis, kui oleme vana havi kinni püüdnud ja veennud professor Iljinskit selles, et see 
haug on näinud Peetrit ja kannab oma lõpustel tema pärandit.»» 

188 


26. PEATÜKK KULDRÕNGAD 


Petja lõpetas lugemise. Kõik vaikisid. Kuulajaile näis Petja jutustatud havilugu 
väga veenvana. Vaikuse katkestas Ignat Perfiljevitš: 

«Ladusasti räägitud, kuid tõestada ei saa midagi. Üks on kahtlemata õige: kohad on 
järve ilmunud ja selle havidega pooleks jaganud. Seal, kus on kohad, hauge pole. 
Ainult ma arvan, Petja, et sellest rääkisid sulle kalamehed.» 

«Muidugi mitte kalad, nende keelt ma ei oska.» 

«Ei tahaks nagu uskuda,» ütles Tereškin, «et haug võiks elada kakssada 
viiskümmend aastat!» 

Kuid siin astusid autori eest välja Saša, Ljorija ja teised poisid. Petja jutustas ju 
vanast havist nii köitvalt. Kui tsaar Aleksei märgistas hauge ja neid püüti Katariina II 
ajal, siis võis märgistada ka Peeter 1, kui ka just mitte kaksteist, nagu kirjutas Petja, 
siis ühegi havi. Ja miks ei võiks nad seda kinni püüda!» 

«Kuhu sa siis nüüd selle loo saadad?» päris Ignat Perfiljevitš. «Ajalehele või?» 

«Milleks siis ajalehele! Seda tuleb veel kontrollida,» kostis Petja rahulikult. «Ma 
saadan selle professorile, tema aga juba otsustab, on see nii või ei.» 

«Jah, kõige järgi on näha, et sinust endast saab ükskord professor,» ütles Ignat 
Perfiljevitš veendunult. «Ma kadestan teid, poisid! Teie ees on lahti kõik teed: 
kelleks tahate, selleks ka saate, kas teadlasteks või leiutajateks. Meie aeg aga on 
möödas .. .» 

«Meie aga kadestame teid,» katkestas teda Saša. «Kui teie poleks meile seda 
tulevikku kätte võidelnud, kelleks me oleksime siis saanud? Kõige tähtsamatest 


lahingutest pole meie just osa võtnud. Võtsime vastu valmiselu, aga me pole mitte 
alati selle päranduse väärilised.» 

Ja algas elav jutuajamine sellest, kuidas isad võitlesid oma lastele kätte tuleviku ja 
kuidas järglastel on tarvis seda jõukust hoida ning suurendada. Petja jutustas oma 
kohtumistest Jurezanis, kiitis muuseumihoidjat Pavel Pet-rovitšit ja hüdroloogilise 
luure ülemat seltsimees Karavajevit, 

jutustas edasi loo esimesest teaduslikust ekspeditsioonist Preslavnoje järvele... 

Siis võttis sõna Ignat Perfiljevitš. Ta mäletas neid aegu, oli siis olnud 
kommunistlik noor ja käinud teadlasi hädast välja päästmas. Jõugu olid nad 
purustanud, kuid ekspeditsiooni päästmisega hilinesid. Kuid ekspeditsioon jättis 
endast järele mälestuse. Pole täpselt teada, mis ta tegi, kuid sellest ajast saadik tuli 
Preslavnoje järve kalu juurde... 

Oli juba hilja ja külalised ruttasid koju. Lahkudes küsis Ignat Perfiljevitš: «Aga kas 
te hakkate ikka havi püüdma?» 

«Tingimata!» vastas Saša. 

«Võib-olla on abi tarvis?» 

«Praegu ei ole, me teeme alles ettevalmistusi,» kavaldas Saša. 

Ebaõnnestumiste järel oli ta muutunud umbusklikuks. Talle näis nüüd, et uus 
ebaõnn kutsub esile kolhoosnikute pilked. Pealegi poleks üleliigsed inimesed saanud 
millegagi uue püünise katsetamisel abistada. 

Järgmise päeva õhtupoolikul sõitsid nad kolme paadiga vana havi võrendiku 
juurde. Paatides olid Ilja Jevstignejevitš, Svetlana, Niina, Saša ja Ljonja. Petja kõndis 
poiste-grupiga kaldal, kontrollides ajutist elektri-ülekandeliini, mille nad päeval olid 
vedanud transformaatori juurest võrendikuni välja. See liin pidi andma püünisesse 
kõrge-pingevoolu. 

Oli vaikne. Päike kaldus aeglaselt horisondi poole ja kukkus äkki kõigi silme all 
alla, nagu oleks keegi ta taevast maha pühkinud. Kuid soe õhk helendas endiselt suu- 
rest ehast, mis pani leegitsema pool taevast. 

Kui kalamehed võrendiku kohale jõudsid, olid kalad juba magama läinud. Kuskil 
polnud kuulda ainsatki sulpsatust. Paadid peatusid rõika juures. Kalamehed 
otsustasid ooclata, kuni nende lähenemisega ärevusse aetud kalad rahunevad. 

Vesi oli täiesti must ja kalameestel hakkas sellest kõhe. Nende poolt järele uuritud 
ja mõõdetud võrendik näis nüüd salapärasena. Sašale meenus tahtmatult tema 
esimene tutvus vana haviga. Aga kui ta uuesti paadi ümber tõukab? Kuigi paatides 
oli olemas igasuguste ujuvate esemete tagavara, 

paljugi mis võis juhtuda inimesega öisel ajal säärases sügavas võrendikus! 

Ta heitis pilgu kaldale, kus väikese lõkke ääres selgelt paistis Petja siluett, kes 
ootas signaali voolu sisselülitamiseks, ja ütles Ljonjale: 

«Mine, vennas, kaldale, seal on rahulikum.» 

Vend viskas pea kuklasse: 

«Kuidas siis on, kas teised leiutajad ei usu samuti oma leiutustesse?» 

«Kuidas nii?» ei mõistnud Saša. 

«Noh nii... Kui sa leiutad uue lennuki, kas sa siis ise sellega sõitma ei lähe?» 

«Vaat kus rumalused!» pomises Saša. 

«Mis sa siis minu pärast kardad? Ära muretse, nüüd veevaim ei pääse!» 

Ljonja ütles seda sellise veendumusega, et Saša tundis oma umbusu pärast 
mõningat piinlikkust. 

Teistes paatides vaikiti, oodates signaali võrgu vetteheitmiseks. Petja seisis 
kannatlikult lõkke juures. Ta oli juba kõik üle kontrollinud: juhtmed, lüliti, 


kontaktid. Saša sõudis tasa kalda juurde ja võttis juhtmeotsa paati, et ühendada see 
püünisega. 

Nüüd, kus tuli aeg tegutseda, polnud ta enam sugugi erutatud. 

Paadid läksid tema signaali peale lahku ja võrk langes käratult vette. Nad olid 
võrgu langetamist juba nii palju treeninud, et kõik nende liigutused olid peaaegu 
automaatsed. 

Võrk tõusis kuplina üles ja peatus veepinnal. Vees polnud märgata vähimatki 
liikumist. Saša laskis induktorid vette. Raskusest veetuna puudutasid nad peagi 
põhja. Saša viipas korra juba varakult valmispandud taskulambiga. Samal momendil 
valgustas tervet põhja tugev elektrilaeng, otsekui oleks välk vette kukkunud. Saša 
andis teise signaali ja võrk läks põhja, kattes vooluga rabatud kalu. Seejärel lülitas ta 
sisse vintsi ja see hakkas mürisema. tõmmates püünise suu kokku. 

Elektripüünis tegutses. Taskulambi valgusel vahtisid kalamehed imestunult kalu, 
kes abitult ujusid paatide kõrval, kõhud ülespidi. Kui palju s'in küll kalu oli! Küll 
latikaid ja tõugjaid .. . Kõik elav, mis sattus elektrilaengu mõjuvälja, oli ajutiseks 
uimastatud. Näinud püünise mõju, 

lakkasid kalamehed huvi tundmast väljaspool võrku veepinnale tõusnud kalade 
vastu. Kõiki valdas üks mõte" kas vana haug on siin? Aga äkki läks ta just täna teise 
võrendikku! 

Ija Jevstignejevitš süütas vaigused peerud raudjala otsas, mis oli kinnitatud paadi 
ninasse. Tuli tõi otsekohe nähtavale kogu veesügavuse, ümmargusele õhupallile sar- 
naneva võrgu, mis oli langenud sügavasse vette, kalad, kes pärast elektrilaengut 
hakkasid pikkamööda toibuma, ja ... vana havi. 

Ta lamas vaikselt võrgu,põhjas, liigutades vaevalt lõpu-seid, sarnane sammaldunud 
palgile. Tema lõuad pikas ning teravas peas olid poolavatud. Lühike nüri saba ei 
liikunud. See nägi välja niimoodi, nagu oleks ta teiselt kalalt ära lõigatud ja 
juhuslikult pandud selle kohmaka kere külge. Ainult lõpuste liikumine näitas, et 
haug on veel elus. 

Ija Jevstignejevitš ajas end püsti, tõmmates võrku kõrgemale. Svetlana sosistas: 

«Õi, kui hirmus!» 

«Kuidas me ta välja võtame?» küsis Ljonja. 

Ija Jevstignejevitši nõuandel kinnitati köie otsad, mille küljes võrk rippus, paatide 
tullide külge. 

Haug elavnes pikkamööda. Elektrilaeng ei pannud teda magama, vaid lõi ainult 
uimaseks. Näe, juba tegi ta esimese nõrga liigutuse: lõi peaga vastu võrku ja peatus, 
nagu järele mõeldes. 

«Tuleb ta kolhoosi juurde pukseerida, seal meid aidatakse,» ütles Saša vaikselt ja 
tundis, et hakkab kartma ürituse edu pärast. 

«Nojah,» vaidles Svetlana vastu, «meie hakkame pukseerima teda, tema aga meid. 
See on veel küsimus, kellel rohkem jõudu on!» 

Petja, kes kaldal s;gnaali ootas, ei pidanud vastu ja karjus: 

«Mis te siis vaikite? Kas läks minema või?» 

Talle vastas haug ise. Ta hüppas äkki üles, tõstes võrgu õhku — Petja nägi paatide 
vahel ülespaisunud tompu —,, ja "samal hetkel rebenes pooleks juhe, mis ikka veel 
ühendas paate kaldaga. Kalamehed, paadid, võrk — kõik hakkasid aeglaselt kaldast 
sinna liikuma, kuhu soovis ujuda vana haug. 

Kalurid toibusid ja haarasid aerud pihku. Kõik sõudsid Isegi Ljonja sõudis istme 
küljest võetud lauaga. 


Petja jooksis kaldal, kord ronis vette, et ujuda appi, siis hüppas jälle välja: vesi oli 
must, külm ning peletas teda eemale. Paadid liikusid aga kord kolhoosi, kord 
võrendiku poole, ja oli raske ütelda, kes võidab. 

Ent siis väsis vana haug ära ja paadid liikusid nüüd piki kallast, lohistades võrku 
enda järel. 

Kolhoosini polnud enam palju maad. Äkki alustas vana haug uuesti rünnakut. 
Tundes sooja vett rapsas ta võrgus sellise jõuga, et paadid jäid seisma, nagu oleksid 
nad mingi takistuse otsa sattunud. Tihe võrk vetrus ja kannatas löögi välja. Ilja 
Jevstignejevitš tõmbas selle veelgi rohkem koomale ja havil polnud enam kuskil 
ruumi löögi jaoks hoogu võtta. 

Kuid ta ei tahtnud alla anda. Kuidas kalurid ka ei söud-nud, kuid kallas ei 
lähenenud. 

Sel ajal kostis aerulööke ja Ignat Perfiljevitši häält: «Hei, teie seal paatides! Mis 
teil juhtus? Kas olete aerutamise ära unustanud või mis? Muudkui tormate ühele ja 
teisele poole!» 

Ta ilmus parajal ajal. Sašale hakkas juba paistma, et haug pääseb lõppude lõpuks 
võrgust välja. 

«Ignat Perfiljevitš, sõudke siia! Püüdsime veevaimu kinni, tema aga ei tule ise 
järele ega lase ka meid lahti!» «Ei või olla! Pidage vastu, ma kohe .. .» Mõlema 
paadi pardad puutusid kokku ja Ignat Perfiljevitš haaras köiest kinni: 

«Mulle öeldi linnufarmis, et te läksite võrendikule. Noh, ma siis tulingi teile järele. 
Mõtlesin, et äkki juhtub midagi! Ja paistab, et ongi juhtunud... Ah sind, paharetti! 
Hoidke kinni, vennaksed!» 

Haug võttis jälle kogu jõu kokku ja lõi vastu võrku. Ignat Perfiljevitši paat paiskus 
Saša omast eemale nagu tuulest viidud. Ignat Perfiljevitš kukkus põlvili, kuid köit 
lahti ei lasknud. 

«Kui koksaks teda harpuuniga?» küsis ta Sašalt. 

Nüüd pistis Ljonja, kes oli seni vaikides nina nohista-nud ja omatehtud mõlaga 
sõudnud, äkki kisama: 

«Ei tohi teda tappa! See on ju teaduse jaoks!» 

«Missuguse teaduse jaoks?» 

«Te ise lubasite professorile, et abistate teadust, aga kui me ta kätte oleme saanud, 
tahate te teda tappa!» 

Saša, kes kunagi ei olnud aimanud venna juures sellist armastust teaduse vastu, 
vaatas talle hämmastunult otsa. Ljonja aga seisis põlvili, pühkis käega näolt higi ja 
pooleldi nuttis. 

«Aitab halisemisest! Keegi ei tapa teda!» lohutas Saša. 

«Siis läki kaldale, seni kui ta meid veel ära pole uputanud,» ütles Ignat Perfiljevitš, 
kõigest jõust nõota tirides. 

Haug aga oleks nagu seda kõnelust mõistnud ja lõi uuesti võrku. Nüüd peksles ta 
vahetpidamata. Kuid inimesed teadsid, mida teha. Iga havi löögiga surusid nad 


paadi-äärtega nõota kokku ja lõppude lõpuks oli haug litsutud paatide ning 
kokkusurutud võrgu vahele. Siis asusid kõik jälle aerude kallale. 

Madalikul hüppasid Saša ja Ilja Jevstignejevitš otse vette ja tõstsid võrgu alumise 
osa koos haviga üles. Nende juurde jooksis Petja. Haug ajas vaid suu pärani: arvata- 
vasti soe vesi uimastas teda. 

Järsu liigutusega heitsid nad võrgu ühte paati. Seejärel kallutasid paadi küljeli ja 
ammutasid sellesse vett. Nüüd lamas haug vees, kuid ära minna ta ei saanud. 
Lükanud võrgusilmad laiali, korjasid kalamehed välja väiksemad kalad, kes olid 
haviga koos võrku sattunud, ja jätsid ta üksinda traadist kotti. Kõik kummardusid ta 
juurde, valgustades vaigutõrvikutega, et näha kuldrõngaid. Need helkisid tuhmilt 
virvendava tule käes. 


27. PEATÜKK KIRI MINEVIKUST 


Hommikul tungles rahvas paadi ümber, milles asus haug. Peaaegu kõik 
kolhoosnikud olid tulnud veevaimu vaatama. 

Professorile oli veel öösel saadetud kaks telegrammi. Esimeses oli kirjutatud: 

Haug on käes. Asub sumbas.' Ootame juhendeid. 

Sellele telegrammile kirjutasid alla kolm: Ignat Perfiljevitš, Petja ja Saša. Teise aga 
saatis Zabavin isiklikult: 


Mul oli õigus. Märgil on selgelt näha kiri: «Peeter Esimene». 


Esialgu püüdis Petja lisada seda teadet esimese telegrammi juurde, kuid Saša ja 
Ignat Perfiljevitš hakkasid protesteerima. Ka nemad nägid märkidel neid sõnu, kuid 
arvasid, et võivad eksida ja et professor ise dešifreerib pealkirja. Saša ja Petja pidid 
sellepärast peaaegu tülli minema. 

Saša solvus professori eest, sest et Petja täiendus telegrammile kõlas liiga 
väljakutsuvalt, solvus ka ise: vaevalt oli püük lõppenud, kui Petja ronis jälle 
esiplaanile. Saša süüdistas teda esiletükkimises,'mis pole kommunistlikule noorele 
kohane, Petja aga vihastas ja teatas, et nimelt tema avastas Peeter 1 havi olemasolu 
ega luba oma osa avastuses vähendada. Ignat Perfiljevitš asus Saša poolele, Petja aga 
ei andnud alla ja kirjutas siinsamas teise telegrammi. 

Kõrgel taevavõlvil ujusid kerged pilved, kattes aeg-ajalt päikese ja heites järvele 
ning kallastele hambulise varju. Oli juba üle keskpäeva, kuid inimesed ei lahkunud 
ikka veel ja muudkui vahtisid haugi. 

Mõnikord raputas ta pead. Siis kõlisesid märgid ja need, kes viibisid paadi juures, 
võisid plaadikestel tähti eraldada. Need olid peaaegu kustunud, kuid mõned tähed 
olid säilinud ja võis lugeda: 

PER ESIMENE A ... PE ON 

Petja sai kõige enne kirjast jagu: PEETER ESIMENE, VENEMAA 
IMPERAATOR 

Igaüks võis veenduda, et Petja kujutas täiesti õigesti ette nende kuldplaadikeste 
päritolu. Ainult Saša kahtles ja küsis, miks viimane sõna lõpeb tähtedega ON, kuna 
oleks tulnud kirjutada OR. Petja leidis väga kiiresti vastuse: Peeter 1 ajal polnud veel 
kohustuslikku keskharidust, ja, djakk, kes selle kirja tegi, võis eksida. 

Seda juba Petja oskas — kalduda vaidluse tuumast kõrvale ja veel solvatut 
mängida ... Siis meenus Petjale, et soe vesi on nende vangile kahjulik, ja Sašal tuli 
lahendada uus probleem. Haug hakkas juba surema, tema hingamine muutus üha 
aeglasemaks ja aeglasemaks. Saša tegi ettepaneku 

asetada kaldale mootor pika voolikuga. Voolik viidi sügavasse kohta, mootor 
hakkas veti pumpama ja haug elustus. 

Hall auto sahistas ratastega kruusas ja peatus otse vee ääres. Autost hüppas välja 
professor. Sašat nähes küsis ta: «Noh, kas on elus?» 

Vastust ootamata läks ta paadi juurde. Rahvahulk andis teed ja laskis läbi 
professori ja tema järel ka need, kes olid havi kinni püüdnud. 

Vikenti Ivanovitš kummardus paadi kohale ja pistis hirmu tundmata käe 
võrgupilust läbi havi lõpuste juurde, milledel helkisid teravad piid. Ta haaras 
plaadikese pihku ja pööras valguse poole. 

«Tema ise!» ütles ta rahuldatult ja pöördus naeratades Saša ning Petja poole. «Noh, 
tere... Tublid poisid! Ausõna, tublid poisid!» 

Ljonja, kes enne professori saabumist oli kogu aeg paadi ümber keerelnud, nüüd 
aga tahapoole tõrjutud, tungis meeleheitlikult rahvajõugust läbi. Lõpuks sai ta pea 
kellegi selja tagant välja pista: 

«Kui mind poleks olnud, poleks nad saanudki kätte!» 

Petja tahtis ta peale sisistada, kuid Ljonja oli juba Vikenti Ivanovitši juurde 
trüginud ja ka Saša toetas venda: 

«Tõepoolest, Vikenti Ivanovitš, seda tegi Ljonja.» 

Professor tõmbas Ljonja enda juurde, tõstis ta üles ja pani seisma paadi ninale nii 
lähedale havile, et Ljonja tõstis kohe ühe jala üles ja seisis mõnda aega tema kohal 
nagu hani punasel lestal. 

«Kuidas sa küll sellega hakkama said?» küsis Vikenti Ivanovitš. «Noh, jutusta 
ometi, Ljonja, see on teadusele huvitav!» 

«Ma andsingi neile nõu, et teaduslikult...» 

Paati ümbritsevad kolhoosnikud puhkesid naerma. Ljonja isegi hämmeldus: ega ta 
mingit rumalust ei öelnud? ' Professor tõstis käe, vaigistades ümberringi tõusnud 
kära: 

«Tasem! Laske inimesel rääkida .. . Mis sa siis neile soovitasid, Ljonja?» 

«Ma ütlesin neile, et nad püüaksid haugi elektriga!» 

«Elektriga?» üllatus Vikenti Ivanovitš ja alles nüüd silmas 

ta metall-lehti ning juhtmeid, mis lamasid paadi kõrval. «Kuidas sa siis selle välja 
mõtlesid?» 

«Mina ei mõtelnud ... Mina põle veel meister, ma alles läksin viiendasse klassi. 
Vaat nemad on meistrid.» Ta osutas vennale ja Petjale. «Ainult nad ei saanud teda 
kuidagi kätte ja ma siis ütlesin: «Vikenti Ivanovitš jutustas elektri-püünisest, miks 
siis teie elektriga püüda ei või?» Ja nemad püüdsidki kinni!» 

«Noh, kuidas on, Ljonja, kas hakkad mulle abiliseks?» Vikenti Ivanovitš tõstis ta 
üles, surus rinnale ja suudles teda. 

Kaldale lähenes kiirel sammul Dmitri Nikolajevitš. Saša ja Petja vaatasid 
üksteisele otsa. Lastekodu direktori ilmumine ei tõotanud neile midagi head. 
Askeldamisega unustasid nad eile ette teatada, et lähevad öisele püügile. Kui aga 
haug kätte saadi, ei tulnud neile seda enam meeldegi. Kogu nende «teaduslik 
ekspeditsioon» ei lahkunud hommikuni paadi juurest. Vahetati muljeid, meenutati 
jahi üksikasju ja vaadeldi tõrviku valgusel plaate rõngaste küljes. Neile võis seda 
muidugi" andestada: nemad on siiski täiskasvanud. Ent mis tehakse Ljonjaga? Järsku 
otsib Dmitri Nikolajevitš teda? 

Dmitri Nikolajevitš läks pealtvaatajate hulgast läbi, tervitas professorit ja surudes 
parema käega Vikenti Ivanovitši kätt, tiris vasakuga Ljonja professori selja tagant 
välja. 


«Näe kus sa oled, Golubkov!» Dmitri Nikolajevitš vaatas Ljonjale sellise pilguga 
otsa, et see muutus kohmetuks. «Aga kas sa tead, Ljonja, et kogu meie kollektiiv 
muretseb sinu pärast? Sinu pärast said sinu grupi korrapidaja, vanem ja pioneerijuht 
minult noomituse.» 

Ljonja ajas end sirgu ja vaatas otsekoheselt Dmitri Nikolajevitši karmidesse 
silmadesse: 

«Andke mulle andeks, Dmitri Nikolajevitš, ma olen süüdi .. . Kuid ma ei teinud 
seda ju koeruse pärast: mind köitis teadus ... Te vaadake ometi siia .. .» Ta tõmbas 
Dmitri Nikolajevitši käisest ja sundis teda paadi poole pöörduma. «Mina ei tee enam 
kunagi niimoodi, pioneeri ausõna! Me lihtsalt ei võinud enneaegu sellest rääkida, et 
hakkame öösel haugi püüdma: aga äkki poleks midagi välja tulnud?» 

Ta huuled värisesid, kuid ta oli tõsine ja isegi nagu rahulik. 

Kuulanud Ljonja lõpuni, astus Dmitri Nikolajevitš sammu ettepoole ja kõik andsid 
talle teed. Kummardunud haugi üle, vaatles lastekodu direktor seda kaua. Tema käsi 
tegi tahtmatu liigutuse ja embas Ljonjat. 

«Teie ärge erutuge, Dmitri Nikolajevitš,» ütles Ljonja tema käe alt, «see polnudki 
nii kardetav: me saime temasi jagu teaduse abil.» 

«Ah sind teaduslikku töötajat küll!» 

Sel hetkel lõi haug sabaga, muutes vee paadis sogaseks. 

Dmitri Nikolajevitš astus koos Ljonjaga sammu tagasi, nagu tahtes teda selle 
imeeluka eest kaitsta. 

«Kuid sa pea meeles: ei tohi niiviisi panna muretsema inimesi, kes sinu eest 
vastutavad!» 

«Enam ei tee, Dmitri Nikolajevitš! Pioneeri ausõna, enam ma nii ei tee!» hüüdis 
Ljonja lõbusama häälega: ta mõistis, et direktor oli talle juba andestanud. 

Professor, kes seda juttu pealt kuulas, vahtis üksisilmi haugi. 

«Keerame ta korraks ümber,» pöördus ta paadi ümber seisvate kolhoosnikute 
poole. 

Mitu kätt tungis kala kõva sammaldunud kere alla. Professor luges kirja-ka teisel 
märgil, ajas end sirgu ja küsis Sašalt: 

«Kas kaalusite ära?» 

«Kuidas sa teda kaalud!» 

«Kaalude peal!» muigas Vikenti Ivanovitš. «Kas teil on detsimaalkaale?» küsis ta 
Ignat Perfiljevitšilt. Kolhoosi esimees palus üht kolhoosnikut tuua vankriga kaalud 
kohale. 

Surudes ikka veel Ljonjat enda vastu, astus Dmitri Nikolajevitš jälle havi juurde ja 
seisis kaua nii, vangutades pead. Siis hakkas ta professoriga juttu ajama, küsis, 
milline teaduslik tähtsus on selle kala kinnipüüdmisel. Nende jutuajamisse segas end 
Ljonja ja hakkas jälle selgitama, kui raske oli teda kätte saada ja kuidas kalamehed 
võtsid tarvitusele kõik teaduslikud püügiviisid. Kuid direktori juuresolekul pidas 
Ljonja end tagasihoidlikumalt ülal ega rõhutanud nii väga oma isiklikku osavõttu 
sellest kangelasteost. 

Toodi kaalud. Vikenti Ivanovitš palus kalureid tõmmata havi võrgust välja. 

«Aga kas ta lahti ei pääse?» erutus Saša. 

«Ei, ei, ära muretse. Ta on väsinud.» 

Kalurid hakkasid võrku lahti harutama. Ilja Jevstigneje-vitš tegi seda väga 
hoolikalt. Ta oli kindel, et sellise püünise abil vabastab ta järve väga kiiresti havidest 
ja asustab selle tööndusliku kalaga. 

Vabanenud teda kitsendavast traadist, liigutas haug saba, nagu kaalutledes, kuhu 
virutada, kuid jäi samas vaikseks ja hingas vaid õige tihti lopustega. 


«Kas purjeriiet ei juhtu olema?» küsis Vikenti Ivanovitš. 

Kaks kalurit jooksid paadi juurde ja võtsid maha väikese purje. 

Professor kastis ise purje vees märjaks. Seejärel viskas ta selle havile peale, ja kui 
see pimedas rabelema hakkas, pistis ta purje otsad osavasti havi alt läbi, otsekui last 
mähkides. 

Professori märguandel haarasid kolm meest havi ja panid ta kaalude peale. 
Laohoidja lõi uljalt raskuse kaalu-kangil teisele poolele ja ajas siis silmad imestusest 
pärani. Siis vaatas ta kaalude alla, kaalude peale, liigutas neid pingutusega, kuid 
kaalukang näitas sama arvu. Lõpuks laohoidja toibus ja kandis valju häälega ette: 

«Seitsekümmend kaks kilogrammi ja kuussada viiskümmend grammi!» 

«Ei või olla!» jahmatas Tereškin. «Kas kaalud seisavad õigesti? ... Seda juhtub 
detsimaalkaaludega: seisavad pisut viltu ja valetavad kohe.» 

«Puud või paar kaaluvad havid küll, see on täpselt nii, kuid et neli ja pool' puuda 
— säherdusi pole ma näinud!» ütles Ignat Perfiljevitš. 

«Ja ka teised on harva näinud!» kinnitas Vikenti Ivanovitš. «Havid ei ela meie 
vetes nüüd üle kümne-viieteist-kümne aasta: nad püütakse kinni. See haug aga...» 
Ta kummardus, pühkis purjeriidega havi külje puhtaks, tõmbas taskust luubi ja 
hakkas silmitsema soomuseid, liigutades huuli, nagu luges midagi, seejärel ajas end 
sirgu ja ütles: «See haug on juba üle kolmekümne aasta vana.» 

«Kuidas — üle kolmekümne aasta?» karjatas Petja. «Ta on kahesaja kuuekümne 
aastane! Te ju ise ütlesite — see ta on! Tähendab, see on Peetri haug!» 

«Paraku sa eksid, Petja. See haug on märgistatud esimese nõukogude 
ihtüoloogilise ekspeditsiooni poolt ja selles on leiu tohutu teaduslik väärtus. Muide, 
sa näed seda kohe isegi.» 

Vikenti Ivanovitš aitas haugi paati tagasi panna, tõstis purjeriide üles, paljastades 
kala pea, võttis taskust väikese sae ja proovis seda küünel. Kaks kalurit hoidsid haugi 
kinni, surudes teda vastu paadi põhja. Professor saagis osavasti lõpusekaane läbi, 
millesse traat oli kinni kasvanud. Siis tõmbas ta ettevaatlikult traadi välja ja 
kuldmärgike paremast lõpusekaanest langes talle pihku. 

«Mis siia kirjutatud on?» küsis ta Petjalt. 

«Peeter Esimene, Venemaa imperaator!» ütles Petja kindla häälega. 

«Sa loed üksikuid tähti ja mõistatad nende järgi sõnu, milliseid tahad näha. Kuid 
mitte alati ei ühti soovitav olemasolevaga. Sa ei arvesta vahesid tähtede vahel. Tege- 
likult on aga siia kirjutatud: PETROGRADI ESIMENE IHTÜOLOOGIA 
EKSPEDITSIOON. Kiri lõpeb ju tähtedega ON? Miks sa siis otsustasid, et siin on 
sõna IMPERAATOR? Kolmandas- sõnas on säilinud vaid täht A. Siis sõna PETR on 
ilmselt katkestatud, selle ja järgmise sõna vahel on suur vahe. Kuidas sa seda ei 
märganud?» 

«Oh sind küll!» ei kannatanud Saša välja. «Peetri ajal polnud keskharidust!» osatas 
ta sõpra. Kuid vaadanud talle näkku, hakkas tal temast kohe kahju. «Sa ära meelt 
heida, Vikenti Ivanovitš ütles ju, et teadusele on ka see leid väärtuslik .. .» 

«Jäta!» sähvas Petja vastu. 

Tal oli väga valus, et tema poolt nii hästi ja targasti ehitatud teaduslik teooria 
purunes. 

«Aga kas sa teiselt poolt kirja lugesid?» küsis Vikenti Ivanovitš. 

«Säherduse haugi ligi on minnagi hirmus!» astus Petja eest välja Ignat Perfiljevitš. 

Professor pani märgi Petja peopesale: «Loe.» 

Plaadi teine pool oli kogu aeg olnud surutud vastu kala keha ja seetõttu hästi 
säilinud. Selgelt eraldusid tähed: 

Preslavnoje 3. 1918. Haugidega asustamine bioreguleerimiseks. 

Petja langetas pea. 

«Pole viga, Petja,» ütles professor rahulikult, «küllap.sa teed veel oma avastused! 
Ainult tuleb meeles pidada, et igasugune avastus nõuab tööd ja põhjalikku 
kontrollimist. Oma õigsust võib kinnitada alles siis, kui sul on olemas kõik tõendid 
... Kuid teie, noormehed, tegite siiski ühe tähtsa avastuse: te avastasite esimese 
nõukogude ihtüo-loogilise ekspeditsiooni jäljed, kes kunagi hukkus selle järve 
kallastel. Ja ma arvan, et see avastus on tähtsam sellest, mida sina, Petja, kavatsesid 
teha. Kui te tahate, siis jutustan ma teile õhtul sellest ekspeditsioonist kõik, mis mul 
on õnnestunud välja selgitada. Nüüd aga lõpetame oma töö!» 

Ta kummardus uuesti haugi kohale, tõstis lõpusekaane üles ja puuris selle osavasti 
läbi sisselõikest pisut kaugemal. Siis pistis ta traadi august läbi, tõmbas taskust mingi 
märgi, keeras traati kolm korda, ja märk jäi rippuma samasse kohta, kus oli olnud 
endine märk. Petja vaatas imestunult tema tegevust: 

«Milleks see?» 

«See on meie instituudi märk. Sellele on kirjutatud, et me märgistasime haugi 
kahekümne kaheksandal juulil tuhande üheksasaja viiekümne esimesel aastal. Märgil 
on toodud ära meie aadress.» 

«Aga haug on ju ometi kinni püütud?» 

«Me laseme ta kohe uuesti vette tagasi,» ütles Vikenti Ivanovitš häirimatult. 
«Püüdsid ju esimese ekspeditsiooni töötajad ta ka kunagi kinni ja lasksid jälle lahti. 
Meie teeme samuti. Kunagi püütakse ta uuesti kinni, leitakse koos esimese märgiga 
meie oma ja kirjutatakse meile instituuti, mitu aastat ta veel vabaduses elas.» 

«Kahju on minema lasta...» ütles Petja haavunult. «Püüdsime, püüdsime ja säh 
sulle... Viiks ta parem loomaaeda, las elab seal?» 

Talle omase elava kujutlusvõimega nägi Petja klaas-akvaariumi küljes 
vaskplaadikest, millele oli kirjutatud: «1918. aasta esimese ihtüoloogilise 
ekspeditsiooni haug. Püütud Pjotr Zabavini ja Aleksandr Golubkovi poolt 
Preslavnoje järvest 1951. aastal». Olgu tahvlikesel tema nimi isegi viimasena 
mainitud, eespool aga kõigi teiste nimed, kes haugi püüda aitasid — ikka oleks olnud 
tore tulla sõpradega aeda, viia nad nagu juhuslikult 

akvaariumi juurde ja oodata, kuni keegi loeb äkki tahvlikeselt ja küsib: «Pjotr 
Zabavin? Kes see on, kas nimekaim?» — «Ei, see olen mina,» vastaks Petja 
tagasihoidlikult. 

Kuid Vikenti Ivanovitš purustas ta unistuse: 

«Ei, seal ta ei jää elama! Jäägu parem meile nõukogude teaduseinimeste 
tagasihoidlike kangelastegude tõend — nende märk. Peale selle kirjutab aga iga 
püügist osavõtja oma jutustuse sellest, kuidas haug tabati. Need jutustused me 
avaldame kui autentsed tõendid selle töö kohta, millist oli teinud siin hukkunud 
ekspeditsioon. Selle töö tulemustest aga kirjutavad kalurid ise. Nad teavad ju, et 
pärast ihtüoloogilise ekspeditsiooni liikmete hukkumist jäid nende tööst jäljed järele: 
järv on muutunud jälle kalarikkaks ja toob sellest ajast saadik igal aastal rahvale 
kasu. 

«Õigus, seltsimees professor!» kinnitas brigadiir Sitkov. 

Vikenti Ivanovitš jätkas: 

«Võrendiku jätame me kalurite järelevalve alla. Nad võivad alati kindlaks teha, kas 
haug on veel seal või pole teda enam. Võrendiku kohale võib ehitada torni. Tornist 
on haugi vees kerge silmata, veepinnalt jälgimiseks jätan ma aga kolhoosi 
kalakasvatajale polaroidsed prillid. Ja ärgu Ilja Jevstignejevitš muretsegu oma 
karpkalade pärast: sellises vanuses sööb haug väga vähe. 


Ta ulatas Ilja Jevstignejevitšile prillikarbi, kes sedamaid prille ette proovima 
hakkas. Ent kuna vesi oli kalda ääres madal, siis lükkas ta paadi vette — sinna istus 
veel inimest viis —, seejärel aga muudkui kõlas järvelt: 

«Kae imet!» 

«Iga kivike on näha!» 

«Anna mulle ka! Aga kalad, näe kuidas kalad söövad!» 

Kõige kõvemini kõlas Ilja Jevstignejevitši bass: 

«Ettevaatlikult, ärge prille vette pillake! Selliste prillidega võin ma ju nüüd iga 
karpkala tähnide järgi ära tunda! ... Hei, Mitja,» hõikas ta oma abilist, «vaata et sa 
läbi prillide vett nägema õpid!» 

Professor võttis õlalt fotoaparaadi ja hakkas haugi igast küljest pildistama. Ta palus 
tema pea üles tõsta ja pildistas esialgu esimese ekspeditsiooni märki, seejärel uut 
märki. Taganes pisut ja võttis üles paadi koos haugiga, seejärel aga ainult tema saba. 
Lõpuks pani ta paadi kõrvale Ljonja, Saša, Petja, Svetlana, Niina, kalakasvataja 

ja kolhoosi esimehe — ühe sõnaga kõik püügist osavõtjad, ja pildistas neid nii, et 
haug lebas nende jalgade ees. Siis astus ise kalameeste kõrvale ja palus üht amatööri 
aparaati klõpsutada. 

Kui pildistamine lõpetati, käsutas ta, et paat vette lükataks. Seejärel lükkasid ka 
kõik kolhoosnikud oma paadid vette. Nii sõidetigi terve laevastikuga havivõrendiku 
juurde. Keegi kahetses,.et sellist mürakat kala ära ei söödud, kuid Vikenti Ivanovitš 
tuletas meelde, et vana havi liha pole maitsev, ja kõik, kes olid pardivargast 
valmistatud kalasuppi maitsnud, nõustusid temaga. 

Havivõrendiku kohal rivistusid paadid üles nagu ringmängus. Vikenti Ivanovitš ja 
Ignat Perfiljevitš kallutasid paati, milles lamas vana haug. Kui havivõrendiku värsket 
vett hakkas paati tungima, siis vana haug nagu tundis, et ta oli koju tagasi jõudnud. 
Ta hakkas liigutama uimi, proovides jõudu, siis aga sööstis äkki üles ja oli ühe 
hüppega paadist väljas. Kõlas laksatus. Vesi võrendiku kohal hakkas lainetama. 

Vana haug hakkas pikkamööda vajuma. Kalamehed nägid teda veel kaua. 
Arvatavasti oli ta väga väsinud ja surus suure vaevaga oma ujupõit kokku, et põhja 
laskuda. 

Muutus väga vaikseks. Kui vees poleks olnud paatide laevastikku, oleks võinud 
arvata, et järv on tühi. Inimestel nagu puudus midagi! Võib-olla see, et haug ei 
jätnud nendega hüvasti? 

Samal ajal tekkis aga sel kohal, kuhu vana haug visati, õhumullike, seejärel kerkis 
veest havi terav pea. Haug tuli tõepoolest jumalaga jätma! Ta laskis pikkamööda 
oma mustad silmad ringi käia, raputas pead, mille küljes kõlisesid märgid — vana ja 
uus —, vibutas sabaga ja läks seejärel juba. kiiresti põhja, olles täiesti kodunenud. Ja 
siis hakkasid kõik karjuma, nii vanad kui noored: ' 

«Hüvasti, vana haug!» 

«Ela veel palju aastaid!» 

«Head tervist sulle!» 

«Ära võrku satu, siis ma ei lase sind enam välja!» hüüdis havile järele brigadiir 
Sitkov, kes ikka veel polnud unustanud oma esimest kohtumist temaga. 

Professor klõpsutas oma aparaadiga, pildistades paate, kallast, võrendikku, roikaid 
selle juures, nagu oleks ta 

tahtnud terve selle nurgakese mälestuseks endaga kaasa viia. 

Kuid siis pani ta aparaadi ära ja haaras aerud pihku. Paat, milles vana haug oli 
elanud terve öö ja päeva, tõmmati lähemale ja kühveldati sellest vesi välja. Mõned 
inimesed asusid sinna üle. Laevastik hakkas liikuma. Aerudelt nirisesid veejoad, 
peegeldudes väikeste vikerkaartena. Kõlas laul. 


Petja silmitses mõtlikult vett ja paadist laiali jooksvaid joakesi. Tal oli millest 
mõelda, senikaua kui teised kõnelesid havist. 

Niisiis, haug oli viibinud Petja käes. Kas ta peab pettumust tundma, et see polnud 
sugugi niisugune, millise ta lootis kinni püüda? 

Ta oli kirjutanud kala ajalugu kogu sellise inimese püüdlikkusega, kes on 
avastanud endas teadlase ande. Mis sellest, et tal polnud õigus! Hoopis tähtsam on 
teine asi: kas töö Jurezani muuseumis, tutvumine Pavel Petro-vitš Maslennikovi ja 
insener Karavajeviga tõid talle kasu? 

Sellele küsimusele võib ta ausalt vastata: jah, tal oli sellest suur kasu! Ta sai aru, 
mis tähendab teaduslik töö. Ja kui esimene vasikas läkski aia taha, siis Vikenti 
Ivanovitš ütles kord õigesti, et nad veel jõuavad teha oma avastusi! 

Neist oma mõtetest ta ei lausu seni kellelegi, isegi Sašale mitte. Tema ees on 
suur elu, ta alles õpib selles oma kohta otsima. * Saša ütles vaikselt Petjale: 

«Näe, ja ongi meie puhkus läbi. On aeg linna minna, tööle... Kas sa oled rahul või 
ei? Ainult õigust!» 

«Mis puhkus see oli.. .» krimpsutas Petja nägu. «Me sinuga ei teinudki muud, kui 
aina töötasime.» 

«Ehee, noormees,» ütles professor, «vaat siin sa eksid! Puhkus selles seisabki, et 
inimene vahetab ajutiselt oma tegevust. Sa, Petja, vaata kord ennast ja Sašat. Kas te 
pole tugevamaks läinud? Ma vaatan teid ega usu, et sellest, kui me Moskvas üksteist 
nägime, on möödunud kõigest kaks kuud. Siis Sašat nimetati näljavareseks, õige? 
Aga kes võib teda nüüd nii kutsuda? Nüüd ta on otse nagu vägilane!» 

205 

Ja Petja pahvatas tahtmatult naerma. Proovigu keegi ainult Golubkovi 
näljavareseks nimetada! Äkki Ljonja ohkas. Poisid pöördusid tema poole: «Mis sul 
on, vennas?» 

«Te sõidate ära, mina aga jään jälle üksinda .. .» «See pole ju kauaks!» lohutas 
teda Petja. «Tean küll — pole kauaks ... aga tulete tagasi alles aasta pärast. .. Ma 
tahtsin kalakasvatajaks õppida. ..» Tema põskedel lõid sädelema pisarad. «Võib- 
olla kohtaksin ma veel kord vana havi ...» 

«Noh, selles on sind kerge aidata!» Saša võttis vennal õlgade ümbert kinni. 
«Lõpetad kümme klassi — ja lähed kalakasvatuse instituuti. Ainult milleks üksi 
ühest vanast havist unistada? Õpid ja hakkad palju kasulikku korda saatma, uusi 
püüniseid välja mõtlema ja kalu aretama, ei kalaparved ei saaks kunagi otsa .. .» 

Petja kuulas, milliseid tarku sõnu räägib Saša. Kas ta kuu aega tagasi kõneles 
midagi säärast? Siis ta mõtles vaid ühest — elektrotehnikast. 

«Oige, Saša!» kinnitas Vikenti Ivanovits. «Ainult miks te peaksite vennaga lahus 
elama? Ta on juba suureks kasvanud. Võta ta enda juurde ja las ta õpib sinu silme 
all. Elada võib ta aga seni minu juures.» 

«Teie juures?» küsis Ljonja ja tema nägu kuivas otsekohe pisaraist, . nagu oleks 
päike seda soojendanud. «Ja ma näen kalade topiseid? Ja raamatuid? Ja veekogude 
kaarte?» 

«Te olete talle minu kabinetist palju imeasju rääkinud!» muigas Vikenti Ivanovits, 
silmitsedes Sašat ning Petjat. «Muidugi näed! Selleks ajaks aga, kui sa meie 
instituudis õppima hakkad, voolavad Nõukogudemaal uued jõed, tekivad uued 
mered, ja meie, kalakasvatajad, asustame nad kõige paremate kaladega, loome nende 
jaoks veetaimes-tiku ja uurime välja kõige paremad tingimused nende eluks, nagu 
teevad seda praegu oma karjade jaoks loomakasvatajad. Vaat mis sind ootab ees, kui 
sa astud meie instituuti.» 

«Minust aga saab selleks ajaks ajaloolane!» ütles Petja. «Sel sügisel me alustame 
tööd tehases. Meie Sašaga astume sügisel töölisnoorte kooli, et lõpetada ka üheksas 
ja kümnes klass. Seejärel aga instituuti. .2.» 


«Noh, näed nüüd.» naeratas Vikenti Ivanovits, «missugu- 

sed õpetajad sa saad! Koos nendega ja hea tahtega võib ükskõik millisesse 
instituuti astumiseks ette valmistuda.» 

Ljonja hakkas särama. Vikenti Ivanovits aga surus ta pea oma laia rinna vastu. Ja 
Saša kadestas tahtmatult nooremat venda. Ka tema oleks tahtnud niisuguse hellituse 
osaliseks saada, kuid ta oli juba täisealine, ta võis ka kannatada. 

Õhtul pärast sööki kogunesid klubisse kõik vanemad lastekodukasvandikud ja 
peaaegu kõik kolhoosnikud. Ja Vikenti Ivanovits alustas oma jutustust. 


28. PEATÜKK HAVI LUGU, MILLE JUTUSTAS PROFESSOR 
IUINSKI 


«1918. aasta talvel muutus Nõukogude Venemaa olukord eriti raskeks. Valgete ja 
interventide armeed vallutasid meie maa kõige rikkamad rajoonid. Moskva ja 
Petrograd nälgisid. Töölised tehastes, kes varustasid rinnet relvade ja mürskudega, 
said päevas kaheksandiku naela leiba, see on viiskümmend grammi ööpäevas. 

Sel raskel ajal tegi grupp ihtüolooge Rahvakomissaride Nõukogule ettepaneku 
kohalike kalaressursside kasutamiseks Moskva ja Petrogradi varustamisel. 
Ihtüoloogid kavatsesid lähedal asuvad järved järele uurida ja korraldada seal kala 
töönduslikku püüki. 

Rahvakomissaride Nõukogu nõustus ettepanekuga, kuid kartes teadlaste elu pärast, 
piirduda mingi ühe järvega. 1918. aasta kevadel sõitis Petrogradist välja esimene 
ihtüoloogiline ekspeditsioon Preslavnoje järve rajooni. 

Selleks ajaks oli järv juba röövpüügiga tühjaks tehtud. Kuid see asus Moskva 
lähedal ja oli ühendatud teiste järvedega läbivoolusüsteemiga. Ihtüoloogid otsustasid 
teha katset selle kalarikkuste taastamiseks. Ennekõike oli tarvis puhastada järv 
prügikalast, kes ci toonud inimestele mingit kasu ja sõi ära söödavarud. 

On teada, et haug puhastab suurepäraselt veekogusid 

väikestest prügikaladest, kuid ise ümber asuda ei armasta. Kudemisajal püüdsid 
kohalikud kalurid ihtüoloogide jaoks madalatest naaberjärvedest mõned havid. 
Nende kunstlikult viljastatud marja lasksid ihtüoloogid Preslavnoje järve. Peale selle 
tõid nad siia ka noori hauge. 

Sel ajal ilmusid järve ümbrusse valgete jõugud, mis koosnesid pärast ülestõusu 
purustamist Jaroslavlis metsadesse põgenenud kulakutest ja ohvitseridest. 1918. 
aasta augustis tungisid bandiidid ekspeditsiooni laagrile esimest korda kallale. 
Teadlased elasid järve põhjaosas omaette. Tõrjunud kallaletungi tagasi, arvasid 
ihtüoloogid, et neil on tegemist väikese jõuguga, ja jätkasid tööd. Nad jõudsid 
kohalike kaluritega saata Jurezani teate sellest ebaõnnestunud kallaletungist. 
Teadlastele saadeti appi relvastatud kaitse, kuid see hilines mõne tunni võrra. Veidi 
aega enne seda kogunesid bandiidid suureks jõuguks ja kordasid öösel kallaletungi. 
Ihtüoloogid tulistasid kaua vastu, lasksid mitu bandiiti maha, kuid neid tagasi lüüa ei 
suutnud. Bandiidid tapsid laagri kaitsjad, röövisid toiduained ja relvad, 
ekspeditsiooni päeviku ja teised dokumendid aga põletasid ära. 

Kui teade sellest Moskvasse jõudis, saadeti jõugu vastu karistussalk. Paljud jõugu 
liikmed püüti kinni ja nende ülestunnistuste järgi tehti kindlaks ekspeditsiooni 
hukkumise asjaolud. Kuna aga ekspeditsiooniliikmete paberid ja päevikud polnud 
säilinud, siis ei Õnnestunud" kindlaks määrata, mida nad olid suutnud ära teha. Ja 


alles nüüd, kolmkümmend aastat hiljem, saime me neilt teate tagasihoidliku ja 
kangelasliku töö kohta, mida nad olid teinud surma kartmata. 

Ihtüoloogid olid jõudnud kudemise ajal lasta järve miljoneid havimarjaterasid ja 
mitu täiskasvanud, ekspeditsiooni märgiga märgistatud havi. Kolhoosnikud kinnita- 
vad, et juba 1919. aasta lõpuks muutus järv kalarikkamaks. See toimus selletõttu, et 
noored havipojad hävitasid prügikala, ära. Mõned täiskasvanud havid ei suutnud 
tekitada erilist kahju. Ja arvatavasti lasti neid järve ainult üksikud. Kolmekümne 
aasta jooksul on püütud kinni alles esimene märgistatud haug. 

Aastast aastasse paranesid järves tingimused kalade aretamiseks. Kui veeteede 
rekonstrueerimine lõpetati, tuli järve vett juurde ja ta oli nüüd avatud teistest 
veekogudest 

ümberasuvatele kaladele. Ilmusid koha, nugakala, kaspia heeringas. Petja märkis 
õigesti, et kalad nagu oleksid järve mõjusfääride järgi ära jaganud. Havid on 
grupeerunud rohustesse abajatesse, kohad ja latikad — mudasema-tesse. Õigesti 
arvestas ta ka seda, et kohad tõrjusid järve põhimiselt territooriumilt havid välja. 

Juba 1920. aastal alustati järves kala töönduslikku püüki. Nüüd suureneb see 
aastast aastasse. Ja me võime julgesti öelda, et meie poolt kinnipüütud ekspeditsiooni 
märkidega haug avas meie ees lehekülje esimeste nõukogude ihtüoloogide 
kangelaslikkuse ja ennastsalgavuse ajaloost! Nende vaev ei olnud asjata!» 

Klubis oli vähemalt viissada inimest. Ja saalist oleks nagu tuul läbi käinud, kui 
kõik püsti tõusid, austades lahingupostil langenud vaprate teaduslike töötajate mäles- 
tust. Petja pühkis ära pisara ja seistes liikumatult nagu lipu all, mõtles uhkusega 
sellest, kui palju teadlasi oli andnud teadusele kõik, isegi elu. Sel hetkel nägi ta 
selgesti oma tulevikku. Jah, temast saab teadlane. Ta hakkab töötama oma postil 
sama vankumatult ja ustavalt nagu needki tundmatud teaduseinimesed, kelle jälje ta 
siin leidis. Kui ta aga saalis ringi vaatas, siis nägi ta kõigi nägudel samasugust uhket 
vaimustust nõukogude inimeste pärast, millist tundis ta ka ise.- 

Klubist lahkudes kõneles Dmitri Nikolajevitš teel millegi üle elavalt Vikenti 
Ivanovitšiga. Dmitri Nikolajevitš, kes rääkis alati võimukalt ja rahulikult, oleks 
seekord professorit nagu palunud. 

Ljonja, kes kahtlustas, et jutt on temast, tahtis neile järele tormata ja ütelda midagi 
enda kaitseks, kuid vend hoidis teda kõvasti käest kinni. 

«Oi, Dmitri Nikolajevitš ei lase mind ära! .. . Noh, ütle kasvõi sinagi mõni sõna!» 
anus ta venda. «Ütle, et ma hakkan hästi õppima, et ma saan esimeseks õpilaseks ...» 

Ei tea, milliseid lubadusi ta veel oleks andnud, kuid täiskasvanud peatusid sel 
momendil ja Ljonja tormas nende juurde: 

«Dmitri Nikolajevitš, kas te lasete mind minna?» 

«Kuidas võiksin ma sind kinni pidada! Ma tahaksin, et igal minu kasvandikul 
oleksid samasugune vend ja samasugused sõbrad nagu sinul.» Dmitri Nikolajevitš 
pani käe 

Ljonja õlale ja pöördus Vikenti Ivanovitši poole: «Lubage, seltsimees professor, 
teile üle anda minu tänu selle poisi saatusest osavõtu eest. Ma ei või öelda, et ta oleks 
ilma puudusteta, kuid mulle näib, et tema väikesed eksisammud on tekkinud rohkem 
elavast kujutlusvõimest kui teistest põhjustest.» 


Ljonja tardus paigale. Aga mis siis, kui Dmitri Nikola-jevitš jutustab professorile 
sellest sõjast, mille ta peaaegu pidi kuulutama -- mis seal enam sahata, juba kuulu- 
taski! — Ignat Perfiljevitšile! Kuid direktor ei maininud seda juhtumit ja Ljonja 

heitis talle tänuliku pilgu. Vikenti Ivanovitš aga naeratas oma pehmet, lahket 
naeratust ja ütles: 

«Mulle näib, et teie, Dmitri Nikolajevitš, jolete õigesti õpetanud ja kasvatanud oma 
hoolealuseid. Ja las Ljonja jääb sama osavõtlikuks ning leidlikuks oma igapäevases 
e*lus: see aitab tal saada heaks õpilaseks ja hiljem heaks inimeseks!» 

Neile jõudsid järele lastekodu lapsed ja Dmitri Nikolajevitš laskis Ljonja lahti. 
Poisid piirasid ta sisse, silmitsedes sellise tähelepanuga, nagu näeksid nad enda ees 
hoopis teist inimest. 

«Sa sõidad ära, jah?» küsis Borja. «Võta mind ühes!» 

«Pole viga, Boris, ka sina lõpetad varsti kooli, siis me kohtumegi.» 

«Jah, varsti, kuid ma õpin praegu alles teises klassis!» 

Selle eest vaatasid vanemate klasside õpilased Ljonjat nagu omasugust. Nad olid 
juba ammu otsustanud, et enamik sõidab sellesse kooli, kust tulevad välja niisugused 
toredad leiutajad ja uurijad nagu Saša Golubkov ja Petja Zabavin. Seal nad juba 
muidugi kohtavad Ljonjat ja külastavad võib-olla isegi professorit. 

Nii läksid nad sõbraliku perena koolimajani, kus nad ajutiselt elasid. Võib-olla 
oleksid nad veel kaua aias istunud, kui mitte gong poleks kolme löögiga kuulutanud, 
et päev on lõppenud ja aeg on magama minna. 

Hommikul sõitsid külalised Ljonjaga Moskvasse. 


29. PEATÜKK RAAMATU LÕPP JA KANGELASTE UUE ELU 
ALGUS 


Tagasituleku päev on alati kärarikas ja rahutu. Kuid meie sõpradele oli see eriti 
raske. 

Vaevalt jõudsid nad tuppa, kui nende järel tormas sisse Leena Orlova: 

«Kus te havid on?"... Aga kes see on? Noorem Golubkov? Oi, kui väike ta on!» 

Leenas ärkasid otsekohe kõik tema kasvataja-kalduvused. Ta viis Ljonja silmi 
pesema, siis õhtust sööma, nagu oleks tema üksinda süüa tahtnud. Muide, see 
polnudki nii halb, vähemalt unustas ta havid... 

Aga näe Jura Koroljov ja Vasja Kolõškin ei tahtnud kuidagi aru saada, et sõbrad 
olid reisust väsinud. Nad nõudsid viivitamatut aruannet: palju nad on kalu püüdnud, 
milliseid, kus nad on ja missugused tõendid on selle kohta olemas .. . Lõppude 
lõpuks tuli Sašal ja Petjal end päästa põgenemisega. Võtnud venna ühes, sööstis Saša 
tänavale, tema järel Petja, ja kõik siirdusid Vikenti Ivanovitši poole. 


Muidugi, Vikenti Ivanovitšil oli kergem: temal polnud selliseid uudishimulikke 
sõpru. Visanud seljast koti ja vahetanud oma ebatavalised saapad toatuhvlite vastu, 
lukustas professor end kohe vannituppa, kus tal oli fotolaboratoo- 

rium. Poistel tuli pisut oodata. Muide, nad ei tundnud igavust. Nad võisid seletada 
läbematule Ljonjale, et tema ees pole mitte elusad kalad, vaid topised, et need 
raamatud siin on kõik Vikenti Ivanovitšil läbi loetud ja võib-olla isegi mitu korda, et 
siin ei tohi kätega midagi puudutada. Kuna aga Ljonja haaras endiselt kätega kõike, 
mis teda huvitas, siis tuli Sašal talle kaardikepiga sõrmede pihta lüüa. Ljonja solvus. 
Kuid samal ajal tuli sisse professor, hoides käes suurepäraseid ülesvõtteid. 

«Mis kära see on, ja kaklust pole?» küsis Vikenti Ivano-vitš lõbusalt, asetades 
pildid lauale. 

«Oli .. .» ütles Ljonja, kuid kaebama ei hakanud, kuna nägi juba esimes2] pildil 
iseennast. 

«Noh, kuidas on, Ljonja, kas sulle meeldib minu juures?» küsis Vikenti Ivanovitš. 

«Ja kuidas veel!» 

«Kas jääd siia?» 

«Tingimata!» 

Vikenti Ivanovitš hõikas kõrvaltuppa: 

«Maša!» 

Tuppa tuli pikk tüse naine leebe, lahke näoga. Ta peatus lävel, toetas käe põsele ja 
küsis laulvas volga murdes: «Nemad ongi või?» 

«Nemad ise, Mašake!» ütles Vikenti Ivanovitš. «Kas meeldivad?» 

«Oleksid nagu toredad poisid . . .» 

«Noh, palun siis armastada ja lugu pidada... Aga see, Ljonja, on minu õde. Ta 
hakkab sinu eest hoolitsema, et sa õigel ajal sööksid, õigel ajal valmistaksid tunnid 
ette, puhastaksid hambaid pärast sööki ja peseksid jalgu enne magamaminekut. 
Ainult vaata ette, ta on mul kuri!» 

«Mis kuri ta on,» ütles Ljonja, «kui ta niimoodi naeratab!» 

Ja kõik pahvatasid naerma, kõige kõvemini aga tädi Maša. 

Lauale ilmus õhtusöök. 

Saša ja Petja kadestasid pisut Ljonjat: tädi Maša hoolitses tema eest nii väga! Kuid 
siis meenus neile, et nad on juba ammu täiskasvanuks saanud, ja nad tundsid Ljonja 
üle rõõmu. 

Tädi Maša muudkui asetas sööki taldrikutele. Talle paistis 

vist, et poisid pole eluaeg midagi söönud. Muide, külalised ei valmistanud talle 
meelehärmi ja sõid nii palju kui suutsid. 

Ljonja ööbis Vikenti Ivanovitši juures. Tal vajusid juba silmad kinni ja ka muljeid 
oli nii palju, et oli raske veel endasse midagi mahutada. Vaevalt sai tädi Maša talle 
koha näidata, kui tal vajus pea patja. 

Saša ja Petja aga võtsid pildid ja lahkusid. 

Nad askeldasid kodus veel terve tunni: paigutasid pilte seinale. Hommikul aga 
häältekõmina peale ärgates said nad oma askelduste eest väärilise tasu. Nende 
voodite juurde oli kogunenud peaaegu kogu ühiselamu. Lapsed vaatlesid ülesvõtteid. 
Saša ja Petja olid seal nagu elus ja nende jalge ees lamas kala. Ja missugune kala! 

Rääkinud isu otsa, kuigi jutustati vaid sajandik osa sellest, mida võis jutustada, 
läksid Saša ja Petja tehasesse. 

Kaadrite osakonnas oodati neid juba. Kõik dokumendid olid varakult valmis 
pandud. Nad said tööraamatud, kuhu oli märgitud kõik: elukutse, kategooria, 


haridus, lahtris «tööstaaž» oli aga juba kaks rida täidetud: «Tööstuskool — kaks 
aastat» ja «Asusid tehasesse tööle 1. augustil 1951. aastal». 

Kogu grupp asus tehasesse. Kaadrite osakonna ülem, andnud kõigile poistele ja 
tüdrukutele tööraamatud kätte, ütles: 

«Töölised Golubkov ja Zäbavin, minge direktori juurde, ta ootab teid.» 

Direktor võttis neid oma kabinetis vastu püsti seistes, surus nende käsi ja pani nad 
istuma oma laUa ette tugitoolidesse. Petja isegi hüppas nahktugitoolis märgatamatult 
üles, proovides, kas see on ka pehme. Direktor ütles: 

«Noh, seltsimehed, te astute töölisklassi ridadesse. Ma olen rõõmus selle üle, et 
minu tehasesse tulid sellised teadlikud töölised, konstruktorid, leiutajad. Nüüd on 
teie ees avar väli. Kasvage, töötage, ehitage.. . Ma kuulsin, seltsimees Golubkov, et 
te'l on noorem vend.» 

Poisid vahetasid pilke. 

«Ärge imestage, mulle helistas professor Iljinski. Zabavin aga, nagu ma tean, on 
teie parim sõber? Meie leppisime professoriga kokku, et ei lahuta teid. Kas see 

sobib teile, kui me anname teile meie noorte ühiselamus kolme peale omaette toa?» 

Muidugi sobis see neile. Veelgi rohkem: sellest olid nad unistanud! Oleks hea, 
rääkisid nad omavahel, kui saaks ka edaspidi koos elada ja töötada. Sõprus noores 
eas — see on kõige tähtsam asi! 

Nad väljusid tehaseväravaist tõeliste töölistena. Neil oli isegi kõnnak muutunud 
teiseks. Nende tulevik oli selge ja õnnelik. Nad hakkavad tehases töötama ja 
lõpetavad kümme klassi, seejärel aga astuvad instituuti. Sašast saab energeetik: ta 
õpib ehitama uusi hüdroelektrijaamu, tõkestama jõgesid, looma meresid. Petjast saab 
ajaloolane: ta hakkab seletama, kuidas nõukogude rahvas saavutas sellise vankumatu 
võimsuse. Ljonja .. . noh, Ljonjast on veel vara rääkida! Temast aga saab arvatavasti 
kalakasvataja ja ta hakkab asustama kaladega neid uusi meresid, milliseid loob Saša 
ja millede ajalugu kirjutab Petja. Praegu on neil aga veel üks edasilükkamatu 
ülesanne: neil on tarvis nii kiiresti kui võimalik kirjutada aruanne selle kohta, kuidas 
nad püüdsid kinni vana havi. See on nende esimene teaduslik töö. 

Nende aruandest tekkiski see väike raamat kuldrõngas-tega havist ja nendest, kes 
püüdsid ta kinni Preslavnoje järves. 

